Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_6550.txt	អ្នកឡើងភ្នំសញ្ជាតិបារាំងលោក Johnny Saliba បានបាត់បង់ជីវិត អំឡើងធ្វើដំណើរឡើងលើភ្នំ Makalu ប្រទេសនេប៉ាល់ នាថ្ងៃទី១៤ ខែឧសភា ដែលជាភ្នំមានកម្ពស់ខ្ពស់ទី ៥ លើពិភពលោក។ ការស្លាប់របស់អ្នកឡើងភ្នំសញ្ជាតិបារាំង ក្លាយជាករណីទីពីរ នៃរដូវឡើងភ្នំស្ថិតក្នុងប្រទេសនេប៉ាល់ និងស្ថិតលើភ្នំតែមួយដូចគ្នា។	លោក Saliba វ័យ ៦០ឆ្នាំ បានបាត់បង់ជីវិត ពេលដែលលោកស្ថិតនៅលើកំពូលភ្នំកម្ពស់ប្រមាណ ៨,១២០ម៉ែត្រ បន្ទាប់ពីលោកបានព្យាយាមសម្រេចគោលដៅ កាលពីថ្ងៃទី១២ ខែឧសភា។ តាមរយៈការអះអាងរបស់ក្រុមអ្នករៀបចំបេសកកម្មឡើងភ្នំ Snowy Horizon & Expedition អ្នកឡើងភ្នំសញ្ជាតិបារាំង បានស្លាប់ដោយសារតែបញ្ហាសុខភាព មិនអាចទ្រាំទ្រនឹងអាកាសធាតុត្រជាក់ ក៏ដូចជាការពិបាកដកដង្ហើបស្ថិតនៅទីដែលមានកម្ពស់ខ្ពស់។ «ពេលគាត់កំពុងធ្វើដំណើរឡើងទៅកាន់កំពូលភ្នំ ប៉ុន្តែមគ្គុទេសក៍របស់គាត់បាននាំគាត់ចុះបន្ទាប់ពីគាត់មានរោគសញ្ញានៃជំងឺរងសម្ពាធនៅទីខ្ពស់ ហើយបន្ទាប់មកគាត់បានស្លាប់តែម្តង។»។ នេះបើតាមសម្តីរបស់លោក Bodha Raj Bhandari អ្នករៀបចំបេសកកម្មរបស់ Snowy Horizon។ លោក Saliba បានស្ថិតក្នុងចំណោមក្រុមអ្នកឡើងភ្នំសញ្ជាតិបារាំង ដែលបានឡើងដល់កំពូលភ្នំកម្ពស់ ៨,៤៨៥ម៉ែត្រ ហើយក្រុមសមាជិកដទៃផ្សេងទៀត បានវិលត្រឡប់ដល់ទីស្នាក់ការវិញដោយសុវត្ថិភាព។ កាលពីសប្តាហ៍មុ បុរសវ័យ ៥៣ឆ្នាំ សញ្ជាតិនេប៉ាល់ ដែលជាអ្នកនាំផ្លូវ បានស្លាប់នៅលើភ្នំ Makalu នេះដូចគ្នា នៅពេលគាត់កំពុងចុះពីភ្នំវិញ បន្ទាប់ពីឡើងដល់កំពូលរួច។ ឆ្នាំ ២០២៤ ប្រទេសនេប៉ាល់ បានចេញលិខិតអនុញ្ញាតចំនួន ៥៩ សម្រាប់អ្នកឡើងភ្នំជាជនបរទេស ដែលចង់ឡើងភ្នំ Makalu ក្នុងតម្លៃប្រមាណ ១,៨០០ដុល្លារ ក្នុងម្នាក់ៗ ធូថ្លៃជាងបើធៀបនឹងតម្លៃ ១១,០០០ដុល្លារ ដើម្បីឡើងភ្នំ Everest។ មនុស្សរាប់សិបនាក់ បានឡើងដល់កំពូលបន្ទាប់ពីក្រុមអ្នកជំនាញបានជួសជុលខ្សែពួរ បានឈានដល់កំពូលភ្នំឡើងវិញ កាលពីខែមុន សម្រាប់ភ្នំ Makalu។ កន្លងមកអ្នកឡើងភ្នំរាប់រយនាក់ បានសម្រុកទៅកាន់ប្រទេស ដែលស្ថិតនៅជួរភ្នំហិម៉ាឡៃ ដែលជាទីជម្រករបស់កំពូលភ្នំចំនួន ៨ ក្នុងចំណោមកំពូលភ្នំខ្ពស់បំផុតទាំង ១៤ លើពិភពលោក ដើម្បីប្រជុំគ្នាឡើងទៅកាន់កំពូលភ្នំទាំងនោះ ក្នុងពេលនិទាឃរដូវ ដែលសីតុណ្ហភាពក្តៅ ហើយមានខ្យល់បក់។ ប្រទេសនេប៉ាល់ទៀតសោត បានចេញលិខិតអនុញ្ញាតប្រមាណជាង ៩០០ សម្រាប់ការឡើងភ្នំក្នុងប្រទេសខ្លួន ក្នុងនោះចំនួន ៤១៤ សម្រាប់ឡើងភ្នំ Everest ដែលរកប្រាក់បានច្រើនជាងគេប្រមាណ ៥លានដុល្លារ ក្នុងមួយឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6551.txt	ក្រុម Bayer Leverkusen ម្ចាស់ជើងឯកលីគកំពូលអាល្លឺម៉ង់ Bundesliga បានត្រៀមខ្លួនរួចរាល់ ដើម្បីក្លាយជាក្រុមដំបូងគេ ដែលប្រកួតមិនចាញ់សោះពេញមួយរដូវកាល ក្នុងប្រវត្តិសាស្ត្រលីគកំពូលអាល្លឺម៉ង់។ នេះបើតាមការលើកឡើងរបស់អ្នកចាត់ការ Xabi Alonzo ក្រោយដឹកនាំ Leverkusen បន្តឈ្នះ VfL Bochum លទ្ធផល ៥-០។	Leverkusen ក្រុមកំពុងប្រជែងពាន ៣ ក្នុងមួយរដូវកាល បានបន្តដំណើរឆ្លងផុតក្រុម Bochum ដោយងាយស្រួល ព្រោះតែនៅត្រឹមនាទី១៥ កីឡាករ Felix Passlack ត្រូវបានបណ្តេញចេញ ព្រោះកាតក្រហម។ ក្រុមម្ចាស់ជើងឯក កាន់តែមានភាពងាយស្រួលដើម្បីយកឈ្នះ និងបន្តកំណត់ត្រា ៥០ប្រកួត មិនដែលចាញ់ ខណៈក្រុមនៅសល់ការប្រកួត ១លើកចុងក្រោយ នៅក្នុងលីគកំពូលអាល្លឺម៉ង់។ កាលពីថ្ងៃទី៩ ខែឧសភា ក្រុមដឹកនាំដោយលោក Alonzo បំបែកកំណត់ត្រាជាក្រុមដែលប្រកួត ៤៩លើក មិនដែលចាញ់ ដែលជាកំណត់ត្រាកាន់កាប់ដោយក្លិប SL Benfica តាំងពីឆ្នាំ ១៩៦៣-៩៥។ ការបំបែកកំណត់ត្រា ក្រោយពេល Leverkusen ប្រកួតស្មើ ២-២ ទល់នឹងក្រុម AS Roma និងសរុបទាំង ២ជើង ៤-២ ក្នុងពានរង្វាន់ Europa League និងឡើងវគ្គផ្តាច់ព្រ័ត្រ។ លត់ក្រុម Bochum ចាស់ដៃ Leverkusen បានក្លាយជាក្រុមទី៣ ហើយនៅប្រចាំក្នុងប្រវត្តិសាស្ត្រលីគកំពូល Bundesliga ដែលប្រកួតក្រៅទឹកដីមិនចាញ់ពេញមួយរដូវកាល។ លោក Alonzo ក្រោយការប្រកួត ហាក់បង្ហាញពីភាពរីករាយខ្លាំង ខណៈលោកអះអាងថាក្រុមស្រែកឃ្លានការឈ្នះបន្តទៀត រួមទាំងការឈ្នះពាន៣ក្នុង១រដូវកាល។ អ្នកចាត់ការសញ្ជាតិអេស្ប៉ាញ វ័យ ៤២ឆ្នាំ បាននិយាយដូច្នេះ៖«បន្ទាប់ពីពួកគេទទួលបានកាតក្រហម វាបានក្លាយជាការប្រកួតដ៏ងាយស្រួលសម្រាប់យើងទៅហើយ។ ខ្ញុំពិតជាពេញចិត្តចំពោះលទ្ធផលមួយនេះ។ វាពិតជាសំខាន់ខ្លាំងសម្រាប់យើង ហើយពេលនេះ គោលដីដ៏ធំរបស់យើងគឺនៅថ្ងៃទី១៨ យើងត្រូវតែឈ្នះពាន ដោយមិនបរាជ័យ ដែលរឿងនេះធ្លាប់កើតមានពីមុនមកឡើយ។»។ នៅក្នុងការប្រកួតពានរង្វាន់ Europa League ក្លិប Leverkusen នឹងត្រូវជួបតទល់នឹងក្រុម Atalanta នាជំនួបវគ្គផ្តាច់ព្រ័ត្រ ចំណែកពានរង្វាន់មួយបន្ថែមទៀត German Cup ដែលក្រុមម្ចាស់ពានលីគអាល្លឺម៉ង់ ត្រូវជួបក្រុម Keiserstautern។ នាថ្ងៃទី១៩ Leverkusen នឹងត្រូវប្រកួតបង្ហើយជំនួបពានរង្វាន់ Bundesliga ទល់នឹងក្រុម Augsburg ស្ថិតក្នុងទឹកដី ដែលជាទីកន្លែងក្លិបម្ចាស់ពានថ្មីថ្មោង ធ្វើពិធីអបអរ និងការទទួលពានលីគលើកដំបូងក្នុងប្រវត្តិសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6552.txt	ថៃ មានអត្តពលិកច្រើនជាងគេឆ្លងផុតវគ្គជម្រុះ ទៅកាន់ព្រឹត្តិការណ៍កីឡាអូឡាំពិករដូវក្តៅ ក្រុងប៉ារីស ឆ្នាំ២០២៤ ចំណោមប្រទេសទាំង១១នៅតំបន់អាស៊ីអាគ្នេយ៍។ ៤ប្រទេសក្នុងចំណោមនោះ មិនទាន់មានអត្តពលិកជាប់នៅឡើយ។	គិតត្រឹមថ្ងៃទី១២ ខែឧសភា ឆ្នាំ២០២៤ មានអត្តពលិកពីប្រទេសចំនួន៧ប៉ុណ្ណោះពីអាស៊ីអាគ្នេយ៍ ដែលអាចឆ្លងផុតវគ្គជម្រុះ ទៅកាន់អូឡាំពិកប្រទេសបារាំង។ ថៃ មានអត្តពលិកទទួលបានកៅអីទៅកាន់ប្រទេសបារាំងចំនួន៣៨នាក់ ច្រើនជាងគេ ប្រចាំអាស៊ីអាគ្នេយ៍ តាមពីក្រោយដោយឥណ្ឌូណេស៊ី ២១នាក់ ម៉ាឡេស៊ី ១៨នាក់ សិង្ហបុរី ១៧នាក់ ហ្វីលីពីន ១២នាក់ វៀតណាម ១០នាក់ និងមីយ៉ាន់ម៉ា ១នាក់។ ចំណែក ប្រទេសអាស៊ាន៤ទៀត រួមមាន កម្ពុជា ព្រុយណេ ឡាវ និងទីម័រខាងកើត មិនទាន់មានអត្តពលិកណាម្នាក់ ឈ្នះវគ្គជម្រុះទៅកាន់ក្រុងប៉ារីស នៅឡើយទេ។ យ៉ាងណាក៏ដោយ ប្រទេសដែលគ្មានកីឡាករឆ្លងផុតវគ្គជម្រុះ ក៏នឹងត្រូវអញ្ជើញឱ្យមានការចូលរួមប្រកួតប្រជែងលើប្រភេទកីឡាចាស់វស្សានៅអូឡាំពិកផងដែរ។ កីឡាអូឡាំពិករដូវក្តៅ ក្រុងប៉ារីស នឹងចាប់ផ្តើមការប្រកួតផ្លូវការពីថ្ងៃទី២៦ ខែកក្កដា និងបញ្ចប់ទៅវិញនៅថ្ងៃទី១១ ខែសីហា ឆ្នាំ២០២៤។ ព្រឹត្តិការណ៍កីឡាលំដាប់ពិភពលោកលើកទី៣៣ នឹងមានកីឡាករ កីឡាការិនី សរុបចំនួន១០៥០០នាក់ ចូលរួមប្រជែងមេដាយ ក្នុង៣២ប្រភេទកីឡា លើ៣២៩វិញ្ញាសា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6553.txt	លោក Erick Thohir ប្រធានសហព័ន្ធកីឡាបាល់ទាត់ឥណ្ឌូណេស៊ី (PSSI) លើកទឹកចិត្តកីឡាករបាល់ទាត់អាយុក្រោម២៣ឆ្នាំ (U23) យកមេរៀនខកចិត្តពីការប្រកួត AFC Asian Cup និងជម្រុះអូឡាំពិករដូវក្តៅក្រុងប៉ារីស កែកុនក្នុងវគ្គជម្រុះ FIFA World Cup ឆ្នាំ២០២៦។	U23 ឥណ្ឌូណេស៊ី អស់ឱកាសបង្ហាញខ្លួននៅព្រឹត្តិការណ៍កីឡាអូឡាំពិក ឆ្នាំ២០២៤ ក្រុងប៉ារីស ក្រោយចាញ់ហ្គីណេ ១-០ ក្នុងការប្រកួតជម្រុះ playoff អន្តរទ្វីបនៅយប់ថ្ងៃទី៩ ខែឧសភា។ ខកចិត្តលើកនេះ មានន័យថាឥណ្ឌូណេស៊ី ត្រូវរង់ចាំ៤ឆ្នាំទៀត ដើម្បីសម្រេចបំណងខ្លួនក្នុងការនាំក្រុមបាល់ទាត់ទៅអូឡាំពិកជាលើកទី២ គិតចាប់តាំពីបង្ហាញខ្លួនលើកដំបូង នៅឆ្នាំ១៩៥៦។ ក្រោយខកឱកាសនេះ លោក Thohir ប្រធាន PSSI បានទៅលើកទឹកក្រុមភ្លាមៗនៅបន្ទប់ផ្លាស់សម្លៀកបំពាក់។ មហាសេដ្ឋីឥណ្ឌូណេស៊ី ដែលតែងបង្ហាញខ្លួនស្ទើគ្រប់ការប្រកួតទាំងឈុតធំ និង U23 បានបង្ហាញការគោរព និងប្រាប់សមាជិកក្រុមថា៖«សូមទទួលការគោរពអស់ពីចិត្តរបស់ខ្ញុំ។ អ្នកទាំងអស់គ្នានៅមានផ្លូវវែងឆ្ងាយដែលត្រូវទៅ។ មេរៀនពី Asian Cup និងជម្រុះអូឡាំពិក នឹងធ្វើឲ្យក្រុមកាន់តែល្អទៅមុខ។ យើងត្រូវយកមេរៀននេះ ទៅកែកុនក្នុងវគ្គជម្រុះ World Cup»។ សមាជិក្រុម U23 ឥណ្ឌូណេស៊ីភាគច្រើន ជាប់ឈុតធំ ក្នុងយុទ្ធនាការជម្រុះ World Cup ឆ្នាំ២០២៦ តំបន់អាស៊ី។ ក្រុមឥណ្ឌូណេស៊ី សព្វថ្ងៃមានភាគរយខ្ពស់ក្នុងការឆ្លងផុតវគ្គជម្រុះជុំទី២ បន្ទាប់ពីឆ្លងកាត់៤ប្រកួតក្នុងពូល F រកបាន៧ពិន្ទុ ស្ថិតនៅចំណាត់ថ្នាក់ទី២ នាំមុខក្រុមលេខ៣ វៀតណាម ៤ពិន្ទុ និងហ្វីលីពីនដែលនៅបាតតារាង៦ពិន្ទុ។ ក្នុងពូល F នេះ អ៊ីរ៉ាក់ឆ្លងផុតជុំទី២ហើយ ក្រោយរកបាន១២ពិន្ទុពេញ ខណៈហ្វីលីពីនសល់ឱកាសតិចបំផុត។ ឥណ្ឌូណេស៊ី និងវៀតណាម ត្រូវប្រជែងគ្នាខ្លាំង នៅ២ប្រកួតចុងក្រោយ ដើម្បីប្រជែងយកលេខ២ក្នុងពូល ដើម្បីបន្តទៅជុំបន្ទាប់។ ពីរប្រកួតចុងក្រោយក្នុងពូល ឥណ្ឌូណេស៊ី ជួបអ៊ីរ៉ាក់ និងហ្វីលីពីន ស្របពេល វៀតណាម ប៉ះហ្វីលីពីន និងអ៊ីរ៉ាក់។ ដោយឡែក សម្រាប់វិញ្ញាសាបាល់ទាត់បុរសទៅកាន់អូឡាំពិករដូវកាលក្តៅ ឆ្នាំ២០២៤ រកឃើញក្រុមទាំង ១៦ហើយ ក្នុងនោះហ្គីណេជាក្រុមចុងក្រោយគេ បន្ទាប់ពីម្ចាស់ផ្ទះបារាំង អាម៉េរិក សាធារណរដ្ឋដូមីនីក អេស្ប៉ាញ អ៊ីស្រាអែល អ៊ុយក្រែន ម៉ារ៉ុក អេហ្ស៊ីប ម៉ាលី នូវែលសេឡង់ ប៉ារ៉ាហ្គាយ អាហ្សង់ទីន និងក្រុមពីតំបន់អាស៊ីចំនួន៣ អ៊ូសបេគីស្ថាន ជប៉ុន និងអ៊ីរ៉ាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6554.txt	Bayer Leverkusen ឡើងវគ្គផ្តាច់ព្រ័ត្រ UEFA Europa League ដោយការទម្លាក់ AS Roma នៅវគ្គពាក់កណ្តាលផ្តាច់ព្រ័ត្រ។ Leverkusen រក្សាកំណត់ត្រាមិនចាញ់៤៩ប្រកួត ក្រោយតាមស្មើ Roma ២-២ នៅជំនួបជើងទី២ នៅថ្ងៃទី៩ ខែឧសភា។	នៅជំនួបជើងទី២ វគ្គពាក់កណ្តាលផ្តាច់ព្រ័ត្រ នៅកីឡដ្ឋាន BayArena ក្រុមភ្ញៀវ Roma រកបាន២គ្រាប់នាំមុខមុនតាមរយៈកីឡាករ Leandro Paredes ដោយការទាត់បាល់ពិន័យប៉េណាល់ទីទាំង២គ្រាប់នៅនាទី៤៣ និង៦៦។ Gianluca Mancini ប្រធានក្រុម Roma ធ្វើឱ្យបាល់ចូលទីខ្លួនឯងនៅនាទី៨២ មុនពេល Josip Stanisic រកបានគ្រាប់បាល់តាមស្មើ ២-២ វិញ នៅនាទី៩០+៧។ សរុបទាំងពីរជើង ក្រុមអាល្លឺម៉ង់ ឈ្នះ ក្រុមមកពីអ៊ីតាលី ៤-២។ មិនត្រឹមបានកៅអីវគ្គផ្តាច់ព្រ័ត្រ Europa League រដូវកាល ២០២៣-២៤ ឡើយ Leverkusen ក្រោមការដឹកនាំរបស់អ្នកចាត់ការ Xabi Alonso នៅរក្សាភាពមិនចាញ់សោះចំនួន៤៩ប្រកួត។ Leverkusen ដែលមានឱកាសខ្ពស់ក្នុងការលើកពាន៣ក្នុងមួយរដូវកាល បន្ទាប់ពីគ្រងជើងឯកអាល្លឺម៉ង់ Bundesliga និងឈានដល់វគ្គផ្តាច់ព្រ័ត្រ German Cup នឹងត្រូវជួប Atalanta នៅវគ្គផ្តាច់ព្រ័ត្រពានរង្វាន់លំដាប់ទី២អឺរ៉ុប នៅរាត្រីថ្ងៃទី២៣ ខែឧសភា ឆ្នាំ២០២៤។ Atalanta បានទម្លាក់ Marseille ក្នុងលទ្ធផលទាំងពីរជើង ៤-១ នៅវគ្គពាក់កណ្តាលផ្តាច់ព្រ័ត្រ ក្នុងនោះជំនួបជើងទី២ ក្រុមមកពីអ៊ីតាលី បានយកឈ្នះក្រុមបារាំង ៣-០។ ចំណែក ពានរង្វាន់ Europa Conference ក្រុម Olympiacos បានទម្លាក់ Aston Villa នៅវគ្គពាក់កណ្តាលផ្តាច់ព្រ័ត្រ ក្រោយបន្តឈ្នះនៅជើងទី២ ក្នុងលទ្ធផល ២-០ និងសរុបទាំងពីរជើង ៦-២។ Olympiacos របស់ក្រិក ត្រូវជួប Fiorentina នៅវគ្គផ្តាច់ព្រ័ត្រ Europa Conference នៅថ្ងៃទី៣០ ខែឧសភា ឆ្នាំ២០២៤។ Fiorentina ក្រុមពីអ៊ីតាលីបានយកឈ្នះ Club Brugge ៣-២ នៅជើងទី២ បន្ទាប់ពីស្មើ ១-១ នៅជើងទី១ វគ្គពាក់កណ្តាលផ្តាច់ព្រ័ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6555.txt	Bayer Leverkusen ក្លាយជាក្រុមដំបូងក្នុងប្រវត្តិសាស្ត្រ ដែលបានឈ្នះពាន Bundesliga ដោយមិនស្គាល់ចាញ់ពេញមួយរដូវកាល។ Victor Boniface និង Robert Andrich បានស៊ុតបាល់បញ្ចូលទីម្នាក់មួយគ្រាប់ក្នុងជ័យជម្នះ ២-១ លើភ្ញៀវ Augsburg នាជំនួបបិទរដូវកាល ដែលនាំឱ្យពួកគេឈ្នះដល់ទៅ២៨ប្រកួត និងស្មើ៦ប្រកួត ដោយរកបាន៩០ពិន្ទុ។	«យើងនឹងមិនអាចបំភ្លេចបានទាល់តែសោះ»។ នេះជាការលើកឡើងរបស់លោក Xabi Alonso គ្រូបង្វឹក Bayer Leverkusen ចំពោះការសម្រេចបានជោគជ័យដ៏អស្ចារ្យរបស់ក្លិប ក្នុងក្របខណ្ឌ Budesliga ដែលចាប់កំណើតតាំងពីឆ្នាំ១៩៦៣មក។ អតីតខ្សែបម្រើ Real Madrid និង Liverpool រូបនេះ ខកចិត្តបន្តិចដែលមិនអាចនាំក្រុមទៅបំបែកកំណត់ត្រារកបានលើសពី៩១ពិន្ទុក្នុងមួយរដូវកាល ប៉ុន្តែការរក្សាបានលទ្ធផលមិនស្គាល់ចាញ់ គឺជាជោគជ័យដ៏ធំធេង មិនមែនតែនៅអាល្លឺម៉ង់ គឺនៅតំបន់អឺរ៉ុបទាំងមូល។ «ក្រុមរបស់យើងបានចារកំណត់ត្រាខ្លួនឯងក្នុងប្រវត្តិសាស្ត្រ Bundesliga។ ២០ឆ្នាំខាងមុខទៀត យើងរំលឹកត្រឡប់ក្រោយមកវិញ យើងក៏នៅតែអាចនិយាយបានថា វ៉ូវ យើងសម្រេចបានយ៉ាងអស្ចារ្យ»។ នេះជាការលើកឡើងរបស់លោក Alonso។ តាមពិតទៅ ក្នុងរដូវកាលនេះ Bayer Leverkusen មានកំណត់ត្រាមិនស្គាល់ចាញ់រហូតដល់៥១ប្រកួតក្នុងនោះ Bunseliga ៣៤ប្រកួត, Europa League ១២ប្រកួត និងពានអាល្លឺម៉ង់ DFB-Pokal ៥ប្រកួត។ លោក Alonso រំពឹងនាំក្រុមឈ្នះពាន៣ក្នុងមួយរដូវកាល ដោយក្រោយលើកពាន Bundesliga ពួកគេត្រូវបន្តប្រជែងពាន DFB-Pokal ជាមួយក្រុមពីលីគលំដាប់ទីពីរ Kaiserlautern ហើយ៣ថ្ងៃក្រោយមក ពួកគេធ្វើដំណើរទៅក្រុង Dublin ដើម្បីតទល់ជាមួយ Alalanta ពី Serie A អ៊ីតាលី សម្រាប់ពាន Europa League៕ Bayer Leverkusen ក្លាយជាក្រុមដំបូងក្នុងប្រវត្តិសាស្ត្រ ដែលបានឈ្នះពាន Bundesliga ដោយមិនស្គាល់ចាញ់ពេញមួយរដូវកាល។ Victor Boniface និង Robert Andrich បានស៊ុតបាល់បញ្ចូលទីម្នាក់មួយគ្រាប់ក្នុងជ័យជម្នះ ២-១ លើភ្ញៀវ Augsburg នាជំនួបបិទរដូវកាល ដែលនាំឱ្យពួកគេឈ្នះដល់ទៅ២៨ប្រកួត និងស្មើ៦ប្រកួត ដោយរកបាន៩០ពិន្ទុ។ «យើងនឹងមិនអាចបំភ្លេចបានទាល់តែសោះ»។ នេះជាការលើកឡើងរបស់លោក Xabi Alonso គ្រូបង្វឹក Bayer Leverkusen ចំពោះការសម្រេចបានជោគជ័យដ៏អស្ចារ្យរបស់ក្លិប ក្នុងក្របខណ្ឌ Budesliga ដែលចាប់កំណើតតាំងពីឆ្នាំ១៩៦៣មក។ អតីតខ្សែបម្រើ Real Madrid និង Liverpool រូបនេះ ខកចិត្តបន្តិចដែលមិនអាចនាំក្រុមទៅបំបែកកំណត់ត្រារកបានលើសពី៩១ពិន្ទុក្នុងមួយរដូវកាល ប៉ុន្តែការរក្សាបានលទ្ធផលមិនស្គាល់ចាញ់ គឺជាជោគជ័យដ៏ធំធេង មិនមែនតែនៅអាល្លឺម៉ង់ គឺនៅតំបន់អឺរ៉ុបទាំងមូល។ «ក្រុមរបស់យើងបានចារកំណត់ត្រាខ្លួនឯងក្នុងប្រវត្តិសាស្ត្រ Bundesliga។ ២០ឆ្នាំខាងមុខទៀត យើងរំលឹកត្រឡប់ក្រោយមកវិញ យើងក៏នៅតែអាចនិយាយបានថា វ៉ូវ យើងសម្រេចបានយ៉ាងអស្ចារ្យ»។ នេះជាការលើកឡើងរបស់លោក Alonso។ តាមពិតទៅ ក្នុងរដូវកាលនេះ Bayer Leverkusen មានកំណត់ត្រាមិនស្គាល់ចាញ់រហូតដល់៥១ប្រកួតក្នុងនោះ Bunseliga ៣៤ប្រកួត, Europa League ១២ប្រកួត និងពានអាល្លឺម៉ង់ DFB-Pokal ៥ប្រកួត។ លោក Alonso រំពឹងនាំក្រុមឈ្នះពាន៣ក្នុងមួយរដូវកាល ដោយក្រោយលើកពាន Bundesliga ពួកគេត្រូវបន្តប្រជែងពាន DFB-Pokal ជាមួយក្រុមពីលីគលំដាប់ទីពីរ Kaiserlautern ហើយ៣ថ្ងៃក្រោយមក ពួកគេធ្វើដំណើរទៅក្រុង Dublin ដើម្បីតទល់ជាមួយ Alalanta ពី Serie A អ៊ីតាលី សម្រាប់ពាន Europa League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6556.txt	Chelsea និង Newcastle United ត្រូវពឹងលើ Manchester City យកឈ្នះ Manchester United ដណ្តើមជើងឯក FA Cup ដើម្បីទទួលបានកៅអី UEFA Europa League និង Europa Conference League។	ក្រោយទទួលបានជ័យជម្នះ ២-១ លើក្រុម Bournemouth ក្នុងជំនួប Premier League សប្តាហ៍ចុងក្រោយនៅកីឡដ្ឋាន Stamford Bridge បានជួយ Chelsea បញ្ចប់ចំណាត់ថ្នាក់ទី៦ និងធានាកៅអី Conference League រួចស្រេច។ យ៉ាងណាក៏ដោយ ប្រសិនបើ Man City យកឈ្នះ Man Utd នៅវគ្គផ្តាច់ព្រ័ត្រ FA Cup នោះក្រុមលោក Mauricio Pochettino នឹងទទួលបានកៅអី Europa League ជំនួសវិញ។ Newcastle United ក៏នឹងត្រូវរង់ចាំទទួលភាគលាភពីក្រុមមេឃខៀវផងដែរ ដើម្បីទទួលបានកៅអី Conference League រដូវកាលក្រោយ។ ក្រុមសិរិការព្រៃ បញ្ចប់ចំណាត់ថ្នាក់ទី៧ក្នុងតារាងលីគកំពូលអង់គ្លេសក្រោយឈ្នះ Brentford ៤-២។ នេះមានន័យថា បើក្រុម Pep Guardiola លើកពាន FA Cup នោះ Newcastle នឹងទទួលបានកៅអីក្របខណ្ឌទី៣អឺរ៉ុប។ ក្រុមបិសាចក្រហមធ្វើមិនបានល្អឡើយក្នុងការប្រកួតក្នុងលីគរដូវកាលនេះ ដោយបញ្ចប់ត្រឹមចំណាត់ថ្នាក់ទី៨ ដែលជាចំណាត់ថ្នាក់មិនទទួលបានកៅអីអឺរ៉ុបមួយណាឡើយនៅរដូវកាលក្រោយ។ Man Utd ត្រូវពឹងលើជ័យជម្នះក្នុងជំនួបវគ្គផ្តាច់ព្រ័ត្រ FA Cup ទល់នឹង Man City ដើម្បីទទួលបានកៅអីជម្រុះ Europa League រដូវកាលក្រោយ។ FA Cup វគ្គផ្តាច់ព្រ័ត្រ នឹងធ្វើឡើងនៅកីឡដ្ឋាន Wembley នាថ្ងៃទី២៥ ខែឧសភា។ បើក្រុមលោក Erik ten Hag ឈ្នះជើងឯក FA Cup នោះ Chelsea បានកៅអី Conference League ដដែល ស្របពេល Newcastle មិនទទួលបានកៅអីអឺរ៉ុបឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6557.txt	ក្លិប Bayern Munich បានបង្ហាញជំហក្នុងការបញ្ចុះបញ្ចូលលោក Thomas Tuchel ឱ្យបន្តដឹកនាំក្រុមបន្តទៀតសម្រាប់រដូវកាលក្រោយ បន្ទាប់ពីការស្វែងរកអ្នកជំនួសតំណែងដឹកនាំក្រុម តែងត្រូវបានបដិសេធ។ លោក Tuchel ធ្លាប់បានប្រកាសចាកចេញពីក្រុម ក្រោយពេលបញ្ចប់រដូវកាល ២០២៣-២៤ បន្ទាប់ពីដឹកនាំមិនបានល្អ។	រដូវកាល ២០២៣-២៤ ជារដូវកាលដ៏អាក្រក់មួយ សម្រាប់ Bayern Munich ដោយពួកគេបានរបូតរាល់ពានរង្វាន់ទាំងអស់ដែលត្រូវប្រជែង។ កាលពីពេលថ្មីនេះ Bayern ត្រូវបានក្រុម Real Madrid ទម្លាក់ត្រឹមវគ្គពាក់កណ្តាលផ្តាច់ព្រ័ត្រពាន UEFA Champions League លទ្ធផលសរុបទាំង ២ជើង ៤-៣។ យ៉ាងណាបន្ទាប់ពីការប្រកាសចាកចេញរបស់អ្នកចាត់ការសញ្ជាតិអាល្លឺម៉ង់ ក្លិប Bayern Munich ពិបាកក្នុងការស្វែងរកអ្នកជំនួសតំណែងនេះ ដោយតែងតែត្រូវបានបដិសេធ។ បើតាមការផ្សាយរបស់ប្រព័ន្ធផ្សព្វផ្សាយអាល្លឺម៉ង់ទស្សនាវដ្តី Kicker និង Sky TV កាលពីថ្ងៃទី១៥ ប្រធានផ្នែកកីឡាលោក Max Eberl និង Christoph Freund ត្រូវបានគេឃើញថាបានជជែងគ្នាជាមួយនឹងលោក Tuchel ចំពោះការសម្រេចចិត្តដែលធ្លាប់បានប្រកាសចាកចេញកាលពីខែកុម្ភៈ។ ការជជែកក៏ត្រូវបានគេដឹងថាមានឧបសគ្គជាច្រើនបានរារាំង។ កិច្ចសន្យារបស់លោក Tuchel នៅក្លិបយក្សអាល្លឺម៉ង់ នឹងត្រូវផុតកំណត់ត្រានៅក្នុងឆ្នាំ ២០២៥។ បេក្ខភាពជួរមុខមួយចំនួនដូចជាលោក Jurgen Klopp ដែលប្រកាសចាកចេញពីការដឹកនាំក្រុម Liverpool ធ្លាប់អះអាងថាលោក ត្រូវបានការពេលវេលាសម្រាក់ពីបាល់ទាត់ ១ឆ្នាំ។ កន្លងមក ក្រោយការប្រកួតទល់ Real Madrid បានបញ្ចប់ លោក Tuchel ក៏ធ្លាប់បានបង្ហើបថាបើកឱកាសក្នុងការបន្តដឹកនាំក្រុមផងដែរ។ កាលពីថ្ងៃទី១៥ ខែឧសភា ដដែលទៀតសោត ភ្នាក់ងាររបស់លោក Tuchel ក៏ត្រូវបានគេប្រទះឃើញជជែកជាមួយនឹងលោក Jan Christian Dreesen នាយកក្លិប Bayern Munich។ អ្នកគាំទ្រ Bayern Munich មួយចំនួនក៏បានបង្ហាញការគាំទ្រដល់លោក Tuchel ឱ្យបន្តដឹកនាំក្រុមរដូវកាលក្រោយ។ Bayern Munich ទៀតសោតក៏ត្រូវបានគេផ្សាយថាបានទាក់ទងលោក Ralf Rangnick គ្រូបង្វឹកក្រុមអូទ្រីសមកដឹកនាំក្រុមបន្ត ប៉ុន្តែអតីតអ្នកចាត់ការបណ្តោះអាសន្ន Mancheter United បដិសេធ។ មួយវិញទៀតលោក Julian Nagelsmann បានបន្តកិច្ចសន្យាជាមួយជម្រើសជាតិអាល្លឺម៉ង់ ខណៈលោក Unai Emery ដែលដឹកនាំក្រុម Aston Villa បានយ៉ាងល្អរដូវកាលនេះ ក៏បានបន្តកិច្ចសន្យាដឹកនាំក្រុមអង់គ្លេស។ លើសពីនេះមានរបាយការណ៍ថា Bayern Munich បានទាក់ទង់អតីតគ្រូបង្វឹកក្រុម Wolfsburg លោក Oliver Glasner ដែលបច្ចុប្បន្នដឹកនាំក្រុម Crystal Palace ព្រមទាំងលោក Julen Lopetegui អតីតគ្រូបង្វឹក Real Madrid និង Sevilla ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6558.txt	Esteban Prado កីឡាកររត់ម៉ារ៉ាតុនចម្ងាយឆ្ងាយ ត្រូវបានដកសិទ្ធិពីការឈ្នះជើងឯកក្នុងកម្មវិធី Orange County Marathon ក្នុងរដ្ឋកាលីហ្វ័រញ៉ា សហរដ្ឋអាម៉េរិកវិញ ដោយសារយកទឹកពីឪពុករបស់ខ្លួន អំឡុងពេលរត់ប្រណាំង។	Prado វ័យ ២៤ឆ្នាំ ជាកីឡាករដំបូងគេដែលបានឆ្លងផុតវគ្គបញ្ចប់ជាមួយនឹងថេរវេលា ២ម៉ោង ២៤នាទី និង៥៤វិនាទី លើរយៈចម្ងាយ ៤២គីឡូម៉ែត្រ ក្នុងកម្មវិធីរត់ម៉ារ៉ាតុន OCM កាលពីចុងសប្តាហ៍មុន។ ទោះជាយ៉ាងណាក៏ដោយ កាសែត New York Times ចុះផ្សាយថា ជ័យជម្នះរបស់ Prado មានបញ្ហា ដែលក្រោយមកត្រូវបានដកសិទ្ធិពីការឈ្នះនោះវិញ ក្រោយទទួលទឹកពីបុរសជិះកង់ ដែលជាឪពុកខ្លួន។ តាមច្បាប់កីឡាម៉ារ៉ាតុន ដែលបានចែងក្នុងសៀវភៅ Track & Field របស់អាម៉េរិក សរសេរថា «មានតែអ្នកដែលទទួលបានការអនុញ្ញាតក្នុងកម្មវិធី ទើបអាចផ្តល់ទឹក និងវត្តុរាវផ្សេងទៀត ដល់កីឡាករ អំឡុងពេលរត់តាមផ្លូវ»។ អ្នកចូលរួមប្រកួតប្រជែងដែលទទួលអាហារពីកន្លែងផ្សេង ខុសពីកន្លែងផ្តល់ជូនរបស់អ្នករៀបចំ ត្រូវទទួលខុសត្រូវនឹងការដកសិទ្ធិវិញ»។ លោក Garu Kutschar ដែលជានាយកកម្មវិធី Orange County Marathon ត្រូវបង្ខំចិត្តដកសិទ្ធិពីការឈ្នះពានរបស់ Prado បន្ទាប់ពីរូបគេ ទទួលជំនួយដោយគ្មានការអនុញ្ញាតពីបុគ្គលម្នាក់នៅលើកង់ ដែលបំពានច្បាប់ Track & Field និងបទប្បញ្ញត្តិរបស់កម្មវិធី។ លោក Kutschar ការដកនេះ ដើម្បីធានាបាននូវភាពយុត្តិធម៌ និងសុចរិតភាព សម្រាប់ដៃគូប្រកួតប្រជែងទាំងអស់គ្នា។ Prado ដែលបានចំណាយពេលហ្វឹកហាត់រយៈពេល ៤ ខែដើម្បីចូលរួមរត់ម៉ារ៉ាតុនចម្ងាយឆ្ងាយនេះ ភ្ញាក់ផ្អើលចំពោះការដកយកពានពីខ្លួនត្រឡប់ទៅវិញ។ រូបគេអះអាងថា មានតែមនុស្សម្នាក់ប៉ុណ្ណោះដែលឃើញខ្លួនទទួលទឹក នោះគឺអ្នករត់នៅលំដាប់ទី២។ Prado នៅតែអះអាង និងចាត់ទុកថាខ្លួនជាអ្នកឈ្នះម៉ារ៉ាតុន Orange County Marathon៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6559.txt	ក្លិប Manchester United បានប្រកាសទទួលស្គាល់ពីបញ្ហាលេចជ្រាបទឹកភ្លៀងពីដំបូលកីឡដ្ឋាន Old Trafford ថា ជាបញ្ហាដែលពិបាកទប់ស្កាត់ជាមុន។ ការប្រកាសទទួលនេះ ធ្វើឡើង បន្ទាប់ពីរូបភាពទឹកភ្លៀងធ្លាក់លេចជ្រាបចេញពីដំបូលកីឡដ្ឋាន ត្រូវបានផ្សព្វផ្សាយពាសពេញបណ្តាញសង្គម និងសារព័ត៌មានជាច្រើនលើពិភពលោក អំឡុងការប្រកួតដែលបិសាចក្រហមចាញ់ Arsenal លទ្ធផល ១-០ ក្នុងជំនួបលីគ កាលពីថ្ងៃទី១២ ខែឧសភា។	តាមរយៈសម្តីរបស់ប្រភពនៃក្លិប Man United បានប្រាប់ទៅកាន់ទូរទស្សន៍ ESPN បញ្ហាដែលក្លិបបានជួបប្រទះថ្មីនេះ នឹងក្លាយជាមូលហេតុបន្ថែមមួយទៀត សម្រាប់សហម្ចាស់ក្លិប លោក Sir Jim Ratcliffe ត្រូវគិតគូបន្ថែមចំពោះការអភិវឌ្ឍកីឡដ្ឋាន Old Trafford។ ក្រោយពេលបញ្ចប់ការប្រកួតដែល Man United ចាញ់ក្រុមកំពូលតារាង Arsenal លទ្ធផល ១-០ វីដេអូមួយត្រូវគេបង្ហោះលើបណ្តាញសង្គម បង្ហាញពីមេឃភ្លៀងធ្លាក់យ៉ាងខ្លាំង នៅកីឡដ្ឋាន Old Trafford។ នៅត្រង់កន្លែងអង្គុយ ក្រោមដំបូលចន្លោះទីតាំងអង្គុយតំបន់ខាងកើត (East Stand) និងតំបន់អង្គុយឈ្មោះ Sir Alex Ferguson បានលេចជ្រាប់ទឹកភ្លៀងធ្លាក់មកពីដំបូល រយៈពេលជិត ២ម៉ោង។ មិនត្រឹមតែប៉ុណ្ណោះ រូបភាពដែលទឹកភ្លៀងបានលេចជ្រាបតាមក្រោមកៅអីអង្គុយ និងតាមបង្អួចក្នុងកីឡដ្ឋាន ក៏ដូចជាការបង្ករឱ្យមានភក់នៅលើទីលានថែមទៀត ក៏ត្រូវបានគេបង្ហោះពេញបណ្តាញសង្គម។ ការអះអាងបន្ថែមទៀតពីប្រភពនៃក្លិបបិសាចក្រហមដដែល អ្នកគាំទ្រដែលចូលទស្សនាការប្រកួតរវាង Man United និង Arsenal បានចាកចេញពីកីឡដ្ឋានដោយសុវត្ថិភាព។ Arsenal យកឈ្នះការប្រកួតក្នុងទឹកដី Old Trafford ដើម្បីបន្តដំណើរប្រជែងពានទល់ក្រុម Manchester City រហូតដល់សប្តាហ៍ចុងក្រោយនៃក្របខណ្ឌ Premier League។ ក្លិបបិសាចក្រហម ក៏បានទទួលស្គាល់ចំពោះបញ្ហានេះ ហើយថែមទាំងបញ្ជាក់ថា បញ្ហាបង្ហាញពីតម្រូវការរបស់ក្លិប Man United ដើម្បីឱ្យមានកីឡដ្ឋានល្អប្រសើរឡើងវិញ។ លោក Ratcliffe ដែលជាម្ចាស់ភាគហ៊ុនមួយផ្នែករបស់ក្លិប Man United ស្ថិតនៅក្នុងការប្រកួតបានឃើញពីបញ្ហាផ្ទាល់ភ្នែកផងដែរ។ មហាសេដ្ឋីអង់គ្លេស វ័យ ៧១ឆ្នាំ បានចំណាយទុនប្រមាណ ២៧,៧ភាគរយ (១,៧ពាន់ដុល្លារ) វិនិយោគលើក្លិបបិសាចក្រហមកាលពីខែកុម្ភៈ ត្រូវបានគេរំពឹងថា អាចនឹងគិតគូពីជម្រើសសាងសង់កីឡដ្ឋានថ្មីដែលនៅក្បែកីឡដ្ឋាន Old Trafford ឬក៏អាចជជែកពីការជួសជុល និងអភិវឌ្ឍកីឡដ្ឋានដែលមានវ័យចំណាស់នេះ ឱ្យប្រសើរឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_656.txt	ប្រធានគណៈកម្មការអឺរ៉ុប លោកស្រី អឺស៊ូឡា វ៉ុន ដឺ លៃអេន បានទៅដល់ក្រុងកៀវនាថ្ងៃទី១៥ ខែកញ្ញា ដោយប្តេជ្ញាបន្តគាំទ្រអ៊ុយក្រែន ដរាបណាប្រទេសហែកហួរដោយសង្រ្គាមមួយនេះនៅតែត្រូវការ។	ក្នុងដំណើរទស្សនកិច្ចលើកទី៣នៅទីក្រុងកៀវតាំងពីរុស្ស៊ីចាប់ផ្តើមឈ្លានពាន ប្រធានគណៈកម្មការអឺរ៉ុប(EU) លោកស្រី អឺស៊ូឡា វ៉ុន ដឺ លៃអេន បានជួបជាមួយប្រធានាធិតបតីអ៊ុយក្រែន វ៉ូឡូឌីមៀ ហ្សេលេនស្គី ជជែកពីប្រធានបទមួយចំនួនរាប់ចាប់ពីដំណើរការចូលជាសមាជិក EU ជំនួយហិរញ្ញវត្ថុ និងជំនួយមនុស្សធម៌ជាដើម។ «យើងគ្មានថ្ងៃអាចប្រៀបផ្ទឹមអ្វីដែលប្រជាជនអ៊ុយក្រែនកំពុងលះបង់ឡើយ…ប៉ុន្តែអ្វីដែលយើងអាចប្រាប់អ្នកបាននោះគឺថា អ្នកនឹងមានមិត្តអឺរ៉ុបជាបង្អែកដរាបណាអ្នកនៅតែត្រូវការ»។ ប្រធានគណៈកម្មការអឺរ៉ុបថ្លែងបែបនេះអំឡុងសន្និសីទកាសែតរួមជាមួយប្រធានាធិបតីអ៊ុយក្រែននៅថ្ងៃទី១៥ ខែកញ្ញា នាក្រុងកៀវ។ បើតាមការលើកឡើងរបស់លោកស្រី វ៉ុន ដឺ លៃអេន ក្នុងសេចក្តីប្រកាសព័ត៌មានរបស់ EU ដំណើរការចូលជាសមាជិករបស់អ៊ុយក្រែនស្ថិតក្នុងដំណាក់កាលជិតជោគជ័យមួយហើយ។ បួនថ្ងៃក្រោយរុស្ស៊ីលុកលុយ អ៊ុយក្រែនបានដាក់ពាក្យចូលជាសមាជិក EU ហើយក៏ត្រូវបានក្រុមប្រឹក្សាអឺរ៉ុបអនុម័តឱ្យក្លាយជាបេក្ខភាពមួយក្នុងខែមិថុនា ខណៈការក្លាយជាសមាជិកពេញលេញត្រូវការពេលជាច្រើនឆ្នាំទៀត នៅពេលអ៊ុយក្រែនបានបំពេញរាល់លក្ខខណ្ឌកំណត់។ ទាក់ទងរឿងសមាជិកភាពនេះ លោក ហ្សេលេនស្គី ថ្លែងថាប្រទេសលោកចង់ចូលរួមក្នុងទីផ្សារតែមួយរបស់អឺរ៉ុប មុនពេល EU សម្រេចផ្តល់សមាជិកភាពពេញលេញឱ្យអ៊ុយក្រែន។ ក្រៅពីនេះ ប្រធានគណៈកម្មការអឺរ៉ុបក៏បានអបអរអ៊ុយក្រែនដែលទទួលជោគជ័យក្នុងប្រតិបត្តិកការវាយប្រហារបកដណ្តើមបានដីប្រមាណ ៩ ពាន់គីឡូម៉ែត្រការ៉េពីរុស្ស៊ីវិញដែរ។ សូមបញ្ជាក់ថា សហភាពអឺរ៉ុបបានបន្តផ្តល់ជំនួយឱ្យអ៊ុយក្រែនហូរហែទាំងផ្នែកយោធា មនុស្សធម៌ សេដ្ឋកិច្ច និងការផ្គត់ផ្គង់ក្នុងទម្រង់ផ្សេងៗទៀត។ ប្លុកសេដ្ឋកិច្ចមួយនេះរួមជាមួយបណ្តាប្រទេសលោកខាងលិចថែមទាំងដាក់ទណ្ឌកម្មយ៉ាងខ្លាំងក្លាលើរុស្ស៊ីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6560.txt	ជ័យជម្នះរបស់ Atalanta លើ AS Roma ក្នុងលទ្ធផល ២-០ នាជំនួបក្របខណ្ឌលីគកំពូលអ៊ីតាលី Serie A សប្តាហ៍ទី៣៦ បានជួយ Bologna បានកៅអី UEFA Champions League លើកដំបូង ក្រោយរង់ចាំអស់៦០ឆ្នាំ។	កីឡាករ Charles De Ketelaere រកបានពីរគ្រាប់ម្នាក់ឯងជួយក្រុម Atalanta ឈ្នះ Roma នាថ្ងៃទី១២ ខែឧសភា បានជួយក្រុមមានឱកាសខ្ពស់ទទួលបានកៅអី Champions League រដូវកាលក្រោយ។ ការឈ្នះរបស់ Atalanta ក៏បានជួយដល់ Bologna និង Juventus កក់កៅអីកំពូលអឺរ៉ុបរដូវកាលក្រោយផងដែរ។ ទោះសល់២ប្រកួតទើបបញ្ចប់លីគកំពូលអ៊ីតាលី ទាំង Bologna និង Juventus យ៉ាងហោចក៏បញ្ចប់ក្នុងចំណាត់ថ្នាក់ទី៣ទី៤ ឬទី៥ ដែរ។ Serie A រដូវកាលនេះ ត្រូវបាន UEF ផ្តល់កៅអី៥ក្រុម ទៅ Champions League រដូវកាលក្រោយ។ ក្រុម Atalanta បច្ចុប្បន្នស្ថិតនៅចំណាត់ថ្នាក់លេខ ៥ ក្នុងតារាង Serie A ដោយមាន ៦៣ពិន្ទុ គម្លាតពីក្រុម AS Roma ចំនួន ៣ពិន្ទុ។ ក្រុមមកពីអ៊ីតាលីមានកៅអីលេងនៅពាន UCL ចំនួន ៥ ព្រោះតែក្រុមមកពីអ៊ីតាលី ប៉ុន្មានឆ្នាំចុងក្រោយមកនេះ ក្រុមរបស់ពួកគេតែងតែប្រកួតប្រជែងបានយ៉ាងល្អ ក្នុងពានរង្វាន់លំដាប់អឺរ៉ុបទាំង ៣ ខណៈក្រុមមួយចំនួនសុទ្ធតែឈានជើងឡើងដល់វគ្គផ្តាច់ព្រ័ត្រ។ Juventus វិលទៅលេង UCL បន្ទាប់ពីបានបាត់មុខ តាំងពីរដូវកាល ២០២១-២២ ចំណែកក្រុម Bologna វិញ លទ្ធផលយកឈ្នះលើ SSC Napoli លទ្ធផល ២-០ ក៏បានធ្វើឱ្យពួកគេមានពិន្ទុគ្រប់គ្រាន់ឈ្នះកៅអី UCL លើកដំបូង ក្រោយខកខានរយៈពេល៦០ឆ្នាំ។ ជារឿងដ៏ខកចិត្តជាថ្មីសម្រាប់ AS Roma ដោយកាលពីសប្តាហ៍មុនពួកគេបានរងបរាជ័យក្រោមថ្វីជើងក្រុម Bayer Leverkusen ដោយធ្លាក់ចេញពីពាន Europa League លទ្ធផលសរុបទាំង ២ជើង ៤-២ ទោះជើងទីពីរ Roma បានស៊ុតនាំមុខ ២គ្រាប់ មុនលើម្ចាស់ផ្ទះក្តី។ វិលមកការប្រកួតក្នុងលីគកំពូលអ៊ីតាលី Roma បន្តចាញ់ក្រោមថ្វីជើង Atalanta ដែលជាគូប្រកួតរបស់ Leverkusen នៅវគ្គផ្តាច់ព្រ័ត្រ Europa League ថែមទៀត។ សុទ្ធសឹងតែមានកម្រិតប្រកួតប្រជែងប្រហាក់ប្រហែលគ្នា ប៉ុន្តែស្ថិតិរវាងក្រុម Atalanta នៅក្នុងការប្រកួតទល់ Roma ពួកគេមានប្រៀបជាងទៅលើទំនក់ចិត្ត ព្រោះតែចំណោមការប្រកួត ៥លើកចុងក្រោយ សុទ្ធសឹងតែឈ្នះ ខុសពី Roma ដែលឈ្នះត្រឹមតែ ១ប្រកួត។ ក្រៅពីប្រជែងកៅអីទៅកាន់ UCL ក្លិប Atalanta នៅមានភារកិច្ចត្រូវប្រជែងពានរង្វាន់ ២ ផ្សេងគ្នាក្នុងដៃ ដោយរួមមានពានរង្វាន់ Europa League ទល់នឹង Leverkusen និងពាន Italian Cup ផ្តាច់ព្រ័ត្រទល់នឹងក្រុម Juventus។ ប្រសិនបើ Atalanta មិនអាចប្រជែងចំណាត់ថ្នាក់ទី៥ នៅ Serie A តែអាចដណ្តើមជើងឯក Europa Leagu ពី Leverkusen នោះពួកគេក៏ទទួលបានកៅអី Champions League រដូវកាលក្រោយផងដែរ ហើយនេះមានន័យថាក្រុមពីអ៊ីតាលី នឹងមាន៦ក្រុមបង្ហាញមុខនៅក្របខណ្ឌកំពូលអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6561.txt	ការប្រជែងពាន Premier League រដូវកាល ២០២៣-២៤ នឹងត្រូវកាត់ក្តីនៅជំនួបបិទរដូវកាល បន្ទាប់ពី Arsenal បានយកឈ្នះ Manchester United ១-០ នៅសប្តាហ៍ទី៣៧។ Arsenal ត្រឡប់ទៅកំពូលតារាង ដោយនាំមុខគូប្រជែង Manchester City ដែលសល់១ប្រកួតក្នុងដៃ ១ពិន្ទុវិញ។	Leandro Trossard ជាអ្នកសម្រេចទីគ្រាប់បាល់ជ័យជម្នះ តាមរយៈការបញ្ជូនដ៏ល្អរបស់មិត្តរួមក្រុម Kai Havertz ដើម្បីជួយឱ្យក្រុមកាំភ្លើងធំទទួលបាន៣ពិន្ទុ ពីបិសាចក្រហមនៅ Old Trafford។ ៣ពិន្ទុដ៏សំខាន់នេះ រុញក្រុមលោក Mikel Arteta ដណ្តើមបានចំណាត់ថ្នាក់កំពូលតារាងលីគកំពូលអង់គ្លេសពី Man City វិញ ដោយមានគម្លាតនាំមុខចំនួន១ពិន្ទុ។ ៣៧ប្រកួត Arsenal រកបាន៨៦ពិន្ទុ ខណៈក្រុមលោក Pep Guardiola មាន៨៥ពិន្ទុ តែទើបប្រកួត៣៦លើកប៉ុណ្ណោះ។ ក្រុមម្ចាស់ការពារជើងឯក Man City នឹងត្រូវប្រកួតសប្តាហ៍ទី៣៧របស់ខ្លួនទល់នឹង Tottenham Hotspur នៅរាត្រីថ្ងៃទី១៤ ខែឧសភា។ បើទោះលទ្ធផលប្រកួតក្នុងជំនួបនេះបែបណា ក៏ការប្រជែងពានលីគកំពូលអង់គ្លេសរដូវកាល ២០២៣-២៤ រវាង Man City និង Arsenal នឹងត្រូវកាត់ក្តីនៅក្នុងការប្រកួតបិទរដូវកាល។ ជំនួបចុងក្រោយរបស់ក្រុមប្រជែងជើងឯកទាំងពីរ Man City ត្រូវជួប West Ham United ស្របពេល Arsenal ប៉ះ Everton និងជំនួប៨គូផ្សេងទៀត ដែលនឹងធ្វើឡើងនៅថ្ងៃទី១៩ ខែឧសភា វេលាម៉ោង ១០យប់ [ម៉ោងនៅកម្ពុជា] ព្រមគ្នា។ ដោយឡែក Man Utd ដែលចាញ់ Arsenal នៅជំនួបសប្តាហ៍ទី៣៦របស់ខ្លួន អស់ឱកាសដណ្តើមចំណាត់ថ្នាក់ទី៥ សម្រាប់កៅអី Europa League រដូវកាលក្រោយទៅហើយ ដ្បិតតាមពីក្រោយ Spurs ដល់ទៅ៩ពិន្ទុ ខណៈការប្រកួតសល់តែ២លើក។ បិសាចក្រហមនៅតែឱកាសប្រជែងកៅអីវគ្គជម្រុះ Europa Conference League ប៉ុណ្ណោះ។ យ៉ាងណាក៏ដោយក្រុមបិសាចក្រហម ក្រោមការដឹកនាំរបស់លោក Erik ten Hag នៅមានឱកាសទទួលបានកៅអី Europa League ប្រសិនពួកគេដណ្តើមជើងឯក FA Cup ពីគូប្រជែង Man City។ FA Cup វគ្គផ្តាច់ព្រ័ត្រ នឹងធ្វើឡើងនៅថ្ងៃទី២៥ ខែឧសភា វេលាម៉ោង ៩យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6562.txt	ក្រុម Aston Villa មានសង្ឃឹមខ្ពស់ក្នុងការទទួលបានកៅអី UEFA Champions League នៅរដូវកាលក្រោយ និងជាលើកដំបូង ក្រោយខកខានរយៈពេល ៤២ឆ្នាំ បន្ទាប់ពីប្រកួតស្មើ Liverpool ៣-៣ នៅជំនួប Premier League សប្តាហ៍ទី៣៧។ កីឡាករ Jhon Duran បានក្លាយជាវីរបុរសប់របស់ Aston Villa តាមរយៈការរកបាន២គ្រាប់ម្នាក់ បន្ទាប់ពីប្តូរចូលនៅនាទី៧៩។	នាជំនួបដ៏ស្វិតស្វាញនោះ នៅត្រឹមតែ ២នាទី ដំបូងអ្នកចាំទី Emiliano Martinez បានធ្វើឱ្យរបូតគ្រាប់បាល់ ១គ្រាប់ចូលទីខ្លួនឯង ផ្តល់ឱកាសដល់ក្រុម Liverpool នាំមុខមុន។ ២គ្រាប់ផ្សេងទៀតរបស់ Liverpool កើតឡើងដោយខ្សែប្រយុទ្ធ Cody Gakpo នៅនាទី២៣ និងកីឡាករ Jarell Quansah នៅនាទី៤៨។ ៣គ្រាប់ របស់ Aston Villa ដែលតាមស្មើលើក្រុមរហស្សនាមហង្សក្រហម ធ្វើបានដោយកីឡាករ Youri Tielemans នៅនាទី១២ ក្នុងវគ្គទីមួយ មុនពេលដែលកីឡាករកូឡុំប៊ី Jhon Duran ដែលបានប្តូរចូលរួចរកបាន ២គ្រាប់នៅនាទី៨៥ និងនាទី៨៨។ Aston Villa បច្ចុប្បន្នមាន ៦៨ពិន្ទុឈរនៅចំណាត់ថ្នាក់លេខ ៤ ខណៈនៅសល់ការប្រកួត ១ ក្នុងដៃ។ Aston មានគម្លាត ៥ពិន្ទុ ពីលើក្រុមចំណាត់ថ្នាក់លេខ ៥ Tottenham Hotspur ដែលនៅសល់២ប្រកួតក្នុងដៃ។ Spurs ការប្រកួតបន្ទាប់ពួកគេនឹងត្រូវតទល់ជាមួយក្រុម Manchester City ដែលកំពុងប្រជែងពានទល់ Arsenal ហើយការប្រកួតចុងក្រោយរបស់ពួកគេ នឹងត្រូវតទល់ជាមួយក្រុមបាតតារាង Sheffield United។ Aston ជំនួបចុងក្រោយត្រូវប្រកួតទល់ Crystal Palace។ គម្លាតនាំមុខ Spurs ៥ពិន្ទុ បានធ្វើឱ្យក្រុមដែលដឹកនាំដោយលោក Unai Emery មានឱកាសខ្ពស់ឈ្នះកៅអី Champions League លើកដំបូងក្នុងរយៈពេល ៤២ឆ្នាំ ចាប់តាំងពីពួកគេបានបង្ហាញខ្លួនចុងក្រោយ នៅរដូវកាល ១៩៨១-៨២។ Aston ក៏ធ្លាប់ជាម្ចាស់ជើងឯកក្របខណ្ឌកំពូលអឺរ៉ុប ១សម័យកាលផងដែរ ក្នុងឆ្នាំ ១៩៨១-៨២ ដោយកាលនោះពានរង្វាន់មានឈ្មោះថា European Cup។ Aston Villa ចូលខ្លួនលេងក្នុងពានលំដាប់កំពូលអឺរ៉ុបលើកដំបូងនៅក្នុងឆ្នាំ ១៩៨០-៨១ ក្រោយពេលដែលពួកគេបានក្លាយជាក្រុមជើងឯកលីគកំពូលអង់គ្លេស។ ដោយឡែកកាលពីពេលថ្មីៗនេះ Aston Villa ក៏បានធ្លាក់ចេញពីពានរង្វាន់ UEFA Europa League នៅត្រឹមវគ្គពាក់កណ្តាលផ្តាច់ព្រ័ត្រ ក្រោមថ្វីជើងក្រុម Olympiacos លទ្ធផលសរុបទាំង ២ជើង ៦-២។ Aston ប្រកួតក្នុងពានរង្វាន់ Europa League ក៏ជាការប្រកួតលើកដំបូងសម្រាប់ពួកគេ ក្រោយខកខានរយៈពេល ១២ឆ្នាំ ចាប់តាំងពីឆ្នាំ ២០១០-១១ ដែលពួកគេបានបង្ហាញខ្លួនចុងក្រោយ និងលើកដំបូងក្នុងប្រវត្តិសាស្រ្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6563.txt	សហព័ន្ធបាល់ទាត់ប្រេស៊ីល (CBF) នាថ្ងៃទី៧ ខែឧសភា បានប្រកាសឱ្យផ្អាកការប្រកួតលីគជាតិរបស់ខ្លួន ក្នុងរយៈពេល ២០ថ្ងៃ ព្រោះតែបញ្ហាទឹកជំនន់ ដែលបណ្តាលឱ្យលិចកីឡដ្ឋានមួយចំនួនផង។	រដ្ឋ Rio Grande do Sulhas ត្រូវបំផ្លិចបំផ្លាញដោយបញ្ហាទឹកជំនន់ ចាប់តាំងពីសប្តាហ៍មុន។ ក្លិបចំនួន ៣ រួមមាន Internacional, Gremio និង Juventude ត្រូវបានសហព័ន្ធ CBF សម្រេចអនុញ្ញាតឱ្យផ្អាកការប្រកួត ព្រោះតែរងផលប៉ះពាល់ពីទឹកជំនន់។ បើតាមសេចក្តីប្រកាសរបស់ CBF៖«ស្ថាប័ន CBF សូមប្រកាសថារាល់ការប្រកួតដែលត្រូវប៉ះក្រុមមកពីរដ្ឋ Rio Grande do Sul ក្នុងការប្រកួតលីគថ្នាក់ជាតិ ទាំងក្រៅដី និងក្នុងដី ត្រូវតែផ្អាករហូតដល់ថ្ងៃទី២៧ ខែឧសភា។»។ បញ្ហាទឹកជំនន់ក្នុងប្រទេសប្រេស៊ីលទៀតសោត អាជ្ញាធរប្រេស៊ីលបាននិយាយថា យ៉ាងហោចមនុស្ស ៨៣នាក់ ត្រូវបានស្លាប់នៅក្នុងរយៈពេល ៧ថ្ងៃចុងក្រោយមកនេះ ហើយមនុស្ស ១១១នាក់ផ្សេងទៀតកំពុងបាត់ខ្លួន។ កីឡដ្ឋានដែលជាទីតាំងរបស់ក្លិប Internacional និង Gremio ក្នុងទីក្រុង Porto Alegre រងផលប៉ះពាល់ខ្លាំងដោយទឹកជន់លេចចូលក្នុងកីឡដ្ឋានតែម្តង។ ចំពោះបញ្ហាទឹកជំនន់ ខ្សែប្រយុទ្ធ Neymar Jr ក៏បានបង្ហោះសារនៅលើបណ្តាញសង្គម ដើម្បីជួយតាមគ្រប់មធ្យោបាយដែលរូបគេអាចធ្វើទៅបាន តាមរយៈពេលសំណេរដូច្នេះថា៖«ការប្រកាសនេះគឺដើម្បីលើកទឹកចិត្តមនសុស្សឱ្យជួយកាន់តែច្រើន។ ខ្ញុំសូមអរគុណដល់អ្នកបើកយន្តហោះរបស់ខ្ញុំ និងអ្នកទាំងអស់ដែលពាក់ព័ន្ធ ខ្ញុំនៅទីនេះពីចម្ងាយអធិស្ឋានឱ្យអ្វីៗវិលមករកភាពប្រក្រតីឡើងវិញ។ […]។»។ ជំនន់ទឹកភ្លៀងដ៏ធំ បានធ្វើឱ្យមានផលប៉ះពាល់ខ្លាំងដល់ប្រទេសប្រេស៊ីល ដោយមនុស្សប្រមាណ ៨០,០០០នាក់ ត្រូវបង្ខំចិត្តជម្លៀសចេញពីផ្ទះសម្បែង។ មនុស្សប្រហែល ១៥,០០០នាក់ បានជ្រកកោននៅក្នុងសាលារៀន កន្លែងហាត់ប្រាណ និងកន្លែងស្នាក់នៅបណ្តោះអាសន្នផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6564.txt	អាជីពរបស់ខ្សែបម្រើ Marcus Reus នៅក្នុងក្រុម Borussia Dortmund កំពុងតែខិតជិតដល់ទីបញ្ចប់ បន្ទាប់ពីរួមដំណើរអស់រយៈពេល ១២ឆ្នាំ រួចមក។ បន្ទាប់ពី Dortmund បានទម្លាក់ក្រុម Paris Saint Germain ក្នុងលទ្ធផល ១-០ ជំនួបជើងទីពីរវគ្គពាក់កណ្តាលផ្តាច់ព្រ័ត្រ UEFA Champions League បានធ្វើឱ្យការប្រកួតចុងក្រោយដ៏អស្ចារ្យសម្រាប់ Reus គឺស្ថិតនៅវគ្គផ្តាច់ព្រ័ត្រពានរង្វាន់អឺរ៉ុប នាកីឡដ្ឋាន Wembley។	កាលពីជើងទីមួយស្ថិតក្នុងទឹកដីប្រទេសអាល្លឺម៉ង់ Dortmund បានយកឈ្នះ PSG ម្តងរួចមកហើយជាមួយលទ្ធផល ១-០ និងជើងទីពីរនេះ នៅទឹកដីប្រទេសបារាំង Dortmund បន្តឈ្នះ ១-០ ទៀត ដែលគ្រាប់បាល់ជ័យជម្នះនេះ ធ្វើបានដោយខ្សែការពារ Matt Hammels។ តាមរយៈលទ្ធផលនេះ បានជួយ Dortmund ក៏ដូចជា Reus ទទួលបានឱកាសដ៏ធំក្នុងការដណ្តើមពានរង្វាន់ UCL នៅវគ្គផ្តាច់ព្រ័ត្រ ជាថ្មីក្នុងរយៈពេល ១១ឆ្នាំ ចាប់តាំងពីឆ្នាំ ២០១៣ ដែលពួកគេបានត្រឹមខកចិត្ត បន្ទាប់ពីចាញ់ Bayern Munich វគ្គផ្តាច់ព្រ័ត្រ។ Reus ខ្សែរបម្រើសញ្ជាតិអាល្លឺម៉ង់ វ័យ៣៤ឆ្នាំ បានចូលរួមជាមួយ Dortmund កាលពីឆ្នាំ ២០១២ បន្ទាប់ពីចំណាយពេលជាងមួយទសវត្សរ៍លេងក្នុងនាមជាកីឡាករក្រុមយុវជនក្លិប។ នៅចុងបញ្ចប់រដូវកាល ២០២៣-២៤នេះ Reus បានសម្រេចចិត្តចាកចេញ ដោយការចេញនេះមានការព្រមព្រៀងគ្នាជាមួយនឹងក្លិបដោយផ្ទាល់។ «មិនអាចពិពណ៌នាបាន! បន្ទាប់ពីរយៈពេលជាង ១០ឆ្នាំ ពេលនេះខ្ញុំបានវិលត្រឡប់ទៅកាន់វគ្គផ្តាច់ព្រ័ត្រជាមួយនឹង Borussia សារជាថ្មី។ […] របៀបនៃការឈ្នះរបស់យើងបែបណា នឹងគ្មាននរណាម្នាក់និយាយឡើយនៅថ្ងៃស្អែក ការស៊ុតចំបង្គោលទីនឹងមិនមែនជារឿងសំខាន់នៅស្អែកឡើយ។ អ្វីដែលនឹងនិយាយនោះគឺ Dortmund គឺវិលត្រលប់ទៅវគ្គផ្តាច់ព្រ័ត្រជាថ្មី។ គ្មាននរណាម្នាក់បានរំពឹងពីវានោះឡើយ វាពិតជាអស្ចារ្យខ្លាំងណាស់។»។ Rues បាននិយាយបែបនេះក្រោយចប់ការប្រកួត។ Dortmund ក្នុងការប្រកួតនោះមានឱកាសស៊ុតត្រឹមតែ ៦លើកតែប៉ុណ្ណោះ តែពួកគេអាចស្វែងរកគ្រាប់បាល់បញ្ចូលទី ខណៈដែលក្លិបម្ចាស់ពានលីគកំពូលបារាំងមានឱកាសស៊ុត ៣១លើក ចំគោលដៅ ៥លើក ប៉ុន្តែគ្មានគ្រាប់បាល់បញ្ចូលទី។ បច្ចុប្បន្ន Dortmund ជាក្រុមស្ថិតនៅចំណាត់ថ្នាក់លេខ ៥ លីគកំពូលអាល្លឺម៉ង់ ជាមួយការប្រកួតលីគនៅសល់ ២ប្រកួតក្នុងដៃ បន្ទាប់ពីឆ្លងកាត់ការប្រកួតក្នុងរដូវកាលដ៏លំបាក។ នៅវគ្គផ្តាច់ព្រ័ត្រ Dortmund អាចនឹងត្រូវជួបក្រុមដែលឈ្នះការប្រកួតរវាង Real Madrid ឬ Bayern Munich ដែលក្រុមទាំងពីរនឹងត្រូវកាត់សេចក្តីគ្នាក្នុងកីឡដ្ឋាន Santiago Bernabeu ដើម្បីទៅជួបតទល់នឹងពួកគេនៅវគ្គផ្តាច់ព្រ័ត្រ ក្នុងកីឡដ្ឋាន Wembley៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6565.txt	Faisal Halim សមាជិកក្រុមកីឡាបាល់ទាត់ជម្រើសជាតិម៉ាឡេស៊ី ស្ថិតក្នុងស្ថានភាពធ្ងន់ធ្ងរ និងឈានដល់ការវះកាត់ ក្រោយរងការជះទឹកអាស៊ីត នៅក្នុងផ្សារទំនើបមួយកន្លែង ក្នុងក្រុងគូឡាឡាំពួ ប្រទេសម៉ាឡេស៊ី។ ជនស្ស័យម្នាក់ ត្រូវបានចាប់ខ្លួនពាក់ព័ន្ធករណីជះទឹកអាស៊ីតនេះ។	Halim សមាជិកក្រុម Selangor FC នៃលីគកំពូលម៉ាឡេស៊ី បានរងការជះទឹកអាស៊ីត នៅមជ្ឈមណ្ឌលលក់ទំនិញមួយកន្លែងក្នុងតំបន់ Klang Valley ទីក្រុងគូឡាឡាំពួ ស្របពេលរួបគេកំពុងចូលរួមក្នុងព្រឹត្តិការណ៍ប្រណាំងរថយន្ត Go-kart កាលពីថ្ងៃទី៥ ខែឧសភា។ មេប៉ូលិសក្រុង Selangor លោក Comm Datuk Hussein Omar Khan បានប្រាប់កាសែត The Star ថា ជនសង្ស័យជាបុរសអាយុជាង ៣០ឆ្នាំ ត្រូវបានចាប់ខ្លួន និងបន្តឃុំខ្លួនរហូតដល់ថ្ងៃទី ១១ ខែឧសភា ដើម្បីស៊ើបអង្កេតបន្ថែម។ កីឡាករវ័យ២៦ឆ្នាំ ដែលរងការជះទឹកអាស៊ីត បានរងរបួសជុំវិញក ស្មា ដៃ និងដើមទ្រូង។ Halim ត្រូវបញ្ជូនទៅកាន់មន្ទីរពេទ្យដើម្បីព្យាបាល ហើយមកដល់ពេលនេះ ត្រូវបានគ្រូពេទ្យធ្វើរោគវិនិច្ឆ័យថាមានស្ថានភាពធ្ងន់ធ្ងរ ដោយសារមានកម្រិតរលាកខ្លាំង។ បើតាមការផ្សាយរបស់កាសែត The Strait Times អនុប្រធានក្រុមជម្រើសជាតិម៉ាឡេស៊ីរូបនេះ ប្រឈមនឹងទទួលការវះកាត់លើរបួសរបស់គេ។ លោក Shahril Mokhtar អនុប្រធានសមាគមកីឡាបាល់ទាត់ Selangor បានប្រាប់ទីភា្នក់ងារព័ត៌មាន AFP ថា៖«ស្ថានភាពរបស់ Halim ធ្ងន់ធ្ងរ ប៉ុន្តែយើងអាចគ្រប់គ្រងបាន។ Halim នឹងត្រូវទទួលការវះកាត់ត្រង់របួសដែលរងការលាកខ្លាំងពីទឹកអាស៊ីត»។ លោក Mokhtar បង្ហាញការភ្ញាក់ផ្អើល និងខកចិត្តចំពោះការវាយប្រហារបែបនេះលើកីឡាករនៅក្នុងទឹកដីម៉ាឡេស៊ី។ លោកបារម្ភថា ករណីនេះអាចធ្វើឱ្យប៉ះពាល់ដល់សុខភាពផ្លូវចិត្តរបស់ Halim និងកីឡាករផ្សេងទៀត ស្របពេលលីគកីឡាបាល់ទាត់ម៉ាឡេស៊ី នឹងចាប់ផ្តើមរដូវកាលថ្មីនៅចុងសប្តាហ៍នេះ៕ អត្ថបទទាក់ទង កីឡាករបាល់ទាត់ជម្រើសជាតិម៉ាឡេស៊ី Faisai Halim រងការជះទឹកអាស៊ីត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6566.txt	ក្របខណ្ឌ Bundesliga នឹងមានកៅអីក្រុមចំនួន ៥ នៅក្នុងពានរង្វាន់ UEFA Champions League នៅរដូវកាលក្រោយ បន្ទាប់ពីក្រុម Borussia Dortmund ប្រកួតយកឈ្នះលទ្ធផល ១-០ លើក្រុម Paris Saint Germain ដោយក្លិបអាល្លឺម៉ង់ ធានាបានចំណាត់ថ្នាក់លេខ ២ ក្នុងតារាង UEFA coefficient table (ស្ថិតិការប្រកួត) រដូវកាល ២០២៣-២៤ នេះ។ បើ Dortmund ឈ្នះជើងឯកថែមទៀត នោះក្រុមអាល្លឺម៉ង់នឹងកើនដល់៦ក្រុម នៅក្របខណ្ឌកំពូលអឺរ៉ុបរដូវកាលក្រោយ។	លីគកំពូលចំនួន ២ នឹងត្រូវផ្តល់កៅអីក្រុមបន្ថែម តាមរយៈ European Performance Spots។ ការផ្តល់កៅអីដល់លីគចំនួន ២ ដោយផ្អែកទៅលើការបង្ហាញទម្រង់លេងល្អបំផុតនៅទូទាំងពានរង្វាន់អឺរ៉ុបទាំង ៣ ក្នុងរដូវកាលនីមួយៗ ហើយការកើនឡើងកៅអីនេះក៏ជាផ្នែកមួយនៃការកែប្រែពង្រីកពាន Champions League ដល់ ៣៦ក្រុម។ ក្របខណ្ឌ Serie A ទទួលបានកៅអីបន្ថែម ១ ទៀតក្នុងក្របខណ្ឌ Champions League កាលពីខែមេសា ដែលជាហេតុធ្វើឱ្យពួគគេនៅរដូវកាលក្រោយមានក្លិបចំនួន ៥ ដែលនឹងចូលប្រកួតប្រជែង។ ជ័យជម្នះរបស់ Dortmund មានន័យថា ៥កៅអី នៅ Champions League រដូវកាលក្រោយ នឹងមិនត្រូវបានដណ្តើមដោយបេក្ខភាពដែលឆ្លងទៅវគ្គផ្តាច់ព្រ័ត្រ (ក្រុមមកពីអង់គ្លេស និងបារាំង) ដទៃបានឡើយ។ បើតាមសម្តីរបស់លោក Edin Terzic ទាក់ទងនឹងចំនួនកៅអី UCL កើនឡើងសម្រាប់លីគអាល្លឺម៉ង់៖«យើងចង់ជាប់ការប្រកួតសម្រាប់ពានរង្វាន់ Champions League តាមរយៈលីគ Bundesliga និងមិនផ្លូវនេះនោះទេ។ ប៉ុន្តែការពិតគឺថាវានឹងគ្រប់គ្រាន់ដើម្បីជាប់ទៅកាន់ការប្រកួតក្នុងនាមជាក្រុមលេខ ៥ ហើយនេះក៏ជាផ្នែកមួយសម្រាប់ភាគជោគជ័យរបស់យើង ការរួមចំណែករបស់យើង។ ជារួមក្រុមគោលដៅរបស់យើងគឺឈ្នះកៅអី Champions League ដល់ពេលនេះ (បន្ថែមកៅអី ១ទៀត) វាមិនបានន័យថាលីគរបស់យើងរីកចម្រើននោះទេ ប៉ុន្តែវាបានផ្តល់ភាពងាយស្រួលមួយដែរ។»។ ដំបូងឡើយក្របខណ្ឌ Premier League ជាបេក្ខភាពដែលបានប្រជែងខ្លាំង ថែមទាំងត្រូវបានគេចាប់អារម្មណ៍ថានឹងក្លាយជាលីគទី២ បន្ទាប់ពីអ៊ីតាលី ក្នុងការទទួលយកកៅអីបន្ថែម។ ប៉ុន្តែនៅត្រឹមវគ្គ ៨ក្រុម ចុងក្រោយ ក្រុមមកពីអង់គ្លេសដូចជា Arsenal, Manchester City ធ្លាក់ចេញពីការប្រកួត UCL, Liverpool និង West Ham United ធ្លាក់ពី Europa League ធ្វើឱ្យឱកាសកៅអីបន្ថែមរសាត់ឆ្ងាយ។ ដល់ពេលនេះមានតែ Aston Villa មួយតែប៉ុណ្ណោះ ជាក្លិបអង់គ្លេសបន្តប្រកួតប្រជែងនៅក្នុងពានរង្វាន់អឺរ៉ុប Europa Conference League។ លីគអាល្លឺម៉ង់ឡើងមកកាន់តំណែងលេខ ២ ឆាប់រហ័ស ដោយសារតែក្លិប Bayern Munich និង Bayer Leverkusen បានទម្លាក់ក្រុមអង់គ្លេសចេញពីការប្រកួត។ Bayern ទម្លាក់ក្រុម Arsenal វគ្គ ៨ក្រុម ចំណែគ Leverkusen ទម្លាក់ក្រុម West Ham ដើម្បីឡើងវគ្គពាក់កណ្តាលផ្តាច់ព្រ័ត្ររៀងៗខ្លួន។ ជួនគ្នាទៅទៀត កៅអី UCL បន្ថែម ក៏បានទៅលើដៃក្រុម Borussia Dortmund សម្រាប់ការប្រកួតនៅរដូវកាលក្រោយ ព្រោះតែបច្ចុប្បន្នពួកគេកំពុងតែស្ថិតនៅចំណាត់ថ្នាក់លេខ ៥ នៃក្របខណ្ឌ Bundesliga។ RB Leipzig ស្ថិតនៅលេខ៤ មាន៦២ពិន្ទុ នាំមុខ Dortmund ៥ពិន្ទុ និងនៅសល់ ៣ ប្រកួតដូចគ្នា។ យ៉ាងណាប្រសិនបើ Dortmund អាចក្លាយជាក្រុមឈ្នះជើងឯក Champions League និងបញ្ចប់ចំណាត់ថ្នាក់លេខ ៥ ក្នុងរដូវកាលនេះ នោះលីគ Bundesliga នឹងមានក្រុមចំនួន ៦ ត្រូវលេងក្នុងក្របខណ្ឌកំពូលអឺរ៉ុប UCL រដូវកាលក្រោយ។ ក្រុមចំនួន៦ រួមមានក្រុមកំពូលទាំង ៤ រួមជាមួយ Dortmund ក្នុងនាមជាក្រុមជើងឯក និង១ក្រុមដែលជាប់ជាក្រុមល្អរបស់អឺរ៉ុប European Performance Spots៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6567.txt	អ្នកហាត់គុនជាង ១០០នាក់ មកពីជាង២០ប្រទេស នឹងប្រមូលផ្តុំគ្នាក្នុងប្រទេសកម្ពុជា ដើម្បីប្រកួតប្រជែងក្នុងព្រឹត្តិការណ៍កីឡាយុទ្ធគុនចម្រុះជើងឯកអាស៊ី លើកទី ២។ នេះបើតាមការអះអាងរបស់ លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិក NOCC ក្នុងកិច្ចសម្ភាសជាមួយក្រុមអ្នកកាសែត ក្រោយបិទបញ្ចប់វគ្គសិក្សាគម្រោងសាមគ្គីអូឡាំពិក ថ្ងៃទី២៩ ខែមេសា។	កម្ពុជាធ្វើ ទទួលសិទ្ធិរៀបចំការប្រកួតព្រឹត្តិការណ៍កីឡាគុនចម្រុះជើងឯកអាស៊ីលើកទី២ ចាប់ពីថ្ងៃទី ១១ ដល់ថ្ងៃទី១៣ ខែកក្កដា ឆ្នាំ២០២៤។ កីឡាករកម្ពុជា ២០រូប ក្នុងនោះរួមមានកីឡាករ ចាន់ រតនា, កីឡាករ ឈឿន ល្វៃ ក៏ដូចជាកីឡាការិនី សំ ថារ័ត្ន ដែលមានជំនាញលើការប្រកួតគុនចម្រុះ រួមមានទាំងផ្នែកកីឡាល្បុក្កតោ និងគុនខ្មែរ ក៏នឹងបង្ហាញខ្លួនតំណាងកម្ពុជា។ អគ្គលេខាធិការ NOCC ថាកម្ពុជានឹងត្រៀមរៀបចំខ្លួនឱ្យបានល្អសម្រាប់ការប្រកួត ក៏ដូចជាការទទួលបដិសណ្ឋារកិច្ចល្អ ដូចដែលកម្ពុជាធ្លាប់មានបទពិសោធន៍ រៀបចំធ្វើជាម្ចាស់ផ្ទះការប្រកួតកីឡានានា ដើម្បីធ្វើឱ្យអ្នកគុននិយមទាំងអស់កាន់តែមានភាពកក់ក្តៅពីការទទួលដិតដល់របស់ម្ចាស់ផ្ទះ។ លោក វ៉ាត់ ចំរើន បាននិយាយដូច្នេះ៖«យើងនឹងធ្វើឱ្យការរៀបចំនេះកាន់តែមានភាពកក់ក្តៅ ទៅដល់ប្រទេសទាំងអស់ជាង ២០ប្រទេសតំបន់អាស៊ី ដែលមានអ្នកគុននិយមជាង១០០នាក់ មកចូលរួម។ យើងសង្ឃឹមថាយើងនឹងបានឃើញអ្នកគុននិយមដ៏ច្រើនមកប្រមូលផ្តុំគ្នាក្នុងប្រទេសកម្ពុជាក្នុងពេលខាងមុខ»។ ការប្រកួតយុទ្ធគុនចម្រុះជើងឯកអាស៊ីលើកទី២ ក្នុងប្រទេសកម្ពុជា គឺជាការប្រកួតជម្រុះដើម្បីស្វែករកកីឡាករជាប់ចំណាត់ថ្នាក់ ដើម្បីឆ្ពោះទៅកាន់ការប្រកួតលក្ខណៈព្រឹត្តិការណ៍កីឡាយុទ្ធគុនចម្រុះ (Asian Indoor and Mix Martial Art 2024) នៅប្រទេសថៃ ក្នុងខែវិច្ឆិកា បន្ថែមទៀត។ បើតាមការបញ្ជាក់របស់លោក វ៉ាត់ ចំរើន កីឡាករជាប់ចំណាត់ថ្នាក់ពីលេខ ១ រហូតដល់ចំណាត់ថ្នាក់លេខ ១០ នឹងត្រូវឡើងទៅការប្រកួតបន្តនៅប្រទេសថៃ។ ចំណាត់ថ្នាក់លេខ ១ ដល់លេខ ១០ នេះគឺគិតរាល់គ្រប់ប្រភេទទម្ងន់ទាំងអស់ដែលត្រូវបានដាក់ប្រកួតជម្រុះ នៅប្រទេសកម្ពុជា។ សម្តេច ហ៊ុន ម៉ាណែត នាយករដ្ឋមន្រ្តីកម្ពុជា ជាមួយនឹងប្រធានចលនាអូឡាំពិកអន្តរជាតិ និងអូឡាំពិកអាស៊ី នឹងមានវត្តមានក្នុងពិធីបើកកម្មវិធីប្រកួតកីឡាយុទ្ធគុនចម្រុះជើងឯកអាស៊ីលើកទី២ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6568.txt	Bayern Munich នឹងបើកទ្វាកីឡដ្ឋាន Allianz Arena ទទួល Real Madrid ក្នុងជំនួបជើងទី១ វគ្គពាក់កណ្តាលផ្តាច់ព្រ័ត្រ UEFA Champions League នៅរាត្រីថ្ងៃទី៣០ ខែមេសា វេលាម៉ោង ២ អាធ្រាត្រ។ ជួបគ្នា១២លើកចុងក្រោយ គិតចាប់ពីឆ្នាំ ២០០៤មក Bayern ធ្លាប់ឈ្នះ Real ២លើកគត់ ក្រៅពីនោះចាញ់៨លើក និងស្មើ២លើក។	ជួបគ្នាលើកចុងក្រោយនៅវគ្គពាក់កណ្តាលផ្តាច់ព្រ័ត្រ ក្នុងរដូវកាល ២០១៧-១៨ Real Madrid បានទម្លាក់ Bayern Munich ដោយលទ្ធផលជើងទីមួយនៅទឹកដីអាល្លឺម៉ង់ ២-២ និងជើងទីពីរនៅអេស្ប៉ាញ ឈ្នះ ២-១។ កាលពី២០ឆ្នាំមុន ពោលគឺនៅរដូវកាល២០០៣-០៤ ក្រុមអធិរាជស ក៏បានទម្លាក់ក្រុមយក្សអាល្លឺម៉ង់ នៅវគ្គ១៦ក្រុម ក្នុងលទ្ធផលទាំងពីរជើង ២-១ (១-១ និង ១-០)។ នៅរដូវកាល ២០០៦-០៧ ក្រុមទាំងពីរប៉ះនៅវគ្គ១៦ក្រុមចុងក្រោយម្តងទៀត ដោយ Bayern Munich ទម្លាក់ Real Madrid ក្នុងលទ្ធផលទាំងពីរជើង ៤-៤ (ជើងទី១ Real ឈ្នះ ៣-២ និងជើងទី២ Bayern ឈ្នះ ២-១ ដោយមានប្រៀបគ្រាប់ចំណេញក្រៅដី)។ នៅរដូវកាល ២០១១-១២ Bayern អាចទម្លាក់ Real ម្តងទៀត នៅវគ្គពាក់កណ្តាលផ្តាច់ព្រ័ត្រ ដោយបាល់កាត់ក្តី១១ម៉ែត្រ បន្ទាប់ពីឈ្នះម្នាក់មួយជើងក្នុងលទ្ធផល ២-១ ដូចគ្នា។ ជួបគ្នា៤ប្រកួតបន្តបន្ទាប់ទៀត ក្នុងនោះនៅរដូវកាល ២០១៣-១៤ វគ្គពាក់កណ្តាលផ្តាច់ព្រ័ត្រ និងវគ្គ៨ក្រុមចុងក្រោយ រដូវកាល ២០១៦-១៧ ក្រុមយក្សអេស្ប៉ាញ ទម្លាក់ក្រុមអាល្លឺម៉ង់ ជាមួយជ័យជម្នះទាំង៤លើក។ សរុបមក ប្រវត្តិជួបគ្នា៦រដូវកាលក្នុងរយៈពេល២០ ស្មើនឹង១២ប្រកួត Real Madrid ឆ្លងផុតទៅវគ្គបន្ត៤លើក ស្របពេល Bayern Munich ឆ្លងផុត២លើក។ ចំណោម១២ប្រកួត ក្រុមរហ្សនាមអធិរាជស ឈ្នះច្រើនជាងចំនួន៨លើក ចាញ់២លើក និងស្មើ២លើក។ នៅរដូវកាល ២០២៣-២៤ តើ Real Madrid ឬ Bayern Munich អាចឆ្លងផុតវគ្គពាក់កណ្តាលផ្តាច់ព្រ័ត្រ ដើម្បីទៅកាន់វគ្គផ្តាច់ព្រ័ត្រ ក្របខណ្ឌកំពូលអឺរ៉ុប? នៅរដូវកាលនេះ Real Madrid មានភាគរយខ្ពស់ក្នុងការឈ្នះជើងឯកលីគកំពូលអេស្ប៉ាញ La Liga ស្របពេល Bayern Munich របូតពានក្នុងស្រុកអស់ហើយ ដោយនៅសល់តែ Champions League នេះមួយប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6569.txt	ក្លិប Sheffield United បានធ្លាក់ចេញពីការប្រកួតក្របខណ្ឌ Premier League ខណៈនៅសល់ការប្រកួត ៣ទៀតក្នុងដៃ ក្រោយពីប្រកួតចាញ់ក្រុម Newcastle United លទ្ធផល ៥-១ ក្នុងកីឡដ្ឋាន St. James’ Park។	ក្រុមដឹកនាំដោយលោក Chris Wilder នឹងបំបែកកំណត់ត្រា ជាក្រុមដែលត្រូវបានគេស៊ុតបញ្ចូលទីច្រើនជាងគេ ក្នុងចំណោម ៣៨ប្រកួតពេញ ១រដូវកាលរបស់ក្របខណ្ឌ Premier League ។ គិតត្រឹមសប្ដាហ៍ទី៣៥នេះ Sheffield របូតគ្រាប់បាល់ ៩៧គ្រាប់បាល់ ដែលអាចបំបែកកំណត់ត្រាក្រុម Swindon Town ដែលកាលពីឆ្នាំ ១៩៩៤-៩៥ ពួកគេរបូតគ្រាប់បាល់ ១០០គ្រាប់ ក្នុងលីគអង់គ្លេស ដោយកាលណោះមាន ២២ក្រុម។ ក្រុម Sheffield ទៀតសោត ក៏ត្រូវបានកត់ត្រាជាក្រុមថ្មីបន្ថែមមួយទៀត ដែលមានលំដាប់ពិន្ទុទាបជាងគេបំផុតមិន ធ្លាប់មានក្នុងប្រវត្តិសាស្ត្រក្របខណ្ឌ Premier League។ Sheffield ប្រកួត ៣៥លើក រកបានត្រឹម ១៦ពិន្ទុ ខណៈកំណត់ត្រាកាន់កាប់ដោយក្រុម Derby County មានត្រឹម ១១ពិន្ទុ កាលពីរដូវកាល ២០០៧-០៨។ ដោយឡែកសម្រាប់រដូវកាលក្រោយវិញ Sheffield នឹងត្រូវចាប់ផ្តើមការប្រកួតក្របខណ្ឌទីពីរអង់គ្លេស EFL Championship ជាមួយនឹងការកាត់ ២ពិន្ទុ។ ការកាត់ពិន្ទុត្រូវធ្វើឡើងក្រោយស្ថាប័នលីគបាល់ទាត់អង់គ្លេស (EFL) ដាក់ពិន័យពួកគេចំពោះការមិនទូទាត់ប្រាក់ទៅកាន់ក្លិបផ្សេង។ ស្ថិតក្នុងជំនួប Premier League ដដែល ក្រុម Everton បានប្រកួតយកឈ្នះលើក្រុម Brentford លទ្ធផល ១-០ ដើម្បីឡើងទៅឈរនៅចំណាត់ថ្នាក់លេខ ១៥ គេចចេញពីការខិតជិតទៅតំបន់កាត់ចោល។ Everton រកបាន ៣៦ពិន្ទុ ពី ៣៥ប្រកួត ដោយមានគម្លាតពិន្ទុ ១១ ពីក្រុម Luton Town ស្ថិតនៅចំណាត់ថ្នាក់លេខ ១៨។ ក្លិប Brentford ក៏ធានាសុវត្ថិភាពខ្លួនបន្តនៅក្របខណ្ឌ Premier League ទោះចាញ់ការប្រកួតក្តី។ តំបន់បាតតារាងមានភាពក្តៅគគុកដូចតំបន់ខាងលើ Nottingham Forest កំពុងតែប្រជែងទល់នឹងក្រុម Luton Town ដើម្បីគេចចេញពីការធ្លាក់ទៅលីគទីពីរ ខណៈខ្លួននៅសល់ ៤ប្រកួតក្នុងដៃ។ Luton Town នៅសល់ ៣ប្រកួតក្នុងដៃ ដែលត្រូវបន្តប្រជែង។ ដោយឡែកតំបន់ខាងលើវិញក្រុម Manchester United ខកឱកាសក្នុងការប្រជែងកៅអី UEFA Champions League ខណៈខ្លួនក៏ប្រឈមនឹងការគ្មានកៅអីក្របខណ្ឌអឺរ៉ុបផ្សេងទៀតលេងដូចគ្នា ក្រោយក្រុមស្មើ Burnley លទ្ធផល ១-១។ Aston Villa រកបាន ១ពិន្ទុបន្ថែមពីការប្រកួតស្មើ ២-២ ទល់នឹង Chelsea បញ្ចប់ដំណើរប្រជែងរបស់ក្រុមបិសាចក្រហម។ Aston Villa ក៏ប្រឈមនឹងការគ្មានកៅអីលេងនៅ Champions League ខណៈខ្លួនត្រូវរង់ចាំមើលការប្រជែងរបស់ក្លិប Tottenham Hotspur ដែលតាមពីក្រោយមានគម្លាត ៧ពិន្ទុ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_657.txt	ប្រធានាធីបតីតួកគី តៃយីប អ៊ែរដូហ្កាន់ និងប្រធានាធិបតីរុស្ស៊ី វ្ល៉ាឌីមៀ ពូទីន នឹងពិភាក្សាអំពីជម្លោះរវាងកងកម្លាំងអាមេនី និងអាសែបៃហ្សង់នៅពេលដែលមេដឹកនាំទាំងពីរជួបគ្នានៅទីក្រុង Samarkand ទឹកដីអ៊ូបេគីស្ថាន។	ការប៉ះទង្កិចគ្នាយ៉ាងខ្លាំងបានកើតឡើងរវាងអាសែបៃហ្សង់ និងអាមេនីតាំងពីថ្ងៃទី១២ ខែកញ្ញា ដែលបានបណ្ដាលឱ្យទាហានទាំងសងខាងទាំងអស់ជិត ១០០ នាក់បានស្លាប់។ នេះលើកទីមួយតាំងពីការវាយប្រហារគ្នាកាលពីសង្គ្រាមឆ្នាំ២០២០ ដែលបានស្ងប់ទៅវិញដោយសារតែរុស្ស៊ីបានជួយជំរុញឱ្យមានកិច្ចព្រមព្រៀងសន្តិភាព។ ខណៈរុស្ស៊ីមានតួនាទីសំខាន់ចំពោះការដោះស្រាយវិបត្តិមួយនេះ ឯតួកគីមានទំនាក់ទំនងល្អជាមួយអាស៊ែបៃហ្សង់ មន្ត្រីតួកគីម្នាក់បានអះអាងថា មេដឹកនាំរុស្ស៊ី និងតួកគីនឹងជួបគ្នាដើម្បីពិភាក្សារកមធ្យោបាយដើម្បីដោះស្រាយវិបត្តិ។ «បញ្ហាមួយនេះនឹងត្រូវបានពិភាក្សាជាមួយលោកពូទីន ពីព្រោះតួនាទីរបស់រុស្ស៊ី និងតួកគីក្នុងការបញ្ចប់សង្គ្រាម និងការងាររួមគ្នាជាបន្តបន្ទាប់គឺពិតជាសំខាន់ណាស់»។ នេះបើតាមការបញ្ជាក់របស់មន្រ្តីតួកគី។ តួកគីបានចាប់ផ្ដើមទាក់ទងជាមួយភាគីផ្សេងៗដើម្បីដោះស្រាយបញ្ហាជម្លោះរវាងប្រទេសទាំងពីរ បញ្ហាត្រូវតែបញ្ចប់ឥឡូវនេះមុននឹងវិវត្តអាក្រក់ជាងនេះទៀត។ ជំនួបរបស់ប្រធានាធិបតី អ៊ែរដូហ្កាន់ និងប្រធានាធិបតី ពូទីន នឹងត្រូវធ្វើឡើងនៅថ្ងៃទី១៦ ខែកញ្ញានៅកិច្ចប្រជុំកំពូលអង្គការសហប្រតិបត្តិការសៀងហៃ (SCO) នៅទីក្រុង Samarkand នៅអ៊ូបេគីស្ថាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6570.txt	លោក Thomas Tuchel បើកផ្លូវក្នុងការចរចា សម្រាប់ការបន្តដឹកនាំក្រុម Bayern Munich នៅរដូវកាលក្រោយ។ អ្នកចាត់ការសញ្ជាតិអាល្លឺម៉ង់ បាននិយាយថា រឿងអ្វីក៏អាចកើត ឡើងទាក់ទងនឹងអនាគត ខណៈលោកធ្លាប់បានយល់ព្រមជាមួយក្លិបយក្សអាល្លឺម៉ង់ ថា នឹងចាកចេញក្រោយពេលចប់រដូវកាល។	កាលពីខែកុម្ភៈ ក្លិប Bayern Munich បានប្រកាសថា បុរសវ័យ៥០ឆ្នាំ អាចនឹងចុះចេញ ពី តំណែងអ្នកចាត់ការក្រុម នៅចុងបញ្ចប់រដូវកាល ២០២៣-២៤។ ក្លិបយក្សអាល្លឺម៉ង់ ក្នុងរដូវកាលនេះទៀតសោត បានឆ្លងកាត់ការប្រកួតយ៉ាងពិបាក ដោយ ក្រុមបានរបូតពានរង្វាន់លីគកំពូលអាល្លឺម៉ង់ Bundesliga ក្រោមថ្វីជើងក្រុមឡើងជើងខ្លាំង Bayer Leverkusen។ Bayern Munich ខកខានឈ្នះពានលីគកំពូលលើកទី១២ របស់ខ្លួន ក្រោយពេលឈ្នះពាន ១១ឆ្នាំជាប់គ្នា ព្រោះតែក្រុមធ្លាក់ទម្រង់លេង។ ទោះយ៉ាងណា ទម្រង់លេងនៅក្នុងក្របខណ្ឌ UEFA Champions League ដែលឈានដល់ វគ្គពាក់កណ្តាលផ្តាច់ព្រ័ត្រ និងប្រកួតស្មើ ២-២ ទល់នឹងក្រុម Real Madrid ជំនួបជើងទីមួយ នាកីឡដ្ឋាន Allianz Arena កាលពីសប្តាហ៍មុន បានធ្វើឱ្យ Bayern Munich គិតគូរឡើងវិញ ពីអនាគតលោក Tuchel។ ចំពោះឱកាសក្នុងការនៅបន្តដឹកនាំក្រុមយក្សអាល្លឺម៉ង់ បុរសសញ្ជាតិអាល្លឺម៉ង់រូបនេះ អះអាងថាកិច្ចព្រមព្រៀងមិនអាចផ្លាស់ប្តូរបាន ប៉ុន្តែក៏បន្តរង់ចាំមើលតាមកាលៈទេសៈ។ «វាគឺជាកិច្ចព្រមព្រៀង ដូច្នេះមិនអាចកែប្រែបានឡើយ។ ពិតណាស់ អ្នកអាចផ្លាស់ប្តូរកិច្ចព្រមព្រៀងគ្រប់យ៉ាង ដោយមានការយល់ព្រមទៅវិញទៅមក ពីព្រោះយើងមានកិច្ចសន្យាដូចគ្នា ហើយយើងបានយល់ព្រមបញ្ចប់វាឱ្យបានឆាប់។ ដូច្នេះអ្វីៗអាចនឹងកើតឡើងទៅបាន ប៉ុន្តែចម្លើយគឺដូចគ្នា កិច្ចព្រមព្រៀងស្ថិតនៅ និងកិច្ចព្រមព្រៀងដែលមាន។»។ លោក Thomas Tuchel បាននិយាយដូច្នេះ។ បើតាមប្រភពពីក្លិប Bayern Munich អតីតគ្រូបង្វឹកក្រុម Chelsea និង PSG អាចចាកចេញក្រោយពេលចប់រដូវកាល ខណៈបុរសវ័យ ៥០ឆ្នាំ មានគោលបំណងត្រឡប់ទៅកាន់ទឹកដីអង់គ្លេសវិញ។ លោក Tuchel នឹងអាចជជែកចំពោះឱកាសការងារនៅក្នុងក្រុម Manchester United។ បច្ចុប្បន្ន តំណែងលោក Erik ten Hag នៅក្លិប Manchester United កំពុងស្ថិតក្រោមសម្ពាធ ព្រោះតែក្រុមជួបបញ្ហាក្រុមធ្លាក់ទម្រង់លេង ដោយកីឡាកររបួសច្រើនតាំងពីដើមរដូវកាលមក។ គណៈគ្រប់គ្រងក្លិបថ្មី លោក Jim Ratcliffe ក៏កំពុងរកអ្នកជំនួសតំណែងលោក Tuchel ប៉ុន្តែវាក៏ជារឿងដែលលំបាកដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6571.txt	Faisal Halim កីឡាករក្រុមបាល់ទាត់ជម្រើសជាតិម៉ាឡេស៊ី និងក្លិប Selangor FC បានរងការវាយប្រហារដោយទឹកអាស៊ីតនៅឯផ្សារទំនើបមួយកន្លែង ក្នុងក្រុងគូឡាឡាំពួ កាលពីថ្ងៃទី៥ ខែឧសភា។	Halim រងការជះទឹកអាស៊ីត នៅមជ្ឈមណ្ឌលលក់ទំនិញមួយកន្លែងក្នុងតំបន់ Klang Valley ទីក្រុងគូឡាឡាំពួ ស្របពេលរួបគេកំពុងចូលរួមក្នុងព្រឹត្តិការណ៍ប្រណាំងរថយន្ត Go-kart ។ តាមរយៈការចែកចាយរូបភាពលើសង្គម ខ្សែប្រយុទ្ធវ័យ ២៦ឆ្នាំបានអង្គុយរុំកន្សែងសើមនៅលើខ្លួនក្រោយរងការជះទឹកអាស៊ីពីជនល្មើស។ យោងតាមទីភ្នាក់ងារសារព័ត៌មានម៉ាឡេស៊ី Bernama មានជនមិនស្គាល់អត្តសញ្ញាណបានជះទឹកអាស៊ីតទៅលើ Faisal Halim។ មេប៉ូលិសក្រុង Selangor លោក Datuk Hussein Omar Khan អះអាងថានៅពេលនេះកម្លាំងរបស់ខ្លួនបានសហការតាមតំបន់ដើម្បីស្វែងរកជនដៃដល់។ ក្រោយហេតុការណ៍នេះ ក្លិប Selangor FC បានបង្ហាញក្តីបារម្ភ និងស្នើឱ្យអាជ្ញាធរស៊ើបអង្កេតឧប្បត្តិហេតុនេះ ថាកើតឡើងដោយសារមូលហេតុអ្វី។ ក្លិប Selangor FC បានសរសេរលើផេកហ្វេសប៊ុកផ្លូវការរបស់ខ្លួនថា៖ «Halim បានក្លាយជាជនរងគ្រោះ ដោយទឹកអាស៊ីត។ ក្លិប ជំរុញឱ្យគាំទ្របាល់ទាត់ទូទាំងប្រទេស ផ្តល់ការគាំទ្រខាងសីលធម៌ និងគោរពឯជនភាព Halim និងក្រុមគ្រួសាររបស់គេផង»។ រដ្ឋមន្ត្រីក្រសួងយុវជន និងកីឡាម៉ាឡេស៊ី អ្នកស្រី Hannah Yeoh ក៏បានបង្ហោះនៅលើបណ្តាញសង្គម X ថ្កោលទោសការវាយប្រហារនេះ និងជំរុញឱ្យប៉ូលីសចាត់វិធានការជាបន្ទាន់។ ការវាយប្រហារលើ Halim បានកើតឡើង ៥ថ្ងៃមុនពេលការប្រកួតលីគកំពូលម៉ាឡេស៊ី MSL ឆ្នាំ ២០២៤ ចាប់ផ្តើម នៅពេលដែល Selangor នឹងត្រូវជួបក្រុមការពារជើងឯក Johor Darul Ta'zim។ Halim ជាកីឡាករជម្រើសជាតិម៉ាឡេស៊ីទី២ហើយ ដែលជួបហេតុការអាក្រក់នេះ បន្ទាប់ពីខ្សែបម្រើស្លាប Akhyar Rashid របស់ក្លិប Terengganu FC បានរងរបួសក្បាល និងជើង បន្ទាប់ពីត្រូវចោរប្លន់ពីរនាក់ វាយធ្វើបាប នៅក្បែរផ្ទះ ក្នុងទីក្រុង Kuala Terengganu។ ជនសង្ស័យបានរត់គេចខ្លួនបន្ទាប់ពីបានយកប្រាក់របស់ Rashid ហើយសមត្ថកិច្ចរកមិនឃើញជនដៃដល់ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6572.txt	កីឡាករក្រុម Bayer Leverkusen សុទ្ធសឹងតែជាមនុស្សងាយស្រួលក្នុងការជំរុញ និងលើកទឹកចិត្ត ដើម្បីឱ្យពួកគេបង្ហាញអស់ពីសមត្ថភាពនៅការប្រកួត ដូចដែលពួកគេបានយកឈ្នះលើក្រុម AS Roma លទ្ធផល ២-០ ក្នុងជំនួបពានរង្វាន់ Europa League វគ្គពាក់កណ្តាលផ្តាច់ព្រ័ត្រ។ លោក Xabi Alonso បាននិយាយបែបនេះក្រោយចប់ការប្រកួត។	គ្រាប់បាល់កើតចេញពីកីឡាករ Florian Wirtz និង Robert Andrich បានផ្តល់ឱ្យក្រុមម្ចាស់ជើងឯក Bundesliga ថ្មីថ្មោង នាំមុខសម្រាប់ជ័យជម្នះក្នុងជើងទីមួយ ទៅលើក្រុមជើងឯករង AS Roma។ ឈ្នះការប្រកួតជួយបន្តកំណត់ត្រាដល់ក្រុម Leverkusen ដោយការប្រកួត ៤៧លើក រាល់គ្រប់ការប្រកួតមិនទាន់ចាញ់។ លោក Alonso សរសើរពីការខិតខំប្រឹងប្រែងរបស់កូនក្រុម ថាងាយស្រួលក្នុងការជំរុញទឹកចិត្តដើម្បីផ្តល់គ្រប់យ៉ាងនៅក្នុងការប្រកួត។ តែអ្នកចាត់ការសញ្ជាតិអេស្ប៉ាញ ក៏បានព្រមានថាឱ្យកូនក្រុមមានការប្រុងប្រយ័ត្នសម្រាប់ការប្រកួតជើងទីពីរ។ លោក Alonso បាននិយាយដូច្នេះ៖«យើងបានផ្លាស់ប្តូរដ៏ល្អនៅពេលដែលពួកគេខ្វះចន្លោះ ហើយយើងមានកន្លែងទូលាយគ្រប់គ្រាន់ ក្នុងការប្រយុទ្ធ ការប្តេជ្ញាចិត្ត និងវិន័យពីកីឡាករ ពួកគេធ្វើបានល្អអស្ចារ្យខ្លាំងណាស់។ ប៉ុន្តែការប្រកួតគឺនៅសល់បន្ថែមទៀតដែលត្រូវលេង។ យើងបានប្រើប្រព័ន្ធនេះពីមុន ជាពិសេសព្រោះយើងមានកីឡាករដែលអាចលេងច្រើនទីតាំងបាន។ ការប្រកួតថ្ងៃនេះគម្រោងយើងគឺច្បាស់លាស់ ហើយការលេងរបស់យើងពិតជាមានកម្រិតខ្ពស់។»។ Leverkusen យកឈ្នះការប្រកួតលើកដំបូងទល់ AS Roma រយៈពេលជិត ២០ឆ្នាំ ចាប់តាំងពីពួកគេបានបំបាក់ក្រុមអ៊ីតាលីលទ្ធផលក្នុងទឹកដី ៣-១ កាលពីខែតុលា ឆ្នាំ ២០០៤ ក្នុងពានរង្វាន់ UEFA Champions League វគ្គចែកពូល។ តាំងពីពេលនោះមក Leverkusen មិនដែលឈ្នះលើ Roma ឡើយ ៥ប្រកួតចុងក្រោយ។ សម្រាប់ការប្រកួតជើងទីពីរវិញ លោក Alonso ក៏បានព្រមានកូនក្រុមថាត្រូវតែប្រុងប្រយ័ត្នសម្រាប់ការវាយបករបស់គូប្រកួតដែលមិនអាចមើលឃើញទុកជាមុន។ «២-០ ជាលទ្ធផលដ៏ល្អ យើងអាចត្រឡប់ទៅផ្ទះដោយរីករាយ ប៉ុន្តែត្រូវប្រុងប្រយ័ត្ន។ អ្វីដែលយើងធ្វើក្នុងរដូវកាលនេះគឺឱ្យខ្លាំងពូកែបំផុត យើងមានកីឡាករគុណភាពច្រើន ជាមួយនឹងកម្រិតខ្ពស់ដែលត្រូវផ្តោតលើ។»។ លោក Alonso បានលើកឡើងបែបនេះ។ ដោយឡែកការប្រកួត ១គូទៀត ក្នុងវគ្គពាក់កណ្តាលផ្តាច់ព្រ័ត្រពានរង្វាន់ Europa League ក្រុម Marseille ប្រកួតស្មើលទ្ធផល ១-១ ទល់នឹងក្រុម Atalanta នៅជើងទី១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6573.txt	កន្សែងជូតមាត់មួយ ដែលអ្នកឃ្លាំមើលកីឡាករថ្នាល់របស់ក្លិប Barcelona បានសរសេរកំណត់ហេតុ ក្នុងការចុះកិច្ចសន្យានាំយកកីឡាករវ័យ ១៣ឆ្នាំ Lionel Messi ត្រូវបានដាក់ដេញថ្លៃ ចាប់ពី ៣សែនដុល្លារឡើងទៅ។	កន្សែងជូតមាត់ ត្រូវបានសរសេរកំណត់ហេតុ កាលពីខែធ្នូ ឆ្នាំ ២០០០ នៅពេលដែលលោក Carles Rexach ប្រធានផ្នែកកីឡារបស់ក្លិប Barcelona បានចូលព្រមជាមួយនឹងភ្នាក់ងារកីឡាករ លោក Horacio Gaggioli ដើម្បីនាំយកកីឡាករយុវជនអាហ្សង់ទីន Lionel Messi។ Messi មកដល់ពេលនេះក៏នៅតែបន្តឈ្មោះជាកីឡាករដែលស៊ុតគ្រាប់បាល់ច្រើនជាងគេបង្អស់ប្រចាំក្លិប Barcelona ទោះចាកចេញច្រើនឆ្នាំក៏ដោយក្តី។ ការសរសេរនៅលើកន្សែងដែលបានដាក់ឱ្យមានការដេញថ្លៃ ដែលបង្ហាញពីការសន្យារបស់ភ្នាក់ងាកីឡាករ នឹងនាំយក Messi ទៅ Barcelona ត្រូវបានពិពណ៌នាដោយក្រុមហ៊ុនដេញថ្លៃ Bonhams ថាជា៖«ស្នាមទឹកប៊ិកដែលសរសេរនៅកន្សែងជូនមាត់ស្តងដាអេស្ប៉ាញ។»។ បើតាមការអះអាងរបស់ Bonhams គ្រាន់តែបើកឱ្យមានការដេញថ្លៃភ្លាម កន្សែងមួយនេះត្រូវបានគេផ្តល់តម្លៃដំបូង ២២០,០០០ផោន (២៧៤,៨២៤ដុល្លារ) ភ្លាម។ ការបើកលក់កន្សែងដែលមានកំណត់ត្រាកែប្រែវាសនា Messi នេះ នឹងត្រូវបើកឱ្យដេញថ្លៃតាមប្រព័ន្ធអនឡាញ ហើយនឹងបិទនៅថ្ងៃទី១៧ ខែឧសភា ដោយតម្លៃចាប់ផ្តើមដំបូងពីចន្លោះ ៣សែនដុល្លារ ទៅ ៥សែនដុល្លារ។ «វាមិនដែលជាប់កាតព្វកិច្ចផ្លូវច្បាប់នោះទេ ប៉ុន្តែតាមអារម្មណ៍វាតំណាងឱ្យការតភ្ជាប់ដ៏ស៊ីជម្រៅមួយ ឬក៏រឿងរ៉ាវដំបូងបង្អស់ដ៏ស៊ីជម្រៅ ដែល Messi បានមកកាន់ក្លិប Barcelona។ ប្រសិនបើអ្នកស្រលាញ់បាល់ទាត់ អ្នកនឹងដឹងស្ទើរទាំងអស់ពី Lionel Messi ហើយអ្នកនឹងដឹងថាគេត្រូវបានចាត់ទុកថាជាកីឡាករបាល់ទាត់ដ៏ពូកែគ្រប់ជំនាន់។ ប្រសិនបើអ្នកចង់បានចំណែកនៃសកម្មភាពនោះ នេះគឺជារឿងដែលអ្នកត្រូវតែទទួល។»។ នេះបើតាមសម្តីរបស់លោក Marc Sands នាយកផ្នែកទីផ្សារក្រុមហ៊ុនដេញថ្លៃ Bonhams។ ខ្សែប្រយុទ្ធវ័យ ៣៦ឆ្នាំ Messi បានជួយក្រុម Barcelona ឈ្នះពានរង្វាន់ចំនួន ៣៥ ពេលគេប្រកបអាជីពក្នុងទឹកដីអេស្ប៉ាញ។ Messi បានបង្ហាញខ្លួនលេងចំនួន ៧៨២ប្រកួត និងបានស៊ុតបាល់ ៦៧៤គ្រាប់ ឱ្យក្រុមរហស្សនាមអ្នកមានបុណ្យ ហើយនៅឆ្នាំ ២០២១ Messi បានចាកចេញពី Barcelona ក្រោយរួមរស់រយៈពេល ១៧ឆ្នាំ និងបច្ចុប្បន្នគេកំពុងប្រកបអាជីពនៅក្លិប Inter Miami៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6574.txt	កីឡាករចាំទី Thibaut Courtois នឹងមិនត្រូវបានជ្រើសរើសជាប់ក្នុងបញ្ជីឈ្មោះកីឡាករជម្រើសជាតិបែលហ្ស៊ិកសម្រាប់ការប្រកួតពានរង្វាន់ UEFA Euro 2024 បន្ទាប់ពីរូបគេខកខានការប្រកួត ស្ទើរតែពេញមួយរដូវកាលព្រោះតែបញ្ហារបួស។ នេះបើតាមសម្តីរបស់លោក Domenico Tedesco គ្រូបង្វឹករបស់ក្រុមបែលហ្ស៊ិក។	អ្នកចាំទីរបស់ Real Madrid វ័យ ៣១ឆ្នាំ បានបាត់មុខពីការប្រកួតជិតមួយរដូវកាល បន្ទាប់រូបគេបានរងរបួសដាច់សរសៃ ACL កាលពីខែសីហា ឆ្នាំ ២០២៣ និងបញ្ហារបួសជង្គង់ នៅក្នុងខែមីនា បន្ថែមទៀត។ ទោះជាយ៉ាងណាអតីតអ្នកចាំទី Chelsea រូបនេះ ត្រូវបានគេរំពឹងថានឹងវិលត្រឡប់សម្រាប់ការប្រកួតឱ្យក្លិប Real Madrid។ កាលពីខែធ្នូ Courtois ធ្លាប់បាននិយាយថា រូបគេនឹងមិនអាចមានទម្រង់លេងពេញលេញ ១០០ភាគរយលេងក្នុងព្រឹត្តិការណ៍ UEFA Euro 2024 ក្នុងប្រទេសអាល្លឺម៉ង់បានឡើយ ទោះបីជាការព្យាបាល់ និងដំណើរការជាសះស្បើយមានភាពលឿនរហ័សក៏ដោយក្តី។ លោក Tedesco និយាយប្រាប់ទស្សនាវដ្តី German Magazine Kicker ថាអ្នកចាំទីវ័យ ៣១ឆ្នាំ ដែលលេងឱ្យក្រុមជម្រើសជាតិបាន ១០២ប្រកួត នឹងគ្មានឈ្មោះក្នុងបញ្ជីក្រុមជម្រើសជាតិឡើយ។ លោក Tedesco បានបញ្ចាក់ដូច្នេះ៖«យើងចង់ផ្តោតទៅលើកីឡាករដែលមានទម្រង់លេងពេញលេញ (Fit)។»។ បើតាមការអះអាងបន្ថែមពីសំណាក់គ្រូបង្វឹកដដែល កីឡាករចាំទីរបស់ក្រុម VfL Wolfsburg កីឡាករ Koen Casteels នឹងក្លាយជាអ្នកចាំទីដៃទីមួយ។ គួរបញ្ជាក់ថា បែលហ្ស៊ិក ចាប់ផ្តើមការប្រកួតពានរង្វាន់ Euro 2024 ក្នុងពូល E ដោយត្រូវប្រជែងទល់នឹងក្រុម ស្លូវ៉ាគី នៅថ្ងៃទី១៧ ខែមិថុនា មុនពេលទៅប៉ះ រ៉ូម៉ានី និងអ៊ុយក្រែន ជាបន្តបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6575.txt	ក្លិបតូចធំជាង ២០ក្លិប នៅអង់គ្លេស និងក្រុមយុទ្ធនាការ ការប្រកួតដោយយុត្តិធម៌ (Group Fair Game) បានស្នើសុំឱ្យមានវិសោធនកម្មច្បាប់ស្តីពីការគ្រប់គ្រងបាល់ទាត់ ដើម្បីការពារវប្បធម៌របស់ពានរង្វាន់ FA Cup ដែលប្រកួតឡើងវិញ ពេលក្រុមនីមួយៗប្រកួតស្មើគ្នាក្នុងវគ្គជម្រុះ។ ការស្នើសុំធ្វើឡើង ក្រោយមានការលុបចោល ការប្រកួតឡើងវិញ ដែលធ្វើឱ្យក្លិបទាំងនោះខាតបង់។	យ៉ាងហោចមានប្រធានក្លិបជាង ២០ បានដាក់លិខិតស្នើទៅកាន់រដ្ឋាភិបាលអង់គ្លេស បន្ទាប់ពីការប្រកាសលុបចោលការប្រកួតឡើងវិញ តាំងពីជុំទី១ នៃពានរង្វាន់ FA Cup កាលពីខែមេសា កន្លងទៅ។ មូលហេតុនៃការលុបចោលការប្រកួតឡើងវិញ (Match Replay) ព្រោះតែបញ្ហា ធ្វើឱ្យមានភាពមមាញឹកទៅលើកាលវិភាគប្រកួត ផ្ទួនគ្នាទល់នឹងពាន UEFA Champions League។ ក្លិបតូចៗ បានអះអាងថា ការប្រកួតឡើងវិញ បានក្លាយជាប្រភពចំណូលដ៏ធំមួយសម្រាប់ពួកគេ ទៅលើសិទ្ធិការផ្សាយ និងថ្លៃលក់សំបុត្រផ្សេងៗ។ ការប្រកួតឡើងវិញ ត្រូវបានក្លិបទាំងអស់នោះចាត់ទុកថាជាវប្បធម៌នៃពានរង្វាន់ FA Cup ហើយការលុបចោលប្រកួតនោះ បានធ្វើឱ្យពានរង្វាន់ វ័យចំណាស់របស់អង់គ្លេស ធ្លាក់តម្លៃ។ ស្ថាប័នក្របខណ្ឌលីគទីពីរអង់គ្លេស EFL បាននិយាយថា ខ្លួនបដិសេធទាំងស្រុងចំពោះការសម្រេចចិត្ត រវាងសហព័ន្ធកីឡាបាល់ទាត់អង់គ្លេស (FA) និង Premier Leagueនៃការលុបចោលការប្រកួតឡើងវិញ។ ទោះជាយ៉ាងនេះ FA បានចេញមុខបកស្រាយថា កាលវិភាគការប្រកួតថ្មីត្រូវបានសម្រេចដោយក្រុមប្រឹក្សាកីឡាអាជីព ដែលមានតំណាងមកពី Premier League និង EFL និងក្រុមប្រឹក្សារបស់ FA ដែលជាការប្រកួតថ្នាក់ជាតិ ក៏មានវត្តមានតំណាងផងដែរ។ ក្លិប Bolton Wanderers ម្ចាស់ពាន FA Cup ៤សម័យ ជាក្លិបដំបូងគេ ក្នុងចំណោមក្លិបជាង ២០ ដែលបានស្នើលិខិតស្នើទៅកាន់លេខាធិការវប្បធម៌ អ្នកស្រី Lucy Frazer ដើម្បីស្នើឱ្យមានវិសោធនកម្មច្បាប់គ្រប់គ្រងការប្រកួត។ «យើងចង់ការពារពានរង្វាន់ FA Cup។ FA Cup គឺជាពានរង្វាន់ដែលមានវ័យចំណាស់ជាងគេក្នុងពិភពលោក ហើយការសម្រេចចិត្តលុបចោលការប្រកួតឡើងវិញ តាំងពីជុំទីមួយ និងធ្វើឱ្យបាត់បង់តម្លៃកិត្យានុភាពរបស់ខ្លួន ហើយមិនមានអ្វីសោះ ដែលអាចជួយយើងបានក្នុងការការពារបាល់ទាត់របស់យើងបាន។ ឥទ្ធិពល Premier League ក្នុងការសម្រេចចិត្តនេះគឺជា ឧទាហរណ៍មួយបែងចែកបាល់ទាត់ […]។ ក្លិបដែលចូលរួមក្នុង FA Cup មិនត្រូវបានពិគ្រោះទេ ហើយក្លិបរបស់យើងក៏ដូចជាអ្នកគាំទ្ រត្រូវបានគេបោះបង់ចោល។»។ នេះបើតាមការលើកឡើងក្នុងលិខិតរបស់ក្លិប Bolton Wanderers។ ច្បាប់ការប្រកួត FA Cup ពីមុន ចាប់ពីវគ្គជម្រុះជុំទី៥ ទៅទើបគ្មានការប្រកួតឡើងវិញ ក្រោយលទ្ធផលស្មើ ប៉ុន្តែការលុបចោលតាំងពីជុំទីមួយ ធ្វើឱ្យក្លិបតូចៗខាតបង់ធំ។ លោក Erik ten Hag បានបង្ហាញចំណាប់អារម្មណ៍ ទៅលើការសម្រេចនេះថា ជារឿងសោកស្តាយសម្រាប់បាល់ទាត់អង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6576.txt	កីឡាករ Paul Pogba ដែលរួមចំណែកជួយបារាំងលើកពាន FIFA World Cup 2018 នឹងបង្ហាញមុខជាតួរសម្តែងនៅក្នុងខ្សែភាពយន្តរបស់បារាំង ដែលនឹងចាក់ផ្សាយនៅក្នុងខែមេសា ឆ្នាំ ២០២៥។ នេះបើតាមប្រភពដ៏ជិតស្និទ្ធិនឹង Pogba បានប្រាប់ទូរទស្សន៍ ESPN។	បច្ចុប្បន្ន Pogba ស្ថិតក្នុងនាមជាកីឡាករ ដែលជាប់បម្រាមរយៈពេល ៤ឆ្នាំ ពីសកម្មភាពបាល់ទាត់ ក្រោយពេលរូបគេល្មើសច្បាប់កីឡា តាមរយៈការរកឃើញថាមានសារធាតុញៀន កាលពីខែកុម្ភៈ។ Pogba រួមចំណែកជួយបារាំងឈ្នះ World Cup ឆ្នាំ ២០១៨ នៅក្នុងប្រទេសរុស្ស៊ី និយាយថារូបគេមិនបានប្រើប្រាស់សារធាតុញៀនអ្វីឡើយ និងព្យាយាមដាក់ពាក្យបណ្តឹងឧទ្ធរណ៍ចំពោះការសម្រេចរបស់តុលាការកីឡា។ ទោះជាយ៉ាងណា ពេលនេះ Pogba នឹងក្លាយជាតួរក្នុងភាពយន្តមួយដែលមានឈ្មោះថា 4 Zeros ដែលជាវគ្គថ្មី បន្តពីភាពយន្តវគ្គមុន ឈ្មោះថា 3 Zeros ដែលទទួលបានជោគជ័យក្នុងការផលិត និងបានចាក់ផ្សាយទទួលបានអ្នកទស្សនាច្រើន កាលពីឆ្នាំ ២០០២។ បើតាមការចុះផ្សាយរបស់កាសែតបារាំង French Outlet Le Parisien អតីតខ្សែបម្រើក្រុម Manchester United និង Juventus នឹងសម្តែងក្នុងនាមជាតួរគ្រូបង្វឹកបាល់ទាត់ក្រុមយុវជន មួយក្នុងខ្សែភាពយន្ត 4 Zeros នោះ។ ដោយឡែក ការប្តឹងឧទ្ធរណ៍របស់ Pogba លើការចោទប្រកាន់ថាបានប្រើប្រាស់សារធាតុញៀន ត្រូវបានទទួលយកដោយតុលាការអាជ្ញាកណ្តាលកីឡា (CAS)។ ប្រសិនបើការប្តឹងឧទ្ធរណ៍របស់ Pogba ទទួលបានជោគជ័យ នោះការហាមឃាត់លើកីឡាករវ័យ ៣១ឆ្នាំ អាចនឹងត្រូវបានកាត់បន្ថយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6577.txt	ក្រុមកីឡាបាល់ទាត់ជម្រើសជាតិអាយុក្រោម២៣ឆ្នាំ អ៊ូសបេគីស្ថាន និង ជប៉ុន ឡើងទៅជួបគ្នាវគ្គផ្តាច់ព្រ័ត្រ U-23 Asian Cup ក្រោយទម្លាក់ ឥណ្ឌូណេស៊ី និង អ៊ីរ៉ាក់ នៅវគ្គពាក់កណ្តាលផ្តាច់ព្រ័ត្រ។ ឡើងវគ្គផ្តាច់ព្រ័ត្រ មានន័យថាអ៊ូសបេគីស្ថាន និង ជប៉ុន ទទួលបានកៅអីស្វ័យប្រវត្តិទៅអូឡាំពិករដូវក្តៅ ក្រុងប៉ារីស ឆ្នាំ២០២៤ ស្របពេល ឥណ្ឌូណេស៊ី និងអ៊ីរ៉ាក់ ត្រូវប្រជែងគ្នាដណ្តើមលេខ៣ ដើម្បីទទួលបាន១កៅអីទៀត។	អ៊ូសបេគីស្ថាន បានយកឈ្នះឥណ្ឌូណេស៊ី ២-០ ក្នុងការប្រកួត Asian Cup វគ្គពាក់កណ្តាលផ្តាច់ព្រ័ត្រ នៅយប់ថ្ងៃទី២៩ ខែមេសា ស្របពេល ជប៉ុន ទម្លាក់ អ៊ីរ៉ាក់ ដោយលទ្ធផល ២-០ ដូចគ្នា។ ជំនួបវគ្គផ្តាច់ព្រ័ត្រ Asian Cup រវាងអ៊ូសបេគីស្ថាន និងជប៉ុន នឹងធ្វើឡើង នៅថ្ងៃទី៣ ខែមេសា បន្ទាប់ពីជំនួបដណ្តើមលេខ៣ រវាងឥណ្ឌូណេស៊ី និងអ៊ីរ៉ាក់ នៅថ្ងៃទី២ ខែមេសា។ តាមច្បាប់អូឡាំពិក ក្រុមពីតំបន់អាស៊ីទទួលបានកូតា ៣កៅអីកន្លះ ទៅកាន់អូឡាំពិក ដោយសម្រេចតាមរយៈការប្រកួត Asian Cup តែម្តង។ ក្នុងនោះក្រុមចំណាត់ថ្នាក់លេខ ១ ដល់លេខ៣ ពីព្រឹត្តិការណ៍ Asian Cup នឹងត្រូវជាប់ទៅក្រុងប៉ារីស ខណៈក្រុមលេខ៤ នឹងត្រូវបន្តប្រកួតជម្រុះ Playoff អន្តរទ្វីប ទល់នឹងក្រុមពីតំបន់អាហ្រ្វិក ដើម្បីបាន១កៅអីទៀត។ តាមលក្ខខណ្ឌខាងលើ អ៊ូសបេគីស្ថាន និង ជប៉ុន ទទួលបានសំបុត្រទៅប្រទេសបារាំង ខណៈ ឥណ្ឌូណេស៊ី និងអ៊ីរ៉ាក់ ត្រូវប្រជែងគ្នាដណ្តើមយកលេខ៣ ដើម្បីទទួលបាន១កៅអីទៀត។ ចំណោម ឥណ្ឌូណេស៊ី និងអ៊ីរ៉ាក់ បើក្រុមណាទទួលចំណាត់ថ្នាក់លេខ៤ ពី Asian Cup នេះ ក៏នៅសល់ឱកាសមួយលើកទៀត ក្នុងការប្រកួតជម្រុះ Playoff អន្តរទ្វីប ទល់ក្រុមហ្គីណេ ពីតំបន់អាហ្រ្វិក នៅខែឧសភា ដើម្បីបង្គ្រប់មួយកៅអី ទៅប៉ារីស ឆ្នាំ២០២៤។ តើក្រុមពីអាស៊ីអាគ្នេយ៍ ឥណ្ឌូណេស៊ី អាចស្វែងរកឱកាសទៅកាន់អូឡាំពិកជាលើកទី២ ក្រោយខកខាន ៦៨ឆ្នាំ បានដែលឬទេលើវិញ្ញាសាកីឡាបាល់ទាត់នេះ។ ក្រុមបាល់ទាត់ឥណ្ឌូណេស៊ី ធ្លាប់បង្ហាញមុខអូឡាំពិករដូវក្តៅលើកដំបូង នៅឆ្នាំ ១៩៥៦ ដែលរៀបចំនៅក្រុងម៊ែលបន ប្រទេសអូស្ត្រាលី។ វិញ្ញាសាបាល់ទាត់បុរស ដែលមាន១៦ក្រុម គេបានរកឃើញ១៤ក្រុមហើយ ក្នុងនោះមានម្ចាស់ផ្ទះបារាំង អាម៉េរិក សាធារណរដ្ឋដូមីនីក អេស្ប៉ាញ អ៊ីស្រាអែល អ៊ុយក្រែន ម៉ារ៉ុក អេហ្ស៊ីប ម៉ាលី នូវែលសេឡង់ ប៉ារ៉ាហ្គាយ អាហ្សង់ទីន អ៊ូសបេគីស្ថាន និង ជប៉ុន។ ឥណ្ឌូណេស៊ី អ៊ីរ៉ាក់ និងហ្គីណេ ត្រូវដណ្តើមគ្នាយក២កៅអីដែលនៅសល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6578.txt	ប្រធានសហព័ន្ធកីឡាបាល់ទាត់ម៉ាឡេស៊ី (FAM) ផ្តល់យោបល់ឱ្យកីឡាករពិចារណាជួលអង្គរក្ស ខណៈក្លិប Johor Darul Ta'zim (JDT) បានបង្កើនសុវត្ថិភាពសម្រាប់ក្រុម ក្រោយកីឡាករខ្លួន Safiq Rahim បានក្លាយជាកីឡាករទី៣ បន្ទាប់ពី Faisal Halim សមាជិកក្រុម Selangor FC រងការវាយប្រហារជាបន្តបន្ទាប់ នៅសប្តាហ៍មុន។	Faisal Halim សមាជិកក្រុមកីឡាបាល់ទាត់ជម្រើសជាតិម៉ាឡេស៊ី និងក្លិប Selangor ស្ថិតក្នុងស្ថានភាពធ្ងន់ធ្ងរនៅឡើយ ក្រោយរងការជះទឹកអាស៊ីត នៅក្នុងផ្សារទំនើបមួយកន្លែង ក្នុងក្រុងគូឡាឡាំពួ ប្រទេសម៉ាឡេស៊ី កាលពីថ្ងៃទី៥ ខែឧសភា។ មួយថ្ងៃបន្ទាប់ អតីតប្រធានក្រុមជម្រើសជាតិម៉ាឡេស៊ី Safiq ក៏ត្រូវបានរងការវាយកញ្ចក់រថយន្តពីជនមិនស្គាល់អត្តសញ្ញានមួយករណីទៀត។ Safiq សមាជិកក្រុម Johor ដែលមិនមានរបួសនៅក្នុងឧបទ្ទវហេតុនោះ រៀបរាប់ថាមានបុរសពីរនាក់ជិះម៉ូតូដោយមានញញួរនឹងដៃផងបានចូលមកជិតរថយន្តខ្លួនដែលឈប់ក្បែរទីលានហ្វឹកហាត់ ហើយវាយកញ្ចក់ខាងក្រោយ។ ក្លិប Johor ដែលគ្រប់គ្រងដោយព្រះអង្គម្ចាស់ Johor បានអំពាវនាវឱ្យប៉ូលីសស៊ើបអង្កេតការវាយប្រហារលើ Safiq និងណែនាំឱ្យសមាជិកក្រុមខ្លួន ឱ្យប្រុងប្រយ័ត្នចំពោះអ្នកជុំវិញខ្លួន ក្រោយហេតុការណ៍អាក្រក់កើតឡើងជាបន្តបន្ទាប់។ មុនករណីទាំងពីរខាងលើ ខ្សែបម្រើស្លាប Akhyar Rashid របស់ក្លិប Terengganu FC និងជម្រើសជាតិម៉ាឡេស៊ី បានរងរបួសក្បាល និងជើង បន្ទាប់ពីត្រូវចោរប្លន់ពីរនាក់ វាយធ្វើបាប នៅក្បែរផ្ទះ ក្នុងទីក្រុង Kuala Terengganu ខណៈ ជនសង្ស័យបានរត់គេចខ្លួនបន្ទាប់ពីបានយកប្រាក់បាន ហើយសមត្ថកិច្ចរកមិនឃើញជនដៃដល់ឡើយ។ លោក Hamidin Mohd Amin ប្រធាន FAM បានផ្តល់យោបល់ឱ្យកីឡាករដែលមានប្រជាប្រិយ និងលេចធ្លោតាមក្លិបនីមួយៗ គួរតែចាត់វិធានការសុវត្ថិភាពបន្ថែម ដូចជាការជួលអង្គរក្សផ្ទាល់ខ្លួនជាដើម។ តាមការចុះផ្សាយរបស់កាសែត New Straits Times លោក Amin និយាយថា៖«កីឡាករមួយចំនួន ដែលមានភាពលេចធ្លោនិងទទួលបានការចាប់អារម្មណ៍ ហើយអាចមានលទ្ធភាពហិរញ្ញវត្ថុ គួរតែជួលអង្គរក្សការពារសុវត្ថិភាពបន្ថែមទៀត ចៀសវាងជួបហេតុការណ៍អាក្រក់»។ ប្រធាន FAM បន្ថែមថា កីឡាករបាល់ទាត់ល្បីៗជុំវិញពិភពលោកសុទ្ធតែមានអង្គរក្សផ្ទាល់ខ្លួន ខណៈកីឡាករល្បីៗនៅម៉ាឡេស៊ី ក៏គួរគិតគូពីសុវត្ថិភាពរបស់ពួកគេដូចគ្នាដែរ៕ អត្ថបទទាក់ទង កីឡាករម៉ាឡេស៊ី Faisai Halim ដែលរងការជះទឹកអាស៊ីត ស្ថិតក្នុងស្ថានភាពធ្ងន់ធ្ងរ កីឡាករបាល់ទាត់ជម្រើសជាតិម៉ាឡេស៊ី Faisai Halim រងការជះទឹកអាស៊ីត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6579.txt	ជំនួបជើងទី២ វគ្គពាក់កណ្តាលផ្តាច់ព្រ័ត្រ UEFA Champions League ដែល Real Madrid ត្រូវទទួល Bayern Munich ធ្វើឡើងក្នុងរាត្រីថ្ងៃទី៨ ខែមេសា វេលាម៉ោង២ អាធ្រាត្រ (ម៉ោងនៅកម្ពុជា)។ មុនការប្រកួតមកលោក Thomas Tuchel គ្រូបង្វឹកក្រុម Bayern Munich ប្រាប់កូនក្រុមឱ្យពង្រឹងអារម្មណ៍ និងកម្លាំងជំរុញពីក្នុងខ្លួនឡើងវិញ ដើម្បីផ្តោតលើការប្រកួត ខណៈលោក Carlo Ancelotti ទាមទារកូនក្រុម Real Madrid បញ្ចេញថាមពល ទាំងល្បឿន និងកម្លាំង ឱ្យអស់ពីសមត្ថភាព លើសជើងទី១។	សម្រាប់ជំនួបជើងទីពីរនេះ គ្រូបង្វឹកសញ្ជាតិអាល្លឺម៉ង់ Tuchel បានប្រាប់កូនក្រុមឱ្យបន្ធូរអារម្មណ៍ និង ស្វែងរកសមាធិដែលកីឡាករនីមួយៗមាន ដើម្បីត្រៀមខ្លួនប្រកួតប្រជែងក្នុងកីឡដ្ឋាន Santiago Bernabeu។ កាលពីសប្តាហ៍មុន នៅក្នុងទឹកដីប្រទេសអាល្លឺម៉ង់ Bayern ហៀបនឹងបំបាក់ក្រុម Real Madrid បានទៅហើយ ប៉ុន្តែពួកគេបែរជាភ្លាតស្នៀត ធ្វើឱ្យខ្សែប្រយុទ្ធ Vinicius Jr រកបានឱកាសស៊ុត ២គ្រាប់តាមស្មើ។ ស្របពេលក្រុមបានទៅដល់ទឹកដីអេស្ប៉ាញ នឹងបានចូលពិនិត្យទីលានប្រកួត មុនពេលហ្វឹកហាត់ លោក Thomas Tuchel បានបង្ហើបថាលោកបានឆ្លៀតឱកាសនោះ ផ្តាំក្រុមកីឡាឱ្យស្វែងរកកម្លាំងជំរុញទឹកចិត្តដោយផ្ទាល់ចេញពីក្នុងខ្លួនពួកគេ ដើម្បីជាជំនួយបន្ថែមនៅក្នុងការប្រកួតទល់ម្ចាស់ផ្ទះ Real Madrid។ លោក Tuchel បាននិយាយដូច្នេះ៖«វាជារឿងសំខាន់បំផុត ដែលអ្នកត្រូវតែផ្សារភ្ជាប់ខ្លួនអ្នកផ្ទាល់ជាមួយនឹងកម្លាំងសមាធិខាងក្នុង។ រំលឹកពេលយើងនៅពីក្មេង យើងតែងរត់លេងបាល់ទាត់នៅក្នុងសួនច្បារមួយ ដោយភាពរីករាយ ដូច្នេះយើងនៅទីនេះ ហើយដែលវាជាឱកាសដើម្បីធ្វើឱ្យវាក្លាយជាការពិត។ ការប្រកួតនេះ ខ្ញុំគិតថាក្រុមសងខាង នឹងត្រូវតែមានកម្លាំងការពារដ៏រឹងមាំ ហើយនឹងរងសម្ពាធពីការវាយសម្រុកពីដៃគូម្ខាងៗថែមទៀត [… ] វាពិតជាមានភាពបត់បែនខ្លាំង ដូច្នេះអ្នកនឹងត្រូវការសំណាងជួយផងដែរ មកដល់ចំណុចនេះអ្វីៗក៏អាចកើតឡើង។»។ Bayern Munich របូតពានរង្វាន់ក្នុងស្រុកទាំងអស់ក្នុងរដូវកាលនេះ ខណៈខ្លួននៅសល់តែពានរង្វាន់ UEFA Champions League ១ពិន្ទុ ដែលត្រូវប្រជែង។ ទោះបីជា Real Madrid ជាក្រុមជើងឯក ១៤សម័យ នឹងមានបទពិសោធន៍ខ្លាំងក្នុងការប្រកួត UCL ក៏ដោយ គ្រូបង្វឹកសញ្ជាតិអាល្លឺម៉ង់ បានអះអាងបន្ថែមថា រឿងទាំងនេះមិនធ្វើឱ្យក្រុមរបស់លោកភ័យខ្លាចនោះឡើយ។ ក្រុមយក្សអាល្លឺម៉ង់ ឡើងវគ្គ ១/២ ផ្តាច់ព្រ័ត្រ UCL លើកដំបូងនៅក្នុងរយៈពេល ៤ឆ្នាំ ចុងក្រោយ ចាប់តាំងពីពួកគេបានឈ្នះជើងឯកកាលពីឆ្នាំ ២០២០ រួចមក។ Real Madrid កាលពីឆ្នាំ ២០២២ ពួកគេបានគ្រងជើងឯក UCL លើកទី១៤ ក្នុងប្រវត្តិសាស្ត្រ ក្រោយឈ្នះ Liverpool លទ្ធផល ១-០ ក្នុងទឹកដីបារាំង។ ទើបតែឈ្នះពានរង្វាន់ La Liga ដែលជាកំណត់ត្រា ៣៦លើក ក៏ដោយក្តី លោក Carlo Ancelotti ជាអ្នកចាត់ការក្រុម នៅតែទាមទារឱ្យកូនក្រុមបញ្ចេញសមត្ថភាពឱ្យកាន់តែខ្លាំង រាល់កម្លាំងដែលមាន រួមទាំងល្បឿនក្នុងការលេង ដើម្បីយកឈ្នះលើក្រុមភ្ញៀវមកពីអាល្លឺម៉ង់។ កាលពីជើងទីមួយអ្នកចាត់ការសញ្ជាតិអ៊ីតាលី មិនពេញចិត្តចំពោះទម្រង់លេងរបស់ក្រុម ដោយបាននិយាយថាកាលនោះកូនក្រុមលេងខ្លាចគូប្រកួត។ «យើងត្រូវការ ការប្រកួតជាមួយនឹងកម្លាំងពេញលេង និងល្បឿន […] សម្លឹងមើលការប្រកួតជើងមួយ យើងលេងការពារស្ទើរទាំងស្រុង យើងអាចធ្វើបានល្អជាងនេះទៅទៀត។ ក្រុមទាំងពីរ មានភាពប្រហែលនេះ ព្រោះយើងមានប្រវត្តិសាស្ត្រដ៏អស្ចារ្យដូចគ្នា និងភាពជោគជ័យ យើងត្រូវតែគោរពគូប្រកួតរបស់យើង ព្រោះពួកគេពិតជាធ្វើបានល្អជាងយើងកាលពីជើងទីមួយ។»។ លោក Ancelotti បាននិយាយដូច្នេះមុនការប្រកួតទល់ Bayern Munich។ Real Madrid កំពុងសម្លឹងមើលការឈ្នះជើងឯក UCL លើកទី៦ របស់ខ្លួន នៅក្នុងរយៈពេល ១០ឆ្នាំ ចុងក្រោយ ខណៈក្រុម Bayern Munich ក៏សម្លឹងឱកាសវិលត្រឡប់ទៅវគ្គផ្តាច់ព្រ័ត្រក្នុងទឹកដី Wembley ដើម្បីតទល់នឹងក្រុម Borussia Dortmund សារជាថ្មី។ កាលពីឆ្នាំ ២០១៣ Bayern ក្លាយជាជើងឯក UCL ក្រោយបំបាក់ក្រុម Borussia Dortmund ជំនួបវគ្គផ្តាច់ព្រ័ត្រក្នុងកីឡដ្ឋាន Wembley ទឹកដីប្រទេសអង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_658.txt	មនុស្សយ៉ាងហោចណាស់៤នាក់ បានស្លាប់ និងមនុស្សមួយចំនួនបានរងរបួសដោយសារ គ្រោះរញ្ជួយដីដ៏ខ្លាំងក្លាមួយកម្រិត៧,៦រ៉ិចទ័រដែលបានវាយប្រហារប៉ាពូអាស៊ីនូវែលហ្គីណេនៅថ្ងៃទី១១ ខែកញ្ញា។ ទ្រព្យសម្បត្តិ និងហេដ្ឋារចនាសម្ព័ន្ធមួយចំនួនក៏បានរងការខូចខាតយ៉ាងខ្លាំងផងដែរ។	ខណៈរដ្ឋាភិបាលប៉ាពូអាស៊ីនូវែលហ្គីណេមិនបានបង្ហាញពីព័ត៌មានរបស់អ្នកស្លាប់ក្នុងគ្រោះ រញ្ជួយដី៧,៦រ៉ិចទ័រ ការិយាល័យអង្គការសហប្រជាជាតិសម្រាប់ការសម្របសម្រួលកិច្ចការមនុស្សធម៌ (OCHA) នៅតំបន់អាស៊ី និងប៉ាស៊ីហ្វិក អះអាងនៅថ្ងៃទី១១ ខែកញ្ញាថា មនុស្សយ៉ាងតិច៤នាក់ បានស្លាប់ និង៤នាក់ផ្សេងទៀតបានរងរបួស។ យោងតាមការវាស់ស្ទង់របស់ភូគព្ភភូមិសាស្ត្រអាម៉េរិក គ្រោះរញ្ជួយដីនេះបានវាយប្រហារនៅជម្រៅ៦១ គីឡូម៉ែត្រ និងចម្ងាយប្រហែល៦៧គីឡូម៉ែត្រពីទីប្រជុំជនក្រុង Kainantu របស់កោះនេះ។ ក្នុងរបាយការណ៍មួយផ្សេងទៀតដែលបានបង្ហោះលើបណ្ដាញសង្គម
article_6580.txt	Borussia Dortmund បានយកឈ្នះ Paris St Germain ១-០ នៅវគ្គពាក់កណ្តាលផ្តាច់ព្រ័ត្រ ជើងទី១ UEFA Champions League។ លោក Luis Enrique អ្នកចាត់ការ PSG នៅតែជឿជាក់លើកូនក្រុមនឹងវាយបកយកឈ្នះនៅទឹកដីខ្លួនជើងទី២ ដើម្បីឡើងទៅកាន់វគ្គផ្តាច់ព្រ័ត្រ។	Niclas Füllkrug ជាអ្នកស៊ុតគ្រាប់បាល់ជ័យម្នះឱ្យក្រុមម្ចាស់ផ្ទះ Dortmund ក្នុងជំនួបជើងទី១ វគ្គពាក់កណ្តាលផ្តាច់ព្រ័ត្រ ដែលធ្វើនៅកីឡដ្ឋាន Signal Iduma Park នៅរាត្រីថ្ងៃទី១ ខែឧសភា។ មិនខុសពីវគ្គ១៦ក្រុម និង វគ្គ៨ក្រុមចុងក្រោយឡើយ អ្នកចាត់ការ PSG លោក Enrique នៅតែបង្ហាញការទុកចិត្តលើកូនក្រុមថាអាចវាយបកយកឈ្នះ Dortmund វិញនៅជើងទី២ វគ្គ១/២ផ្តាច់ព្រ័ត្រ ក្នុងទឹកដីខ្លួន។ បន្ទាប់ពីវាយបកយកឈ្នះ Real Sociedad នៅវគ្គ១៦ក្រុម អ្នកចាត់ការសញ្ញជាតិអេស្ប៉ាញ បានដឹកនាំក្រុមយក្សបារាំង និង Barcelona នៅជើងទី២ វគ្គ៨ក្រុម ក្នុងលទ្ធផល ៤-១ ក្រោយចាញ់នៅជើងទី១ ក្នុងលទ្ធផល ៣-២។ «អ្នកដឹងទេថាអ្នកគាំទ្ររបស់ PSG នៅក្នុងដី មានសារៈសំខាន់ណាស់ក្នុងការលើកទឹកចិត្តក្រុមរបស់ពួកគេឈានដល់វគ្គផ្តាច់ព្រ័ត្រនៅ Wembley នាថ្ងៃទី១ ខែមិថុនា»។ លោក Enrique ប្រាប់អ្នកកាសែតក្នុងសន្និសីទសារព័ត៌មានក្រោយចប់ការប្រកួតដូច្នេះ ក្រោយខ្លួនមើលឃើញថា នៅក្រៅដីប៉ុន្តែ PSG នៅតែមានទម្រង់ប្រកួតបានល្អ ជាមួយឱកាសជាច្រើនទល់នឹងក្រុមអាល្លឺម៉ង់ ទោះមិនអាចសម្រេចទីបានក៏ដោយ។ PSG នឹងត្រូវទទួល Dortmund នៅកីឡដ្ឋាន Parc des Princes សម្រាប់ជំនួបជើងទី២ វគ្គពាក់កណ្តាលផ្តាច់ព្រ័ត្រ នៅរាត្រីថ្ងៃទី៧ ខែឧសភា ដើម្បីប្រជែងគ្នាឡើងទៅវគ្គផ្តាច់ព្រ័ត្រក្របខណ្ឌកំពូលអឺរ៉ុប រដូវកាល ២០២៣-២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6581.txt	Marcus Reus កីឡាករជើងចាស់ប្រចាំក្រុម Borussia Dortmund នឹងចាកចេញក្រោយចប់រដូវកាល ២០២៣-២៤ បន្ទាប់ពីរូបគេបានរួមរស់ជាមួយក្លិបអស់រយៈពេល ១២ឆ្នាំ។ Reus និងក្លិបបានព្រមព្រៀងគ្នាមិនបន្តកិច្ចសន្យាបន្ថែមទៀត។	កីឡាករវ័យ ៣៤ឆ្នាំ បានចូលរួមជាមួយ Dortmund តាំងពីឆ្នាំ ២០១២ និងបានចំណាយពេលជាមួយក្លិបស្ថិតក្នុងកីឡដ្ឋាន Ruhr Vally ក្នុងនាមជាកីឡាករកើតជាចេញពីក្រុមយុវជន។ Reus ដល់ពេលនេះរកបាន ១៦៨គ្រាប់ ពីការបង្ហាញខ្លួនលេងចំនួន ៤២៤ប្រកួត សម្រាប់ Dortmund។ នាមជាកីឡាករខ្សែបម្រើប្រយុទ្ធមានទេពកោសល្យពូកែខាងញ៉ាក់បាល់ និងបង្កើតឱកាសរកគ្រាប់បាល់ ដ៏ឆ្លាតវ័យ Marcus Reus បានក្លាយជាប្រធានក្រុមរយៈពេល ៥ឆ្នាំចុងក្រោយនៅត្រឹមឆ្នាំ ២០២៣។ Reus ជួយ Dortmund ឈ្នះពាន German Cup ២លើក បន្ទាប់មកទៀតមិនដែលឈ្នះពានលីគម្តងណាឡើយ ហើយកាលពីរដូវកាលមុនរូបគេក៏ខកខានឈ្នះពាន Bundesliga ផងដែរ។ ឱកាសចុងក្រោយ Reus អាចនឹងឈ្នះពានរង្វាន់លំដាប់កំពូលអឺរ៉ុប ជាមួយ Dortmund ខណៈបច្ចុប្បន្នរូបគេកំពុងជួយក្រុមប្រជែងវគ្គពាក់កណ្តាលផ្តាច់ព្រ័ត្រ UEFA Champions League។ កាលពីសប្តាហ៍មុនរូបគេរួមចំណែកជាមួយក្រុមយកឈ្នះលើ Paris Saint Germain លទ្ធផល ១-០ ជើងទីមួយ។ ការចាកចេញកីឡាករជើងចាស់ប្រចាំក្រុមបានបញ្ជាក់ថាក្លិប និងរូបគេ យល់ព្រមគ្នាមិនបន្តកិច្ចសន្យាទៀតឡើយ។ Reus បាននិយាយដូច្នេះ៖«ក្លិប និងខ្ញុំបានសម្រេចមិនបន្តកិច្ចសន្យាអ្វីទៀតឡើយ។ ខ្ញុំបានចំណាយពេលជាពាក់កណ្តាលជីវិតរបស់ខ្ញុំជាមួយនឹងក្លិប ខ្ញុំក៏មានមោទកភាព និងរីករាយដែលបានលេងឱ្យក្លិបបានច្រើនឆ្នាំរួចមកនេះ។ ខ្ញុំពិតជាគ្មានពាក្យបកស្រាយច្រើនទេ។»។ ទោះត្រូវចាកចេញក្រោយចប់រដូវកាល តែ Reus ប្តេជ្ញាចិត្តថានឹងជួយក្រោយទៅកាន់ការប្រកួតវគ្គផ្តាច់ព្រ័ត្រនៅកីឡដ្ឋាន Wembley សម្រាប់ពានរង្វាន់ UEFA Champions League។ «រឿងដែលសំខាន់ដែលអ្នកត្រូវដឹង អ្នកគាំទ្រ គឺថាយើងនៅតែមានក្តីស្រមៃធំដូចគ្នា។ យើងចង់ទៅកាន់ការប្រកួតក្នុងកីឡដ្ឋាន Wembley សម្រាប់វគ្គផ្តាច់ព្រ័ត្រ ហើយនឹងនាំមកនៅពានរង្វាន់លំដាប់កំពូលមកកាន់ក្លិប Dortmund។»។ Marcus Reus បានអះអាងបែបនេះ។ Dortmund ធ្លាប់ឈ្នះ UCL កាលពីឆ្នាំ ១៩៩៧ ជាការឈ្នះចុងក្រោយបំផុត។ នៅសប្តាហ៍ក្រោយ Dortmund ត្រូវធ្វើដំណើរទៅកាន់ទឹកដីប្រទេសបារាំង សម្រាប់ជំនួបជើងទីពីរ ក្រោយក្តីរំពឹងនោះគឺជាការឡើងវគ្គផ្តាច់ព្រ័ត្រ UCL លើកដំបូងគិតចាប់តាំងពីឆ្នាំ ២០១៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6582.txt	លោក Jerred Gillett អាជ្ញាកណ្តាលកាត់សេចក្តី ក្នុងជំនួបដែលក្រុម Crystal Palace បានលត់ក្រុម Manchester United លទ្ធផល ៤-០ បានបំពាក់កាមេរ៉ា ក្នុងការប្រកួតលើកដំបូង ប្រចាំប្រវត្តិសាស្ត្រ ក្របខណ្ឌ Premier League នាថ្ងៃទី៦ ខែមេសា។	បើតាមការអះអាងរបស់ស្ថាប័ន Premier League ការបំពាក់កាមេរ៉ានោះ ជាផ្នែកមួយការតាមដានសកម្មភាពកាត់ក្តីការប្រកួតនានា ក៏ដូចជាចាប់យកសកម្មភាពរបស់កីឡាករលើទី លាន។ កាមេរ៉ា តូចមួយត្រូវបានបំពាក់នៅត្រង់ត្រចៀករបស់ លោកអាជ្ញាកណ្តាល Gillett ភ្ជាប់ជាមួយនឹងកាសត្រចៀក ក៏ដូចជាមេក្រូ សម្រាប់និយាយទំនាក់ទំនងក្នុងការប្រកួតនោះ ។ កាលរដូវកាលមុន សមាគមបាល់ទាត់អង់គ្លេស (FA) ក៏ធ្លាប់បានប្រកាសដាក់ប្រើប្រាស់សាកល្បង បំពាក់កាមេរ៉ាលើមន្រ្តីអាជ្ញាកណ្តាល នៅក្នុងលីគលំរបស់ប្រទេសអង់គ្លេស។ គោល បំណងការបំពាក់កាមេរ៉ា ដើម្បីបញ្ជាក់ថាតើបច្ចេកវិទ្យាកាមេរ៉ាលើអាជ្ញាកណ្តាល អាចជួយសម្រួលដល់ការងារអ្វីខ្លះ ទៅលើឥរិយាបថកីឡាករ និងដើម្បីឱ្យមានការគោរពដល់អាជ្ញាកណ្តាល។ លីគកំពូល Bundesliga ក៏មានប្រើប្រាស់បច្ចេកវិទ្យាកាមេរ៉ាលើអាជ្ញាកណ្តាល (RefCam) លើកដំបូងដូចគ្នា អំឡុងការប្រកួតរវាងក្រុម Eintracht Frankfurt ស្មើលទ្ធផល ២-២ ទល់នឹងក្រុម VfL Wolfsburg កាលពីខែកុម្ភៈ។ លីគកំពូលអង់គ្លេស ប្រកាសប្រាប់អ្នកគាំទ្រដូច្នេះថា ៖«អ្នកគាំទ្រ នឹងអាចពិនិត្យមើលវានៅក្នុងឆ្នាំដែលជាផ្នែកនៃគម្រោងដែលធ្វើឡើង ដោយក្រុមអ្នកផលិតរបស់ Premier League ដែលមានគោលបំណង ផ្តល់នូវការយល់ដឹង និងការអប់រំបន្ថែមទៅលើការទាមទារ នៃការចូលបម្រើការងារនៅ Premier League។ បច្ចេកវិទ្យានេះ មានឧបករណ៍ភ្ជាប់ទៅនឹងក្បាល ដែលត្រូវបញ្ចូលទៅក្នុងប្រព័ន្ធទំនាក់ទំនង អាជ្ញាកណ្តាលជាធម្មតា។»។ ចំពោះការប្រកួត ដែលបំពាក់កាមេរ៉ាលើអាជ្ញាកណ្តាលលើកដំបូងវិញ បានក្លាយជារឿងដ៏អាម៉ាស់បន្ថែមមួយទៀត សម្រាប់ក្រុមរហស្សនាមបិសាចក្រហម ដោយប្រកួតចាញ់ក្រោមថ្វីជើងក្រុមម្ចាស់ផ្ទះ Crystal Palace លទ្ធផល ៤-០។ បរាជ័យដ៏អាម៉ាស់ ហាក់បង្ហាញថា ពេលវេលាសម្រាប់តំណែងរបស់លោក Erik ten Hag នៅក្នុងទឹកដី Old Trafford នឹងត្រូវអស់ពេល ក្នុងគ្រាដ៏ឆាប់ខាងមុខ។ យ៉ាងណា ទោះក្រុមចាញ់ការប្រកួតក្តី តែបុរសសញ្ជាតិហូឡង់ នៅតែបន្តអះអាងថា លោកនឹងបន្តជម្នះឱ្យបាន ក្នុងការនាំក្រុមវិលត្រឡប់ទៅភាពល្អប្រសើរឡើងវិញ។ «ខ្ញុំនឹងបន្តប្រយុទ្ធ ហើយខ្ញុំបានរៀបចំក្រុមមួយ ស្ថិតក្នុងផ្លូវដ៏ល្អបំផុតដែលខ្ញុំអាចធ្វើទៅបាន។ វាមិនទាន់ល្អគ្រប់គ្រាន់នៅឡើយមកដល់ពេលនេះ ពិតជាយើងមិនទាន់ល្អគ្រប់គ្រាន់ឡើយ។ ដូច្នេះខ្ញុំត្រូវតែមានទំនួសខុសត្រូវ លើរឿងនេះ។»។ លោក Ten Hag បាននិយាយបែបនេះ។ ប្រសិនបើចុងបញ្ចប់រដូវកាល លោក Ten Hag ត្រូវបានក្លិបបណ្តេញចេញពីតំណែងទៀត នោះបុរសហូឡង់រូបនេះ នឹងក្លាយជាគ្រូបង្វឹកទី៧ ដែលក្លិបបិសាចក្រហមបណ្តេញចេញនៅក្នុងរយៈពេល ១០ឆ្នាំចុងក្រោយនេះ។ ជាមួយនឹងចំណាត់ថ្នាក់បច្ចុប្បន្ន ដែលក្រុមបានរំកិលខ្លួនធ្លាក់មកឈរនៅចំណាត់ថ្នាក់លេខ ៨ ទៀតសោត បិសាចក្រហមនឹងត្រូវខកខានការប្រកួតក្នុងពានរង្វាន់អឺរ៉ុបលើកដំបូង ចាប់តាំងពីរដូវកាល ១៩៨៩-៩០។ Man United មិនធ្លាប់មកឈរនៅចំណាត់ថ្នាក់ក្រោមលេខ ៧ ឡើយ ក្នុងក្របខណ្ឌ Premier League ប៉ុន្តែការគេចចេញឱ្យផុតពីចំណាត់ថ្នាក់ទាបមិនធ្លាប់មានពីមុនរបស់ពួកគេ អាចនឹងក្លាយជាបញ្ហាសម្រាប់រដូវកាលនេះ ដើម្បីក្លិបកែតម្រូវនៅរដូវកាលក្រោយ។ ការប្រកួតបន្ទាប់ Man United ត្រូវតទល់ក្រុម Arsenal ដែលកំពុងប្រជែងពានយ៉ាងស្វិតស្វាញទល់ Man City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6583.txt	Ipswich Town ជាក្រុមទី២បន្ទាប់ពីម្ចាស់ជើងឯក Leicester City ដែលបានកៅអីឡើងទៅ Premier League រដូវកាលក្រោយ។ Ipswich រង់ចាំ២២ឆ្នាំ សម្រាប់ការបង្ហាញខ្លួនជាថ្មីនៅលីគកំពូលអង់គ្លេស។ Leeds United, Southampton, West Bromwich Albion និង Norwich City ត្រូវប្រកួតជម្រុះ playoff ដើម្បីយកមួយកៅអីទៅលីគកំពូល។	Ipswich ដណ្តើមបានចំណាត់ថ្នាក់ទី២ ក្នុងក្របខណ្ឌ Championship តាមរយៈការយកឈ្នះ Huddersfield Town ២-០ ក្នុងការប្រកួតបិទរដូវកាល ២០២៣-២៤ នៅថ្ងៃទី៤ ខែឧសភា។ Leeds ដែលចាញ់ Southampton ២-១ បញ្ចប់ក្នុងចំណាត់ថ្នាក់ទី៣។ តាមច្បាប់លីគបាល់ទាត់អង់គ្លេស ក្រុមបញ្ចប់ក្នុងចំណាត់ថ្នាក់ទី១ និងទី២ នៃក្របខណ្ឌលំដាប់ទី២អង់គ្លេស ទទួលបានកៅអីទៅលីគកំពូលតែម្តង ស្របពេល៤ក្រុម ដែលបញ្ចប់ក្នុងចំណាត់ថ្នាក់ពីលេខ៣ ដល់លេខ៦ សល់ឱកាសប្រកួត playoff ដើម្បីប្រជែងគ្នាយក ១កៅអីបន្ថែមទៀត។ ក្រៅពី Ipswich ដែលឡប់ទៅលីគកំពូល ក្រោយរង់ចាំរយៈពេល២២ឆ្នាំ និង Leicester ដែលកក់កៅអីរួចស្រេច ក្រុមចំនួន៤ទៀត រួមមាន Leeds, Southampton, West Brom និង Norwich ត្រូវប្រកួតគ្នាយក១ក្រុម ឡើងទៅ Premier League រដូវកាលក្រោយ។ ក្នុងការប្រកួត playoff ក្រុម Leeds ត្រូវជួប Norwich ស្របពេល West Brom ប៉ះ Southampton ដោយប្រកួតប្តូរទឹកដីគ្នាម្នាក់មួយជើង។ ក្រុមឈ្នះនៅវគ្គនេះ នឹងបន្តជួបគ្នាវគ្គផ្តាច់ព្រ័ត្រប្រកួតគ្នាយក១ក្រុមទៅលីគកំពូល។ Birmingham City, Huddersfield Town និង Rotherham United ធ្លាក់ពី Championship ទៅលីគកម្រិតទី៣ League 1 ស្របពេល២ក្រុមពី League 1 រួមមាន Portsmouth និង Derby County ឡើងទៅ Championship វិញ។ Bolton Wanderers, Peterborough United, Oxford United និង Barnsley ត្រូវប្រកួត playoff ដណ្តើមគ្នាយក១ក្រុម ទៅលីគទី២អង់គ្លេស៕ Bolton Wanderers អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6584.txt	ក្រុម Manchester City ត្រូវតែបង្ហាញរាល់បទពិសោធន៍ដែលពួកគេមាន សម្រាប់ប្រជែងនៅការប្រកួត ៤លើក ចុងក្រោយ ដើម្បីបំបាក់ក្រុម Arsenal ដណ្តើមពាន Premier League រដូវកាលនេះ។ នេះបើតាមការលើកឡើងរបស់លោក Pep Guardiola។	ក្រុមដឹកនាំដោយលោក Guardiola បច្ចុប្បន្នមានគម្លាតត្រឹមតែ ១ពិន្ទុប៉ុណ្ណោះ ពីក្រុមកំពូលតារាង Arsenal ដែលមាន ៨០ពិន្ទុក្នុងដៃ។ Man City ត្រូវស្វាគមន៍ភ្ញៀវ Wolverhampton Wanderers នាជំនួបថ្ងៃទី៤ ខែឧសភា របស់ក្របខណ្ឌ Premier League ដើម្បីប្រជែងពិន្ទុបន្ថែម តទល់ជាមួយក្រុមរហស្សនាមកាំភ្លើងធំ ដែលសម្លឹងការឈ្នះពានលើកដំបូងរយៈពេល២០ឆ្នាំ។ ទោះធ្លាប់ជួយក្រុម Man City ឈ្នះពាន Premier League ៥លើក និង ៣លើកជាប់គ្នារយៈពេល ៣រដូវកាលចុងក្រោយ បុរសសញ្ជាតិអេស្ប៉ាញ ទាមទារឱ្យកូនក្រុមបញ្ចេញរាល់បទពិសោធន៍ដែលមានកន្លងមក ដើម្បីប្រជែងតតាំងជាមួយ Arsenal។ លោក Guardiola បាននិយាយដូច្នេះ៖«ខ្ញុំពេញចិត្តក្នុងការនិយាយថាពិតណាស់ ប៉ុន្តែខ្ញុំមិនដឹងនោះទេ ពីបញ្ហានេះ។ យើងត្រូវតែបង្ហាញនៅថ្ងៃស្អែក ទល់នឹងក្រុម Wolverhampton ហើយថែមទាំងការប្រកួតបន្ទាប់។ យើងដឹងថា យើងត្រូវការដណ្តើមឱ្យខានតែបាន ១២ពិន្ទុ ពីការប្រកួតនៅសល់។ យ៉ាងមិញ វានឹងលំបាកសម្រាប់យើង ព្រោះតែ Arsenal ជាក្រុមខ្លាំងមួយ និងជាបេក្ខភាពមួយ។»។ ទោះបីជា Arsenal កំពុងស្ថិតនៅកំពូលតារាងពិតមែន ប៉ុន្តែក្រុមដឹកនាំដោយលោក Mikel Arteta បានឆ្លងកាត់ការប្រកួត ៣៥លើក រួចមកហើយ ខណៈ Man City ចំណេញ ១ប្រកួត ដែលជាឱកាសក្នុងការលើកពាន។ Arsenal ចង់ឃើញ Man City បរាជ័យក្នុងការប្រកួតណាមួយ ចំណោមការប្រកួតទាំង ៤ ដែលនៅសល់។ Man City មានឱកាសឈ្នះជើងច្រើនជាងក្រុម Arsenal ព្រោះពួកគេនៅសល់ការប្រកួត ១ ចំណេញក្នុងដៃ ប៉ុន្តែក៏ទាមទារលទ្ធផលឈ្នះចាំបាច់ ពីការប្រកួតដែលនៅសល់ទាំង ៤ ខណៈ Arsenal ក៏មិនអាចបរាជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6585.txt	ក្លិប Paris Saint Germain ចាញ់ការប្រកួតជើងទីមួយ វគ្គពាក់កណ្តាលផ្តាច់ព្រ័ត្រ UEFA Champions League ក្រោមថ្វីជើង Borussia Dortmund លទ្ធផល ១-០ កាលពីសប្តាហ៍មុន។ លោក Luis Enrique បាននិយាយមុនការប្រកួតជើងទីពីរមកដល់ថា ក្រុម PSG មិនមែនមានបំណងត្រឹមតែស៊ុត ២គ្រាប់ដើម្បីវាយបកយកឈ្នះជើងទី២នោះឡើយ ប៉ុន្តែត្រូវប្រាកដថាត្រូវទម្លាក់ Dortmund តែម្តង។	ក្រុមជើងឯក Ligue 1 ធ្លាប់បានឆ្លងកាត់ការប្រកួតក្នុងវគ្គ ៨ក្រុម ចុងក្រោយពានរង្វាន់ UEFA Champions League ដោយត្រូវបានក្រុម Barcelona នាំមុខលទ្ធផល ៣-២។ ប៉ុន្តែនៅការប្រកួតជើងទីពីរ ក្នុងទឹកដីកីឡដ្ឋាន Camp Nou ក្រុមរហស្សនាមអ្នកមានបារាំង PSG បានវាយបកឈ្នះការប្រកួតលទ្ធផល ៤-១។ បើតាមការអះអាងពីសំណាក់គ្រូបង្វឹកសញ្ជាតិអេស្ប៉ាញ ក្រុម PSG បានត្រៀមខ្លួនសម្រាប់ការប្រកួត ដោយនាំក្រុម Borussia Dortmund ឈានទៅកាន់ការបន្ថែមម៉ោង ប្រសិនបើការប្រកួតបញ្ចប់ ៩០នាទី ដោយភាពតានតឹង។ «គោលដៅគឺមិនមែនត្រឹមតែឈ្នះការប្រកួតត្រឹម ២គ្រាប់ នោះឡើយ ប៉ុន្តែគឺត្រូវឈ្នះដាច់ខាត។ ប្រសិនបើអ្នកគិតថាអ្នកត្រូវការត្រឹមតែ ២គ្រាប់ ដូច្នេះវានឹងមើលទៅប្រៀបបានជាគោលដៅធំរបស់អ្នកអ៊ីចឹង។ យើងចង់ប្រកួត និងស៊ុតបាល់បញ្ចូលទី ប្រសិនបើយើងស៊ុតចូលនៅនាទី៨៩ នោះវានឹងបន្តទៅមុខ។ យើងនឹងត្រូវការត្រឹមស៊ុតបាល់បញ្ចូលទីឡើយ តែយើងចង់ឱ្យឈ្នះការប្រកួតនោះតែម្តង។»។ នេះបើតាមសម្តីរបស់លោក Luis Enrique លើកឡើងក្នុងសន្និសីទកាសែតមុនការប្រកួត។ អ្នកចាត់ការសញ្ជាតិអេស្ប៉ាញ ទាមទារឱ្យកូនក្រុមផ្តោតទៅលើគ្រប់ទិដ្ឋភាពនៃការប្រកួតរបស់ពួកគេ ទល់នឹងក្រុម Borussia Dortmund។ មិនត្រឹមតែការប្រយុទ្ធ និងការស៊ុតតែមួយមុខឡើយ ប៉ុន្តែលោក Enrique ស្នើកូនក្រុមក៏ត្រូវតែការពារ ១០០ភាគរយដូចគ្នាដែរ។ លោក Enrique បានបន្តដូច្នេះ៖«អ្នកអាចស៊ុត ២គ្រាប់ ក្នុងពេល ២នាទី តែអ្នកអាចនឹងត្រូវរបូតគ្រាប់បាល់ដូចគ្នា។ យើងត្រូវតែផ្តោត ១០០ភាគរយ ទៅលើការប្រយុទ្ធ និងការពារទន្ទឹមគ្នា។[…]។ សម្រាប់ជំនួបជើងទីពីរ PSG ហាក់មានប្រៀបជាងក្រុម Borussia Dortmund ព្រោះតែការប្រកួតត្រូវធ្វើឡើងនៅក្នុងកីឡដ្ឋាន Parc des Prince។ ការប្រកួតស្ថិតក្នុងទឹកដីក្នុងប្រទេសបារាំង នឹងធ្វើឱ្យ PSG មានប្រៀបសម្រាប់ការប្រកួត រួមទាំងកម្លាំងរបស់អ្នកគាំទ្ររបស់ក្លិបថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6586.txt	កីឡាករលើកទម្ងន់ Oleksandr Pielieshenko ដែលតំណាងឱ្យប្រទេសអ៊ុយក្រែនក្នុងព្រឹត្តិការណ៍កីឡាអូឡាំពិកទីក្រុងរីយ៉ូ ឆ្នាំ ២០១៦ នៅប្រេស៊ីល បានស្លាប់ក្នុងអំឡុងសង្គ្រាមជាមួយរុស្ស៊ី។ Pielieshenko ក្នុងចំណោមអត្តពលិក និងមន្ត្រីអ៊ុយក្រែនជាង ៤០០នាក់ ដែលអស់ជីវិតក្នុងសង្រ្គាម រុស្ស៊ី-អ៊ុយក្រែន ចាប់ពីឆ្នាំ ២០២២។	ម្ចាស់ជើងឯកលើកទម្ងន់តំបន់អ៊ឺរ៉ុប ២សម័យ Pielieshenko បានចូលរួមជាមួយកងកម្លាំងប្រដាប់អាវុធអ៊ុយក្រែន បន្ទាប់ពីការលុកលុយរបស់រុស្ស៊ីលើអ៊ុយក្រែនក្នុងឆ្នាំ ២០២២។ បើយោងតាមគណៈកម្មាធិការជាតិអូឡាំពិកអ៊ុយក្រែន (NOCU) Pielieshenko បានស្លាប់ក្នុងអំឡុងពេលប្រតិបត្តិការប្រយុទ្ធក្នុងសមរភូមិជួរមុខនៅថ្ងៃទី៥ ខែឧសភា។ «ចាប់ពីថ្ងៃដំបូងនៃការលុកលុយរបស់រុស្ស៊ី Pielieshenko បានចូលរួមក្នុងជួរកងទ័ពរបស់អ៊ុយក្រែន។ កាលពីម្សិលមិញ (ថ្ងៃអាទិត្យទី៥ឧសភា) យើងបានទទួលដំណឹងដ៏ក្រៀមក្រំនៃការស្លាប់របស់គាត់»។ NOCU បញ្ជាក់ដូច្នេះ។ លោក Viktor Slobodianiuk គ្រូបង្វឹកផ្នែកលើកទម្ងន់ និងជាសមាជិកក្រុមប្រឹក្សាភិបាលនៃសហព័ន្ធលើកទម្ងន់អ៊ុយក្រែន (UWF) ចាត់ទុក Pielieshenko ជាវីរបុរសរបស់អ៊ុយក្រែន ចំពោះការពលីជីវិតដើម្បីបម្រើជាតិ។ លោក Slobodianiuk រៀបរាប់ថាសង្គ្រាមបានប្រមូលប្រយោជន៍ពីអ៊ុយក្រែនអស់ច្រើនណាស់ហើយ។ Pielieshenko វ័យ៣០ឆ្នាំ ជាប់ចំណាត់ថ្នាក់លេខ៤ នៅអូឡាំពិករីយ៉ូ ក្នុងប្រភេទទម្ងន់ ៨៥គីឡូក្រាម និងបានឈ្នះមេដាយមាសនៅជើងឯកទ្វីបអឺរ៉ុប ២លើក ក្នុងឆ្នាំ ២០១៦ និង ២០១៧។ នៅឆ្នាំ២០១៨ រូបគេមិនបានចូលរួមប្រកួតប្រជែងឡើង ក្រោយធ្វើតេស្តវិជ្ជមានសារធាតុហាមឃាត់ (ដូពីង)។ គិតមកទល់ឆ្នាំ២០២៤នេះ Pielieshenko ស្ថិតក្នុងចំណោមអត្តពលិក និងមន្ត្រីអ៊ុយក្រែនជាង ៤០០នាក់ ដែលត្រូវបានសម្លាប់ក្នុងសង្រ្គាម ចាប់តាំងពីរុស្ស៊ីបានឈ្លានពានអ៊ុយក្រែន ពីខែកុម្ភៈ ឆ្នាំ២០២២ មក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6587.txt	២គ្រាប់ចុងម៉ោងរបស់ Joselu បានជួយ Real Madrid ឈានទៅកាន់វគ្គផ្តាច់ព្រ័ត្រ UEFA Champions League ជាកំណត់ត្រាលើកទី១៨ ដោយទម្លាក់ Bayern Munich ទាំងត្រដាបត្រដួសនៅវគ្គពាក់ពាក់កណ្តាលផ្តាច់ព្រ័ត្រ។ Real Madrid នឹងត្រូវជួប Borussia Dortmund វគ្គផ្តាច់ព្រ័ត្រ នៅ Wembley នាត្រីថ្ងៃទី៣១ ខែឧសភា។	Alphonso Davies ស៊ុតបញ្ចូលទីយ៉ាងល្អដើម្បីជួយ Bayern Munich នាំមុខម្ចាស់ផ្ទះ Real Madrid នៅនាទី៦៨ មុនពេល Joselu សម្រេចបានពីរគ្រាប់ឱ្យក្រុមលោក Carlo Ancelotti វិញនៅនាទី៨៨ និង៩០+១ នៅជំនួបជើងទី២ វគ្គពាក់កណ្តាលផ្តាច់ព្រ័ត្រ នៅ Estadio Santiago Bernabeu នៅរាត្រីថ្ងៃទី៨ ខែឧសភា។ សរុបការប្រកួតទាំងពីរជើង ក្រុមអធិរាជស ឈ្នះក្រុមយក្សអាល្លឺម៉ង់ ៤-៣។ Bayern Munich មិនអស់ចិត្តនឹងបរាជ័យ ២-១ ឡើយ។ ខ្សែការពារសញ្ជាតិហូឡង់ Matthijs de Ligt បានស៊ុតបញ្ចូលទីតាមស្មើ ២-២ ទៅហើយ ប៉ុន្តែអាជ្ញាកណ្តាលខ្សែបន្ទាត់លើកទង់ offside ហើយអាជ្ញាកណ្តាលក្នុងកាត់ក្តីបានផ្លុំកញ្ចែបញ្ចប់ការប្រកួត ដោយមិនផ្តល់គ្រាប់បាល់នោះឱ្យ Bayern Munich នោះទេ។ ក្រោយបញ្ចប់ការប្រកួត លោក Thomas Tuchel អ្នកចាត់ការ Bayern ចាត់ទុកថាការសម្រេចចិត្តរបស់មន្ត្រីអាជ្ញាកណ្តាលក្នុងការបញ្ឈប់ការប្រកួត មុនពេលកូនក្រុមខ្លួនស៊ុតបាល់បញ្ចូលទីតាមស្មើប្រៀបដូចជាការបន្លំ និងជាការក្បត់។ «កំហុសទីមួយកើយឡើងដោយអាជ្ញាកណ្តាលខ្សែបន្ទាត់ និងទីពីរដោយអាជ្ញាកណ្តាលកាត់ក្តីក្នុងទីលាន។ សម្រាប់ Real Madrid នេះជាការឈានដល់វគ្គផ្តាច់ព្រ័ត្រក្របខណ្ឌកំពូលអឺរ៉ុប លើកទី១៨ ច្រើនជាងគេជាកំណត់ត្រា។ ឡើងដល់វគ្គផ្តាច់ព្រ័ត្រ១៧លើកកន្លងមក ក្រុមយក្សអេស្ប៉ាញមួយនេះ បរាជ័យតែ៣លើកប៉ុណ្ណោះ ក្រៅពីនោះគ្រងជើងឯកចំនួន១៤លើក និងច្រើនជាងគេក្នុងចំណោមក្លិបនៅតំបន់អឺរ៉ុប។ AC Milan ជាក្រុមឈ្នះពានរង្វាន់កំពូលអឺរ៉ុបនេះច្រើនជាងគេលំដាប់ទី២ ចំនួន៧លើក ស្របពេល Bayern Munich និង Liverpool ឈ្នះ៦លើកដូចគ្នា ស្ថិតនៅនៅលេខ៣ស្ទួន។ វគ្គផ្តាច់ព្រ័ត្រ Champions League រដូវកាល ២០២៣-២៤ រវាង Real Madrid និង Borussia Dortmund នឹងធ្វើឡើងនៅ Wembley នាត្រីថ្ងៃទី៣១ ខែឧសភា។ ក្រុមអាល្លឺម៉ង់ Dortmund ធ្លាប់ឈ្នះជើងឯក១លើក និងរងជើងឯកមួយលើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6588.txt	Virgil Van Dijk ខ្សែការពារ និងជា ប្រធានក្រុម Liverpool បង្ហាញក្តីរីករាយចំពោះការប្រកបអាជីពជាមួយក្លិបក្នុងក្របខណ្ឌ Premier League នេះ ហើយថែមទាំងអះអាងថាចង់បន្តដំណើរច្រើនឆ្នាំបន្តទៀត បើទោះលោក Jurgen Klopp នឹងចាកចេញពីតំណែងអ្នកចាត់ការ ក្រោយចប់រដូវកាលនេះ។	ខ្សែការពារសញ្ជាតិហូឡង់ វ័យ ៣២ឆ្នាំ នឹងត្រូវផុតកំណត់កិច្ចសន្យារវាងក្លិប Liverpool នៅចុងបញ្ចប់រដូវកាល ២០២៤-២៥។ ពេលថ្មីៗនេះ ប្រព័ន្ធផ្សព្វផ្សាយអង់គ្លេសបានរាយការណ៍ថា ខ្សែការពារឆ្នើមរូបនេះ សម្លឹងមើលការផ្លាស់ទៅលេងនៅក្លិបលីគកំពូលអាល្លឺម៉ង់ ដូចជា Bayern Munich និងក្លិប Borussia Dortmund ជាដើម។ ចាប់តាំងពីលោក Klopp បានប្រកាសថានឹងចាកចេញពីក្លិប កាលពីខែកុម្ភៈ Van Dijk ក៏បាននិយាយពីអនាគតរបស់ខ្លួនថា កំពុងស្ថិតក្នុងភាពមិនច្បាស់លាស់។ យ៉ាងណាក៏ដោយ ខ្សែការពាររូបនេះ ហាក់បង្ហាញពីចំណាប់អារម្មណ៍ធ្វើការងារជាមួយនឹងគ្រូបង្វឹកថ្មី លោក Arne Slot ដែលបានចុះកិច្ចសន្យាជាមួយ Liverpool រួចស្រេច ដើម្បីជំនួសលោក Klopp។ Van Dijk បញ្ជាក់ថាគេចង់បន្តលេងឱ្យ Liverpool។ «ការផ្តោតខ្លាំងពេលនេះ គឺ ២ប្រកួតដែលនៅសល់ ហើយក្លិបនឹងត្រូវបង្វែរការផ្តោតអារម្មណ៍លើអ្នកចាត់ការថ្មី។ នេះនឹងក្លាយជាការផ្លាស់ប្តូរដ៏ធំ ហើយខ្ញុំក៏ស្ថិតនៅក្នុងការផ្លាស់ប្តូរនេះដូចគ្នា។ ពេលនេះគ្មានអ្វីដែលខ្ញុំត្រូវជជែកពីរឿងអនាគតនោះឡើយ ព្រោះគ្មានដំណឹងពីបញ្ហានេះ។ ដូចខ្ញុំនិយាយពីមុនអ៊ីចឹង ខ្ញុំកំពុងតែរីករាយខ្លាំងនៅទីនេះ ខ្ញុំស្រលាញ់ក្លិប ហើយអ្នកអាចមើលឃើញដូចគ្នា វាគឺជាផ្នែកដ៏ធំមួយនៃជីវិតខ្ញុំ។»។ Van Dijk បាននិយាយបែបនេះ។ ជាធម្មតាការផ្លាស់ប្តូរថ្នាក់ដឹកនាំ ក៏ដូចជាគ្រូបង្វឹក ឬអ្នកចាត់ការរបស់ក្លិបនីមួយៗ នឹងធ្វើឱ្យមានការផ្លាស់ប្តូរយ៉ាងខ្លាំងទៅលើប្រព័ន្ធគ្រប់គ្រងក្លិប និងទម្រង់លេងរបស់ក្រុមទាំងមូល។ ខ្សែការពារវ័យ ៣២ឆ្នាំ ក៏បញ្ជាក់ថែមទៀតថា រូបគេនឹងមិនភ័យខ្លាចសម្រាប់ការផ្លាស់ប្តូរអ្វីឡើយ នៅពេលអ្នកចាត់ការថ្មីមកដល់។ បច្ចុប្បន្នក្លិប Liverpool កំពុងតែស្ថិតនៅចំណាត់ថ្នាក់លេខ ៣ កំពូលតារាង ដោយមាន ៧៨ពិន្ទុ ក្នុងដៃ ឈរពីក្រោមក្រុមលេខ ១ Arsenal មានគម្លាត ៥ពិន្ទុ និង ៤ពិន្ទុ ពីក្រុមលេខ ២ Manchester City។ ២ប្រកួតចុងក្រោយ Liverpool នឹងត្រូវជួបតទល់ក្រុម Aston Villa មុនពេលបើកទ្វារផ្ទះស្វាគមន៍ក្រុម Wolverhampton Wanderers។ ជំនួបក្នុងកីឡដ្ឋាន Anfield ក្នុងការប្រកួតទី៣៨ ជាមួយ Wolver នឹងក្លាយជាការប្រកួតចុងក្រោយដែលលោក Klopp បានដឹកនាំក្រុមអស់រយៈពេល ៩ឆ្នាំ ហើយក៏ជាការលាគ្នាជាមួយនឹងអ្នកគាំទ្រក្រុមហង្សក្រហមថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6589.txt	Ipswich Town នឹងត្រូវប្រជែងពិន្ទុគ្នាជាមួយ Leeds United នៅជំនួបចុងក្រោយបិទរដូវកាលក្របខណ្ឌ Championship ដើម្បីដឹងថាក្រុមណាត្រូវឡើងទៅលីគកំពូលអង់គ្លេស Premier League រដូវកាលក្រោយ។ ចំណោមក្រុមទាំងពីរ Ipswich មានប្រៀបជាង Leeds ដ្បិតត្រូវការត្រឹមស្មើប៉ុណ្ណោះ។	លីគកម្រិតទីពីរអង់គ្លេស នឹងបញ្ចប់ការប្រកួតរដូវកាល ២០២៣-២៤ នៅថ្ងៃទី៤ ខែឧសភា សប្តាហ៍នេះ ដោយ Leicester City បានក្លាយជាក្រុមជើងឯកទៅហើយ។ ១២គូ នឹងប្រកួតក្នុងម៉ោងព្រមគ្នាទាំងអស់ ដោយក្នុងនោះក្រុមសំខាន់ពីរ Ipswich និង Leeds ត្រូវប្រជែងគ្នាយកចំណាត់ថ្នាក់ទី២ ដើម្បីបានកៅអីត្រឡប់ទៅលីគកំពូល។ Ipswich ស្ថិតនៅចំណាត់ថ្នាក់ទី២បណ្តោះអាសន្ន ដោយរកបាន៩៣ពិន្ទុ នាំមុខ Leeds ដែលនៅលេខ៣ចំនួន៣ពិន្ទុ ក្រោយឆ្លងកាត់ការប្រកួត៤៥លើកដូចគ្នា។ ដោយសំណល់គ្រាប់បាល់ស៊ុតបញ្ចូលទីរបស់ Leeds ល្អជាង Ipswich ដូច្នេះនៅជំនួបចុងក្រោយ Ipswich ត្រូវការ១ពិន្ទុទៀត ដើម្បីបានកៅអីទៅ Premier League។ ជំនួបបិទរដូវកាល Ipswich ត្រូវជួប Huddersfield Town ដែលធ្លាក់ទៅលីគ៣រដូវកាលក្រោយ ស្របពេល Leeds ប៉ះ Southampton ដែលមានកៅអីវគ្គ playoff។ បើ Ipswich អាចត្រឡប់ទៅលីគកំពូល មានន័យថាពួកគេបានបញ្ចប់ការរង់ចាំរយៈពេល២២ឆ្នាំ។ ក្រៅពីក្រុមជើងឯក និងលេខ២ បានកៅអីស្វ័យប្រវត្តិទៅលីគកំពូល ក្រុមដែលបញ្ចប់ចំណាត់ថ្នាក់លេខ៣ ដល់លេខ៦ ត្រូវប្រកួតវគ្គ playoff ដើម្បីប្រជែងមួយកៅអី។ Southampton និង Norwich City ដែលឈរលេខ៤ និងលេខ៥ បានកៅអី playoff ស្របពេល West Bromwich Albion ដែលនៅលេខ៦បណ្តោះអាសន្ន មាន ៧២ពិន្ទុ នឹងត្រូវប្រជែងពិន្ទុ ជាមួយ Hull City ដែលនៅលេខ៧ មាន៧០ពិន្ទុ។ ជំនួបកាត់ក្តី West Bromwich ជួប Preston North End ស្របពេល Hull City ប៉ះ Plymout Argyle។ ដោយឡែក ៤ក្រុមទៀត នឹងត្រូវប្រជែងគ្នានៅជំនួបចុងក្រោយ ដើម្បីបន្តនៅ Championship រដូវកាលក្រោយ ស្របពេល២ក្រុម Huddersfield Town និង Rotherham United ធ្លាក់ដោយស្វ័យប្រវត្តិ។ Birmingham City ដែលស្ថិតនៅតំបន់ត្រូវកាត់ចោល នៅមានឱកាសចុងក្រោយ ក្នុងការប្រជែងពិន្ទុជាមួយ Plymouth Argyle, Sheffield Wednesday និង Blackburn Rovers ដែលនៅតំបន់សុវត្ថិភាព។ Birmingham នៅលេខរៀងទី២២ មាន៤៧ពិន្ទុ តាមពីក្រោយ Plymouth Argyle ដែលនៅលេខ២១ ចំនួន១ពិន្ទុ និងតាមពីក្រោយ Sheffield Wednesday និង Blackburn Rovers ដែលនៅលេខ២០ និង១៩ ចំនួន៣ពិន្ទុ ក្រោយឆ្លងកាត់៤៥ប្រកួតដូចគ្នា។ ជំនួបចុងក្រោយរបស់ក្រុមទាំង៤នេះ Birmingham ជួប Norwich City, Plymouth Argyle ជួប Hull City, Sheffield ជួប Sunderland និង Blackburn Rovers ជួប Leicester៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_659.txt	ទីក្រុងវ៉ាស៊ីនតោន គួរតែចាត់ទុកកោះប៉ាស៊ីហ្វិកជាតំបន់អាទិភាពចម្បងក្នុងការដោះស្រាយបញ្ហាប្រែប្រួលអាកាសធាតុដែលជាកិច្ចការបន្ទាន់បំផុតដើម្បីរក្សាសន្តិសុខ មិនមែនជាតំបន់ប្រកួតប្រជែងរបស់មហាអំណាចទេ។ មេដឹកនាំបណ្ដាប្រទេសកោះប៉ាស៊ីហ្វិកនៅថ្ងៃទី១៤ ខែកញ្ញា អះអាងបែបនេះពីកិច្ចប្រជុំមួយនៅកោះហាវ៉ៃ។	បណ្ដាមេដឹកនាំ និងមន្ត្រីទៅប្រទេសកោះប៉ាស៊ីហ្វិកចំនួន១៦ បានចូលរួមកិច្ចប្រជុំមួយនៅថ្ងៃទី១៤ ខែកញ្ញា ក្នុងទីក្រុង Honolulu នៃកោះហាវ៉ៃ។ ក្នុងកិច្ចប្រជុំនោះ មេដឹកនាំជាច្រើនបានស្នើឱ្យអាម៉េរិក យកចិត្តទុកដាក់ដោះស្រាយបញ្ហាបម្រែបម្រួលអាកាសធាតុចំពោះប្រទេសកោះប៉ាស៊ីហ្វិកជាជាងការគិតតែរឿងប្រកួតប្រជែងអំណាច។ «ទស្សនៈដែលបានចែករំលែកដោយមេដឹកនាំកោះប៉ាស៊ីហ្វិកជាច្រើនគឺថា ពួកគេសង្ឃឹមថា ពួកគេនឹងអាចធ្វើការជាមួយរដ្ឋបាល ចូ បៃឌិន លើយុទ្ធសាស្រ្តនិងផែនការក្នុងតំបន់កោះប៉ាស៊ីហ្វិកជាជាងឱ្យសេតវិមានបង្កើតផែនការសម្រាប់តំបន់នេះ»។ លោក David Ige អភិបាលកោះហាវ៉ៃបានលើកឡើងបែបនេះក្នុងសន្និសីទសារព័ត៌មានមួយបន្ទាប់ពីបិទកិច្ចប្រជុំ។ នេះបើតាមទីភ្នាក់ងារព័ត៌មាន Reuters។ ការប្រកួតប្រជែងរវាងចិន និងអាម៉េរិកជុំវិញការបញ្រ្ជាបឥទ្ធិពលនៅកោះប៉ាស៊ីហ្វិក បានកើនឡើងកាន់តែខ្លាំងនៅឆ្នាំ២០២២ នេះ បន្ទាប់ពីចិនបានចុះហត្ថលេខាលើកិច្ចព្រមព្រៀងសន្តិសុខជាមួយកោះសូឡូមុន។ ចំណែកអាមេរិក និងសម្ពន្ធមិត្តរបស់ខ្លួនដូចជា អូស្ត្រាលី ជប៉ុន នូវែលសេឡង់ និងអង់គ្លេស កាលពីខែមិថុនា ក៏បានពិភាក្សាអំពីរបៀបធ្វើការរួមគ្នានៅក្នុងតំបន់កោះប៉ាស៊ីហ្វិក ក្នុងគោលបំណងទប់ទល់នឹងឥទ្ធិពលចិនដែលកំពុងកើនឡើង។ បើតាមការលើកឡើងរបស់លោក David Panuelo ប្រធានាធិបតីរដ្ឋសហព័ន្ធមីក្រូណេស៊ី តំបន់កោះប៉ាស៊ីហ្វិកចង់ឱ្យអាម៉េរិក និងចិនប្រកួតប្រជែងគ្នាប្រកបដោយភាពវិជ្ជមានដើម្បីរក្សាសន្តិសុខក្នុងតំបន់។ លោក Panuelo អះអាងថា ការប្រែប្រួលអាកាសធាតុនឹងក្លាយជាបញ្ហាប្រឈមធំ ខណៈដែលប្រទេសកោះប៉ាស៊ីហ្វិក ជួបការលំបាកក្នុងការទទួលបានលុយជំនួយអន្តរជាតិដើម្បីដោះស្រាយបញ្ហានេះ។ គួរបញ្ជាក់ថា លោក បៃឌិន នឹងធ្វើជាម្ចាស់ផ្ទះនៃកិច្ចប្រជុំលើកដំបូងរបស់មេដឹកនាំប្រទេសកោះប៉ាស៊ីហ្វិកនៅសេតវិមាននៅថ្ងៃទី ២៨-២៩ ខែកញ្ញា។ ប្រទេសចំនួន១២ ប៉ុណ្ណោះដែលត្រូវបានអញ្ជើញឱ្យទៅទីក្រុងវ៉ាស៊ីនតោន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6590.txt	ក្លិប Bayer Leverkusen បានធ្វើឱ្យមនុស្សទូទាំងពិភពលោកភ្ញាក់ផ្អើល ចំពោះការប្រកួត ៤៧លើក មិនទាន់ស្គាល់ពាក្យបរាជ័យ នៅក្នុងរដូវកាលនេះ។ លោក Xabi Alonso បានចាត់ទុកការងារមួយនេះថា ជារឿងមិនងាយស្រួលឡើយ ខណៈអះអាងថាក្រុមដទៃគឺពិតជាចង់បំបាក់ក្រុមរបស់លោកនៅពេលនេះ។	ក្រុមទើបគ្រងជើងឯក Bundesliga ថ្មីៗ កំពុងតែខិតកាន់តែជិតមួយជំហានបន្ថែមទៀត ក្នុងការប្រជែងពានរង្វាន់អឺរ៉ុប Europa League ក្រោយយកឈ្នះក្រុម AS Roma លទ្ធផល ២-០ ក្នុងជំនួបជើងទីមួយ វគ្គពាក់កណ្តាលផ្តាច់ព្រ័ត្រ កាលពីសប្តាហ៍មុន។ Leverkusen នៅមានភារកិច្ចប្រជែងពាន German Cup ជាពានទី៣ ដែលក្រុមបានសម្លឹងមើលក្នុងរដូវកាល តែមួយ។ Leverkusen ដែលបញ្ចប់ការឈ្នះពាន ១១ឆ្នាំ ជាប់គ្នារបស់ Bayern Munich ជាមួយការលើកពានលីគកំពូលអាល្លឺម៉ង់លើកដំបូង ចាប់តាំងពីឆ្នាំ១៩៩៣ នឹងត្រូវបន្តដំណើរបង្ហើយការប្រកួតរបស់ក្នុងលីគ ទល់ក្រុម Eintracht Frankfurt នៅថ្ងៃទី៤ ខែឧសភា។ អ្នកចាត់ការ សញ្ជាតិអេស្ប៉ាញវ័យ ៤២ឆ្នាំ ថាក្រុមដទៃពិតជាចង់បំបាក់ក្រុមលោក ក្រោយក្រុមបង្កើត កំណត់ត្រាប្រកួត ៤៧លើក មិនចាញ់សោះ។ «យើងពិតជាចង់បន្តកំណត់ត្រាមិនចាញ់ ហើយយើងក៏ដឹងថាគ្រប់គ្នា ពិតជាចង់បំបាក់ក្រុមយើងរាល់សប្តាហ៍។ រឿងនេះ កាន់តែពិបាកទៅៗ។ គ្រប់គ្នា ពិតជាចង់បំបាក់យើង។ វានឹងមិនមែនជារឿងងាយស្រួល ក្នុងការប្រកួតទល់ Frankfurt រយៈពេលប៉ុន្មានឆ្នាំចុងក្រោយ ។ ពួកគេជាដៃគូប្រជែងដ៏ស្វិតស្វាញ ជាមួយនឹងបច្ចេកទេសលេងដ៏ប៉ិនប្រសប់។ យើងគ្មានពេលគ្រប់គ្រាន់ ត្រៀមខ្លួនឡើយ។»។ លោក Alonso បានលើកឡើងដូច្នេះ។ ជំនួបទល់ Frankfurt ទៀតសោត លោក Alonso នឹងត្រូវអង្គុយមើលក្រុមប្រកួតពីចម្ងាយ ដោយមិនអាចដឹកនាំដោយផ្ទាល់បាន ព្រោះតែជាប់ពិន័យកាតលឿនចំនួន ២ អំឡុងការ ប្រកួតស្មើ ២-២ ទល់នឹងក្រុម VfB Stuttgart កាលពីសប្តាហ៍មុន។ ការប្រកួតនៅលីគកំពូលអាល្លឺម៉ង់ ជារឿងសំខាន់មួយ ដើម្បីក្រុម Leverkusen បន្តកំណត់ ត្រាមិនចាញ់ ៤៧ប្រកួតរបស់ខ្លួន ខណៈក្រុមត្រូវត្រៀមខ្លួនប្រជែង ក្នុងពានរង្វាន់ Europa League និង German Cup ដែលជាពានរង្វាន់២ផ្សេងទៀត ដែលក្រុមកំពុងប្រជែង។ Leverkusen កំពុងបង្ហាញពីបំណងឈ្នះពាន ៣ ក្នុងមួយរដូវកាល ក៏ដូចជាការបង្កើតប្រវត្តិសាស្ត្រលើកដំបូងរបស់ពួកគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6591.txt	ទីក្រុងប៉ារីស នឹងប្រឈមមុខការរំខានដ៏ធំមួយពីបញ្ហាសន្តិសុខ ការគ្រប់គ្រងចរាចរណ៍ ក៏ដូចជាបញ្ហាសង្គ្រាមកំពុងកើតមានក្នុងប្រទេសអ៊ុយក្រែន និងតំបន់កាហ្សា មុនពេលកម្មវិធីបើកព្រឹត្តិការណ៍កីឡាអូឡាំពិកទីក្រុងប៉ារីសឆ្នាំ ២០២៤។ កម្មវិធីបើកការប្រកួតនៅតាមដងទន្លេសែន (Seine) ធ្វើឡើងថ្ងៃទី២៦ ខែកក្កដា អ្នករៀបចំកម្មវិធីបង្កើនវិធានការសន្តិសុខ ដើម្បីការពារព្រឹត្តិការណ៍ដ៏ធំមួយនេះ។	អ្នករៀបកម្មវិធី បានរំពឹងថាការដង្ហែរក្រុមអត្តពលិកមកពីប្រទេសជាច្រើនពិភពលោក លើទូកចំនួន ១៦០គ្រឿង បណ្តែតតាមដងទន្លេសែន (Seine) ប្រវែង ៦គីឡូឆ្ពោះទៅកាន់ប៉ម Eiffel នឹងទាក់ទាញទស្សនីយ៍ភាពអ្នកគាំទ្រ។ Paris 2024 ធ្លាប់បានរំពឹងថា អ្នកគាំទ្រប្រមាណ ៣សែនអ្នកនឹងទស្សនាពិធីបើកដោយផ្ទាល់ ដោយឈរនៅតាមដងទន្លេសែន។ ប៉ុន្តែកត្តាសុវត្ថិភាពកំពុងតែក្លាយជារឿងដ៏ឈឺក្បាលបំផុតមួយ សម្រាប់មន្ត្រីការពារសន្តិសុខក្នុងទីក្រុងប៉ារីស ព្រោះតែការគំរាមកំហែងពីបញ្ហាភេរវកម្ម និងសង្គ្រាមក្នុងប្រទេសអ៊ុយក្រែន ព្រមទាំងតំបន់កាហ្សា ផ្តល់ការរំខាន។ បញ្ហាខាងលើនេះ ក៏ធ្លាប់ត្រូវបានលោក Emmanel Macron ប្រធានាធិបតីបារាំងលើកឡើងមកជជែកផងដែរ ដោយគម្រោងកម្មវិធីបើកតាមដងទន្លេសែន អាចនឹងត្រូវលុបចោល ប្រសិនបើមានហានិភ័យខ្ពស់ខ្លាំង។ លោកប្រធានាធិបតីបារាំង ធ្លាប់បញ្ជាក់ថា ផែនការជំនួសសម្រាប់កម្មវិធីបើកក៏ត្រូវបានត្រៀមរួចរាល់។ លោក Laurent Nunez មេប៉ូលិសទីក្រុងប៉ារីស បាននិយាយនៅក្នុងសន្និសីទព័ត៌មានមួយថា ប្រជាជនមានផ្ទះ ជាប់តាមដងទន្លេសែនអាចអញ្ជើញមិត្តភក្កិឱ្យទៅចូលរួមទស្សនា ដោយការរៀបចំតាមផ្ទះនីមួយៗ ។ លើសពីនេះ មេប៉ូលិសដដែល ក៏បានលើកឡើងពីបញ្ហាចរាចរណ៍ទាំងផ្លូវទឹក និងផ្លូវគោក ដែលនឹងអាចបណ្តាលជាបញ្ហាកកស្ទះ។ លោក Nunez បានលើកឡើងដូច្នេះថា៖«ស្ថានីយ៍រថភ្លើងក្រោមដីដែលនៅជាប់គ្នា ការឆ្លងកាត់ទន្លេភាគច្រើន និងចរាចរណ៍ផ្លូវទឹកទាំងអស់នៅត្រូវបិទនៅមួយសប្តាហ៍មុនកម្មវិធីបើក។»។ អ្នកដំណើរដែលឆ្លងកាត់និងចូលទៅបរិវេណតំបន់ក្បែទន្លេសែន មុនពេលកម្មវិធីបើក ក៏នឹងត្រូវចុះឈ្មោះតាមប្រព័ន្ធអនឡាញ ដែលអ្នករៀបចំធ្វើឡើង ដើម្បីអាចអនុញាតិឱ្យពួកគេអាចធ្វើដំណើរចូលតំបន់នោះក្បែទន្លេសែនបាន។ អភិបាលក្រុងប៉ារីស អ្នកស្រី Anne Hidalgo ដែលមានវត្តមាននៅក្នុងសន្និសីទព័ត៌មាននោះដែរ ក៏បានអះអាងបន្ថែមថា ការរំខាននឹងប៉ះពាល់ដល់អ្នករស់នៅក្នុងទីក្រុង ក៏ដូចជាម្ចាស់អាជីវកម្ម ២០,០០០កន្លែង។ លោក Nunez ក៏បានបញ្ជាក់ច្បាស់ៗបន្ថែមថា៖«មកដល់ថ្ងៃនេះ យើងនឹងមិនទាន់មូលហេតុណាមួយដែលគួរឱ្យបារម្ភខ្លាំងនៅឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6592.txt	ក្លិប Liverpool បានឈានដល់កិច្ចព្រមព្រៀងជាមួយលោក Arne Slot គ្រូបង្វឹកក្រុម Feyenoord ជំនួសតំណែងរបស់លោក Jurgen Klopp ដែលនឹងចាកចេញក្រោយចប់រដូវកាល ២០២៣-២៤។ នេះបើតាមការផ្សាយរបស់ប្រព័ន្ធផ្សព្វផ្សាយអង់គ្លេស។	តាមរយៈការចុះផ្សាយទៀតសោត បុរសវ័យ ៤៥ឆ្នាំ ដែលកំពុងមានកុងត្រាជាមួយក្លិប Feyenoord រយៈពេល ២ឆ្នាំទៀតនោះ បានយល់ព្រមលើសំណើរបស់ក្លិប Liverpool។ តម្លៃដែលនឹងនាំយកលោក Slot ពីក្លិបស្ថិតក្នុងលីគកំពូលហូឡង់ មានចំនួន ៩,៤លានផោន (១១,៧៥លានដុល្លារ)។ មុនពេលមានសេចក្តីប្រកាសថា បានឈានដល់កិច្ចព្រមព្រៀង លោក Slot ក៏ធ្លាប់បាននិយាយប្រាប់អ្នកកាសែតថា លោកកំពុងមានទំនាក់ទំនងជិតស្និទ្ធជាមួយ Liverpool។ យ៉ាងណាក៏ដោយ ក្រោយមិនបានប៉ុន្មានការប្រកាស ច្បាស់លាស់បានកើតឡើងពិតមែន។ លោក Slot បានអះអាងថាការងារនៅក្នុងទឹកដីកីឡដ្ឋាន Anfield លោកមានភាពជឿជាក់ខ្លាំងបំផុតថានឹងជោគ ជ័យ។ បុរសវ័យ ៤៥ឆ្នាំ បាននិយាយដូច្នេះ៖«ខ្ញុំពិតជាចង់ទៅកាន់ក្លិប Liverpool។ ពេលនេះខ្ញុំកំពុងតែទន្ទឹង រង់ចាំមើលថា ក្លិបអាចឈានដល់កិច្ចព្រមព្រៀ ងឬយ៉ាងណា។ ខ្ញុំពិតជាជឿជាក់សម្រាប់រឿងនេះ។»។ ចូរដឹកនាំ Feyenoord ក្នុងឆ្នាំ ២០២១ ក្រោយពីបានដឹកនាំក្រុម AZ Alkmaar បង្កើតភាពភ្ញាក់ផ្អើលជាច្រើនរួច មកនោះ លោក Slot ក៏បានដឹកនាំក្រុមយក្សហូឡង់មួយនេះ ឈានជើងឡើងវគ្គផ្តាច់ព្រ័ត្រ Europa Conference League នៅរដូវកាលដំបូងថែមទៀត។ កាលពីរដូវកាលមុនអ្នកចាត់ការដដែលបានជួយ Feyenoord ឈ្នះពាន លីគជាលើកទី២ ក្នុងរយៈពេល ២៤ឆ្នាំ មុនពេលបន្តកុងត្រា ៣ឆ្នាំ បន្ថែម។ លោក Klopp នឹងចុះចេញពីតំណែងក្រោយចប់រដូវកាលនេះ បន្ទាប់ពីចំណាយពេលដឹកនាំរយៈពេល ៩ឆ្នាំ។ Klopp ជួយក្រុមឈ្នះ Champions League ក្នុងឆ្នាំ ២០១៩ និង Premier League ឆ្នាំ ២០២០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6593.txt	កូនៗរបស់លោក Diego Maradona បានដាក់សំណើរទៅកាន់តុលាការប្រទេសអាហ្សង់ទីន ដើម្បីស្នើសុំផ្លាស់ប្តូរទីតាំងតម្កល់ធាតុ របស់វីរបុរសបាល់ទាត់ប្រចាំប្រទេស ទៅកាន់ទីតាំងបញ្ចុះសពដែលមានសុវត្ថិភាពជាងសព្វថ្ងៃ និងសម្រាប់អ្នកគាំទ្រអាចចូលគោរពវិញ្ញាណក្ខន្ធបាន។	ធាតុរបស់លោក Maradona កំពុងបន្តស្ថិតនៅទីបញ្ចុះសពឯកជនមួយនៅជាយទីក្រុង Buenos Aires ដែលជាទីកន្លែងដែលលោកត្រូវបានដង្ហែរ និងតម្កល់ធ្វើបុណ្យដ៏ធំមួយកាលពីខែវិច្ឆិកា ឆ្នាំ ២០២០។ ទីកន្លែងតម្កល់សពឯកជននោះ ដល់ពេលនេះអនុញ្ញាតឱ្យតែក្រុមគ្រួសារប៉ុណ្ណោះ ទើបមានសិទ្ធិចូលទៅមើលបាន។ បើតាមសម្តីរបស់លោកស្រី Veronica Ojeda ម្តាយរបស់កូនប្រុសពៅ លោក Maradona ក្រុមគ្រួសារបានស្មើសុំប្តូរទីតាំងតម្កល់ធាតុទៅកាន់ ទីតាំងបញ្ចុះសពក្នុងព្រះវិហារ Memorial del Diez ស្ថិតនៅពីក្រោយទីស្នាក់ការប្រតិបត្តិការនៃរដ្ឋាភិបាលអាហ្សង់ទីន ហើយទីតាំងនេះតែងបើកជាសាធារណៈ។ «អ្នកស្នងមរតកទាំងអស់ស្នើសុំដោយកិច្ចព្រមព្រៀងរួមដើម្បីអនុញ្ញាតឱ្យផ្ទេរសមទៅទិសដៅ បន្ទាប់របស់គាត់នៃការសម្រាកអស់កល្បជានិច្ច […] នៅកន្លែងដែលមានសុវត្ថិភាពជាងកន្លែងបច្ចុប្បន្ននេះ។ ដូច្នេះប្រជាជនអាហ្សង់ទីន និងជនរួមជាតិទាំងអស់ និងអាចមានឱកាសបង្ហាញការគោរពមកកាន់លោកឪពុករបស់យើង ដែលជាវិរបុរស និងនិមិត្តរូបដ៏អស្ចារ្យបំផុតក្នុងប្រទេសអាហ្សង់ទីន»។ លោកស្រី Ojeda បានអះអាងបែបនេះចំពោះមុខអ្នកកាសែត។ តាមការបញ្ជាក់របស់ មេធាវីម្នាក់ក្នុងគ្រួសារ ការផ្លាស់ប្តូរទីតាំងសពលោក Maradona នឹងអាចប្រព្រឹត្តិទៅនៅថ្ងៃទី ៣០ ថ្ងៃតុលា ដែលជាថ្ងៃកំណើតរបស់លោក Maradona ដែលជួយអាហ្សង់ទីនឈ្នះពាន World Cup នៅឆ្នាំ ១៩៨៦។ គួររំលឹកថា លោក Maradona បានទទួលមរណៈភាព នៅក្នុងវ័យ ៦០ឆ្នាំ កាលពីខែវិច្ឆិកា ឆ្នាំ ២០២០ ដោយសារតែបញ្ហាជំងឺគាំងបេះដូង។ អ្នកគាំទ្រក្រុម SSC Napoli និងប្រទេសអាហ្សង់ទីនបានផ្តល់រហស្សនាមដល់លោក Maradona ថាជាព្រះនៃបាល់ទាត់ (God of Football)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6594.txt	លោក Carlo Ancelotti ខកចិត្តចំពោះទម្រង់លេងរបស់កូនក្រុម ដែលព្យាយាមការពារខ្លាំងពេក ក្នុងជំនួបដែល Real Madrid ប្រកួតស្មើ ម្ចាស់ផ្ទះ Bayern Munich លទ្ធផល ២-២ វគ្គពាក់កណ្តាលផ្តាច់ព្រ័ត្រ UEFA Champions League រជើងទី១។	ក្រោយជំនួបជើងទី១ នៅកីឡដ្ឋាន Allianz Arena ដេលធ្វើឡើងនៅរាត្រីថ្ងៃទី៣០ ខែមេសា កីឡាករ Vinicius Jr បានស៊ុតគ្រាប់បើកឆាកនៅក្នុងវគ្គទីមួយ ដើម្បីជួយ Real Madrid នាំមុខលើម្ចាស់ផ្ទះ Bayern ១-០ មុន។ ចូលវគ្គទីពីរនៅត្រឹមនាទី៥៣ ដល់នាទី៥៧ ពោលតែ ៤នាទីប៉ុណ្ណោះ Bayern វាយបករកបាន ២គ្រាប់ មកវិញ កែប្រែប្រព័ន្ធលេងនៃការប្រកួតដែល Real ធ្វើបានល្អកាលពីវគ្គទីមួយ។ យ៉ាងណា Vinicius Jr អាចរកគ្រាប់តាមស្មើ ២-២ ឡើងវិញ បន្ទាប់ពីទទួលបានការស៊ុតបាល់ពិន័យ ១១ម៉ែត្រ។ ទោះបីជាទទួលបានលទ្ធផលមិនចាញ់ការប្រកួតក៏ដោយ តែប្រព័ន្ធលេងរបស់កូនក្រុមបានធ្វើឱ្យលោក Ancelotti ខឹងសម្បារយ៉ាងខ្លាំង និងរិះគន់កូនក្រុមមិនសំចៃមាត់។ «លទ្ធផលការប្រកួតគឺល្អប្រសើរហើយ ប៉ុន្តែកម្រិតនៃការលេងយើងគួរតែធ្វើឱ្យបានល្អជាងនេះទៅទៀត។ Bayern បានបង្ហាញមកកាន់យើងពីចក្ខុវិស័យរបស់ពួកគេ ហើយយើងគ្មានរឿងទាំងអស់នេះ។ នៅវគ្គទីមួយយើងការពារ ប៉ុន្តែជាមួយនឹងសម្ពាធតិចតួច ក្នុងវគ្គទីពីរពួកគេបាននាំមុខ ហើយយើងចាប់ផ្តើមប្រជែងបាល់ ក៏មិនគ្រប់គ្រាន់។ ជាអារម្មណ៍មួយផ្សេងទៀតគឺថាយើងផ្តល់ឱ្យពួកគេគ្រប់គ្រងការប្រកួតមកលើយើងបាន។»។ នេះបើតាមសម្តីរបស់លោក Ancelotti។ ដោយឡែក កីឡាករសញ្ជាតិប្រេស៊ីល ដែលស៊ុតបាល់ ២គ្រាប់ក្នុងការប្រកួត Vinicius Jr លើកឡើងថាការប្រកួតទល់ Bayern ពិតជាលំបាក ប៉ុន្តែខ្លួនក៏សង្ឃឹមថាពេលវិលត្រឡប់ទៅកាន់ទឹកដី Bernabeu ក្រុមនឹងអាចយកឈ្នះការប្រកួតបានឡើងវិញ។ ខ្សែប្រយុទ្ធប្រេស៊ីលបានអះអាងដូច្នេះ៖«យើងតែងតែចង់ឈ្នះ ប៉ុន្តែយើងដឹងថាការប្រកួតមួយនេះគឺនឹងត្រូវធ្វើបែបណា។ យើងមិនអាចធ្វើឱ្យរបូតបាល់បានទេ ព្រោះតែក្រុមបានស៊ុតបញ្ចូលទីដែលជាឱកាសដែលគូប្រកួតនឹងអាចមានដូចគ្នា។ យើងត្រូវតែបន្តការតាំងចិត្ត សម្រាក់ដល់សប្តាហ៍ក្រោយ ហើយយើងនឹងដឹងថាយើងនិងអ្នកគាំទ្រ ត្រៀមផ្តល់អ្វីគ្រប់យ៉ាងនៅក្នុងកីឡដ្ឋាន Santiago Bernabeu។»។ ប៉ះគ្នា ៨លើក នៅវគ្គពាក់កណ្តាលផ្តាច់ព្រ័ត្ររវាង Bayern និង Real Madrid ក្រុមជើងខ្លាំងរបស់អាល្លឺម៉ង់តែងតែចាប់ផ្តើមការប្រកួតបានល្អជាងក្រុមភ្ញៀវ។ ២គ្រាប់របស់ម្ចាស់ផ្ទះ ធ្វើបានដោយ Leroy Sane នៅនាទី៥៣ រួមចំណែកក្រោយ Harry Kane ស៊ុតបាល់ពិន័យ ១១ម៉ែត្រ នាទី៥៧។ Kane ខ្សែប្រយុទ្ធសញ្ជាតិអង់គ្លេស បានបញ្ជាក់ថាក្រុមខ្លួនត្រូវតែប្រជែងដណ្តើមពាន UCL ឱ្យខាងតែបាននៅក្នុងរដូវកាលនេះ ព្រោះជាពានតែមួយដែលខ្លួនត្រូវប្រជែង។ Kane បាននិយាយក្នុងសន្និសីទកាសែតដូច្នេះ៖«អ្វីដែលយើងប្រយុទ្ធដើម្បីខ្លាំងបំផុតនោះ ពានរង្វាន់មួយនេះ។ យើងត្រូវតែរកវិធីសាស្ត្រដើម្បីធ្វើវាឱ្យបាន។ Real Madrid ក៏ជាក្រុមមួយដែលមានការប្រកួតប្រជែងដ៏ស្វិតស្វាញ ប៉ុន្តែយើងត្រូវតែបញ្ចេញភាពជឿជាក់របស់យើងសម្រាប់ការយកឈ្នះ។ Champions League នេះគឺជាពានធំជាងគេបង្អស់ ប្រសិនបើយើងអាចធ្វើបានដោយយកដៃយើងដាក់លើវា នោះវានឹងក្លាយជារឿងដ៏អស្ចារ្យបំផុតសម្រាប់រដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6595.txt	ក្រុមជើងឯកលីគកំពូលអាល្លឺម៉ង់ Bayer Leverkusen បន្តកំណត់ត្រាមិនចាញ់របស់ខ្លួន លើកទី៤៨ប្រកួត បន្ទាប់ពីឈ្នះ Eintracht Frankfurt លទ្ធផល ៥-១ ក្នុងជំនួបក្របខណ្ឌ Bundesliga សប្តាហ៍ទី៣២ នៅថ្ងៃទី៥ ខែឧសភា។	លោក Xabi Alonso បានត្រឹមអង្គុយមើលកូនក្រុមប្រកួតពីកន្លែងអង្គុយរបស់ភ្ញៀវកិត្តិយស ដោយសារមិនអាចចូលបញ្ជារកូនក្រុមប្រកួតដោយផ្ទាល់ បន្ទាប់ពីលោកបានជាប់បម្រាមកាតលឿងចំនួន ២ កាលពីសប្តាហ៍មុន។ ទោះគ្មានសកម្មភាពដឹងនាំផ្ទាល់ពីអ្នកចាត់ការវ័យ ៤២ឆ្នាំ ក៏ក្លិប Leverkusen គ្មានភាពប្រែប្រួលចំពោះទម្រង់លេងដ៏ខ្លាំងរបស់ពួកគេក្នុងរដូវកាលនេះ។ កូនក្រុមដណ្តើមបានជ័យជម្នះ ទោះគ្មានវត្តមានគ្រូធំបញ្ជារផ្ទាល់ នៅក្នុងសន្និសីទកាសែត លោក Alonso សរសើរពីកម្រិតនៃការលេងដ៏ពូកែរបស់កូនក្រុម។ អ្នកចាត់ការវ័យ ៤២ឆ្នាំ បាននិយាយដូច្នេះ៖«កម្រិតរបស់យើង ភាពស្ថិតស្ថេររបស់យើងនៅក្នុងរដូវកាលនេះគឺពិតជាអស្ចារ្យ ប៉ុន្តែយើងត្រូវតែសម្លឹងមើលទៅមុខជានិច្ច។ យើងត្រូវតែតាំងចិត្តទៅលើការងារ និងការពង្រឹងបង្ហាញសមត្ថភាព។»។ ជ័យជម្នះធ្វើឱ្យក្រុម Leverkusen បន្តស្ថិតនៅលើកំពូលតារាង ដោយមាន ៨៤ពិន្ទុពេញក្នុងដៃ ទោះបីឈ្នះពានរួចមកហើយក៏ដោយ។ ចំណែកក្រុម Frankfurt វិញបន្តស្ថិតនៅចំណាត់ថ្នាក់លេខ ៦ ជាមួយពិន្ទុចំនួន ៤៥ពិន្ទុក្នុងដៃ។ កំណត់ត្រា ៤៨ប្រកួត មិនចាញ់រាល់គ្រប់ការប្រកួតក្នុងពានរង្វាន់នានា របស់ Leverkusen ធ្វើឱ្យពួកគេតាមស្មើកំណត់ត្រា ដែលកាន់កាប់រយៈពេល ៥៩ឆ្នាំ ដោយក្រុម SL Benfica ក្នុងប្រវត្តិសាស្ត្របាល់ទាត់អឺរ៉ុប ដែលប្រកួត ៤៨លើក មិនចាញ់ ចាប់តាំងពីពានរង្វាន់សម្រាប់ក្លិបប្រកួតប្រជែងរបស់សហព័ន្ធបាល់ទាត់អឺរ៉ុប UEFA បង្កើតឡើងដំបូង ពីឆ្នាំ ១៩៦៣-៦៥។ ក្រុមដឹកនាំដោយអ្នកចាត់ការសញ្ជាតិអេស្ប៉ាញ ដែលមិនទាន់ស្គាល់ពាក្យចាញ់ការប្រកួតនៅឡើយនោះ បច្ចុប្បន្នពួកគេនៅសល់ការប្រកួតក្របខណ្ឌលីគ Bundesliga ចំនួន ២ប្រកួត ក្នុងដៃ ខណៈពានរង្វាន់ក្នុងស្រុកបន្ថែមមួយទៀតត្រូវប្រជែងគឺ German Cup។ ក្រៅពីនេះពានរង្វាន់ទី៣ Europa League ក៏ក្រុម Leverkusen ក៏កំពុងបន្តប្រជែងដោយត្រូវតទល់នឹងក្រុម AS Roma ដែលជំនួបជើងទីពីរវគ្គពាក់កណ្តាលផ្តាច់ព្រ័ត្រ។ ជំនួបជើងទីពីរ នឹងត្រូវធ្វើឡើងក្នុងទឹកដីប្រទេសអាល្លឺម៉ង់ដោយផ្ទាល់ ក្រោយពេលការប្រកួតជើងទីមួយ Leverkusen បានយកឈ្នះលទ្ធផល ២-០ លើ AS Roma រួចមកកាលពីសប្តាហ៍មុន។ ២ប្រកួតចុងក្រោយក្នុងលីគកំពូលអាល្លឺម៉ង់ Leverkusen នឹងត្រូវប្រកួតប្រជែងទល់នឹងក្រុម VfL Bochum និងក្រុម Augsburg មុនពេលត្រូវប្រជែងវគ្គផ្តាច់ព្រ័ត្រពានរង្វាន់ German Cup នៅថ្ងៃទី២៥ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6596.txt	Arsenal និងម្ចាស់ការពារជើងឯក Manchester City រកបាន៣ពិន្ទុរៀងខ្លួន និងបន្តប្រដេញគ្នាប្រកិត ក្នុងការប្រជែងជើងឯក Premier League រដូវកាល ២០២៣-២៤។ Liverpool ថយឱកាសប្រជែងលីគកំពូលអង់គ្លេស និងបានធ្លាក់ទៅលេខ៣វិញ បន្ទាប់ពីបានត្រឹមស្មើ West Ham United។	Arsenal បន្តរក្សាចំណាត់ថ្នាក់កំពូលតារាងរបស់ខ្លួន ក្រោយយកឈ្នះ Tottenham Hotspur ៣-២ ក្នុងជំនួបលីគសប្តាហ៍ទី៣៥ ស្របពេល Man City ឡើងទៅឈរលេខ២ ជំនួស Liverpool វិញ តាមរយៈជ័យជម្នះ ២-០ លើក្រុម Nottingham Forest ក្នុងជំនួបសប្តាហ៍ទី៣៤ របស់ពួកគេ។ ជ័យជម្នះរៀងខ្លួនរបស់កាំភ្លើងធំ និងមេឃខៀវ បានធ្វើឱក្រុមទាំងពីរ រក្សាការប្រជែងគ្នាប្រកៀកប្រកិត ខណៈហង្សក្រហម ដែលរកបានត្រឹម១ពិន្ទុ ពីជំនួបសប្តាហ៍ទី៣៥ ហាក់ឃ្លាតឱកាសប្រជែងជើងឯកលីគកំពូលបន្តិចទៅហើយ។ Arsenal កើន៨០ពិន្ទុ នាំមុខ Man City តែ១ពិន្ទុប៉ុណ្ណោះ ប៉ុន្តែក្រុមលោក Pep Guardiola នៅសល់១ប្រកួតក្នុងដៃ។ Liverpool ដែលធ្វើមិនបានល្អនៅ២ប្រកួតចុងក្រោយ ចាញ់១ និងស្មើ១ មាន៧៥ពិន្ទុ ពីការប្រកួត៣៥លើក ដូច Arsenal។ ក្នុងចំណោមទាំង៣ក្រុមនេះ ក្រុមការពារតំណែងជើងឯក Man City នៅតែមានប្រៀបជាងគេ ក្នុងការប្រជែងជើងឯកលីគកំពូលអង់គ្លេស ដោយសល់៤ប្រកួតក្នុងដៃ ស្របពេល Arsenal និង Liverpool សល់៣ប្រកួត នឹងបញ្ចប់រដូវកាលនេះ។ Manchester United អស់ឱកាសប្រជែងកៅអី UEFA Champions League រដូវកាលក្រោយទៅហើយ បន្ទាប់ពីប្រកួតស្មើ Burnley ១-១។ ៣៤ប្រកួត បិសាចក្រហម រកបាន៥៤ពិន្ទុ តាមពីក្រោយក្រុមលេខ៤ Aston Villa ចំនួន១៣ពិន្ទុ ខណៈក្រុមលោក Erik ten Hag សល់តែ៤ប្រកួតក្នុងដៃ។ មិនត្រឹមតែអស់ការប្រជែងយកលេខ៤ប៉ុណ្ណោះទេ សូម្បីចំណាត់ថ្នាក់ទី៥ ដើម្បីបានកៅអី Europa League សម្រាប់ Man Utd ក៏ពិបាកដែរ។ Tottenham Hotspur មាន៦០ពិន្ទុ នាំមុខបិសាចក្រហម ៦ពិន្ទុ ហើយមានចំនួនប្រកួតតិចជាងបិសាចក្រហម១លើកថែមទៀត។ ដើម្បីបានកៅអី Europa League រដូវកាលក្រោយ លុះត្រា Man Utd ត្រូវធ្វើយ៉ាងណាដណ្តើមពាន FA Cup ពី Man City ឱ្យខាងតែបាន។ សម្រាប់ចំណាត់ថ្នាក់ទី៦ ដែលនឹងត្រូវបានកៅអី Europa Conference League ក្រុម Man Utd ក៏នឹងត្រូវមានការប្រជែងជាមួយ Newcastle United ផងដែរ។ Newcastle ដែលនៅលេខ៧បណ្តោះអាសន្ន តាមពីក្រោយបិសាចក្រហមតែ១ពិន្ទុប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6597.txt	ចាប់តាំងពីបានប្រកាសថានឹងចាក់ចេញពីតំណែងនៅក្លិប Liverpool ក្រោយពេលចប់រដូវកាល ២០២៣-២៤ កាលពីខែកុម្ភៈ ដល់ពេលនេះលោក Jurgen Klopp នៅតែមិនផ្លាស់ប្តូរការសម្រេចនេះ បើទោះត្រូវបានអ្នកសារព័ត៌មានសួរនាំ ក្រោយដឹកនាំក្រុមឈ្នះ Tottenham Hotspur បន្តក្តីសង្ឃឹមប្រជែងពាន Premier League។	Liverpool បំបាក់ក្រុម Tottenham Hotspur លទ្ធផល ៤-២ នាជំនួបក្របខណ្ឌ Premier League ស្ថិតក្នុងកីឡដ្ឋាន Anfield។ ទោះក្រុមយកបានជ័យជម្នះក៏ដោយ ប៉ុន្តែចម្លើយពីអនាគតរបស់លោក Klopp គឺនៅតែដដែល លោកនឹងចាកចេញ ក្រោយចប់រដូវកាល។ លោក Klopp បាននិយាយដូច្នេះ៖«វាមើលទៅដូចជាចម្លែកចំពោះអ្វីដែលខ្ញុំបានធ្វើ គ្មាននរណាម្នាក់យល់ពីវាពិតប្រាកដឡើយ។ ខ្ញុំបានព្យាយាមពន្យល់វាជារឿយៗ។ ខ្ញុំមិននិយាយបន្ថែមទៀត ព្រោះតែខ្ញុំមិនសប្បាយចិត្តជាមួយនឹងបរិយាកាសជុំវិញខ្លួនក្នុងកីឡដ្ឋាន ឬក៏ជាមួយអ្វីដែលយើងបានលេងបាល់ទាត់មួយនេះ។ ខ្ញុំគិតថានៅពេលដែលខ្ញុំនិយាយពីរឿងនេះ គឺនៅពេលដែលយើងលេងបាល់ទាត់មួយដែលអាចទទួលយកបាន ដូច្នេះរឿងនេះវាមិនមានអ្វីប្លែកសោះ។ ចំពោះមូលហេតុផ្សេងទៀត គឺទេ វាពិតមានឥទ្ធិពលអ្វីដល់ការសម្រេចចិត្តខ្ញុំនោះទេ។»។ ៤គ្រាប់នាំជ័យជម្នះ ធ្វើបានដោយកីឡាករខ្សែប្រយុទ្ធ Mohamed Salah, ខ្សែការពារ Andy Robertson, ខ្សែប្រយុទ្ធ Cody Gakpo និងខ្សែបម្រើប្រយុទ្ធ Harvey Elliott និងពីរគ្រាប់របស់ Spurs សម្រេចបានដោយ Son Heung-min Richarlison។ ចំណោម ៦ប្រកួតចុងក្រោយមកនេះ Liverpool ទើបតែយកឈ្នះការប្រកួតលើកទី២ របស់ខ្លួន តាំងពីឱកាសប្រជែងពានរបស់ពួកគេបានឃ្លាតឆ្ងាយ។ Liverpool ស្ថិតនៅចំណាត់ថ្នាក់លេខ ៣ មានចំនួន ៧៨ពិន្ទុ មានគម្លាតពីក្រុមកំពូលតារាង Arsenal ចំនួន ៥ពិន្ទុ និងក្រុមលេខ ២ Manchester City ចំនួន ៤ពិន្ទុ ខណៈពួកគេនៅសល់ការប្រកួតត្រឹមតែ ២ លើកចុងក្រោយប៉ុណ្ណោះ។ ការបង្ហាញវត្តមានចុងក្រោយក្នុងនាមជាអ្នកចាត់ការក្រុម Liverpool ស្ថិតនៅក្នុងការប្រកួតក្នុងកីឡដ្ឋាន Anfield នៅថ្ងៃទី១៩ ខែឧសភា Liverpool ត្រូវស្វាគមន៍ក្រុម Wolverhampton Wanderers។ ការប្រកួតបន្ទាប់នៅក្នុងក្របខណ្ឌ Premier league របស់ក្រមហង្សក្រហម នឹងត្រូវប៉ះក្រុម Aston Villa នៅថ្ងៃទី១៣ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6598.txt	ទំនាក់ទំនងនៃប្រព័ន្ធផ្សព្វផ្សាយដ៏ល្អ និងភាពរឹងមាំ មានសារៈសំខាន់ខ្លាំងណាស់នៅក្នុងវិស័យកីឡា។ ការផ្សព្វផ្សាយរឿងរ៉ាវសាធារណៈ (PR) មានផលវិជ្ជមានអាចប្រមូល ផ្តុំអ្នកគាំទ្រ និងជួយពង្រឹងកេរ្តិ៍ឈ្មោះរបស់កីឡាករនីមួយៗ ក៏ដូចជាជួយជំរុញទីផ្សាររបស់ពួកគេ និងជួយដល់ការធ្វើទីផ្សាររបស់ក្រុម ឬកីឡាករទាំងនោះទៀតផង។	រឿងដ៏ចម្បងមួយទៀតនោះ ការសហការគ្នាជាមួយនឹងអ្នកសារព័ត៌មានកីឡា ពិតជាមានសារៈសំខាន់ណាស់នៅក្នុងការទទួលបានរឿងវិជ្ជមាន ដែលកើតចេញពីប្រព័ន្ធផ្សព្វផ្សាយ។ ថ្ងៃនេះសារព័ត៌មានឌីជីថលថ្មីៗ នឹងណែនាំអំពី អ្នកសារព័ត៌មានល្បីៗ និងល្អបំផុតនៅលើពិភពលោកចំនួន ១១រូប ក្នុងវិស័យកីឡា ដោយយោងតាមការកត់ត្រារបស់គេហទំព័រ Meet Preston៖ ១. លោក Bill Simmons អ្នកសារព័ត៌មានកីឡាទូរទស្សន៍ ESPN លោក Simmons ជាអ្នកសារព័ត៌មានផ្នែកកីឡាប្រចាំទូរទស្សន៍កីឡាដ៏ល្បីរបស់អាម៉េរិក ESPN ហើយលោកក៏មានគេហទំព័រកីឡាផ្ទាល់ខ្លួនផងដែរ។ កីឡាដែលលោក Simmons តែងតែធ្វើការងារជាមួយជាប្រចាំរួមមាន កីឡាប្រដាល់ ជាពិសេសបាល់បោះ ហើយក្នុងនោះក៏រួមមានបាល់ទាត់ និងកីឡាវាយកូនបាល់ (បេសបល)។ មិនត្រឹមតែត្រូវបានគេស្គាល់តែលើកញ្ចក់ទូរទស្សន៍មួយមុខនោះទេ ប៉ុន្តែលោក Simmons ក៏កាន់កាប់កម្មវិធីផតឃែស្ថកីឡាដ៏ល្បីនិងពេញនិយមមានឈ្មោះថា «The Bill Simmons Podcast»។ ២. អ្នកស្រី Rachel Nichols អ្នកសារព័ត៌មានកីឡារបស់ទូរទស្សន៍ ESPN និង CNN អ្នកស្រី Nichols គឺជាអ្នកសារព័ត៌មានកីឡានៅក្នុងទូរទស្សន៍ ESPN និងទូរទស្សន៍ CNN ក៏ដូចជាពិធីការិនីទូរទស្សន៍ម្នាក់ផងដែរ។ អ្នកសារព័ត៌មានស្រ្តីរូបនេះ តែងតែធ្វើរឿងទាក់ទងនឹងកីឡាបាល់បោះ បាល់ទាត់ និងវាយកូនហ្គោល។ រឿងដែលធ្វើឱ្យគេស្គាល់អ្នកស្រី Nichols កាន់តែច្រើន នៅពេលដែលអ្នកស្រីធ្វើកិច្ចសម្ភាសជាមួយនឹងក្រុមអត្តពលិកល្បីៗ រួមទាំងគ្រូបង្វឹកក្រុមល្បីៗលើពិភពលោក ហើយអ្នកស្រីក៏ជាពិធីការិនីកម្មវិធី The Jump ជាកម្មវិធីជជែកពីកីឡា។ ៣. លោក Sham Charania អ្នកសារព័ត៌មានប្រចាំកាសែត The Athletic លោក Charania ជាអ្នកសារព័ត៌មានទាក់ទងទៅនឹងការប្រកួតលីគបាល់បោះដ៏ល្បីប្រចាំពិភពលោក NBA។ លោក Charania តែងតែធ្វើការងារទាក់ទងនឹងកីឡាបាល់បោះ ដោយការសរសេរជាអត្ថបទ និងជាអ្នកវិភាគកីឡាប្រចាំកាសែត The Athletic ថែមទៀត។ ភាគច្រើនការវិភាគរបស់លោក និងព័ត៌មានទាន់ហេតុការណ៍របស់លោក តែងតែត្រូវបានគេមើលឃើញមុនគេនៅក្នុងវិស័យបាល់បោះ NBA។ ៤. Adam Schefter អ្នកសារព័ត៌មានកីឡាប្រចាំទូរទស្សន៍ ESPN លោក Adam ត្រូវបានគេស្គាល់ថាជាអ្នកជំនាញផ្នែកកីឡាទាក់ទងទៅនឹងកីឡាវាយកូនបាល់បេសបល នៃលីគ NFL។។ លោក Adam ផ្ទាល់ទៀតសោតក៏ត្រូវបានគេស្គាល់ថាជាបុគ្គលដែលត្រូវបានគេគោរពបំផុត និងជាអ្នកសារព័ត៌មាន មានទំនាក់ទំនងល្អនៅក្នុងលីគ NFL។ មិនតែប៉ុណ្ណោះបុរសដដែលរូបនេះក៏មានកម្មវិធីផតឃែស្ថកីឡាផ្ទាល់ខ្លួនមានឈ្មោះថា The Adam Schefter Podcast។ ៥. អ្នកនាង Katie Nolan អ្នកសារព័ត៌មានកីឡាប្រចាំ ESPN និង Fox Sports អ្នកនាង Nolan តែងតែធ្វើរឿងទាក់ទងនឹងកីឡាបាល់ទាត់ បាល់បោះ និងកីឡាបេសបល ហើយត្រូវបានគេស្គាល់ថា ភាពឆ្លាតវ័យដ៏មុតស្រួច និងទស្សនាវិស័យតែមួយគត់របស់នាងនៅលើវិស័យកីឡា។ អ្នកនាង Katie Nolan ក៏ជាពិធិការិនីកម្មវិធីកីឡាដ៏ល្បីមានឈ្មោះថា Garbage Time with Katie Nolan។ ៦. Dan Patrick អ្នកសារព័ត៌មានកីឡានៃទូរទស្សន៍ ESPN លោក Dan Patrick ជាពិធីករកម្មវិធីជជែកពីកីឡាផ្ទាល់ខ្លួនមួយមានឈ្មោះថា «The Dan Patrick Show»។ លោក Dan ជាអ្នកសារព័ត៌មានតែងតែធ្វើរឿងទាក់ទងទៅនឹងបាល់ទាត់ បាល់បោះ និងវាយកូនបាល់បេសបល។ ជាពិសេសបុរសរូបនេះតែងតែធ្វើកិច្ចសម្ភាសជាមួយនឹងកីឡាករល្បីៗលើពិភពលោក និងគ្រូបង្វឹកជាច្រើនផងដែរ។ ៧. លោក Jon Morosi អ្នកសារព័ត៌មានកីឡារបស់ទូរទស្សន៍ MLB Network និង Fox Sports លោក Jon Morosi អ្នកសារព័ត៌មានកីឡាមួយរូបតែងតែធ្វើរឿងទាក់ទងនឹងការប្រកួតលីគបេសបលដ៏ល្បី Major League Baseball។ រឿងដែលពិសេសនោះគឺលោក Jon ក៏ជាអ្នកវិភាគ ក៏ដូចជាអ្នកសរសេរអត្ថបទប្រចាំស្ថាប័នកីឡាទាំងពីរផងដែរ។ ៨. លោក Ian Rapoport អ្នកសារព័ត៌មានកីឡារបស់ទូរទស្សន៍ NFL Network ត្រូវបានគេស្គាល់ថាជាអ្នកសារព័ត៌មានដ៏ល្បីឈ្មោះនៅលើវិស័យកីឡាបាល់ឧប លោក Ian ជាអ្នកសរសេរអត្ថបទទាក់ទងនឹងលីគបាល់ឧប NFL និងជាអ្នកវិភាគប្រចាំទូរទស្សន៍ NFL Network រួមទាំង NFL.com។ ៩. លោក Adrian Wojnarowski បានគេស្គាល់ថាជាអ្នកសារព័ត៌មានកីឡាទូរទស្សន៍ ESPN និង NBA Insider។ ១០. លោក Chris Cwik ជាអ្នកសារព័ត៌មានកីឡានៅលើបណ្តាញសង្គម Yahoo! Sports ដោយលោកតែងតែសរសេរទាក់ទងនឹងកីឡាបាល់បោះ វាយកូនបាល់បេសបល បាល់ទាត់ និងកីឡាផ្សេងៗជាច្រើនទៀត៕ ១១. លោក Fabrizio Romano អ្នកកាសែតខាងផ្នែកផ្ទេរកីឡាករល្បីៗលើពិភពលោក បុរសសញ្ជាតិអ៊ីតាលី វ័យ ២៧ឆ្នាំ ត្រូវបានគេស្គាល់ថាជាអ្នកកាសែតផ្នែកខាងផ្ទេរកីឡាករបាល់ទាត់ដ៏ល្បីប្រចាំពិភពលោក។ Here we go ជារហស្សនាមមួយរបស់លោក Romano ដែលមនុស្សទូទាំងពិភពលោកបានស្គាល់ ហើយភាគច្រើននោះគឺការផ្ទេរកីឡាករដ៏ច្បាស់លាស់បំផុត ដែលកើតចេញពីការផ្សាយរបស់បុរសរូបនេះផ្ទាល់។ ក្រៅពីមានទំនាក់ទំនងល្អជាមួយកីឡាករ ក្លិបនានា លោក Romano ក៏ប្រើប្រាស់បណ្តាញសង្គមដូចជា X អតីត
article_6599.txt	ប្រទេសម៉ាឡេស៊ី គឺជាសមាជិក១ ក្នុងចំណោម ៦៨ប្រទេសផ្សេងទៀត ដែលសហព័ន្ធបាល់ទាត់អន្ដរជាតិ (FIFA) អនុញ្ញាត្តឲ្យប្រើប្រាស់ វីដេអូជំនួយការអាជ្ញាកណ្ដាល (VAR) ក្នុងលីគកំពូល នៅរដូវកាល ២០២៤-២០២៥។ នេះបើយោងទៅលើការផ្សាយរបស់សហព័ន្ធបាល់ទាត់អាស៊ាន កាលពីថ្ងៃទី៤ ខែឧសភា ឆ្នាំ២០២៤។	លោក Bhaveshan Morghan ប្រតិភូតំណាង FIFA និង លោក Igor Rodajcic គ្រូបង្រៀនផ្នែកប្រើប្រាស់ VAR បានចុះទៅបង្រៀនវគ្គបណ្ដុះបណ្ដាលពីរបៀប នៃការប្រើ VAR។ សិក្ខាកាមចូលរួម មានអាជ្ញាកណ្ដាល ២២រូប, ជំនួយការអាជ្ញាកណ្ដាល ២០រូប និង៩នាក់ទៀត ជាប្រតិបត្តករចាក់ពិនិត្យវិដេអូ។ បច្ចុប្បន្ន លីគក្នុងតំបន់អាស៊ាន មាន៤ប្រទេស ដែលប្រើប្រាស់ VAR ក្នុងនោះមាន៖ ថៃ, សិង្ហបុរី, វៀតណាម និង ម៉ាឡេស៊ី។ គួរបញ្ជាក់ថា មុនពេលប្រើប្រាស់ VAR ជាផ្លូវការក្នុងការប្រកួតលីគរដូវកាល ២០២៤-២០២៥ ម៉ាឡេស៊ី បានសាកល្បងប្រើប្រាស់ក្នុងការប្រកួតមុនបើករដូវកាលរវាងក្រុម Penang និងក្រុម Perak FC កាលពីថ្ងៃទី៤ ខែឧសភា ឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_66.txt	ប្រធានាធិបតីអាម៉េរិកលោក ដូណាល់ ត្រាំ ចាត់ទុកតំបន់កាហ្សាជាទ្រព្យសម្បត្តិអចលនទ្រព្យដ៏សំខាន់ដោយបញ្ជាក់ជាថ្មីថា អាម៉េរិកនឹងកាន់កាប់ និងអភិវឌ្ឍតំបន់នេះ បើទោះបីជាមានការជំទាស់ពីបណ្តាប្រទេសមជ្ឈិមបូព៌ា។	ក្នុងពេលធ្វើដំណើរលើយន្តហោះ Air Force One ដើម្បីចូលរួមកម្មវិធី Super Bowl ក្នុងទីក្រុង New Orleans នៅថ្ងៃទី៩ ខែកុម្ភៈ ប្រធានាធិបតីអាម៉េរិក លោក ដូណាល់ ត្រាំ បានថ្លែងថា ៖« វានឹងជាកំហុសដ៏ធំមួយក្នុងការអនុញ្ញាតឱ្យប៉ាឡេស្ទីន ឬអ្នកផ្សេងទៀតដែលរស់នៅក្នុងតំបន់កាហ្សាត្រឡប់ទៅទីនោះម្តងទៀត។ យើងក៏មិនចង់ឱ្យក្រុមហាម៉ាស់ត្រឡប់ទៅវិញដែរ។ ខ្ញុំគិតថា វាជាអចលនទ្រព្យដ៏ធំមួយ អាម៉េរិកនឹងកាន់កាប់វា ហើយយើងនឹងអភិវឌ្ឍតំបន់កាហ្សាបន្តិចម្តងៗ យឺតៗ មិនមែនប្រញាប់ទេ»។ លោក ត្រាំ ថែមទាំងរម្លឹកឡើងវិញថា ប្រទេសមជ្ឈិមបូព៌ាផ្សេងទៀតនឹងទទួលយកមនុស្សដែលផ្លាស់ទីលំនៅពីកាហ្សាហើយដាក់ពួកគេនៅក្នុង «ទីតាំងដ៏ស្រស់ស្អាត»។ លោកបានអះអាងថា ផែនការនេះនឹងឆាប់នាំមកនូវស្ថិរភាពដល់មជ្ឈិមបូព៌ា។ យោងតាមអង្គការសហប្រជាជាតិ ប្រហែល ៩០ភាគរយនៃប្រជាជនជិត ២លាននាក់នៅកាហ្សាត្រូវបានទុកចោលគ្មានផ្ទះសម្បែង និងជម្លៀសខ្លួនជាច្រើនដងក្នុងរយៈពេលជាងមួយឆ្នាំ អំឡុងប្រតិបត្តិការយោធារបស់អ៊ីស្រាអែលប្រឆាំងនឹងក្រុមហាម៉ាសនៅក្នុងតំបន់នេះ។ លោក ត្រាំ ដែលជាអតីតមហាសេដ្ឋីអចលនទ្រព្យបានពណ៌នាតំបន់កាហ្សាបច្ចុប្បន្ននេះថាជា «តំបន់ត្រូវបានសម្អាត» ដែលត្រូវការ«ការជួសជុល»។ ទោះជាយ៉ាងណាក៏ដោយ គំនិតរបស់ប្រធានាធិបតីអាម៉េរិក បានរងការប្រឆាំងជាច្រើនពីក្នុងប្រទេស និងមតិសាធារណៈរបស់ពិភពលោក។ ក្រៅពីអ៊ីស្រាអែល គ្មានប្រទេសមជ្ឈិមបូព៌ាណាគាំទ្រផែនការ«កាន់កាប់តំបន់កាហ្សា»របស់អាមេរិក ហើយក៏មិនយល់ព្រមទទួលយកជនភៀសខ្លួនចេញពីដីគោកដែរ។ មន្ត្រីក្រុមហាម៉ាស់បានថ្កោលទោសការលើកឡើងចុងក្រោយរបស់លោក ត្រាំ ដោយនិយាយថា ប្រជាជនប៉ាឡេស្ទីននឹងរកមធ្យោបាយទប់ទល់ផែនការផ្លាស់ប្តូរទីតាំងពួកគេចេញពីតំបន់កាហ្សា។ ជាច្រើនលើកមកហើយ ក្នុងរយៈពេលប៉ុន្មានថ្ងៃកន្លងមកនេះ ដែលប្រធានាធិបតីអាម៉េរិកបានលើកឡើងពីគំនិតនៃការកាន់កាប់តំបន់កាហ្សា បន្ទាប់ពីស្នើរកាន់កាប់ដីតំបន់នេះ និងប្រែក្លាយវាទៅជា តំបន់ Riviera នៅមជ្ឈិមបូព៌ា។ Riviera ជារមណីយដ្ឋានដ៏ល្បីល្បាញ និងជាគោលដៅទេសចរណ៍នៅតាមបណ្តោយសមុទ្រមេឌីទែរ៉ាណេ ដែលលាតសន្ធឹងពីបារាំងដល់អ៊ីតាលី។ ដំបូងឡើយ លោក ត្រាំ បានលើកឡើងពីគំនិតរបស់អាម៉េរិកក្នុងការកាន់កាប់តំបន់កាហ្សាក្នុងអំឡុងសន្និសីទសារព័ត៌មានរួមគ្នាជាមួយនាយករដ្ឋមន្ត្រីអ៊ីស្រាអែល ប៊ែនចាមីន ណេតាយ៉ាហ៊ូ កាលពីថ្ងៃទី៤ ខែកុម្ភៈ នៅសេតវិមាន។ ប្រធានាធិបតីរូបនេះអំឡុងពេលនោះបានថ្លែងថា អាម៉េរិកនឹងទទួលខុសត្រូវចំពោះការបោសសម្អាតគ្រាប់បែកមិនទាន់ផ្ទុះ កម្រិតអ្វីគ្រប់យ៉ាង និងរុះរើអគារដែលត្រូវបានបំផ្លាញនៅក្នុងតំបន់នោះ។ កាហ្សា ជាតំបន់ដែលមានផ្ទៃដីប្រហែល ៣៦៥គីឡូម៉ែត្រម៉ែត្រការ៉េ ជាប់ព្រំដែនជាមួយអ៊ីស្រាអែល និងអេហ្ស៊ីប ហើយម្ខាងទៀតបែរទៅសមុទ្រមេឌីទែរ៉ាណេ។ នេះជាទឹកដីមួយក្នុងចំណោមទឹកដីប៉ាឡេស្ទីនចំនួនពីរ។ តំបន់ដែលនៅសេសសល់គឺតំបន់ West Bank ជាប់ព្រំដែនហ្សកដានី ដែលត្រូវអ៊ីស្រាអែលកាន់កាប់។ នៅមុនសង្រ្គាម កាហ្សាជាផ្ទះរបស់ប្រជាជនប្រហែល ២,៤លាននាក់។ បន្ទាប់ពីការវាយប្រហាររបស់ក្រុមហាម៉ាស់នៅដើមខែតុលា ឆ្នាំ២០២៣ កងទ័ពអ៊ីស្រាអែលបានចាប់ផ្តើមប្រតិបត្តិការយោធាប្រឆាំងនឹងតំបន់កាហ្សាជាការឆ្លើយតប ដោយទុកឱ្យតំបន់ភាគច្រើនស្ថិតក្នុងការបំផ្លិចបំផ្លាញ និងស្ថិតនៅគែមនៃវិបត្តិមនុស្សធម៌៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_660.txt	អគ្គលេខាធិការអង្គការសហប្រជាជាតិ (UN) អាន់តូនីញូ ហ្គូតេរ៉េស នៅថ្ងៃទី១៨ ខែកញ្ញា អំពាវនាវឱ្យពិភពលោករួមគ្នាចាត់ធ្វើសកម្មភាពកសាងទ្វីបអាហ្វ្រិកឱ្យក្លាយជាតំបន់ជោគជ័យមួយ។ បើតាមប្រមុខ UN ពិភពលោកត្រូវតែមើលឃើញពីភាពពិតរបស់ទ្វីបអាហ្វ្រិកដែលជាទឹកដីសម្បូរទៅដោយធនធាន និងសក្តានុពលដ៏សម្បូរបែប។	ថ្លែងសុន្ទរកថានៅឯកិច្ចប្រជុំបើកសម្ពោធគំនិតផ្តួចផ្តើមអាជីវកម្មអាហ្រ្វិកសកល (GABI) ដែលរៀបចំនៅទីក្រុង New York ក្រៅកិច្ចប្រជុំកម្រិតខ្ពស់នៃមហាសន្និបាតអង្គការសហប្រជាជាតិ(UN)លើកទី៧៧ អគ្គលេខាធិការ UN លោក អាន់តូនីញូ ហ្គូតេរ៉េស អំពាវនាវឱ្យរដ្ឋាភិបាល និងវិស័យឯកជនសហការគ្នាបង្កើតលក្ខខណ្ឌដើម្បីអភិវឌ្ឍទ្វីបអាហ្វ្រិកឱ្យក្លាយជាតំបន់រុងរឿងមួយ។ ដោយមើលឃើញថា គ្រប់វិស័យសេដ្ឋកិច្ចអាហ្រ្វិករាប់ចាប់ពីការផលិត(manufacturing)រហូតដល់កសិកម្ម ពីសេវាកម្មរហូតដល់ហិរញ្ញវត្ថុកំពុងរីកចម្រើន ប្រមុខ UN និយាយថា ប្រជាជនដ៏រស់រវើក និងមានវ័យក្មេងរបស់ទ្វីបអាហ្វ្រិកតំណាងឱ្យកម្លាំងពលកម្មដ៏ខ្លាំងក្លា និងជាទីផ្សារអ្នកប្រើប្រាស់ ក៏ដូចជាអាជីវកម្មដ៏ធំ។ ជាមួយអំណោយផលបែបនេះ លោក ហ្គូតេរ៉េស លើកឡើងថាកិច្ចព្រមព្រៀងតំបន់ពាណិជ្ជកម្មសេរីទ្វីបអាហ្វ្រិកនឹងកាន់តែអភិវឌ្ឍឱកាសពាណិជ្ជកម្ម និងវិនិយោគបន្ថែមទៀត។ «ភាពជោគជ័យរបស់អាហ្វ្រិកគឺមិនអាចបញ្ឈប់ដោយវិធានការណាមួយបានទេ។ សំណួរតែមួយគត់គឺថាតើពិភពលោកចាប់យកឱកាសដើម្បីទទួលបានអត្ថប្រយោជន៍សកលពីអាជីវកម្មអាហ្វ្រិកដែរឬទេ?» លោក ហ្គូតេរ៉េស ថ្លែងបែបនេះនៅថ្ងៃទី១៨ ខែកញ្ញា ដោយបញ្ជាក់ថា GABI មានបំណងបំប្លែងឱកាសទាំងនេះទៅជាការអនុវត្តអាជីវកម្មប្រកបដោយមហិច្ឆតាដែលជាប្រយោជន៍សម្រាប់ប្រជាជន។ ការសម្ពោធ GABI ត្រូវបានរៀបចំដោយ UN Global Compact សហការជាមួយសហភាពអាហ្វ្រិក និងទីភ្នាក់ងារ UN នៅតំបន់អាហ្រ្វិកមួយចំនួនទៀត។ បើតាម UN គំនិតផ្តួចផ្តើមនេះត្រូវបានបង្កើតឡើងដើម្បីចាត់ទ្វីបអាហ្វ្រិកចូលក្នុងកន្លែងសមរម្យមួយលើឆាកអន្តរជាតិ ក៏ដូចជាបង្វែរការផ្តោតទៅលើយុទ្ធសាស្រ្តសម្រាប់ទ្វីបអាហ្វ្រិកដែលប្រកបដោយចីរភាព បរិយាបន្ន យុត្តិធម៌ និងគ្រប់គ្រងដោយប្រជាជនអាហ្វ្រិកសម្រាប់ប្រជាជនអាហ្វ្រិក។ សូមបញ្ជាក់ថា តំបន់អាហ្វ្រិកមានផ្ទៃដីទំហំ៣០,៣៧លានគីឡូម៉ែត្រការ៉េដែលធំជាងការបូកបញ្ចូលនៃផ្ទៃដីរបស់អឺរ៉ុប ចិន និងអាម៉េរិករួមគ្នាទៅទៀត។ បើតាម UN ទ្វីបអាហ្វ្រិកជាជម្រករ៉ែបម្រុងពិភពលោកប្រហែល៣០ភាគរយ ហើយប្រេងពិភពលោក១២ភាគរយ និងឧស្ម័នធម្មជាតិបម្រុង៨ភាគរយ។ បន្ថែមពីនេះ ទ្វីបអាហ្វ្រិកមានប្រជាជនវ័យក្មេងដែលអាចកើនដល់២,៥ពាន់លាននាក់ត្រឹមឆ្នាំ២០៥០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6600.txt	ប្រវត្តិសាស្ត្រកើតឡើងលើកដំបូងនៃពិភពបាល់ទាត់ នៅក្នុងលីគលំដាប់ទី៣ នៅក្នុងប្រទេសអេស្ប៉ាញ ដោយក្រុម CD Arnetero បានផ្លាស់ប្តូរគ្រូបង្វឹកចាំទី ឱ្យចូលលេង បន្ទាប់ពីអ្នកចាំទីប្រចាំក្លិបទាំងអស់រងរបួស។ លទ្ធផលក្នុងការប្រកួតរបស់ក្លិប Arenteiro បានតាមស្មើ Deportivo La Coruna ២-២ វិញ ក្រោយការនាំមុខដល់ទៅ២គ្រាប់។	ជម្រើសទី១របួស ទី២មិនអាចលេងបាន ទី៣របួស, ឈុតយុវជនមិនអាចប្រើបាន ទីបំផុត គ្រូចាំទី ក្លាយជាអ្នកចាំទី។ នេះជាមូលហេតុដែលក្រុម Arnetero ផ្លាស់ប្តូរគ្រូបង្វឹកចាំទីឱ្យចូលលេងជំនួស ស្របពេលអ្នកចាំទីដៃទីមួយ Diego Garcia ជួបបញ្ហារបួសកជើង អំឡុងពេលប្រកួត ខណៈអ្នកចាំទីដៃទីបី កីឡាករ Manu Figueroa ក៏ស្ថិតក្នុងបញ្ជីកីឡាកររបួស។ តាមពិតទៅអ្នកចាំទីដៃទីពីរ Pablo Brea អាចនឹងត្រូវចូលលេងជំនួសកីឡាករចាំទីដៃទីមួយ ប៉ុន្តែដោយសារតែកីឡាកររូបនេះជាអ្នកចាំទីដែលក្លិប Arenteiro ខ្ចីដៃពីក្លិប Deportivo ទើបធ្វើឱ្យគេមិនអាចចូលលេងទល់នឹងក្រុមដើមគេបាន ដោយយោងតាមច្បាប់របស់លីគអេស្ប៉ាញ។ គ្មានអ្នកជំនួសកន្លែងចាំទីក្នុងការប្រកួតសំខាន់ ខណៈក្លិបត្រូវការកីឡាករចាំទីចាំបាច់បំផុតដើម្បីជំនួសឱ្យចូលលេង ភ្លាមៗនោះក្លិប Arenteiro បានចុះឈ្មោះលោក Diego Rivas គ្រូបង្វឹកចាំទីភ្លាមៗ ចូលក្នុងបញ្ជីឈ្មោះកីឡាករក្នុងក្រុម។ បន្ទាប់ពីត្រូវបានក្លិប Deportivo នាំមុខក្នុងលទ្ធផល ២-០ ក្នុងកីឡដ្ឋាន Riazor លោក Diego Rivas ដែលបានផ្លាស់ប្តូរចូលលេងក្នុងនាមជាកីឡាករចាំទី បានជួយបង្ហាញផ្លូវក្រុមឱ្យមានទម្រង់លេងល្អមួយឡើងវិញ រហូតអាចស្វែងរកគ្រាប់តាមពីក្រោយរហូតអាចតាមស្មើលទ្ធផល ២-២ នៅចុងបញ្ចប់នៃការប្រកួត។ ការប្រកួតនោះទៀតសោត មុនពេលរកបានគ្រាប់តាមស្មើក្នុងនាទីបន្ថែមហៀបចំការប្រកួត លោក Rivas បានប្រែខ្លួនពីអ្នកចាំទីទៅជួយបង្កើនកម្លាំងប្រយុទ្ធចុងម៉ោង នៅក្នុងតំបន់ប្រអប់ទីរបស់ក្រុមម្ចាស់ផ្ទះ រហូតអាចជួយដល់កូនសិស្សក្នុងក្រុមរកបានគ្រាប់តាមស្មើ។ លោក Rivas ទទួលបានឈ្មោះជាកីឡាករបញ្ជូនបាល់ដល់ កូនក្រុមដែលបានស៊ុតបាល់បញ្ចូលទីគ្រាប់ទីពីរតាមស្មើ លទ្ធផល ២-២។ លោក Diego Rivas ដំបូងឡើយជាអតីតអ្នកចាំទីលេងឱ្យក្រុម Deportivo ដែលជាក្លិបដំបូងរបស់លោក មុនបុរសសញ្ជាតិអេស្ប៉ាញ វ័យ៣៦ឆ្នាំរូបនេះ បានចូលនិវត្តន៍ពីវិស័យបាល់ទាត់កាលពីឆ្នាំមុន បន្ទាប់ពីចំណាយពេលវេលាលេងក្នុងលីគលំដាប់ទី២ និងទី៣ របស់អេស្ប៉ាញ អស់រយៈពេលជាយូរមក។ កាលពីរដូវកាលមុន លោកបានចូលរួមក្លិប Arenteiro ក្នុងនាមជាគ្រូបង្វឹកអ្នកចាំទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6601.txt	ក្រុមកីឡាបាល់ទាត់ជម្រើសជាតិអាយុក្រោម២៣ឆ្នាំ អ៊ីរ៉ាក់ ទទួលបានកៅអីទៅកាន់ព្រឹត្តិការណ៍អូឡាំពិករដូវកាល ក្រុងប៉ារីស ឆ្នាំ២០២៤ ក្រោយយកឈ្នះឥណ្ឌូណេស៊ី ២-១ ក្នុងការប្រកួតប្រជែងយកចំណាត់ថ្នាក់ទី៣ AFC Asian Cup នៅកាតា។	J. Ali Jassim ជាអ្នកសម្រេចទីគ្រាប់បាល់ជ័យជម្នះឱ្យអ៊ីរ៉ាក់ នៅម៉ោងបន្ថែម១៥នាទី លើកទី១ បន្ទាប់ពី Zaid Tahseen ស៊ុតគ្រាប់តាមស្មើឥណ្ឌូណេស៊ី ១-១ ក្នុងម៉ោងផ្លូវការ៩០នាទី។ Ivar Jenner រកបានគ្រាប់នាំមុខដំបូងសម្រាប់ក្រុម ឥណ្ឌូណេស៊ី នាជំនួបដណ្តើមចំណាត់ថ្នាក់លេខ៣ U23 AFC Asian Cup ដែលធ្វើឡើងនៅកីឡដ្ឋាន Jasim យប់ថ្ងៃទី២ ខែឧសភា។ លទ្ធផល ២-១ នេះ បានជួយអ៊ីរ៉ាក់ ក្លាយជាក្រុមទី៣ ពីតំបន់អាស៊ី បន្ទាប់ពីជប៉ុន អ៊ូសបេគីស្ថាន ដែលទទួលបានកៅអីទៅកាន់អូឡាំពិកក្រុងប៉ារីស វិញ្ញាសាបាល់ទាត់បុរស។ ដោយ ឡែក ឥណ្ឌូណេស៊ី ក្រោមការដឹកនាំរបស់គ្រូបង្វឹកកូរ៉េខាងត្បូងលោក Tae-Yong Shin នៅមិនទាន់អស់ឱកាសដើម្បីបង្ហាញខ្លួនលើកដំបូង នៅព្រឹត្តិការណ៍លំដាប់ពិភពលោក គិតចាប់តាំងពីឆ្នាំ១៩៥៦ នៅឡើយទេ។ U23 ឥណ្ឌូណេស៊ី ដែលបញ្ចប់ចំណាត់ថ្នាក់ទី៤ នៅសល់ការប្រកួតជម្រុះ playoff អន្តរជាតិទ្វីប ទល់ក្រុមហ្គីណេ ពីតំបន់អាហ្រ្វិក នៅខែឧសភា ដើម្បីបង្គ្រប់មួយកៅអី ទៅប៉ារីស ឆ្នាំ ២០២៤។ គិតមកទល់ពេលនេះ វិញ្ញាសាបាល់ទាត់បុរសទៅកាន់អូឡាំពិករដូវកាលក្តៅ ឆ្នាំ២០២៤ រកឃើញ១៥ក្រុមហើយ ចំណោម១៦ក្រុម ក្នុងនោះរួមមានម្ចាស់ផ្ទះបារាំង អាម៉េរិក សាធារណរដ្ឋដូមីនីក អេស្ប៉ាញ អ៊ីស្រាអែល អ៊ុយក្រែន ម៉ារ៉ុក អេហ្ស៊ីប ម៉ាលី នូវែលសេឡង់ ប៉ារ៉ាហ្គាយ អាហ្សង់ទីន អ៊ូសបេគីស្ថាន ជប៉ុន និងអ៊ីរ៉ាក់។ ឥណ្ឌូណេស៊ី និងហ្គីណេ ត្រូវដណ្តើមគ្នាយក១កៅអីចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6602.txt	ក្លិប Leicester City បានឈ្នះកៅអី វិលត្រឡប់មកកាន់ក្របខណ្ឌលីគកំពូលអង់គ្លេសវិញ នាថ្ងៃទី២៦ ខែមេសា បន្ទាប់ពីក្រុមគូប្រជែងរបស់ខ្លួន ក្នុងក្របខណ្ឌ Championship ក្រុម Leeds United បានបរាជ័យ ក្រោមថ្វីជើងក្រុម Queen Park Rangers លទ្ធផល ៤-០។	ការចាញ់របស់ Leeds ធ្វើឱ្យ Leicester City ឈរកំពូលតារាង ឈរក្នុងចំណោមក្រុមកំពូល ទាំង ២ ដោយសុវត្ថិភាព។ លទ្ធផលចាញ់បានធ្វើឱ្យក្រុមលេខ ២ Leeds United ខកខាន ការឡើងទៅកាន់ Premier League ដោយស្វ័យប្រវត្តិ នឹងថែមទាំងប្រឈមមុខជាថ្មី ចំពោះ ការប្រជែងចាកចេញពីក្របខណ្ឌលំដាប់ទីពីរអង់គ្លេស។ Leeds United មានគម្លាតពិន្ទុពីក្រោម Leicester City ៤ពិន្ទុ ខណៈខ្លួននៅសល់ ១ប្រកួត ក្នុងដៃប៉ុណ្ណោះ ហើយត្រូវបានតាមពីក្រោយដោយក្រុម Ipswich Town ស្ថិតនៅលេខ ៣ ដែលមានគម្លាតត្រឹមតែ ១ពិន្ទុ ហើយមាន ២ប្រកួតក្នុងដៃ។ ជំនួបដែល Leeds ចាញ់ហើយអាចធ្វើឱ្យមានការខកចិត្តនោះ ក្រុម Queen Park Rangers បានបង្ហាញទម្រង់លេងមួយយ៉ាងល្អ ដោយនៅត្រឹមវគ្គទីមួយពួកគេ រកបាន២គ្រាប់ ដោយ គ្មានការឆ្លើយតបអ្វីទាំងអស់។ កីឡាករ Ilias Chair ស៊ុតគ្រាប់ទីមួយនាទី៨ មុនពេលកីឡាករ Lucas Andersen ស៊ុតគ្រាប់ ទីពីរនាទី២២។ ចូលវគ្គទីពីរ កីឡាករ Lyndon Dykes ស៊ុតគ្រាប់ទី៣ នាទី៧៣ ហើយគ្រាប់ ទី៤ សម្រេចដោយកីឡាករ Sam Field នៅនាទី៨៦។ Leeds ក្នុងវគ្គទីពីរ ក៏ព្យាយាមរកវិធីសាស្ត្រវាយបក ប៉ុន្តែធ្វើមិនបានសម្រេចនោះឡើយ ដោយក្រុម Queen Park ហាក់បីមានភាពខ្លាំងក្លាជាងខ្លួនក្នុងការប្រកួតនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6603.txt	ក្លិប Paris Saint Germain បានខកខានឈានជើងឡើងវគ្គផ្តាច់ព្រ័ត្រលើកទីពីររបស់ខ្លួន ក្នុងពានរង្វាន់ UEFA Champions League រដូវកាល ២០២៣-២៤។ ទោះជួបការខកចិត្តក្រោយចាញ់ក្រុម Borussia Dortmund លទ្ធផលសរុបទាំង ២ជើង ២-០ ប៉ុន្តែក្លិបយក្សបារាំង បានបង្ហាញពីការអភិវឌ្ឍក្រុមបានយ៉ាងល្អទាំងការប្រកួតក្នុងស្រុក និងក្នុងតំបន់។	Paris Saint Germain ទើបតែផ្លាស់ប្តូរប្រព័ន្ធគ្រប់គ្រង និងប្រព័ន្ធលេងរបស់ក្រុម ក្រោមការដឹកនាំរបស់អ្នកចាត់ការថ្មី លោក Luis Enrique ក្នុងរដូវកាល ២០២៣-២៤។ ទោះរបូតឱកាសពានរង្វាន់ UCL ប៉ុន្តែ PSG បានឈ្នះពានរង្វាន់ក្នុងស្រុក ១ រួចមកហើយ គឺពាន Ligue 1។ ក្រុមម្ចាស់ជើងឯក Ligue 1 ត្រូវបានក្រុមលេខ ៥ នៅក្របខណ្ឌ Bundesliga ទម្លាក់ចេញពីការប្រកួតជំនួបពាក់កណ្តាលផ្តាច់ព្រ័ត្រ ក្របខណ្ឌអឺរ៉ុប បន្ទាប់ពីរងបរាជ័យទាំងក្រៅដី និងក្នុងដី លទ្ធផល ១-០ ដូចគ្នា សរុបទាំងពីរជើង ២-០។ PSG ស៊ុតចំបង្គោល និងរបាទី ៦ លើក ក្នុងចំណោមឱកាសស៊ុតសរុប ៣១លើក ក្នុងការប្រកួតស្ថិតក្នុងកីឡដ្ឋាន Parc des Princes។ ទោះជាក្រុមបរាជ័យធ្លាក់នៅត្រឹមវគ្គ ១/២ ចុងក្រោយ ប៉ុន្តែលោក Luis Enrique បានទទួលស្គាល់ពីលទ្ធផលនៃការប្រកួត និងបានសរសើរកីឡាករថាបានខិតខំអស់ពីសមត្ថភាពដែលមាន។ លោក Enrique បាននិយាយដូច្នេះ៖«យើងមិនអន់នោះទេសម្រាប់ការប្រកួតទាំង ២ជើងនេះ ប៉ុន្តែបាល់ទាត់តម្រូវឱ្យឈ្នះទៅលើនរណាដែលអាចស៊ុតបញ្ចូលទីបាន មិនមែនសម្រាប់អ្នកដែលស៊ុតចំរបាទី ឬបង្គោលទីនោះទេ។ គោលដៅខ្ញុំគឺប្រយុទ្ធដើម្បីពានរង្វាន់។ រាត្រីនេះខ្ញុំពិតជាមានមោទកភាពចំពោះកូនក្រុមខ្ញុំខ្លាំងណាស់ កីឡាករទាំងអស់។»។ អតីតគ្រូបង្វឹកក្រុម Barcelona និងជម្រើសជាតិអេស្ប៉ាញ ថែមទាំងបានអបអរដល់ក្រុម Borussia Dortmund សម្រាប់ការឈានជើងឡើងវគ្គផ្តាច់ព្រ័ត្រ។ ដោយឡែកខ្សែការពារ Marquinhos ជាប្រធានក្រុមវិញ បានលើកឡើងថាក្រុមកំពុងតែទទួលបានផលវិជ្ជមានពីការអភិវឌ្ឍក្រុម ខណៈក្រុមស្ថិតក្នុងគម្រោងថ្មី និងជារដូវកាលដំបូងដែលមានអ្នកចាត់ការថ្មី។ «យើងមិនមានប្រសិទ្ធភាពនៅឡើយការប្រកួតនេះ ពួកគេមានគុណភាពធ្វើបានល្អ ពួកគេស៊ុតបញ្ចូលទីបាន ២គ្រាប់ និងឈ្នះទាំងពីរប្រកួត។ មានរឿងច្រើនដែលយើងត្រូវកសាងឡើងវិញ។ តាំងពីចាប់ផ្តើមរដូវកាលមក គ្មាននរណាជឿទេថាយើងអាចដើរបានវែងឆ្ងាយបែបនេះ យើងធ្វើដំណើរជាមួយឧបស័ក្កជាច្រើន ហើយយើងត្រូវតែចងចាំថានេះគឺជាគម្រោងថ្មីរបស់ក្រុម ជាមួយនឹងគ្រូបង្វឹកថ្មី។ រឿងរ៉ាវវិជ្ជមាននឹងមករកយើងនៅរដូវកាលក្រោយ។»។ នេះបើតាមសម្តីរបស់ Marquinhos។ រយៈពេល ៥ឆ្នាំចុងក្រោយ PSG បានឈានជើងឡើងដល់វគ្គពាក់កណ្តាលផ្តាច់ព្រ័ត្រចំនួន ៣ លើក ដែលជារឿងមួយដែលគ្មាក្លិបណាអាចនឹងធ្វើបានដោយងាយៗ។ ទោះជាយ៉ាងណាការចាញ់ប្រកួតទាំងពីរជើង នៅវគ្គពាក់កណ្តាលផ្តាច់ព្រ័ត្រ បានក្លាយជាលើកទី៣ ដូចគ្នាសម្រាប់ PSG ដោយកាលពីឆ្នាំ ១៩៩៥ ពួកគេចាញ់ AC Milan និងឆ្នាំ ២០២១ ក្រោមថ្វីជើង Man City ហើយពេលនេះ Dortmund។ PSG ឡើងវគ្គផ្តាច់ព្រ័ត្រលើកដំបូងអំឡុងពេលវិបត្តិជំងឺកូវីដ-១៩ នៅក្នុងឆ្នាំ ២០២០ បន្ទាប់ពីពួកគេបំបាក់ក្រុម RB Leipzig វគ្គពាក់កណ្តាលផ្តាច់ព្រ័ត្រ ប៉ុន្តែបែរជាចាញ់ក្រោមថ្វីជើង Bayern Munich នៅវគ្គផ្តាច់ព្រ័ត្រ។ ទោះ PSG ហាក់បីមិនសូវបង្ហាញភាពអស្ចារ្យខ្លាំងប៉ុន្មាននារដូវកាលនេះ ប៉ុន្តែពួកគេបានបង្ហាញរួចជាស្រេចថាក្រុមបានត្រៀមខ្លួនរួចរាល់ ដើម្បីចាប់យកទម្រង់លេងថ្មី។ កាលពីដើមរដូវកាលលោក Enrique ធ្លាប់បានលើកឡើងដូចគ្នាថាក្រុមកំពុងរៀបចំទម្រង់លេងនៅពេលគ្មានវត្តមាន Kylian Mbappe ដែលត្រូវបានគេរំពឹងថានឹងចាកចេញក្រោយចប់រដូវកាលនេះ។ យ៉ាងណាវិញ លោក Nasser Al Khelaifi បានលើកទឹកចិត្តដល់ក្រុមទោះជាចាញ់ការប្រកួត ខណៈបានបញ្ជាក់ថាក្លិបកំពុងកសាងក្រុមដ៏ខ្លាំងមួយប្រចាំតំបន់អឺរ៉ុប ដែលស្ថិតក្រោមគ្រោងការអភិវឌ្ឍរយៈពេលវែង។ ប្រធានក្លិប PSG បានបញ្ជាក់ដូច្នេះ៖«កីឡាករ និងគ្រូបង្វឹកបានផ្តល់គ្រប់យ៉ាងដែលពួកគេមាន។ អបអរដល់ Dortmund យើងគួរតែទទួលបានលទ្ធផលល្អជាងនេះ យ៉ាងណានេះជាការប្រកួតដ៏លំបាក។ ខ្ញុំពិតជាមានមោទកភាពសម្រាប់ក្រុមខ្ញុំ ក្រុមដែលមានវ័យក្មេងបំផុតក្នុងអឺរ៉ុប។ យើងឈានជើងដល់វគ្គនេះ ៣លើក ក្នុង ៥ឆ្នាំចុងក្រោយ វាមិនមែនគោលដៅយើងទេ គោលដៅគឺនៅតែវគ្គផ្តាច់ព្រ័ត្រដដែល។ នេះហើយជាបាល់ទាត់ អ្នកត្រូវតែទទួលយកវា ហើយពេលខ្លះវាក៏មិនស្មើភាពដូចគ្នាដែរ យើងទទួលយកវា។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6604.txt	ខ្សែប្រយុទ្ធ Lionel Messi និង Inter Miami កំពុងតែបន្តបង្ហាញការយល់ចិត្តគ្នានៃទម្រង់លេងក្នុងលីគកំពូលអាម៉េរិក Major League Soccer ក្នុងជ័យជម្នះ ៤-១ ទល់នឹងក្រុម New England Revolution។	Messi ស៊ុតបាល់ប្រើបច្ចេកទេសដ៏ពូកែរបស់គេ ដោយគ្រាប់ទី១ នៅនាទី ៣២ ហើយគ្រាប់ទីពីរ នៅនាទី៦៧ ក្នុងជំនួបដែលក្រុម Inter Miami បានវាយបកយកឈ្នះ ក្រោយត្រូវម្ចាស់ផ្ទះស៊ុតចូល ១គ្រាប់តាំងពីដើមវគ្គទី១។ Messi ជួយក្រុមបំបាក់ម្ចាស់ផ្ទះ New England ចំពោះមុខអ្នកគាំទ្រក្លិប ៦៥,៦១២នាក់ នាកីឡដ្ឋាន Gillette ទីក្រុង Foxborough ក្នុងរដ្ឋ Massachusetts។ ២គ្រាប់ផ្សេងទៀតធ្វើបានដោយកីឡាករ Luis Suarez ស៊ុតគ្រាប់ជ័យជម្នះទី៤ ហើយកីឡាករ Benjamin Cremaschi ជាអ្នកស៊ុតគ្រាប់វាយបកទី៣។ រកបានគ្រាប់បាល់ជាមួយ Inter Miami កីឡាករម្ចាស់ពាន World Cup 2022 បច្ចុប្បន្នកំពុងនាំមុខគេក្នុងនាមជាកីឡាករស៊ុតបាល់ចូលច្រើនជាងគេ ៩គ្រាប់ ពីការបង្ហាញខ្លួន ៧លើកក្នុងលីគ MLS។ ក្រៅពីការស៊ុតបញ្ចូលទីខ្លួនឯង Messi បញ្ជូនបាល់ដល់មិត្តរួមក្រុមស៊ុត ៧គ្រាប់ផងដែរ។ ពេលឃើញ Messi ជាកូនក្រុមបង្ហាញទម្រង់លេងល្អ លោក Gerardo Martino បានសរសើរដល់រូបគេយ៉ាងខ្លាំង ចំពោះជ័យជម្នះ។ លោក Gerardo បាននិយាយដូច្នេះ៖«មនុស្សគ្រប់គ្នាក្នុងកីឡដ្ឋានបានមកទស្សនាដើម្បីចង់ឃើញ និងគាំទ្រដល់ Messi តែក្រោយមកពួកគេក៏ចង់ឱ្យក្រុមឈ្នះដូចគ្នា។ ទោះបែបណាក្តី យើងត្រូវបានលើកទឹកចិត្តដោយបរិយាកាសដែលទីក្រុងនីមួយៗផ្តល់ ប៉ុន្តែយើងដឹងថាលើកទឹកចិត្តគូប្រជែងផងដែរ ហើយយើងព្យាយាមរៀបចំសម្រាប់វា។»។ Miami រកបាន ២១ពិន្ទុ ពីការប្រកួតចំនួន ១១លើក ដែលកំពុងតែក្លាយជាក្រុមស្ថិតនៅកំពូលតារាងលីគ MLS ភាគខាងកើត។ ចំណែកក្រុម New England វិញ មានត្រឹមតែ ៤ពិន្ទុប៉ុណ្ណោះ ពីការប្រកួតចំនួន ៩លើក ដោយក្នុងនោះយកឈ្នះ ១លើក ស្មើ១ លើក ចាញ់ ៧លើក ឈរបាតតារាងលីគ MLS តំបន់ភាគខាងកើត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6605.txt	Manchester United បានយក Coventry City ទាំងប្រផិតប្រផើយ ដោយបាល់កាត់ក្តីប៉េណាល់ទី ៤-២ ឡើងទៅកាន់វគ្គផ្តាច់ព្រ័ត្រ FA Cup។ បិសាចក្រហមបាននាំមុខ៣គ្រាប់មុន ប៉ុន្តែត្រូវក្រុមពីលីគទីពីរអង់គ្លេស រកបាន៣គ្រាប់តាមពីក្រោយវិញ។	ក្នុងជំនួបវគ្គពាក់កណ្តាលផ្តាច់ព្រ័ត្រ នៅកីឡដ្ឋាន Wembley យប់ថ្ងៃទី២១ ខែមេសា Scott McTominay និង Harry Maguire សម្រេចបាន១គ្រាប់ម្នាក់ ដើម្បីជួយ Man Utd នាំមុខ Coventry ២-០ នៅវគ្គទី១។ ចូលដល់វគ្គទី២ បិសាចក្រហមដែលគ្រប់គ្រងបាល់ និងវាយសម្រុកជាច្រើនលើក បានបន្ថែមគ្រាប់ទី៣របស់ខ្លួន តាមរយៈប្រធានក្រុម Bruno Fernandes នៅនាទី៥៨។ រឿងដែលមិនគួរឱ្យជឿ Coventry ក្រុមពីលីគ Championship អាចរកបាន៣គ្រាប់វាយបកតាមស្មើ ក្រុមយក្សអង់គ្លេសវិញ ដែលធ្វើបានដោយ Ellis Simms នាទី៧១, Callum O'Hare នាទី៩៧ និងនៅនាទី៩០+៥ ដោយ Haji Wright។ នៅម៉ោងបន្ថែម១៥នាទីពីរដង ពោលនៅនាទី១២០+១ កីឡាករ Victor Torp បិះនឹងសម្រេចគ្រាប់ជ័យជម្នះឱ្យក្រុមលោក Mark Robins តែត្រូវបានអាជ្ញាកណ្តាលបដិសេដវិញ ក្រោយពិនិត្យ VAR ឃើញថាបាល់នៅជំហរក្រៅល្បែង។ ក្រុមទាំងពីរបានឈានដល់វគ្គកាត់ក្តីដោយបាល់១១ម៉ែត្រ ដោយក្នុងនោះក្រុមលោក Erik ten Hag បានយកឈ្នះដោយលទ្ធផល ៤-២។ តាមរយៈជ័យជម្នះនេះ Man Utd ត្រូវឡើងទៅជួបក្រុមការពារតំណែងជើងឯក Man City នៅវគ្គផ្តាច់ព្រ័ត្រ FA Cup ដែលនឹងធ្វើឡើងនៅថ្ងៃទី២៥ ខែឧសភាព ឆ្នាំ២០២៤។ ក្រុមមេឃខៀវ បានទម្លាក់ Chelsea នៅវគ្គពាក់កណ្តាលផ្តាច់ព្រ័ត្រក្នុងលទ្ធផល ១-០។ នៅភក្រោយចប់ការប្រកួត លោក Ten Hag អ្នកចាត់ការទូទៅ Man Utd អះអាង ថា កូនក្រុមខ្លួនអាចធ្វើបានល្អ និងធ្លាក់ទៅកម្រិតអន់វិញភ្លាមៗ ក្នុងការប្រកួតតែមួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6606.txt	លោក Hugh Brasher នាយកព្រឹត្តិការណ៍កីឡារត់ម៉ារ៉ាតុងទីក្រុងឡុងដ៍ បានទស្សន៍ទាយថានឹងមានស្ត្រីដែលជាអត្តពលិកល្បីៗលើពិភពលោកចូលរួមប្រកួតប្រជែង ច្រើនជាងការរត់ម៉ារ៉ាតុងក្នុងព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤។ នាយកកម្មវិធី រូបនេះក៏បង្ហាញការជឿជាក់ថាកំណត់ត្រាពិភពលោកតែមួយគត់របស់ស្ត្រីនឹងកើតឡើងនៅក្នុងឡុងដ៏ នាថ្ងៃទី២១ ខែមេសា។	សម្រាប់កម្មវិធីរត់ម៉ារ៉ាតុងទីក្រុងឡុងដ៏ នឹងមានវត្តមានកីឡាការិនីរត់បានលឿនជាងគេលើលោក Tigh Assefa ដែលស្ថិតនៅក្នុងបញ្ជីកីឡាការិនី ៧ នាក់លើពិភពលោករត់ក្រោមថេរវេលា ២ម៉ោង ១៧នាទី ៣០វិនាទី។ កីឡាការិនីអេត្យូពី Assefa ក៏ស្ថិតក្នុងចំណោមអ្នករត់បានលឿនបំផុត ៤នាក់លើពិភពលោកផងដែរ។ «ម៉ារ៉ាតុងក្រុងឡុងដ៏ នឹងក្លាយជាព្រឹត្តិការណ៍ប្រវត្តិសាស្ត្រដែលមានស្ត្រីចូលរួមច្រើន។ ដូច្នេះខ្ញុំមិនដឹងថានរណានឹងឈ្នះនោះទេ តែខ្ញុំគិតថាវានឹងក្លាយជាព្រឹត្តិការណ៍ប្រកួតប្រជែងដ៏មិនគួរឱ្យជឿ។ នេះនឹងក្លាយជាការរត់ម៉ារ៉ាតុងដ៏លំបាកបំផុតដើម្បីឈ្នះ ជាងការរត់ម៉ារ៉ាតុងអូឡាំពិកក្នុងទីក្រុងប៉ារីស ខ្ញុំពិតជាប្រាកដច្បាស់ណាស់ចំពោះរឿងនេះ។»។ នេះបើតាមសម្តីរបស់លោក Brasher បាននិយាយប្រាប់អ្នកកាសែត។ កីឡាការិនី Assefa អំឡុងការរត់នៅម៉ារ៉ាតុងទីក្រុងប៊ែកឡាំង កាលពីខែសីហា ឆ្នាំ ២០២៣ នាងធ្វើបានថេរវេលា ២ម៉ោង ១១នាទី ៥៣វិនាទី ដោយសម្រេចបានកំណត់ត្រាពិភពលោកសម្រាប់ផ្នែកស្ត្រី ក្នុងការរត់ប្រណាំងដែលមានអត្តពលិកជាបុរសលាយឡំ។ កីឡាការិនី Assefa ដដែលក៏សម្លឹងមើលការបំបែកកំណត់ត្រារបស់កីឡាការិនី Mary Keitany ជាម្ចាស់កំណត់ត្រាថេរវេលា ២ម៉ោង ១៧នាទី ១វិនាទី ក្នុងការរត់ម៉ារ៉ាតុងទីក្រុងឡុងដ៍ វិញ្ញាសាស្ត្រីសុទ្ធ កាលឆ្នាំ ២០១៧ ដែលមិនទាន់មាននរណាអាចបំបែកបាននៅឡើយ។ សម្រាប់ផ្នែកបុរស ម្ចាស់ជើងឯករត់ម៉ារ៉ាតុងទីក្រុងញូវយ៉ក់ Tamirat Tola រួមជាមួយនឹងអត្តពលិករត់ម៉ារ៉ាតុងល្បីៗរួមមាន Alexander Mutiso Munyao, Dawit Wolde និង Kinde Atanaw សុទ្ធសឹងតែត្រៀមបង្ហាញខ្លួនសម្រាប់ព្រឹត្តិការណ៍រត់បុរស ខណៈតំណែងជើងឯកកំពុងស្វែងរកម្ចាស់ថ្មី ក្រោយអវត្តមានរបស់ម្ចាស់កំណត់ត្រាពិភពលោក Kelvin Kiptum និងជាជើងឯកកាលពីឆ្នាំមុន។ Kelvin Kiptum បានស្លាប់ក្នុងគ្រោះថ្នាក់ចរាចរណ៍កាលពីថ្ងៃទី១២ ខែកុម្ភៈ ត្រឹមអាយុ ២៤ឆ្នាំ។ លោក Brasher បានបញ្ជាក់ពីជំនឿចិត្តដ៏មុតមាំថា យ៉ាងហោច ៩៩ភាគរយ ដែលការរត់ប្រណាំងម៉ារ៉ាតុងលើកទី៤៤ នៃទីក្រុងឡុងដ៍នឹងក្លាយជាព្រឹត្តិការណ៍ដ៏ធំមិនធ្លាប់មាន ដោយអ្នករត់ដល់ទីត្រូវបានរំពឹងទុកថានឹងអាចមានច្រើនជាង ៥ម៉ឺននាក់។ រត់ម៉ារ៉ាតុងទីក្រុងឡុង ក៏នឹងបង្កើតប្រវត្តិសាស្ត្រលើកដំបូងដូចគ្នាជាការរត់ម៉ារ៉ាតុងដែលនឹងផ្តល់រង្វាន់ស្មើៗគ្នា ដល់អត្តពលិកកាយសម្បទាធម្មតា និងអ្នកប្រណាំងរទេះរុញ (ជនពិការ) ដែលនឹងទទួលរង្វាន់សរុបប្រមាណជាង ៣០៨,០០០ដុល្លារ ដូចគ្នា។ អ្នកឈ្នះចំនួន ៤នាក់ នៅតាមវិញ្ញាសាររត់ប្រណាំងកម្រិតខ្ពស់ (Elite Races) នឹងទទួលបានប្រាក់ប្រមាណ ៥៥,០០០ក្នុងម្នាក់។ ការរត់នោះទៀតសោត នឹងមានវត្តមានលោក Russ Cock វ័យ ២៧ឆ្នាំ ចូលរួមរត់ប្រណាំង ក្រោយរយៈពេល ២សប្តាហ៍ ដែលលោកបានក្លាយជាមនុស្សដំបូងគេលើពិភពលោកដែលអាចរត់កាត់ទ្វីបអាហ្រ្វិកបានសម្រេច។ ចំណែកកីឡាការិនីរត់ឆ្លងកាត់ឧបសគ្គ Jasmin Paris ដែលទើបក្លាយជាស្ត្រីដំបូងគេក្នុងប្រវត្តិសាស្ត្រដែលអាចរត់សម្រេចចម្ងាយ ១៦០គីឡូម៉ែត្រ (១០០ម៉ាយ) ក្នុងកម្មវិធីរត់ឆ្លងឧបសគ្គ Barkley ម៉ារ៉ាតុង ក៏នឹងចូលរួមរត់ក្នុងវិញ្ញាសាកម្រិតខ្ពស់ស្ត្រីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6607.txt	ពីតំបន់អាស៊ីអាគ្នេយ៍ មានតែវឿតណាម និងឥណ្ឌូណេស៊ីប៉ុណ្ណោះ ដែលអាចបន្តទៅវគ្គ៨ក្រុមចុងក្រោយ U-23 AFC Asian Cup ស្របពេលថៃ និងម៉ាឡេស៊ី ត្រឡប់ទៅផ្ទះវិញក្រោយបញ្ចប់វគ្គចែកពូល។ វគ្គ១/៤ ផ្តាច់ព្រ័ត្រ វៀតណាម ជួបអ៊ីរ៉ាក់ ឯឥណ្ឌូណេស៊ី ប៉ះកូរ៉េខាងត្បូង។	ក្រោយការប្រកួតវគ្គសន្សំពិន្ទុពី A ដល់ D រួចរាល់ គេបានរកឃើញ៨ក្រុម ឡើងទៅវគ្គខ្វែង ក្នុងនោះមានម្ចាស់ផ្ទះកាតា ជប៉ុន អ៊ីរ៉ាក់ វៀតណាម ឥណ្ឌូណេស៊ី កូរ៉េខាងត្បូង អ៊ូសបេគីស្ថាន និងម្ចាស់ការពារតំណែងជើងឯកអារ៉ាប៊ីសាអូឌីត។ ឈានដល់វគ្គ៨ក្រុម U23 វៀតណាម ត្រូវជួបអ៊ីរ៉ាក់ ស្របពេលឥណ្ឌូណេស៊ី ប៉ះក្រុមខ្លាំងកូរ៉េខាងត្បូង។ ចំណោមពីក្រុមនេះ វៀតណាម ហាក់មានប្រៀបជាងឥណ្ឌូណេស៊ី ក្នុងការបន្តទៅកាន់វគ្គ៤ក្រុមចុងក្រោយ Asian Cup ដែលជាតំបន់ត្រូវទទួលបានកៅអីជម្រុះទៅអូឡាំពិករដូវក្តៅ ក្រុងប៉ារីស ឆ្នាំ២០២៤។ ដោយមើលលើស្តិតិការប្រកួតនៅវគ្គចែកពូល វៀតណាម ឈ្នះ២ និងចាញ់មួយ ដូចគ្នានឹងអ៊ីរ៉ាក់ដែរ។ ប៉ុន្តែបើមើលលើទម្រង់លេង អ៊ីរ៉ាក់ បានចាញ់ថៃ ដែលជាក្រុមមានកម្រិតប្រហាក់ប្រហែលវៀតណាមដែរ។ ដូច្នេះ វៀតណាម ក៏ទំនងអាចយកឈ្នះអ៊ីរ៉ាក់បានដូចគ្នា។ ចំណែកឥណ្ឌូណេស៊ី ដែលបានកោះហៅកីឡាករចូលសញ្ជាតិច្រើន ពិតជាបង្ហាញភាពខ្លាំងរបស់ខ្លួនមែន បើទោះចាញ់ផ្ទះកាតា នៅជំនួបបើកឆាកតាមពូល ប៉ុន្តែពួកគេបានយកឈ្នះក្រុមខ្លាំងដូចជាអូស្ត្រាលី និងហ្សកដានី ដើម្បីឈានទៅវគ្គ៨ក្រុម។ នៅវគ្គ៨ក្រុម ឥណ្ឌូណេស៊ី ទំនងជាពិបាកនឹងរកឱកាសបន្តទៅវគ្គ៤ក្រុម ដ្បិតជួបក្រុមខ្លាំងកូរ៉េខាងត្បូង ដែលឈ្នះទាំង៣ប្រកួត នៅវគ្គចែកពូល ក្នុងនោះឈ្នះទាំងជប៉ុនថែមទៀត។ ៨ក្រុមដែលត្រូវជួបគ្នានៅវគ្គខ្វែង ដែលនឹងចាប់ផ្តើមប្រកួតនៅថ្ងៃទី២៥ ខែមេសា៖ - កាតា ជួប ជប៉ុន - អ៊ីរ៉ាក់ ជួប វៀតណាម - កូរ៉េខាងត្បូង ជួប ឥណ្ឌូណេស៊ី - អ៊ូសបេគីស្ថាន ជួប អារ៉ាប៊ីសាអូឌីត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6608.txt	លោក Ralf Rangnick គ្រូបង្វឹកក្រុមជម្រើសជាតិអូទ្រីស បានទាក់ទងក្រុម Bayern Munich ខណៈក្លិបស្ថិតក្នុងប្រទេសអាល្លឺម៉ង់កំពុងតែស្វែងរកអ្នកស្នងតំណែងលោក Thomas Tuchel ដែលត្រៀមចេញក្រោយចប់រដូវកាល។	លោក Rangnick បានបញ្ជាក់ថាមិនទាន់មានការព្រមព្រៀងអ្វីឡើយចំពោះឱកាសនៅក្លិប Bayern ស្របពេលលោកផ្តោតលើការដឹកនាំអូទ្រីស ត្រៀមការប្រកួតព្រឹត្តិការណ៍ UEFA Euro 2024 ក្នុងប្រទេសអាល្លឺម៉ង់ក្នុងខែមិថុនាជាមុនសិន។ «ពិតជាមានការទាក់ទងគ្នាពិតមែនពីសំណាក់ខាងក្លិប Bayern Munich ហើយខ្ញុំបានប្រាប់រឿងនេះទៅកាន់សហព័ន្ធបាល់ទាត់អូទ្រីសដូចគ្នា។ យើងមានការជឿជាក់គ្នាសម្រាប់ទំនាក់ទំនងមួយនេះ ខ្ញុំបានផ្តោតខ្លាំងនោះគឺក្រុមជម្រើសជាតិអូទ្រីស យើងផ្តោតលើការបំពេញភារកិច្ចនៅ Euro ជាមុនសិន។ ខ្ញុំផ្តោតអារម្មណ៍ល្អនៅទីនេះ ពេលនេះគ្មានហេតុផលដើម្បីដោះស្រាយលើបញ្ហាផ្សេងនោះទេ។»។ លោកគ្រូបង្វឹកសញ្ជាតិអាល្លឺម៉ង់ បានលើកឡើងដូច្នេះ។ សម្រាប់ Bayern ដែលធ្លាប់ឈ្នះពានលីគ ១១លើកជាប់គ្នា បានរបូតពានរង្វាន់ក្នុងស្រុករដូវកាលនេះទៅកាន់ Bayer Leverkusen ទោះបីជានៅសល់ការប្រកួតចំនួន ៥ ទៀតក៏ដោយ។ លោក Tuchel ដែលកាន់កាប់ Bayern បានជាង ១រដូវកាល បានប្រកាសថានឹងចាកចេញតំណែងក្រោយចប់រដូវកាល ក្រោយពេលក្រុមបរាជ័យធ្លាក់ចេញពីពាន German Cup ក្រោមថ្វីជើងក្រុមលីគទី៣ Saarbruecken។ យ៉ាងណាក៏ Bayern នៅសល់ការប្រជែងពាន UEFA Champions League ដោយត្រូវជួប Real Madrid វគ្គពាក់កណ្តាលផ្តាច់ព្រ័ត្រ។ បុរសវ័យ ៦៥ឆ្នាំ ដែលធ្លាប់ដឹកនាំក្រុម Man United និង RB Leipzig អះអាងថាលោកអាចនឹងព្រមព្រៀងជាមួយ Bayern ប្រសិនបើក្លិបផ្តល់សំណើរដ៏សមរម្យមួយដល់លោក។ លោក Rangnick បន្ថែមដូច្នេះថា«បើ Bayern និយាយថាយើងចង់បានអ្នក ហើយខ្ញុំក៏នឹងត្រូវសួរខ្លួនឯងវិញថា តើខ្ញុំត្រូវការរឿងនេះឬយ៉ាងណា? ប្រសិនបើខ្ញុំចង់ធ្វើអ្វីផ្សេងនោះ ខ្ញុំនឹងជជែកជាមួយនឹងក្រុមជម្រើសជាតិអូទ្រីស។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6609.txt	ខ្សែប្រយុទ្ធ Kylian Mbappe បានស៊ុតបាល់ ២គ្រាប់ បង្កើតប្រវត្តិសាស្ត្របន្ថែមទៀតជាមួយនឹងក្លិប Paris Saint Germain ក្នុងជ័យជម្នះ ៤-១ លើក្រុម Lorient ស្របពេលក្រុមកាន់តែខិតជិតក្នុងការគ្រងជើងឯកលីគកំពូលបារាំង Ligue 1 លើកទី១២។	ក្រុមដឹកនាំដោយលោក Luis Enrique នឹងឈ្នះពានរង្វាន់ Ligue 1 តែម្តងប្រសិនបើពួកគេបន្តឈ្នះ Le Havre ក្នុងទឹកដី សម្រាប់ជំនួបនៅថ្ងៃទី២៧ ខែមេសា បន្ទាប់ពីក្រុមប្រជែង AS Monaco ប្រកួតចាញ់ក្រុម Lille។ ២គ្រាប់បញ្ចូលទីពីសំណាក់ Mbappe បានធ្វើឱ្យគេពេលនេះរកបាន ២៥៥គ្រាប់រាល់ការប្រកួតទាំងអស់ ដោយបំបែកកំណត់ត្រារបស់លោក Roger Courtois ដែលជាកីឡាករស៊ុតបានគ្រាប់បាល់ច្រើនជាងគេប្រចាំលីគបារាំង ជាមួយក្លិបតែមួយប៉ុណ្ណោះ ក្នុងប្រវត្តិសាស្ត្របាល់ទាត់បារាំង។ លោក Courtois កីឡាករស្វ៊ីស ស៊ុតបាន ២៥៣គ្រាប់ សម្រាប់ក្រុម Sochaux។ នេះបើតាមកំណត់ត្រារបស់សហព័ន្ធបាល់ទាត់បារាំង។ ការប្រកួតជាមួយគ្នានោះ Ousmane Dembele ក៏ស៊ុត ២គ្រាប់ដូចគ្នាសម្រាប់ PSG នឹងបានជួយក្រុមរកបានបន្ថែម ៣ពិន្ទុ សរុបពិន្ទុបច្ចុប្បន្នមាន ៦៩ពិន្ទុ ខណៈសល់ការប្រកួត ៤ក្នុងដៃប៉ុណ្ណោះ ដាច់ពីក្រុមលេខ ២ Monaco ដល់ទៅ ១១ពិន្ទុ។ រដូវកាល ២០២៣-២៤ ទៀតសោត Mbappe ក៏សម្លឹងមើលការជួយក្រុម Paris Saint Germain ប្រជែងពានរង្វាន់ UEFA Champions League ដូចគ្នា បន្ទាប់ពីក្រុមបានឈានជើងឡើងដល់វគ្គពាក់កណ្តាលផ្តាច់ព្រ័ត្រ ដោយត្រូវតទល់ក្រុម Borussia Dortmund៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_661.txt	ម្ចាស់ក្សត្រិយ៍អេលីហ្សាបែតទី២ បានសោយព្រះទិវង្គតនៅថ្ងៃទី៨ ខែកញ្ញា។ ប៉ុន្តែផែនការរៀបចំព្រះរាជពិធីបុណ្យសព ត្រូវបានគ្រោងឡើងយ៉ាងល្អិតល្អន់ជាច្រើនឆ្នាំមកហើយ។ មិនថាសុគតនៅទីណាឡើយ ប្រតិបត្តិការពិសេស ឬកម្មវិធីបុណ្យសព ត្រូវបានត្រៀមទុកជាស្រេច ដើម្បីឱ្យដំណើរការពិធីទៅមុខដោយរលូន។	ជាទូទៅក្នុងចំណោមផែនការទាំងអស់ ប្រតិបត្តិការ Operation London Bridge ត្រូវបានស្គាល់ច្រើនជាងគេក្នុងករណីស្ដេចអង់គ្លេសបានសោយទិរង្គតនៅទីក្រុងដ៍នៃទឹកដីអង់គ្លេស។ ដោយសារព្រះមហាក្សត្រីយ៍អេលីហ្សាបែតទី២ បានចូលទិវង្គតនៅព្រះរាជដំណាក់ Balmoral ក្នុងទឹកដីស្កុតឡែន ប្រតិបត្តិ Operation Unicorn (ប្រតិបត្តិការសេះដុះស្នែង) ត្រូវយកមកអនុវត្តមុននឹងឈានដល់ផែនការ London bridge ។ ស្ពានក្រុងឡុងដ៍បាក់ហើយ (London Bridge is down) ក្រោមផែនការ ព្រះសព ត្រូវដង្ហែតាមផ្លូវទៅតម្កល់នៅបន្ទប់រាជបល្ល័ង្កនារាជវាំង Holyrood house ក្នុងទីក្រុង Edinburgh រួចដង្ហែទៅព្រះវិហារ St. Giles ។ បន្ទាប់មក ព្រះសពទ្រង់នឹងតម្កល់នៅព្រះវិហារ St. Giles រយៈពេល២៤ម៉ោងដើម្បីអនុញ្ញាតឱ្យប្រជាជនស្កុតឡែនសម្តែងការគោរពជាចុងក្រោយ មុននឹងហោះទៅទីក្រុងឡុងដ៍។ បន្ទាប់ពី Operation Unicorn ត្រូវបានបញ្ចប់ ផែនការ London Bridge បានចាប់ផ្តើម។ និយាយឱ្យខ្លីទៅ Operation London Bridge គូសវាសពីរបៀបវារៈរយៈពេល១០ថ្ងៃក្នុងការរៀបចំព្រះរាជពិធីបុណ្យសម្រាប់ព្រះមហាក្សត្រីយ៍អេលីហ្សាបែតទី២។ ក្នុងករណីនេះ ប្រតិបត្តិការ Operation Unicorn ជាផែនការគាំទ្រប្រតិបត្តិការ Operation London Bridge ពីព្រោះផែនការ London Bridge រាប់បញ្ចូលតាំងពីថ្ងៃទី១បន្ទាប់ព្រះអង្គសោយទិវង្គតពោលគឺថ្ងៃទី៩ ខែកញ្ញា ដល់ថ្ងៃ១៨ ខែកញ្ញាដែលត្រូវជាថ្ងៃទី១០ មុនពិធីបុណ្យព្រះសពថ្នាក់ជាតិ។ ទាក់ទងផែនការ London Bridge នៅយប់ថ្ងៃទី១៣ ខែសីហា ព្រះសពរបស់ព្រះមហាក្សត្រីយ៍អេលីហ្សាបែតទី២នឹងទៅដល់ទីក្រុងឡុងដ៍ដោយមានព្រះទីនាំងរដ្ឋសម្រាប់ដឹកទៅរាជវាំង Buckingham ។ នៅថ្ងៃបន្ទាប់ មញ្ជូសារបស់ទ្រង់ដែលមានតម្កល់មកុដស្តេចចក្រភពអង់គ្លេស (Imperial State Crown) ពីលើជាមួយកម្រងផ្កាផងដែរនឹងត្រូវដឹកដោយរទេះកាំភ្លើង ទៅអាគារ Westminster Abbey ដែលនៅជាប់អាគារសភា។ អំឡុងពេលដង្ហែនេះ ព្រះរាជវង្សានុវង្សខ្លះនឹងយាងពីក្រោយមញ្ជូសាព្រះអង្គ ខណៈសមាជិករាជវង្សខ្លះទៀតនឹងយាងទៅសភា Westminster ដោយផ្ទាល់តែម្តងដែលជាទីព្រះសពព្រះមហាក្សត្រីយ៍អេលីហ្សាបែតទី២ តម្កល់ដើម្បីឱ្យសាធារណជនសម្តែងការគោរពរហូតដល់ថ្ងៃពិធីបុណ្យថ្នាក់ជាតិ។ ពិធីបុណ្យព្រះសពថ្នាក់ជាតិរបស់ព្រះមហាក្សត្រីយ៍អេលីហ្សាបែតទី២ នឹងធ្វើឡើងនៅថ្ងៃទី១៩ ខែកញ្ញា នៅ Westminster Abbey ដែលត្រូវបានរំពឹងថាមេដឹកនាំជុំវិញពិភពលោកជាច្រើននឹងមានវត្តមាននៅទីនោះ។ ក្រោយពិធីបុណ្យសពបានបញ្ចប់ មញ្ជូសារបស់ទ្រង់នឹងត្រូវបានដង្ហែទៅរាជវាំងWindsor Castle ហើយនឹងដឹកយកទៅព្រះវិហារ St George’s Chapel ដែលជាទីរៀបចំពិធីបញ្ចុះសពនៅពេលក្រោយ។ ចំណែកមញ្ជូសាព្រះស្វាមីព្រះមហាក្សត្រីយ៍អេលីហ្សាបែតទី២ ព្រះអង្គម្ចាស់ហ្វីលីពដែលបានសោយទិវង្គតកាលពីខែមេសា ឆ្នាំ២០២១ នឹងត្រូវផ្លាស់ប្តូរពីកន្លែងបញ្ចុះសពនៅ Windsor Castle ទៅបញ្ចុះជាមួយព្រះមហាក្សត្រីយ៍អេលីហ្សាបែតទី២វិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6610.txt	កីឡាករបាល់ទាត់ល្អបំផុតទាំង ១០លើពិភពលោក ត្រូវបានបង្ហាញឈ្មោះ និងមានចំណាត់ថ្នាក់ ដោយផ្អែកលើសមត្ថភាព និងសមិទ្ធិផលពានរង្វាន់កំណត់ត្រានានា ដែលពួកគេសម្រេចបាន អំឡុងពេលប្រកបអាជីព ក្នុងវិស័យបាល់ទាត់ទំនើប។ ខ្សែប្រយុទ្ធ Lionel Messi ត្រូវបានចាត់ថ្នាក់ជាកីឡាករល្អជាងគេបំផុត ខណៈគូប្រជែង Cristiano Ronaldo ស្ថិតនៅលំដាប់ទី១០ ។ នេះបើតាមការចាត់ថ្នាក់របស់កាសែត Daily Mail។	រឿងមួយដែលតែងតែកើតឡើងជាប្រចាំនៅក្នុងដួងចិត្តរបស់អ្នកគាំទ្រ ដែលស្រលាញ់វិស័យបាល់ទាត់ គឺផ្អែកទៅលើការបញ្ចេញមតិខុសៗគ្នា ថាតើកីឡាកររូបណា ដែលលេងបានល្អខ្លាំងជាងគេ ឬក៏កីឡាករណា ដែលតែងស៊ុតបាល់បានល្អជាងគេ។ អ្នកខ្លះលើកឡើងអំពីបច្ចេកទេសដ៏ប៉ិនប្រសប់នៃកីឡាករ ពីរបៀបញ៉ាក់បាល់ ការស៊ុត ការឈ្នះពាននានាជាដើម។ ពិតណាស់នៅក្នុងវិស័យបាល់ទាត់ទំនើបនាសតវត្សរ៍ទី២១ ភាគច្រើនដែលអ្នកគាំទ្រតែងលើកយកមកនិយាយនោះ គឺការជជែកវែកញែករវាងថា តើខ្សែប្រយុទ្ធឆ្នើមកំពូលនាបច្ចុប្បន្ននោះ គឺ Lionel Messi ឬក៏ Cristiano Ronaldo ហើយម្នាក់ណាជាកីឡាករដែលល្អបំផុត ក្នុងវិស័យមួយនេះ? ខាងក្រោមនេះជាចំណាត់ថ្នាក់កីឡាករល្អបំផុតទាំង ១០លើពិភពលោក បើតាមការកត់ត្រារបស់កាសែត Daily Mail៖ ១. Lionel Messi បុរសសញ្ជាតិអាហ្សង់ទីន អាចនឹងត្រូវចាត់ទុកបានថាជាកីឡាករល្អជាងគេបង្អស់លើពិភពលោក ព្រោះតែការឈ្នះពានរង្វាន់កីឡាករល្អកំពូល Ballon d’Or ដល់ទៅ ៨លើក ច្រើនជាងគេបង្អស់ក្នុងប្រវត្តិសាស្ត្រ។ Messi ធ្លាប់ចំណាយពេល ១៧ឆ្នាំ ដ៏អស្ចារ្យបំផុតជាមួយនឹងក្លិប Barcelona ដែលជាទីកន្លែងជួយដល់គេឈ្នះពានរង្វាន់ជាច្រើនក្នុងអាជីព ហើយត្រូវបានគេស្គាល់ពាសពេញពិភពលោក។ សមិទ្ធិផល ដែលធ្វើឱ្យរូបគេបានផ្តាច់ចេញពីការជជែករវាងនឹង Cristiano Ronaldo នោះ គឺការឈ្នះពានលំដាប់ពិភពលោក FIFA World Cup 2022 ក្នុងប្រទេសកាតា ក៏ជាពេលដែលគេបានស៊ុតចូលការប្រកួតសរុបចំនួន ៧គ្រាប់ ដោយក្នុងនោះរួមទាំងបាល់ពិន័យ ១១ម៉ែត្រចំនួន ៤គ្រាប់។ ២. Pele លោក Pele ត្រូវបានគេចាត់ទុកជាបិតាបាល់ទាត់សម័យទំនើប ហើយជាវីរបុរសសម្រាប់ប្រទេសប្រេស៊ីលថែមទៀត។ លោក Pele បានរក្សាកំណត់ត្រាដែលពិបាកនឹងមានកីឡាករណាអាចធ្វើបាន ក្នុងនាមជាកីឡាករដែលឈ្នះពាន World Cup ចំនួន ៣លើកម្នាក់ឯង ដោយការឈ្នះលើកដំបូងក្នុងឆ្នាំ ១៩៥៨, ១៩៦២ និងឆ្នាំ ១៩៧០។ ៣. Diego Maradona លោក Diego Maradona ក៏ត្រូវបានចាត់ទុកជាកីឡាករល្អបំផុតមួយរូបប្រចាំប្រវត្តិសាស្ត្របាល់ទាត់ ជាពិសេសអំឡុងការប្រកួត World Cup ឆ្នាំ ១៩៨៦ ទល់នឹងក្រុមអង់គ្លេស។ ជាបុរសមួយរូប ត្រូវបានគេចងចាំថាជា បុរសដៃព្រះ«Hand of God» ដោយបានយកដៃទះចូលទី ហើយឈ្នះឱកាសឡើងវគ្គផ្តាច់ព្រ័ត្រ World Cup និងបានឈ្នះពានសម្រាប់ប្រទេសអាហ្សង់ទីន។ Messi ដែលជាបុគ្គលមួយរូប តែងត្រូវបានប្រៀបធៀបទៅនឹងលោក Maradona ក៏ធ្លាប់បានប្រើដៃទះបាល់ចូលទីម្តង ពេលប្រកួតទល់នឹងក្រុម Getafe ។ ៤. Johan Cruyff លោក Cruyff ក៏ជាវីរបុរសមួយរូបសម្រាប់ប្រទេសហូឡង់ ក៏ដូចជាក្រុម Barcelona។ លោក Cruyff ត្រូវបានគេជឿជាក់ថាជាបុរសមួយរូប ដែលស្វែងរកឃើញនៅបច្ចេកទេសបាល់ទាត់ថ្មីមួយ ដែលមានឈ្មោះថា «Total Football» ដែលជាបច្ចេកទេសមួយដ៏ពូកែ ក្នុងការលេងបាល់ ហើយគ្រប់គ្រងបាល់។ បច្ចុប្បន្នបច្ចេកទេសនេះ ត្រូវបានបន្តប្រើប្រាស់ដោយអ្នកចាត់ការលោក Pep Guardiola និងលោក Mikel Arteta។ ៥. Zinedine Zidane លោក Zidane ត្រូវបានគេចងចាំមិនភ្លេចចំពោះអាកប្បកិរិយាខឹងសម្បារ ដោយបានយកក្បាលទៅបុកកីឡាករអ៊ីតាលីម្នាក់អំឡុងព្រឹត្តិការណ៍ World Cup ឆ្នាំ ២០០៦ ដែលធ្វើឱ្យបារាំងរបូតពានរង្វាន់ពិភពលោក។ តែយ៉ាងណាបុរសសញ្ជាតិបារាំងរូបនេះ ត្រូវបានគេស្គាល់ថា ជាបុរសមួយរូប ដែលមានជំនាញដ៏ពូកែនៅក្នុងការបញ្ជូនបាល់ ក៏ដូចជាការស៊ុតបាល់ លាយឡំបច្ចេកទេសញ៉ាក់បាល់ អំឡុងជំនាន់លោកនៅជាកីឡាករលេងឱ្យក្រុម Real Madrid។ ជារឿងដ៏គួរឱ្យចងចាំមួយទៀតនោះ គឺការស៊ុតបាល់លើអាកាស (Volley) បញ្ចូលទីក្នុងការប្រកួតពានរង្វាន់ Champions League វគ្គផ្តាច់ព្រ័ត្រឆ្នាំ ២០០២ ដែលជាពេលលោកបានធ្វើឱ្យបាល់ទាត់ ក្លាយជាទៅសិល្បៈនៃការលេង នាបច្ចុប្បន្ន។ ៦. Alfredo di Stefano លោក Alfredo di Stefano ជាអតីតកីឡាករមួយរូប ដែលស៊ុតបាល់បញ្ចូលទីច្រើនជាងគេទី២ ប្រចាំក្លិប Real Madrid ឈរពីក្រោម Cristiano Ronaldo។ លោក Stefano បានជួយ Real Madrid ឈ្នះពាន European Cup ចំនួន ៥លើក ដែលជាពាន UEFA Champions League ពេលបច្ចុប្បន្ន។ ៧. Ronaldo Nazario វីរបុរសសញ្ជាតិប្រេស៊ីល ដែលបានឈ្នះពាន World Cup ចំនួន ២លើក ជាមួយនឹងពាន Ballon d’Or ២លើក ធ្លាប់បានបង្ហាញបច្ចេកទេសនៃការញ៉ាក់បាល់ ក៏ដូចជាការស៊ុតបាល់ដ៏មានជំនាញ ដើម្បីបំប៉ោងសំណាញ់ទីលើគូប្រកួត អំឡុងពេលលោកប្រកបអាជីពជាកីឡាករ។ យ៉ាងលោក Ronaldo Nazario ក៏ត្រូវបានបង្ខំចិត្តបញ្ចប់អាជីពនៅត្រឹមវ័យ ៣៤ឆ្នាំ ព្រោះតែបញ្ហារបួសញាំញី។ ៨. Garrincha ជាវីរបុរសក្រុមប្រេស៊ីលមួយរូប ដោយលោកក៏បានរួមចំណែកជួយប្រេស៊ីលឈ្នះពាន World Cup ឆ្នាំ ១៩៥៨ និងបានឈ្នះជាកីឡាករល្អប្រចាំការប្រកួតពេល World Cup ឆ្នាំ ១៩៦២ ដែលជាការឈ្នះពានពិភពលោកជាលើកទី២ ជាមួយនឹងលោក Pele ដែលបានរបួសកាលនោះ។ ៩. Zico វីរបុរសប្រេស៊ីលបន្ថែមមួយរូបទៀត បើទោះជាមិនធ្លាប់បានឈ្នះពាន World Cup ដោយផ្ទាល់ជាមួយនឹងក្រុមប្រេស៊ីល ប៉ុន្តែលោកក៏បានរួមចំណែកដ៏ធំនៅក្នុងក្រុមជម្រើសជាតិ ដែលឈ្នះ World Cup។ លោក Zico ត្រូវបានគេស្គាល់ថា ជាបុរសដែលមានបច្ចេកទេសបញ្ចប់ទីបានមុតស្រួចបំផុត ដែលមានរហស្សនាមថា«Deal Ball» ជាការស៊ុតពីចម្ងាយក្នុងពេល World Cup ឆ្នាំ ១៩៨២។ ១០. Cristiano Ronaldo ពិតជាភ្ញាក់ផ្អើលដែល Ronaldo ស្ថិតនៅចំណាត់ថ្នាក់ទី១០ ។ បុរសសញ្ជាតិព័រទុយហ្កាល់ ស័ក្តិសមស្ថិតនៅចំណាត់ថ្នាក់លេខ ២ បន្ទាប់ពី Lionel Messi ព្រោះតែរូបគេក៏បានឈ្នះពានរង្វាន់ Ballon d’Or លើកទី៥ ប្រចាំអាជីព។ Ronaldo ជាកីឡាករដែលរកបានគ្រាប់បាល់ច្រើនជាងគេបង្អស់លើពិភពលោក។ កីឡាករវ័យ ៣៩ឆ្នាំ ប្រធានក្រុមជម្រើសជាតិព័រទុយហ្កាល់ បានជួយក្រុមឈ្នះពានអន្តរជាតិលើកដំបូង UEFA Euro 2016 និងមាននាមជាកីឡាករដែលស៊ុតបាល់ឱ្យក្រុមជម្រើសជាតិច្រើនជាងគេ លើពិភពលោកដល់ទៅ ១២៨គ្រាប់។ កីឡាករក្រុម Al Nassr ក៏កាន់កាប់កំណត់ត្រាកីឡាករស៊ុតបាល់ច្រើនជាងគេក្នុងពានរង្វាន់ UEFA Champions League និងជាកីឡាករឈ្នះពានរង្វាន់នេះច្រើនជាងគេ ៥លើកថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6611.txt	កីឡាករវ័យក្មេងនៅក្នុងវិស័យបាល់ទាត់ តែងតែត្រូវបានគេចាប់អារម្មណ៍ខ្លាំងបំផុត ចំពោះទេពកោសល្យ និងបច្ចេកទេសថ្មីរបស់ពួកគេ នៅពេលដែលកីឡាករយុវជនទាំងនោះ បានឈានជើងចូលលេងឱ្យក្រុមឈុតធំៗនីមួយៗ។ កីឡាករវ័យក្មេងទាំងអស់នោះ ត្រូវបានគេចាត់ទុកថា ជាអ្នកស្នងតំណែងបន្តពីកីឡាករមានវ័យចាស់ៗ ហៀបនឹងបញ្ចប់អាជីព ដោយក្តីរំពឹងខ្លាំងទៅលើបច្ចេកទេសលេងបាល់ ទេពកោលស្យ។	កីឡាករយុវជនវ័យក្មេងៗ មានសមត្ថភាពទាំងអស់នោះ ក៏តែងតែក្លាយជាទីចាប់អារម្មណ៍ពីសំណាក់ក្លិបកំពូលៗជាច្រើន ក្នុងការនាំយកទៅអភិវឌ្ឍសមត្ថភាពបន្ថែម ក៏ដូចជាបង្កើតពួកគេឱ្យក្លាយជាតារាបាល់ទាត់ល្បីជំនាន់ក្រោយប្រចាំក្រុមថែមទៀត។ កីឡាករវ័យក្មេងទាំងនោះ ពិតជាមានតម្លៃថ្លៃខ្លាំង បើធៀបទៅនឹងកីឡាករវ័យចំណាស់ ទោះមានបទពិសោធន៍ច្រើនយ៉ាងណាក៏ដោយក្តី។ ជាឧទាហរណ៍កីឡាករវ័យក្មេង Kobbie Mainoo របស់ក្រុម Manchester United កំពុងស្ថិតនៅក្នុងកម្រិតមួយដ៏ខ្ពស់ ដែលត្រូវបានក្លិបជាច្រើនសម្លឹងឃើញពីសមត្ថភាពដ៏ល្អខ្លាំងរបស់គេ។ ទោះជាបីស្ថិតក្នុងក្លិបបិសាចក្រហមដែលកំពុងតែជួបវិបត្តិ តែទេពកោសល្យយុវជនរូបនេះ មិនថមថយឡើយ ដោយគេបានបង្កភាពភ្ញាក់ផ្អើលរហូតអាចចាប់ជម្រើសជាតិអង់គ្លេសលើកដំបូងថែមទៀត។ មានវ័យត្រឹម ១៨ឆ្នាំ ប៉ុណ្ណោះ Mainoo បានបង្ហាញខ្លួនលេងទល់នឹងក្រុមជម្រើសជាតិប្រេស៊ីល ឱ្យក្រុមតោកំណាចអង់គ្លេស កាលពីថ្ងៃទី២៣ ខែមីនា។ តែយ៉ាងណារូបគេនៅមិនទាន់ស្ថិតក្នុងនាមជាកីឡាករវ័យក្មេង ដែលមានតម្លៃខ្លួនថ្លៃនៅឡើយ បន្ទាប់ពីការបង្ហាញខ្លួនប៉ុន្មានលើករួចមកនេះ។ ខាងក្រោមនេះជាកីឡាករវ័យក្មេងដែលមានតម្លៃខ្លួនថ្លៃបំផុត បើតាមគេហទំព័រ Mirror Football៖ ១. Gavi វ័យ ១៩ឆ្នាំ តម្លៃ ៧៧លានផោន (៩៦,២លានដុល្លារ) ២. Lamine Yamal វ័យ ១៦ឆ្នាំ តម្លៃ ៦៤,២លានផោន (៧៩,៩លានដុល្លារ) ៣. Warren Zeire-Emery វ័យ ១៨ឆ្នាំ តម្លៃ ៥១,៣លានផោន (៦៣,៧លានដុល្លារ) ៤. Evan Ferguson វ័យ ១៨ឆ្នាំ តម្លៃ ៥១,៣លានផោន (៦៣,៧លានដុល្លារ) ៥. Endrick វ័យ ១៧ឆ្នាំ តម្លៃ ៤៧,១លានផោន(៥៨,៧លានដុល្លារ) ៦. Joao Neves វ័យ ១៩ឆ្នាំ តម្លៃ ៣៨,៥លានផោន (៤៧,៤លានដុល្លារ) ៧. Leny Yoro វ័យ ១៨ឆ្នាំ តម្លៃ ៣៤,២លានផោន (៤២,៤លានដុល្លារ) ៨. Mathys Tel វ័យ ១៩ឆ្នាំ តម្លៃ ៣៤,២លានផោន (៤២,៤លានដុល្លារ) ៩. Rico Lewis វ័យ ១៩ឆ្នាំ តម្លៃ ៣២,៥លានផោន (៣៩,៩លានដុល្លារ) ១០. Alejandro Garnacho វ័យ ២០ឆ្នាំ ៣០លានផោន (៣៧,៤លានដុល្លារ)។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6612.txt	លោក Xabi Alonso អ្នកាត់ការក្រុម Bayer Leverkusen បំបែកកំណត់ត្រាដែលកាន់កាប់ ១២ឆ្នាំរបស់លោក Antonio Conte ដែលធ្លាប់ដឹកនាំ Juventus មិនចាញ់សោះចំនួន៤៣ប្រកួត រដូវកាល ២០១១-១២។ កំណត់ត្រាថ្មី កើតឡើងបន្ទាប់ពី Leverkusen ទម្លាក់ West Ham United ឡើងទៅកាន់វគ្គពាក់កណ្តាលផ្តាច់ព្រ័ត្រ UEFA Europa League។	Leverkusen ស្មើ West Ham លទ្ធផល ១-១ នៅជំនួនជើងទី២ វគ្គ៨ក្រុមចុងក្រោយ ក្នុងកីឡដ្ឋាន London ដើម្បីឈ្នះកៅអីវគ្គពាក់កណ្តាលផ្តាច់ព្រ័ត្រជាមួយលទ្ធផលសរុបទាំង ២ជើង ៣-១។ បន្ទាប់ពីឆ្លងផុតវគ្គ ៨ក្រុមរួចមក ក្រុមម្ចាស់ពានក្របខណ្ឌ Bundesliga ដែលដឹកនាំដោយលោក Alonso នឹងត្រូវបន្តដំណើរទៅប៉ះក្រុម AS Roma នៅវគ្គ ១/២ ផ្តាច់ព្រ័ត្របន្តទៀត។ Leverkusen បានបញ្ចប់ដំណើរឈ្នះជើងឯកលីគកំពូលអាល្លឺម៉ង់ ១១រដូវកាលជាប់គ្នារបស់ក្រុម Bayern Munich ក្រោយសប្តាហ៍មុនពួកគេបានបំបាក់ក្រុម Werder Bremen លទ្ធផល ៥-០។ ឈ្នះ Bundesliga លើកដំបូងLeverkusen ប្រើពេល ១២០ឆ្នាំ ដើម្បីសម្រេចក្តីស្រម៉ៃជាប្រវត្តិសាស្ត្របស់ខ្លួន។ បន្ទាប់ពីពានលីគកំពូលអាល្លឺម៉ង់ ក្រុមស្ថិតក្រោមការដឹកនាំរបស់ Alonso កំពុងសម្លឹងការប្រជែងពាន ៣ ក្នុងរដូវកាល ក្នុងមាន Europa League និង German Cup។ ត្រឡប់មកការប្រកួត Europa League ក្រោយបំបាក់ក្រុម West Ham រួចមក Leverkusen ក៏បានបំបែកកំណត់ត្រាដ៏ពិសេសមួយ ព្រមទាំងបន្តកំណត់ត្រារបស់ខ្លួននៅក្នុងបាល់ទាត់តំបន់អឺរ៉ុបថែមទៀត។ ក្រុមរបស់លោក Xabi Alonso ឆ្លងកាត់ការប្រកួតចំនួន ៤៤លើកមិនដែលចាញ់ ដោយក្លាយជាក្រុមដំបូងគេបង្អស់ដែលមានកំណត់ត្រាមួយនេះប្រចាំលីគកំពូលអឺរ៉ុបទាំង ៥។ Leverkusen បានបំបែកកំណត់ត្រាដែលកាន់កាប់ដោយក្រុម Juventus ដែលប្រកួតចំនួន ៤៣លើកមិនដែលចាញ់ កាលនោះស្ថិតក្រោមការដឹកនាំរបស់លោក Antonio Conte ចន្លោះពីខែឧសភា ឆ្នាំ ២០១១ ដល់ខែឧសភា ឆ្នាំ ២០១២។ ការចាញ់លើកចុងក្រោយរបស់ Leverkusen មកដល់ពេលនេះមានរយៈពេល ៣២៨ថ្ងៃ ដោយនៅក្នុងខែឧសភា ឆ្នាំ ២០២៣ ពេលដែលពួកគេចាញ់ក្រុម VfL Bochum លទ្ធផល ៣-០ ថ្ងៃប្រកួតចុងក្រោយរបស់ Bundesliga៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6613.txt	ក្តីសង្ឃឹមប្រជែងពាន Premier League កាន់តែកើនឡើងសម្រាប់ Arsenal បន្ទាប់ពីពួកគេយកឈ្នះ Chelsea ដល់ទៅ ៥-០ ក្នុងជំនួបលីគសប្តាហ៍ទី៣៤។ កាំភ្លើងធំ កើន៧៧ពិន្ទុ នាំមុខ Liverpool ៣ពិន្ទុ និង Manchester City ៤ពិន្ទុ។	ខ្សែបម្រើ Kai Havertz និង ខ្សែការពារ Ben White រកបាន២គ្រាប់ម្នាក់ និង Leandro Trossard សម្រេចបាន១គ្រាប់ ដើម្បីជួយក្រុមលោក Mikel Arteta ទទួលបាន៣ពិន្ទុបន្ថែម ពីការប្រកួតលីគសប្តាហ៍ទី៣៤ នៅយប់ថ្ងៃទី២៣ ខែមេសា។ លទ្ធផលនេះ បានធ្វើឱ្យ Chelsea ក្រោមការដឹកនាំរបស់លោក Mauricio Pochettino រងភាពអាម៉ាស់យ៉ាងខ្លាំង។ ជ័យជម្នះ ៥-០ បានធ្វើឱ្យ Arsenal កើន៧៧ពិន្ទុពីកាប្រកួត៣៤លើក នាំមុខ Liverpool ចំនួន ៣ពិន្ទុ និង Man City ចំនួន ៤ពិន្ទុ។ យ៉ាងណាងក៏ដោយ Liverpool នៅសល់១ប្រកួត ឯ Man City នៅសល់២ប្រកួតក្នុងដៃ។ ៤ប្រកួតចុងក្រោយរបស់កាំភ្លើងធំ ប្រៀបដូចជាការប្រកួតវគ្គផ្តាច់ព្រ័ត្រ ក្នុងការប្រជែងជើងឯកលីគកំពូលអង់គ្លេសរដូវកាល ២០២៣-២៤។ Arsenal ខកខានគ្រង់ជើងឯក Premier League ២០រដូវកាលមកហើយ ពោលចាប់ពីឈ្នះលើកចុងក្រោយនៅរដូវកាល ២០០៣-០៤។ ៤ប្រកួតចុងក្រោយរបស់ Arsenal ត្រូវជួប Tottenham Hotspur, Bournemouth, Manchester United និង Everton។ តើ Arsenal អាចក្រសោបយកជើងឯកលីគកំពូលអង់គ្លេសនៅរដូវកាលនេះបាន ឬយ៉ាងណា? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6614.txt	ក្រុមការពារជើងឯក Manchester City បានវិលត្រឡប់ឡើងឈរលើកំពូលតារាងក្របខណ្ឌ Premier League ឡើងវិញ ក្រោយបំបាក់ក្រុមលំដាប់បាតតារាង Luton Town លទ្ធផល ៥-១។ ចំណែកក្រុម Tottenham Hotspur បន្តថយឱកាសប្រជែងកៅអីក្របខណ្ឌ UEFA Champions League ក្រោយពេលបរាជ័យក្រោមថ្វីជើង Newcastle United លទ្ធផល ៤-០។	Man City ឡើងឈរកំពូលតារាងបណ្តោះអាសន្នប៉ុណ្ណោះ ទល់បីជាមាន ៧៣ពិន្ទុ ដ្បិតក្រុម Arsenal និង Liverpool ទាំងពីរត្រូវប្រកួតរៀងៗខ្លួននាថ្ងៃទី១៤ ខែមេសា ក្នុងជំនួបក្របខណ្ឌ Premier League។ ទាំង Arsenal ធ្លាក់ទៅលេខ ២ និង Liverpool លេខ ៣ មាន ៧១ពិន្ទុ ដូចគ្នា។ យ៉ាងណាការឡើងឈរកំពូលតារាងឡើងវិញ គឺជាសញ្ញាប្រាប់ថា Man City កំពុងតែបង្ហាញថាខ្លួនក៏ស្រែកឃ្លានក្នុងការការពារតំណែងជើងឯក ក៏ដូចជាស្វែងរកការឈ្នះពានលីគកំពូលអង់គ្លេសលើកទី៤ ជាប់គ្នា។ ពានរង្វាន់ Premier League រដូវកាល ២០២៣-២៤ តម្រូវឱ្យ Man City, Arsenal និង Liverpool ត្រូវឆ្លងកាត់ការប្រកួតល្អបំផុតជាមួយជ័យជម្នះជាដាច់ខាត ប្រសិនបើក្រុមទាំង ៣ នេះចង់លើកពាន។ ដោយឡែក Tottenham Hotspur ដែលមានក្តីរំពឹងចំណាត់ថ្នាក់ក្រុមកំពូលតារាងទាំង ៤ ដើម្បីកៅអី UCL រដូវកាលក្រោយ កំពុងតែមានភាពរង្គោះរង្គើ ក្រោយចាញ់ការប្រកួត ៤-០ ត្រូវ Newcastle United បំបាក់។ Newcastle United ឡើងមកឈរតំណែងលេខ ៦ ខណៈខ្លួនក៏ជាក្រុមមានក្តីរំពឹងសម្រាប់កៅអីពានរង្វាន់អឺរ៉ុបដូចគ្នា។ Manchester United បន្តទម្លាក់ពិន្ទុ ធ្លាក់ទៅឈរនៅលេខ ៧ ក្រោយពេលប្រកួតស្មើលទ្ធផល ២-២ ទល់នឹងក្រុម AFC Bournemouth។ កីឡាករប្រធានក្រុម Bruno Fernandes ស៊ុតបាល់ ២គ្រាប់ ដើម្បីជួយដណ្តើម ១ពិន្ទុសម្រាប់ក្រុមដឹកនាំដោយលោក Erik ten Hag។ នាតំបន់ខាងក្រោមវិញ Brentford ស្វែងរកបាន ៣ពិន្ទុ ដោយងាយដើម្បីគេចចេញពីបញ្ហាអង្គុយក្បែតំបន់កាត់ចោល ក្រោយពេលបំបាក់លើក្រុមបាតតារាង Sheffield United ដែលត្រូវបានគេដឹងថាអស់ឱកាសរួចទៅហើយនោះ។ ក្រុម Nottingham Forest ក៏បានខកខានឱកាសខ្លួនដូចគ្នាក្នុងការស្វែងរកពិន្ទុ ដើម្បីគេចចេញពីតំបន់គ្រោះថ្នាក់ បន្ទាប់ពីខ្លួនប្រកួតស្មើ Wolverhampton Wanderer លទ្ធផល ២-២។ Forest ស្ថិតនៅចំណាត់ថ្នាក់លេខ ១៧ ដោយមានគម្លាត ១ពិន្ទុ ពីក្រុម Luton Town លេខ ៣ បាតតារាង និង ៦ពិន្ទុពីក្រុម Burnley លេខ ២ បាតតារាង ក្រោយពួកគេស្មើ ១-១ Brighton & Hove Albion៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6615.txt	Inter Milan បានក្លាយជាម្ចាស់ជើងឯកលីគកំពូលអ៊ីតាលី Serie A រដូវកាល ២០២៣-២៤ ក្រោយរកបានពិន្ទុនាំមុខដាច់គេ ត្រឹមសប្តាហ៍ទី៣៣។ ក្នុងចំណោមលីគកំពូលទាំង៥នៅអឺរ៉ុប អ៊ីតាលី និងអាល្លឺម៉ង់ Bundesliga រកឃើញជើងឯក ស្របពេល La Liga របស់អេស្ប៉ាញ និងបារាំង Ligue 1 កៀកនឹងរកឃើញម្ចាស់ពាន លើកលែងតែ Premier League របស់អង់គ្លេស ដែលមាន៣ក្រុមប្រដេញគ្នាខ្លាំង។	៣ពិន្ទុបន្ថែមពីជ័យជម្នះលើ AC Milan ក្នុងលទ្ធផល ២-១ ក្នុងជំនួបលីគសប្តាហ៍ទី៣៣ នៅយប់ថ្ងៃទី២២ ខែមេសា គ្រប់គ្រាន់ដើម្បីជួយ Inter Milan ក្រសោបបានជើងឯកពានរង្វាន់ Serie A តែម្តង។ ឆ្លងកាត់ការប្រកួត៣៣លើក ក្រុមដែលមានលោក Simone Inzaghi ជាអ្នកដឹកនាំ រកបាន៨៦ពិន្ទុ នាំមុខក្រុមលេខពីរ AC Milan ដល់ទៅ១៧ពិន្ទុ ខណៈការប្រកួតសល់តែ៥លើក នឹងបញ្ចប់រដូវកាល។ ឈ្នះជើងឯករដូវកាលនេះ មានន័យថា Inter Milan គ្រងពានលីគកំពូលអ៊ីតាលី២០សម័យ ច្រើនជាងគេលំដាប់ទី២ បន្ទាប់ Juventus ឈ្នះច្រើនជាងគេជាកំណត់ត្រា ៣៦លើក។ ក្នុងចំណោមលីគកំពូលទាំង៥នៅអឺរ៉ុប គិតមកទល់ពេលនេះ មានតែ Inter Milan និង Bayer Leverkusen បានគ្រងតំណែងជើងឯកលីគកំពូលរៀងខ្លួនរួចហើយ នៅឡើយតែ La Liga, Ligue 1 និង Premier League។ យ៉ាងណាក៏ដោយ Real Madrid និង Paris Saint-Germain ជាក្រុមមានប្រៀបក្នុងការការពារតំណែងជើងឯកលីគកំពូលរបស់ពួកគេរៀងៗខ្លួន។ ក្រុមរហ្សនាមអធិរាជស រកបាន៨១ពិន្ទុ ពីការប្រកួត៣២លើក នាំមុខគូប្រជែង Barcelona ដែលនៅលេខ២ចំនួន១១ពិន្ទុ ស្របពេលការប្រកួតនៅសល់៦លើកទៀតនឹងបញ្ចប់រដូវកាល។ តាមរយៈគម្លាតពិន្ទុនេះ ត្រូវបានគេមើលឃើញថាក្រុមរបស់លោក Carlo Ancelotti មានភាគរយខ្ពស់បំផុតដើម្បីក្លាយជាជើងឯក La Liga នៅរដូវកាល ២០២៣-២៤នេះ។ PSG ក៏មានភាគរយខ្ពស់ក្នុងការការពារជើងឯកលីគកំពូលបារាំងរបស់ផងដែរ ដ្បិតមាន១១ពិន្ទុ នាំមុខគូប្រជែង AS Monaco។ ឆ្លងកាត់ការប្រកួត២៩លើកដូចគ្នា ក្រុមយក្សបារាំងរកបាន៦៦ពិន្ទុ ស្របពេល Monaco មាន៥៥ពិន្ទុ ខណៈសល់ការប្រកួត៥លើកទៀតប៉ុណ្ណោះនឹងបញ្ចប់រដូវកាល។ នៅលីគកំពូលអង់គ្លេសឯណោះវិញ ៣ក្រុមកំពុងប្រដេញគ្នាយ៉ាងស្វិតស្វាញ។ Arsenal, Liverpool និង ម្ចាស់ការពារតំណែងជើងឯក Manchester City ត្រូវបានគេមើលឃើញថា នឹងប្រដេញគ្នារហូតប្រកួតចុងក្រោយ ដើម្បីរកម្ចាស់ជើងឯក។ កាំភ្លើងធំ និងហង្សក្រហម ដែលឈរលេខ១ និងលេខ២បណ្តោះអាសន្នមាន៧៤ពិន្ទុ ដូចគ្នា ក្រោយការប្រកួត៣៣លើក ស្របពេល មេឃខៀវ ដែលនៅលេខ៣ រកបាន៧៣ពិន្ទុ តែទើបប្រកួត៣២លើកប៉ុណ្ណោះ។ Arsenal និង Liverpool នៅសល់៥ប្រកួតដូចគ្នា ឯ Man City មាន៦ប្រកួត ក្នុងការប្រជែងយកតំណែងជើងឯក Premier League រដូវកាល ២០២៣-២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6616.txt	ខ្សែប្រយុទ្ធ Neymar Jr ត្រូវបានគេស្គាល់ថា ជាកីឡាករដែលតែងនិយមប្រើប្រាស់ក្បាច់ញ៉ាក់ដ៏ប៉ិនប្រសប់ អំឡុងការប្រកួត។ ដោយសារបច្ចេកទេសដ៏ពិសេសនេះហើយ បានធ្វើឱ្យរូបគេក្លាយជាកីឡាករ ដែលពូកែក្នុងការបង្កើតឱកាសរកគ្រាប់បាល់ និងមានភាពល្បីល្បាញ។ តែយ៉ាងណា Neymar Jr បាននិយាយថា មានកីឡាករ ៥រូបទៀត ដែលមានបច្ចេកទេសញ៉ាក់បាល់ល្អជាងខ្លួន។	កាលពីប៉ុន្មានឆ្នាំមុន Neymar បានក្លាយជាកីឡាខ្លាំងពូកែមួយរូប នៅលើពិភពលោក ដែលបាននាំយកបច្ចេកទេសលេងបាល់ បែបផែនជនជាតិដើមប្រទេសប្រេស៊ីល បង្ហាញទៅពិភពបាល់ទាត់ម្តងទៀត។ ភាគច្រើនគ្មានកីឡាករខ្សែប្រយុទ្ធប្រេស៊ីលរូបណា អាចធ្វើបានរាល់បច្ចេកទេសដ៏ពិសេសទាំងនេះ រាល់ការប្រកួតឡើយ។ នៅពេលដែល Neymar Jr ល្បីខ្លាំងបំផុត គឺជាមួយក្លិប Barcelona បន្ទាប់ពីបានចាកចេញពីក្លិប Santos របស់ប្រទេសប្រេស៊ីល។ Neymar បានក្លាយជាមិត្តដ៏ល្អពេលលេងជាមួយនឹងខ្សែប្រយុទ្ធ Lionel Messi នឹង Luis Suarez ត្រូវបានគេស្គាល់ថា ជាខ្សែប្រយុទ្ធជួរមុខដ៏មានគ្រោះថ្នាក់បំផុត។ មានទេពកោលស្យដ៏ពិសេស Neymar ត្រូវបានក្លិប Paris Saint Germain នាំយកទៅចូលរួមក្រុម ដោយធ្វើឱ្យរូបគេក្លាយជាកីឡាករមានតម្លៃខ្លួនថ្លៃបំផុតលើពិភពលោក ដោយតម្លៃនៃការផ្ទេរកាលឆ្នាំ ២០១៧ ប្រមាណ ២២២លានអឺរ៉ូ។ យ៉ាងណាទៅដល់ទឹកដីបារាំង ខ្សែប្រយុទ្ធរកគ្រាប់បាល់ច្រើនជាងគេប្រចាំជម្រើសជាតិប្រេស៊ីល ហាក់ធ្វើមិនបានល្អដូចពេលនៅ Barca នឹងបរាជ័យជួយក្រុម PSG ប្រជែងពាន UCL។ កាលពីឆ្នាំ ២០២៣ Neymar បានចាកចេញពី PSG ទៅកាន់ក្លិប Al Hilal របស់ប្រទេសអារ៉ាប៊ីសាអូឌីត ស្ថិតក្នុងតំបន់មជ្ឈិមបូព៌ា ដោយតារាវ័យ ៣១ឆ្នាំ ត្រូវបានគេរំពឹងថានឹងទទួលបានប្រាក់ថ្លៃពលកម្មប្រមាណ ១៤០លានដុល្លារក្នុងមួយឆ្នាំ។ តែលេងបានត្រឹមតែប៉ុន្មានប្រកួត Neymar បានជួបបញ្ហារបួសដាច់សរសៃពួរជង្គង់ធ្ងន់ធ្ងរ ហើយបានសម្រាកព្យាបាលរហូតមកដល់ជិតបញ្ចប់រដូវកាល ២០២៣-២៤។ នាពេលថ្មីៗនេះ Neymar បានធ្វើកិច្ចសម្ភាសជាមួយនឹងគេហទំព័រកីឡា Oh My Goal ដោយក្នុងកិច្ចសម្ភាសនោះ តារាបាល់ទាត់សញ្ជាតិប្រេស៊ីល បានអះអាងថា មានកីឡាករ ៥រូប លើពិភពលោក ដែលមានបច្ចេកទេសលេងបាល់ពូកែជាងខ្លួន។ កីឡាករទាំង ៥ ដែល Neymar Jr បានជ្រើសរើសនោះរួមមាន៖ ១. Lionel Messi មិនមែនជារឿងភ្ញាក់ផ្អើលឡើយ Messi ធ្លាប់ជាអតីតដៃគូរបស់ Neymar មួយរូបផងដែរ ប្រៀបបានទៅនឹងមិត្តភក្ក័ដ៏ល្អ កីឡាករទាំង ២ តែងចំណាយពេលវេលាជាមួយគ្នាច្រើន អំឡុងពេលក្នុងក្លិបតែមួយទាំងនៅ Barcelona និង PSG។ ២. Eden Hazard Hazard ទើបតែប្រកាសចូលនិវត្តន៍កាលពីឆ្នាំ ២០២៣ កន្លងទៅ បន្ទាប់ពីរូបគេបានផុតកិច្ចសន្យាជាមួយនឹងក្លិប Real Madrid។ Hazard កាលនៅក្លិបតោខៀវ Chelsea រូបគេបានបង្កភាពភ្ញាក់ផ្អើលខ្លាំងពីបច្ចេកទេសនៃការញ៉ាក់បាល់ ហើយធ្វើឱ្យមានភាពល្បីល្បាញខ្លាំងលើពិភពលោកកាលនោះ។ ៣. Kevin De Bruyne ខ្សែបម្រើក្រុម Manchester City ជាកីឡាករដ៏សំខាន់មួយរូប តែងបង្កើតឱកាសស៊ុតបាល់បញ្ចូលទីដល់មិត្តរួមក្រុម។ កីឡាករអន្តរជាតិប៊ែលហ្សិកមួយនេះ ពិតជាមានជំនាញខ្លាំងក្នុងការបង្កើតឱកាសពីការប៉ះបាល់ដ៏ច្បាស់ និងចំគោលដៅបំផុតនៅក្នុងក្រុមរបស់លោក Pep Guardiola។ ៤. Marco Verratti ជាអតីតមិត្តរួមក្រុមរបស់ Neymar កាលនៅក្លិប PSG ខ្សែបម្រើសញ្ជាតិអ៊ីតាលីក៏មានជំនាញប៉ិនប្រសប់ ខាងផ្នែកញ៉ាក់បាល់មួយរូបផងដែរ ក៏ដូចជាការបិតបាំងការពារត្រង់តំបន់ខ្លួនបានកាន់កាប់។ ៥. Thiago Alcantara ជាអតីតកីឡាករក្រុម Liverpool ដោយបុរសសញ្ជាតិអេស្ប៉ាញ កាត់ប្រេស៊ីលរូបនេះ ក៏មានបច្ចេកទេសនៃការគ្រប់គ្រងបាល់ដ៏ស្អិតរមួត ការបញ្ជូនបាល់ច្បាស់ៗចំគោលដៅ ព្រមទាំងបច្ចេកទេសញ៉ាក់បាល់ថែមទៀត។ Thiago ដ៏ធ្លាប់បានរួមចំណែកខ្លាំងនៅក្នុងក្រុម Barcelona, Bayern Munich ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6617.txt	មិនមានការប្រកួតឡើងវិញឡើយ ក្នុងពានរង្វាន់ FA Cup ចាប់ពីរដូវកាល ២០២៤-២៥ តទៅ ដោយក្រុមទាំងអស់ត្រូវប្រកួតគ្នារកឈ្នះចាញ់តែមួយជើងប៉ុណ្ណោះ ចាប់ពីជុំទី១។ ការផ្លាស់ប្តូរទម្រង់ថ្មីនេះ ធ្វើឡើងក្រោយមានការព្រមព្រៀងគ្នារវាង សហព័ន្ធបាល់ទាត់អង់គ្លេស (FA) និង Premier League ក្នុងគោលបំណងពង្រឹងសមត្ថភាពការប្រកួតប្រជែងក្នុងស្រុក។ នេះបើតាមការប្រកាសរបស់ FA។	ខុសប្លែកពីការប្រកួតមុនៗ ដែលធ្វើនៅតាមចន្លោះនៃសប្តាហ៍នីមួយៗ FA Cup នឹងត្រូវប្តូរទៅប្រកួតរៀងរាល់ថ្ងៃចុងសប្តាហ៍វិញចាប់ពីរដូវកាលក្រោយ ចាប់ពីជុំទី១ ដល់ទី៥ និងវគ្គ ៨ក្រុមចុងក្រោយ។ កន្លងមក ការប្រកួតដែលបញ្ចប់លទ្ធផលស្មើ នឹងត្រូវមានការប្រកួតលើកទី២ ដើម្បីកាត់ក្តីឈ្នះចាញ់ ប៉ុន្តែចាប់ពីរដូវកាលក្រោយក្រោយបញ្ចប់លទ្ធផលស្មើនៅម៉ោង៩០នាទី ត្រូវបន្តទៅកាត់ក្តីប៉េណាល់ទីតែម្តង។ «រូបមន្តការប្រកួតបច្ចុប្បន្ន ដែលគ្មានការប្រកួតឡើងវិញចាប់ពីជុំទី៥ កំពុងតែបន្តពង្រីកការប្រកួតប្រជែងដ៏ត្រឹមត្រូវមួយ។ នៅពេលដែល FA Cup មានការប្រកួតនោះនឹងគ្មានការប្រកួតរបស់ Premier League ធ្វើចំថ្ងៃជាមួយគ្នាឡើយ។»។ នេះបើតាមសេចក្តីប្រកាសរបស់ FA។ ការសម្រាកពាក់កណ្តាលរដូវកាលក៏ត្រូវបានដកចេញពីប្រតិទិនផងដែរ ដើម្បីអនុញ្ញាតឱ្យ Premier League ចាប់ផ្តើមការប្រកួតឡើងវិញនៅពាក់កណ្តាលខែសីហា និងផ្តល់ការសម្រាកបិទរដូវកាលបានយូរជាងសព្វដង។ ការផ្លាស់ប្តូររូបមន្តប្រកួតថ្មីទទួលបានរិះគន់យ៉ាងខ្លាំងពីសំណាក់អ្នកគាំទ្រ និងជាពិសេសក្លិបមួយចំនួនដែលស្ថិតនៅលីគលំដាប់ទាប។ អ្នកអត្ថាធិប្បាយមួយចំនួនក៏បានលើកឡើងថា ការផ្លាស់ប្តូរធ្វើឱ្យការប្រកួតពានរង្វាន់មានវ័យចំណាស់របស់អង់គ្លេសមួយអស់តម្លៃ។ កាលពីមុន FA Cup បានក្លាយជាឃ្លាំងហិរញ្ញវត្ថុដ៏សំខាន់មួយសម្រាប់ក្លិបតូចៗ ក្នុងការស្វែងរកប្រាក់ចំណូលពីការប្រកួត ជាពិសេសនៅពេលដែលពួកគេបានប្រកួតស្មើ ហើយ ទទួលបានការប្រកួតឡើងវិញ ដែលជាផលចំណេញពីសិទ្ធិនៃការផ្សាយ ក៏ដូចជាការលក់សំបុត្រនានា។ ការលុបចោលការប្រកួតឡើងវិញតាំងពីជុំទី១ នឹងធ្វើឱ្យក្លិបតូចៗបាត់បង់ប្រភពចំណូលមួយផ្នែកសម្រាប់ការអភិវឌ្ឍក្លិបពួកគេ។ បើតាមសម្តីរបស់លោក Mark Bullingham នាយកប្រតិបត្តិ FA កិច្ចព្រមព្រៀងរវាង FA និង Premier League នឹងជួយធ្វើពានរង្វាន់ FA Cup ក្លាយជាពានរង្វាន់ដ៏ពិសេសមួយដែលមានការប្រកួតស្ថិតក្នុងថ្ងៃចុងសប្តាហ៍ដើម្បីជួយបន្ថែមប្រតិទិនការប្រកួតឱ្យកាន់តែទាក់ទាញ និងប្រកួតមមាញឹកជាងមុន។ យ៉ាងណាក៏ដោយ ស្ថាប័ន EFL ដែលមានលោក Trevor Birch ជាប្រធាន បាននិយាយថាការផ្លាស់ប្តូររូបមន្តរបស់ FA Cup ធ្វើឱ្យមានការខកចិត្ត និងអាម៉ាស់បំផុត។ ក្លិបមកពីលីគ League 2 របស់អង់គ្លេស Tranmere Rovers ក៏បានចេញសេចក្តីថ្លែងការណ៍របស់ខ្លួនថ្កោលទោសចំពោះការផ្លាស់ប្តូរមួយនេះ ចំណែកក្លិប Grimsby Town បានលើកឡើងថា នេះជាការធ្វើឱ្យបាត់បង់ភាពអស្ចារ្យនៃពានរង្វាន់ FA Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6618.txt	តុលាការអាជ្ញាកណ្តាលបញ្ជាឱ្យ ក្លិប Juventus បង់ប្រាក់សំណងទៅ Cristiano Ronaldo ៩,៨លានអឺរ៉ូ (១០លានដុល្លារ) ដែលជាប្រាក់ជំពាក់ថ្លៃបៀវត្សរ៍។	ក្លិប Juventus ជំពាក់ប្រាក់ឈ្នួល Ronaldo ប្រហែល ១៩,៥លានអឺរ៉ូ (២០,៨១លានដុល្លារ) ព្រមទាំងការកាត់ប្រាក់ខែដែលព្រមព្រៀងគ្នាអំឡុងជំងឺរាតត្បាតកូវីដ-១៩ ថែមទៀត។ បើតាមសេចក្តីសម្រេចរបស់តុលាការអាជ្ញាកណ្តាល ក្លិប Juventus ត្រូវបង់ប្រាក់ពាក់កណ្តាល តាមការស្នើរបស់ខ្សែប្រយុទ្ធវ័យ ៣៩ឆ្នាំ សញ្ជាតិព័រទុយហ្កាល់ បច្ចុប្បន្នកំពុងប្រកបអាជីព នៅទឹកដីប្រទេសអារ៉ាប៊ីសាអូឌីត ក្លិប Al Nassr។ យ៉ាងណាក៏ដោយ ក្រោយពេលមានសេចក្តីសម្រេចពីតុលាការអាជ្ញាកណ្តាល ក្លិប Juventus ក៏ចេញបកស្រាយ និងសុំពិនិត្យមើលសេចក្តីសម្រេចរបស់តុលាការ។ «ក្រុមប្រឹក្សាអាជ្ញាកណ្តាល បានបញ្ជាក់ពីសុពលភាពនៃកិច្ចព្រមព្រៀងកាត់បន្ថយសំណង សម្រាប់ Ronaldo ដែលលេងឱ្យ Juventus អំឡុងរដូវកាល ២០២០-២១។ ពួកគេបានយល់ព្រមមួយផ្នែកនូវសំណើរដែលធ្វើឡើងដោយ Ronaldo ដោយបញ្ជាក់ពីការទទួលខុសត្រូវមុនកិច្ចសន្យារបស់ Juventus ដែលបណ្តាលមកពីការចរចាមិនបានសម្រេច ហើយបញ្ជាឱ្យចុងចោទបង់ប្រាក់ប្រហែល ១០លានដុល្លារ។ Juventus ក៏មានការគាំទ្រផ្នែកផ្លូវច្បាប់ផ្ទាល់ខ្លួន ដូច្នេះការត្រួតពិនិត្យទៅលើការសម្រេចចិត្តរបស់ក្រុមប្រឹក្សាអាជ្ញាកណ្តាល និងត្រូវបានធ្វើឡើង ដើម្បីភាពត្រឹមត្រូវ។»។ នេះបើតាមការប្រកាសរបស់ក្លិប Juventus។ Ronaldo ធ្លាប់បានលេងឱ្យ Juventus ដោយផ្ទេរពី Real Madrid ក្នុងឆ្នាំ ២០១៨ ដោយគេក៏បានជួយក្រុមរហស្សនាមសេះបង្កង់ឈ្នះពាន Serie A ចំនួន ២លើក, Italian Cup ១លើក និង Super Cup ចំនួន ២លើកថែមទៀត មុនពេលចាកចេញទៅចូលរួមជាមួយក្លិបចាស់ Manchester United ក្នុងឆ្នាំ ២០២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6619.txt	លោក Joan Laporta ប្រធានក្លិប Barcelona ទាមទារឱ្យមានការប្រកួតឡើងវិញទល់នឹង Real Madrid ក្នុងជំនួប El Clasico ប្រសិនបើរកឃើញថា មានបញ្ហាទៅលើប្រព័ន្ធជំនួយការអាជ្ញាកណ្តាល (VAR) ដែលធ្វើឱ្យក្រុមខ្លួនចាញ់។	គ្រាប់បាល់ស៊ុតបញ្ចូលទីរបស់ Lamine Yamal ត្រូវបានអ្នកចាំទី Andriy Lunin សង្គ្រោះចេញពីទី នៅពេលដែលក្រុមទាំងពីរកំពុងមានលទ្ធផលស្មើ ១-១ ក្នុងវគ្គទីមួយ។ គ្រាប់បាល់នោះត្រូវបានគេគិតថាជាគ្រាប់បាល់ស៊ុតបញ្ចូលទី ប៉ុន្តែក្របខណ្ឌ La Liga មិនមានប្រព័ន្ធចាប់គ្រាប់បាល់ Goal-Line Technology ឡើយ ជាហេតុអាជ្ញាកណ្តាលមិនផ្តល់គ្រាប់បាល់ ហើយចំណែក VAR បានបង្ហាញថាគ្រាប់បាល់នោះមិនឆ្លងបន្ទាត់ទីឡើយ។ Real Madrid យកឈ្នះក្រោយបញ្ចប់ការប្រកួតលទ្ធផល ៣-២ ដោយ Jude Bellingham ជាអ្នកស៊ុតបាល់ជ័យជម្នះចុងម៉ោង។ បច្ចុប្បន្ន Real Madrid មានគម្លាត ១១ពិន្ទុដាច់កំពូលតារាង ពី Barcelona ខណៈនៅសល់ត្រឹមតែ ៦ប្រកួតទៀតប៉ុណ្ណោះក្នុងដៃ។ «មានឧប្បត្តិហេតុដែលអាចជជែកគ្នាបានជាច្រើននៅក្នុងការប្រកួត ប៉ុន្តែក្នុងចំណោមពួកគេទាំងអស់ជារឿងមួយដ៏សំខាន់ ព្រោះវានឹងក្លាយជាការផ្លាស់ប្តូរលទ្ធផលនៃការប្រកួត។ ចំពោះគ្រាប់បាល់របស់ Yamal ក្នុងនាមជាក្លិបមួយ យើងចង់មានការបញ្ជាក់ច្បាស់លាស់ថា គ្រាប់បាល់នោះចុះ ឬក៏អត់។»។ លោក Laporta ទាមទារការបញ្ជាក់ពីក្លិប Real Madrid ដ្បិតការប្រកួតធ្វើឡើងនៅ Santiago Bernabéu។ បើតាមការលើកឡើងបន្ថែមរបស់លោក Laporta តាមរយៈវីដេអូបង្ហោះលើគេហទំព័រក្លិប Barca នឹងស្វែងរក ក៏ដូចជាស៊ើបអង្កេតលើករណីខាងលើ ដើម្បីចាត់វិធានការផ្លូវច្បាប់។ លោក Laporta ក៏បានទាមទារថាប្រសិនបើរកឃើញថាមានកំហុស នោះក្លិបលោកនឹងចាត់វិធានការស្មើសុំឱ្យមានការប្រកួតឡើងវិញ។ ការប្រកួតមួយរបស់លីគកំពូលបែលហ្ស៊ិក រវាងក្រុម Anderlecht និង Genk ត្រូវបានរៀបចំឡើងវិញ កាលពីដើមរដូវកាលនេះ បន្ទាប់ពីការប្រកួតកន្លងទៅមានបញ្ហាទៅលើប្រព័ន្ធ VAR ដែលធ្វើឱ្យប៉ះពាល់ដល់ច្បាប់នៃការប្រកួត។ តែយ៉ាងណាតុលាការកីឡារបស់បែលហ្ស៊ិក បានកែប្រែការសម្រេចចិត្តវិញ ដោយមិនឱ្យការប្រកួតនោះធ្វើឡើងវិញ។ បញ្ហាប្រព័ន្ធ VAR កន្លងមកក៏ធ្លាប់បានកើតមានរួចមកហើយក្នុងលីគប្រទេសអេស្ប៉ាញ ដោយកាលពីរដូវកាលមុន ក្រុមអាជ្ញាកណ្តាលមិនតម្រូវឱ្យផ្តល់រូបភាពនៃគ្រាប់បាល់ពេញលេញទៅកាន់ក្លិបដែលតវ៉ានោះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_662.txt	នាយករដ្ឋមន្ត្រីអូស្ត្រាលី អាន់ថូនី អាល់បានីស បានបញ្ជាក់នៅថ្ងៃទី១២ ខែកញ្ញាថា លោកអាចនឹងធ្វើប្រជាមតិលើការផ្លាស់ប្ដូររបបដឹកនាំអូស្ត្រាលីទៅជាសាធារណរដ្ឋ ប្រសិនបើលោកជាប់ឆ្នោតជាមេដឹកនាំអាណត្តិទីពីរ។ ប៉ុន្តែលោកបដិសេធពិភាក្សាពីការបោះបង់រាជានិយមនៅពេលនេះឡើយព្រោះជារឿងមិនសមរម្យ ខណៈម្ចាស់ក្សត្រីយ៍អេលីហ្សាបែតទី២ (Elizabeth II) ទើបតែសោយទិវង្គត។	ការសោយទិវង្គតរបស់ម្ចាស់ក្សត្រីយ៍អេលីហ្សាបែតទីពីរ ជារឿងសោកស្ដាយមួយចំនួនចក្រភពអង់គ្លេស ក៏ដូចជាអាណាចក្រមួយចំនួនក្នុង Commonwealth ផងដែរ។ យ៉ាងណាមិញ ពេលវេលានេះក៏ជាឱកាសដ៏ល្អមួយចំពោះប្រទេសមួយចំនួនដែលចង់ផ្ដាច់ខ្លួនពីរបបរាជានិយម ហើយក្រសោបរបបសាធារណរដ្ឋវិញ ដោយក្នុងនោះក៏មានអូស្ត្រាលីមួយដែរ ដែលចលនាសាធារណរដ្ឋបានកើនឡើងនាពេលថ្មីៗនេះ។ ឆ្លើយក្នុងកិច្ចសម្ភាសមួយជាមួយទូរទស្សន៍ ABC News Breakfast ចំពោះសំណួរទាក់ទងនឹង ការធ្វើប្រជាមតិលើការកែប្រែទៅរបបសាធារណរដ្ឋក្នុងអាណត្តិទីពីរ នាយករដ្ឋមន្ត្រី អាន់ថូនី អាល់បានីស លើកឡើងថា ពេលនេះមិនមែនជាពេលដែលត្រូវឆ្លើយនឹងសំណួរមួយនេះឡើយ។ «វាមិនសមទេឥឡូវនេះ…ដើម្បីនិយាយអំពីការផ្លាស់ប្តូររដ្ឋធម្មនុញ្ញ។ អ្វីដែលសមស្របពេលនេះគឺដើម្បីរម្លឹកដល់ការបម្រើរការងារបស់ម្ចាស់ក្សត្រីយ៍អេលីហ្សាបែតទី២»។ លោក អាល់បានីស បញ្ជាក់បែបនេះរួចបន្តថា គោលបំណងក្នុងអាណត្តិរបស់លោកក្នុងពេលនេះ គឺទទួលស្គាល់ជនជាតិដើមភាគតិចអូស្ត្រាលីនៅក្នុងរដ្ឋធម្មនុញ្ញដែលជាជំហានដំបូងបង្អស់ក្នុងការផ្លាស់ប្តូរប្រមុខរដ្ឋ។ មេដឹកនាំអូស្ត្រាលីរូបនេះក៏បន្តថា ផែនការសម្រាប់ថ្ងៃឈប់សម្រាកសាធារណៈសម្រាប់ការកាន់ទុក្ខម្ចាស់ក្សត្រីយ៍នៅថ្ងៃទី២២ ខែកញ្ញា ក៏ត្រូវបានដាក់ចេញផងដែរ។ លោកបានសម្រេចលើថ្ងៃកាន់ទុក្ខនេះដោយបានពិគ្រោះយោបល់ជាមួយមេដឹកនាំរដ្ឋនិងដែនដីទាំងអស់ ព្រោះនេះជាព្រឹត្តិការណ៍ដ៏សំខាន់មួយដែលតម្រូវឱ្យមានការឆ្លើយតបឱ្យបានសមរម្យ។ លោក អាល់បានីស ក៏ប្រាប់ទូរទស្សន៍ ABC ទៀតថា ទោះបីជាការអនុវត្តតាមប្រពៃណីពេលខ្លះពិបាកក៏ដោយ ប៉ុន្តែប្រពៃណីក៏ជាផ្នែកមួយដ៏សំខាន់ផងដែរ។ នាយករដ្ឋមន្ត្រីអូស្ត្រាលីនឹងធ្វើដំណើរទៅទីក្រុងឡុងដ៍នៅថ្ងៃទី១៥ ខែកញ្ញាសម្រាប់ការចូលរួមពិធីបុណ្យសពរបស់ម្ចាស់ក្សត្រីយ៍។ គួរបញ្ជាក់ថា ចលនាងាកទៅសាធារណដ្ឋរបស់អូស្ត្រាលីបានបាត់បង់ឥទ្ធិពលទៅវិញបន្ទាប់ពីបរាជ័យនៃការបោះឆ្នោតប្រជាមតិឆ្នាំ១៩៩៩ ប៉ុន្តែការសោយទិសវង្គតរបស់ម្ចាស់ក្សត្រីអេលីហ្សាបែតទី២ បាន ជំរុញឱ្យមានការទាមទារនេះឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6620.txt	គ្មានក្រុមណាមួយពីអង់គ្លេស អាចបន្តដំណើរទៅកាន់វគ្គពាក់កណ្តាលផ្តាច់ព្រ័ត្រនៃពានរង្វាន់ UEFA Champions League នារដូវកាលនេះឡើយ ដោយ Arsenal បានចាញ់ម្ចាស់ផ្ទះ Bayern Munich ១-០ រីឯ Manchester City ត្រូវ Real Madrid ទម្លាក់ដោយប៉េណាល់ទីក្នុងទឹកដីខ្លួនឯង។	ការតែតបាល់បញ្ចូលទីនៅតង់ទីពីរ របស់ Joshua Kimmich នៅកីឡដ្ឋាន Allianz Arena ជាលទ្ធផលគ្រប់គ្រាន់សម្រាប់ Bayern Munich ឈានទៅកាន់វគ្គពាក់កណ្តាលផ្តាច់ព្រ័ត្រ ជាមួយនឹងសរុបលទ្ធផលទាំងពីរជើង ៣-២ លើ Arsenal Bayern ដែលទើបបាត់បង់ឱកាសឈ្នះជើងឯក Bundesliga ដោយសារមិនអាចប្រដេញទាន់ពិន្ទុ Bayer Leverkusen។ លទ្ធផលនេះ ធ្វើឱ្យក្តីសង្ឃឹមប្រជែងពាន Champions League ជាលើកទី៧ Arsenal Bayern ត្រូវរលុប ក្រោយខកខានអស់រយៈពេល៤ឆ្នាំ។ សម្រាប់កាំភ្លើងធំ Arsenal ដំណើរក្នុងតំបន់អឺរ៉ុបរបស់ពួកគេត្រូវបានបញ្ចប់ ហើយងាកទៅផ្តោតលើការប្រជែងពាន Premier League ដោយមាន Manchester City និង Liverpool ដែលជាគូប្រជែងពិន្ទុដ៏ស្វិតស្វាញ។ វាក៏ជារាត្រីដ៏ខកចិត្តផងដែរ សម្រាប់ម្ចាស់ការពារតំណែងជើងឯក Manchester City ក្នុងជំនួបជើងទីពីរ នៅទឹកដី Etihad របស់ខ្លួន។ ភ្ញៀវ Real Madrid បាននាំមុខ១គ្រាប់ នៅ១២នាទីដំបូង ដោយ Rodrygo ប៉ុន្តែ១៤នាទីមុនបញ្ចប់ការប្រកួត Kevin de Bruyne បានវាយបកតាមស្មើវិញ សម្រាប់មេឃខៀវ។ លទ្ធផលស្មើ ១-១ ឬ ៤-៤ បើគិតសរុបទាំងពីរជើង រក្សារហូតដល់បញ្ចប់ការបន្ថែមម៉ោង១៥នាទីពីរដង។ ឈានដល់ការកាត់ក្តីប៉េណាល់ទី Real បានយកឈ្នះ ៤-៣ ហើយត្រូវឆ្ពោះទៅកាន់វគ្គពាក់កណ្តាលផ្តាច់ព្រ័ត្រ ជាមួយនឹងក្តីសង្ឃឹមឈ្នះពានជាលើកទី១៥។ ការប្រកួតវគ្គពាក់កណ្តាលផ្តាច់ព្រ័ត្រ Bayern ត្រូវតទល់ជាមួយ Real។ រីឯ Dortmund ប្រជែងជាមួយ PSG ខណៈក្រុមពីអង់គ្លេស មិនមានមុខឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6621.txt	ខ្សែប្រយុទ្ធ Lionel Messi និងមិត្តរួមក្រុម Luis Suarez បានរួមគ្នាជួយក្រុម Inter Miami ប្រកួតយកឈ្នះលើក្រុម Sporting Kansas City លទ្ធផល ៣-២ នៅចំពោះមុខអ្នកគាំទ្រប្រមាណជាង ៧,៣ម៉ឺននាក់ នៅក្នុងកីឡដ្ឋាន Arrowhead ក្នុងទីក្រុង Kansas រដ្ឋ Missouri។	ជ័យជម្នះទល់ Kansas City គឺជាការវិលត្រឡប់មកវិញនៅក្នុងការប្រកួតក្របខណ្ឌ Major League Soccer លើកដំបូងចាប់តាំងពីថ្ងៃទី២ ខែមីនា មកម្ល៉េះ ដោយការខកខានព្រោះតែរបួស។ វិលមកការប្រកួតវិញ Messi ស៊ុតបាល់ពីចម្ងាយ ដោយប្រើប្រាស់ជើងឆ្វេងដ៏ប៉ិនប្រសប់ ទម្លុះសំណាញ់ទីគូប្រកួត រួមចំណែករកគ្រាប់បាល់ដល់ Inter Miami។ ២គ្រាប់ផ្សេងទៀតរបស់ Miami ធ្វើបានដោយកីឡាករមិត្តរួមក្រុមរបស់ខ្សែប្រយុទ្ធវ័យ ៣៦ឆ្នាំ រួមមានកីឡាករ Diego Gomez នៅនាទី១៨ និង Luis Suarez នៅនាទី៧១។ Messi និង Suarez រួមចំណែកជួយក្រុមយកឈ្នះការប្រកួតក្នុងលីគ MLS ក្រោយពេលក្រុមបានធ្លាក់ចេញពីពានរង្វាន់ CONCACAF Champions Cup ក្រោយចាញ់ក្រោមថ្វីជើង Monterrey លទ្ធផលសរុបទាំង ២ជើង ៥-២។ ព្រោះតែវត្តមានរបស់ Messi កីឡដ្ឋានដ៏ធំមួយប្រចាំអាម៉េរិក Arrowhead បានផ្ទុកមនុស្សដល់ទៅជាង ៧,៣ម៉ឺននាក់ ក្នុងការប្រកួតនោះ ដែលក្លាយជាកំណត់ត្រាការប្រកួតបាល់ទាត់លីគ MLS ដែលមានមនុស្សចូលទស្សនាច្រើនបំផុតទី៤ ក្នុងប្រវត្តិសាស្ត្ររបស់ MLS រយៈពេល ២៨ឆ្នាំ មកនេះ។ តាមពិតទៅកីឡដ្ឋានផ្លូវការរបស់ក្រុម Sporting Kansas City គឺអាចផ្ទុកមនុស្សបានត្រឹមតែ ១៨,៥០០នាក់ប៉ុណ្ណោះ មានឈ្មោះថា Children’s Mercy Park ស្ថិតក្នុងទីក្រុង Kansas ដដែល។ តែយ៉ាងណាចាប់តាំងពីមានវត្តមាន Messi ជាមួយនឹងក្រុម Inter Miami រួចមក អ្នកគាំទ្របាល់ទាត់ក្នុងប្រទេសអាម៉េរិកជាច្រើន តែងតែចង់ឃើញការលេងរបស់ Messi ក្នុងទីលាន។ ការផ្លាស់ប្តូរកីឡដ្ឋានទៅកាន់ទាំងតាំងធំ ក៏បានជួយផ្តល់ផលប្រយោជន៍ដ៏ធំសម្រាប់ក្រុមម្ចាស់ផ្ទះដោយពួកគេអាចរកបានប្រាក់ចំណូលច្រើនសន្ធឹកសន្ធាប់ពីការលក់សំបុត្រទស្សនាការប្រកួតដែលមានវត្តមានរបស់ខ្សែប្រយុទ្ធម្ចាស់ពាន World Cup 2022៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6622.txt	ក្រុមកីឡាបាល់ទាត់ជម្រើសជាតិអាយុក្រោម ២៣ឆ្នាំ វៀតណាម និង ថៃ សុទ្ធតែរកបានជ័យជម្នះនៅជំនួបបើកឆាកការប្រកួត AFC Asian Cup ឆ្នាំ២០២៤ ស្របពេល ឥណ្ឌូណេស៊ី និងម៉ាឡេស៊ី ចាញ់។	U23 វៀតណាម បានយកឈ្នះ កូវែត ៣-១ ក្នុងជំនួបបើកឆាកពូល D ដែលធ្វើឡើងនៅកីឡដ្ឋាន Al Janoub ប្រទេសកាតា នៅថ្ងៃទី១៧ ខែមេសា។ តាមរយៈជ័យជម្នះនេះ បានជួយវៀតណាម ឈរកំពូលតារាង ស្របពេល អ៊ូសបេគីស្ថាននៅលេខ២ បណ្តោះអាសន្ន បន្ទាប់ពីយកឈ្នះម៉ាឡេស៊ី ២-០។ ក្នុងជំនួបបើកឆាកពូល C ថៃ អាចយកឈ្នះក្រុមខ្លាំងអ៊ីរ៉ាក់ ២-០ ស្របពេលម្ចាស់ការពារតំណែងជើងឯក អារ៉ាប៊ីសាអូឌីត ឈ្នះតាហ្ស៊ីគីស្ថាន ៤-២។ អារ៉ាប៊ីសាអូឌីត ឈរកំពូលតារាងពូល C បណ្តោះអាសន្ន ខណៈថៃនៅលេខ២។ ក្រុមពីអាស៊ីអាគ្នេយ៍មួយទៀត ឥណ្ឌូណេស៊ី បានរងបរាជ័យក្រោមថ្វីជើងក្រុម្ចាស់ផ្ទះកាតា នៅជំនួបបើកឆាកពូល A ក្នុងលទ្ធផល ២-០ ស្របពេលអូស្ត្រាលី និងហ្សកដានី ចែកគ្នាមួយពិន្ទុម្នាក់ ក្រោមប្រកួតស្មើ ១-១។ ដោយឡែក ក្រុមខ្លាំងកូរ៉េខាងត្បូង និងជប៉ុន ក៏រកបាន៣ពិន្ទុដូចគ្នានៅជំនូបបើកឆាកពូល B។ កូរ៉េខាងត្បូង ឈ្នះ អេមីរ៉ាតអារ៉ាប់រួម ១-០ ឯ ជប៉ុន ឈ្នះចិន ១-០ ដូចគ្នា។ កូរ៉េខាងត្បូង ឈរកំពូលតារាង និងជប៉ុននៅលេខ២បណ្តោះអាសន្ន។ ក្រុមជើងឯក ជើងឯករង និងលេខ៣ ពីព្រឹត្តិការណ៍ U23 Asian Cup នេះ នឹងបានកៅអីទៅអូឡាំពិករដូវក្តៅ ក្រុងប៉ារីស ឆ្នាំ២០២៤ ដោយស្វ័យប្រវត្តិ ស្របពេលក្រុមលេខ៤ ទទួលបានកៅអីជម្រុះ ជាមួយក្រុម U23 African Cup ដើម្បីតប្រជែងគ្នាយក១កៅអីចុងក្រោយទៅកាន់ប្រទេសបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6623.txt	កីឡាករ Jude Bellingham ដាក់គោលដៅជួយ Real Madrid ក្នុងការប្រជែងពានរង្វាន់ La Liga, Champions League និងពានរង្វាន់ UEFA Euro 2024 ជាមួយក្រុមជម្រើសជាតិអង់គ្លេស ក្នុងឆ្នាំ២០២៤។ កីឡាករវ័យ ២០ឆ្នាំ ប្តេជ្ញាចិត្តបែបនេះ ក្រោយខ្លួនបានឈ្នះពានកីឡាករឆ្នើមប្រចាំឆ្នាំរបស់កម្មវិធី Laureus Award។	ចាប់តាំងពីចូលរួមជាមួយ Real Madrid ក្រោយពីផ្លាស់ពីក្រុម Borussia Dortmund ដើមរដូវកាលដល់ពេលនេះ Bellingham រកបាន២១គ្រាប់ហើយពីគ្រប់ការប្រកួត។ កាលពីពេលថ្មីនេះ គេក៏ជាកីឡាករដែលស៊ុតគ្រាប់ជ័យជម្នះលទ្ធផល ៣-២ ទល់នឹងក្រុម Barcelona ក្នុងជំនួប El Clasico ដ៏ចម្រូងចម្រាស់ផងដែរ។ ខ្សែបម្រើវ័យក្មេងសញ្ជាតិអង់គ្លេស ដែលមានតម្លៃខ្លួន ១១០លានដុល្លាររូបនេះ បានដាក់គោលដៅធំក្នុងការជួយក្រុមឈ្នះពានរង្វាន់លីគកំពូលអេស្ប៉ាញ និងប្រចាំអឺរ៉ុប ខណៈគេក៏សម្លឹងជួយក្រុមជម្រើសជាតិអង់គ្លេសថែមទៀតក្នុងពាន Euro 2024 ដែលធ្វើនៅប្រទេសអាល្លឺម៉ង់។ «វាពិតជាអ្វីដែលខ្ញុំចង់ធ្វើ យើងកំពុងមានការប្រកួតមួយចំនួនទៀតត្រូវប្រជែងក្នុងការចាប់យកពាន La Liga បន្ទាប់មកយើងមានការប្រកួតដ៏លំបាកទល់នឹងក្រុម Bayern Munich ក្នុងវគ្គពាក់កណ្តាកផ្តាច់ព្រ័ត្រ Champions League។ សម្រាប់ Euro វិញ សង្ឃឹមថាយើងនឹងអាចនាំយកទម្រង់លេងពីការប្រកួតមុនៗ ដើម្បីធ្វើយ៉ាងណាឱ្យកាន់តែល្អជាងនេះសម្រាប់ក្រុមអង់គ្លេស។»។ Bellingham បាននិយាយបែបនេះ។ ចាប់តាំងពីចូលរួមជាមួយ Real មក កីឡាករអន្តរជាតិអង់គ្លេសមានឥទ្ធិពលយ៉ាងខ្លាំងពីសមត្ថភាពដ៏ខ្លាំងពូកែរបស់គេ ទោះជាមានវ័យក្មេងប៉ុន្តែគេមានភាពជាអ្នកដឹកនាំក្នុងខ្លួនដើម្បីជំរុញទឹកចិត្តដល់មិត្តរួមក្រុមឱ្យបន្តការប្រកួតប្រជែង។ មិនតែប៉ុណ្ណោះ Bellingham គេក៏ជាកីឡាករដែលមានគ្រាប់បាល់ស៊ុតច្រើនជាងគេលំដាប់ទី២ ចំនួន ១៧គ្រាប់ ប្រចាំ La Liga។ សម្រាប់អង់គ្លេសដោយចូលលេងដំបូងក្នុងឆ្នាំ ២០២០ Bellingham ធ្លាប់បានបង្ហាញខ្លួន ២៩លើក និងស៊ុតបាល់ចូល ៣គ្រាប់។ សម្រាប់ព្រឹត្តិការណ៍ Euro 2024 ដែលចាប់ផ្តើមនៅថ្ងៃទី១៤ ខែមិថុនា តោកំណាចអង់គ្លេសស្ថិតក្នុងពូលជាមួយនឹងក្រុមស្លូវ៉ានី, ដាណឺម៉ាក និងស៊ែប៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6624.txt	ជាជំនួបជើងទីពីរដ៏ខកចិត្តសម្រាប់ Barcelona និង Atletico Madrid ដោយក្រុមអេស្ប៉ាញទាំងពីរនេះ បានធ្លាក់ចេញពីពានរង្វាន់ UEFA Champions League ដូចគ្នា ក្រោយចាញ់ Paris Saint-Germain និង Borussia Dortmund។	មានប្រៀបជាមួយនឹងលទ្ធផល ៣-២ នៅជើងទីមួយក្នុងទឹកដី Parc des Princes ប៉ុន្តែ Barcelona មានអនុស្សាវរីយ៍ជូរចត់នៅទឹកដី Estadio Olimpico Lluis Companys របស់ខ្លួនវិញ ដោយត្រូវបាន Paris Saint-Germain លត់ ៤-១។ Barcelona បង្កើនគ្រាប់បាល់មួយទៀតនៅត្រឹម១២នាទីដំបូង ប៉ុន្តែអ្វីៗបានប្រែប្រួល ក្រោយ Ronald Araujo ទទួលបានកាតក្រហមនៅនាទី២៩។ Ousmane Dembele នាំ PSG តាមស្មើម្ចាស់ផ្ទះ ដែលមានគ្នា១០នាក់ក្នុងលទ្ធផល ១-១ នៅនាទី៤០ ហើយក្រុមកំពូលតារាងពីបារាំង បន្ថែម៣គ្រាប់ទៀតនៅតង់ទីពីរ។ Vitinha សម្រេចបាននៅនាទី៥៤ បន្ទាប់មកលោក Xavi គ្រូបង្វឹក Barcelona ទទួលកាតក្រហម។ ២គ្រាប់ចុងក្រោយរបស់ PSG រកបានដោយ Kylian Mbappe ទាំង២ ដោយប៉េណាល់ទីនៅនាទី៦១ និង១គ្រាប់ទៀតនៅនាទី៨៩។ លទ្ធផលសរុបទាំងពីរជើង PSG ក្រោមការដឹកនាំរបស់លោក Luis Enrique ឈ្នះ ៦-៤ ហើយត្រូវឡើងបន្តទៅវគ្គ៤ក្រុមចុងក្រោយលើកដំបូង បើគិតចាប់តាំងពីឆ្នាំ២០២១ មក ខណៈ ម្ចាស់ជើងឯក៥ជំនាន់ Barcelona ត្រូវហាលអាវ។ សម្រាប់ការប្រកួតមួយទៀត Atletico Madrid មានប្រៀប ២-១ កាលពីជើងទីមួយនៅទឹកដី Civitas Metropolitano របស់ខ្លួន ប៉ុន្តែនៅទឹកដី Signal Iduna Park វិញ ម្ចាស់ផ្ទះ Borussia Dortmund បានយកឈ្នះ ៤-២។ Julian Brandt និង Ian Maatsen រកបាន២គ្រាប់ដំបូងសម្រាប់ Dortmund នៅតង់ទីមួយ។ ឈានដល់តង់ទីពីរ លទ្ធផលស្មើ ២-២ បានកើតឡើងនៅត្រឹមនាទី៦៤ ដែលក្នុងនោះមានគ្រាប់បាល់ចូលទីខ្លួនឯងរបស់ Mats Hummels និងការស៊ុតបញ្ចូលទីរបស់ Angel Correa។ នៅនាទី៧១ Dortmund បានបង្កើនការនាំមុខ ដែលសម្រេចបានដោយ Niclas Fullkrug ហើយ Marcel Sabitzer បន្ថែមគ្រាប់បាល់ជ័យជម្នះ នៅ២នាទីបន្ទាប់ ដែលធ្វើឲ្យក្រុមពីអាល្លឺម៉ង់ មានប្រៀប ៥-៤ ក្នុងលទ្ធផលសរុបទាំងពីរជើង។ ខណៈ Atletico Madrid ដែលធ្លាប់រងជើងឯក៣លើក បាត់បង់កៅអីទៅវគ្គបន្ត Dortmund ដែលជាម្ចាស់ជើងឯកឆ្នាំ១៩៩៧ វិលចូលវគ្គ៤ក្រុមសារជាថ្មី ក្រោយខកខាន១១ឆ្នាំ។ Dortmund និង PSG ត្រៀមជួបគ្នានៅវគ្គពាក់កណ្តាលផ្តាច់ព្រ័ត្រនៅដើមខែឧសភា។ រីឯបេក្ខភាពពីរទៀត គឺត្រូវរង់ចាំជំនួបកាត់ក្តីនៅជើងទីពីរនាវេលាម៉ោង២យប់នេះ ដោយ Bayern Munich ត្រៀមស្វាគមន៍ Arsenal ជាមួយនឹងលទ្ធផលស្មើ ២-២ នៅជើងទីមួយ រីឯ Real Madrid ទៅកាន់ទឹកដី Manchester City ជាមួយនឹងលទ្ធផលស្មើ ៣-៣ កន្លងមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6625.txt	ក្លិប Besiktas របស់តួកគី បានចែកផ្លូវជាមួយអតីតគ្រូបង្វឹកក្រុមជម្រើសជាតិព័រទុយហ្កាល់លោក Fernando Santos។ នេះបើតាមការប្រកាសរបស់ក្លិបតួកគីនាថ្ងៃទី១៣ ខែមេសា។	លោក Santos ត្រូវបានក្លិប Besiktas តែងតាំងកាលពីខែមករា ដើមឆ្នាំ ២០២៤។ ដឹកនាំក្រុមស្ថិតក្នុងលីគកំពូលតួកគីក្នុងក្របខណ្ឌ Super Lig មិនបានល្អ ដោយក្រុមម្ចាស់ពានលីគ ១៦សម័យ បច្ចុប្បន្នស្ថិតនៅចំណាត់ថ្នាក់លេខ ៤ ដោយមានត្រឹមតែ ៤៨ពិន្ទុ មានគម្លាតពិន្ទុដល់ទៅ ៣៦ពិន្ទុ ពីក្រោមក្រុមកំពូលតារាង Galatasaray។ មូលហេតុចម្បងដែលឈានដល់ការបណ្តេញលោក Santos ព្រោះតែក្រុមធ្វើបានល្អ ហើយ ៥ប្រកួតចុងក្រោយ Besiktas មិនដែលឈ្នះសូម្បីម្តង។ លោក Santos ដែលបានជួយក្រុមព័រទុយហ្កាលឈ្នះពាន UEFA Euro ឆ្នាំ ២០១៦ ធ្លាប់បានដឹកនាំជម្រើសជាតិព័រទុយហ្កាល់ពីឆ្នាំ ២០១៤ រហូតដល់ឆ្នាំ ២០២២។ កាលពីខែមករា ឆ្នាំ ២០២៣ លោក Santos បានទៅដឹកនាំក្រុមជម្រើសជាតិប៉ូឡូញ ក្រោយលោកចែកផ្លូវជាមួយនឹងព័រទុយហ្កាល់។ តែយ៉ាងណាដឹកនាំបានត្រឹម ៨ខែ បុរសសញ្ជាតិព័រទុយហ្កាល់ ក៏ត្រូវបានបណ្តេញចេញជាថ្មី ក្រោយប៉ូឡូញ ធ្វើបានល្អនៅក្នុងការប្រកួតជម្រុះពានរង្វាន់ UEFA Euro 2024 ក្រោយពេលក្រុមចាញ់ក្រោមថ្វីជើងអាល់បានីកាលនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6626.txt	លោក Xavi Hernandez អ្នកចាត់ការក្រុម Barcelona បានបង្ហាញពីការផ្លាស់ប្តូរឡើងវិញ ពីការចុះចេញពីតំណែងក្រោយចប់រដូវកាល ដោយយល់ព្រមបន្តដឹកនាំក្រុមនៅរដូវកាល ២០២៤-២៥។ នេះបើតាមការបញ្ជាក់របស់អ្នកនាំពាក្យក្លិប Barcelona។	កិច្ចពិភាក្សាស្ទើរតែពេញមួយថ្ងៃ ត្រូវបានធ្វើឡើងរវាង Xavi និងមន្ត្រីក្លិប ដើម្បីសម្រេចចិត្តលើការផ្តល់កិច្ចសន្យា ១រដូវកាលបន្ថែមទៀត។ ក្លិប Barca បញ្ជាក់ថាការបន្តកុងត្រា ក៏ស្ថិតក្នុងលក្ខខណ្ឌមិនជាក់លាក់មួយចំនួន ដែលក្លិបបានកំណត់។ បើតាមការអះអាងរបស់ក្លិប លោក Xavi នឹងរៀបចំការជជែកជាមួយប្រព័ន្ធផ្សព្វផ្សាយ នៅថ្ងៃទី២៨ ខែមេសា មុនពេលការប្រកួតរវាង Barcelona ទល់នឹងក្រុម Valencia។ ក្លិប លោក Joan Laporta ប្រធានក្លិប ត្រូវបានគេរំពឹងថានឹងមានវត្តមានក្នុងធ្វើសន្និសីទកាសែតនៅសប្តាហ៍ក្រោយ លើការសម្រេចចិត្តរបស់ Xavi។ «Xavi នឹងបន្តការងារនេះ ជាមួយនឹងភាពរំភើបបំផុត។ រឿងនេះ ក៏មានការឯកភាពគ្នានៅក្នុងក្រុមប្រឹក្សាភិបាលរបស់ក្លិប ដែលគាត់គួរតែបន្តតំណែងមួយនេះ។»។ នេះបើតាមសម្តីរបស់លោក Rafa Yuste អនុប្រធានក្លិប ប្រាប់អ្នកកាសែតនៅមុខផ្ទះរបស់លោក Joan Laporta នាថ្ងៃទី២៤ ខែមេសា។ អ្នកចាត់ការសញ្ជាតិអេស្ប៉ាញ វ័យ ៤៤ឆ្នាំ ធ្លាប់បានចំណាយពេល ១៧ឆ្នាំ លេងឱ្យ Barcelona ដោយលោកបានបង្ហាញខ្លួនលេង ៧៦៧លើក និងជួយក្លិបឈ្នះពានចំនួន ២៥លើក ក្នុងនោះរួមមានពាន Champions League ៤លើក និង La Liga ៨លើក។ ទោះការដឹកនាំរដូវកាលដំបូង បានជួយក្រុមឈ្នះ La Liga ក្តី តែ Barca វិលត្រឡប់ភាពរអាក់រអួលវិញក្នុងរដូវកាលនេះ ដែលច្រានលោក ឱ្យស្ថិតក្នុងសម្ពាធ។ ការប្រកាសពីការចុះចេញពីតំណែង ត្រូវបានធ្វើឡើងកាលពីខែមករា ដើមឆ្នាំ ២០២៤ ដោយកាលនោះ Xavi និយាយថា លោកមិនរីករាយក្នុងការដឹកនាំក្នុងនាមជាលោក ព្រោះតែរងសម្ពាធ និងការទាមទារពីការងារនៅក្លិបខ្លាំងពេក។ យ៉ាងណាក៏ដោយ តាមរយៈប្រភពក្លិប Barca ខាងលើ បង្ហើបថា Xavi បានសន្យាថា គ្មានការផ្លាស់ប្តូរធំអ្វីឡើយក្នុងក្រុមការងាររបស់លោក ដោយលោកគ្រាន់តែរំពឹងលើលោក Laporta ថា នឹងធានាថាក្រុមនឹងអាចចុះកិច្ចសន្យា លើកីឡាករកម្រិតកំពូលណាមួយ ទោះក្លិបមានបញ្ហាហិរញ្ញវត្ថុក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6627.txt	Ali Heibati កីឡាករយុទ្ធគុនចម្រុះ (MMA) សញ្ជាតិអ៊ីរ៉ង់ រងពិន័យពីការប្រកួតពេញមួយជីវិត ពីកម្មវិធីប្រកួត Hard Fighting Championship (HFC) ក្រោយទាត់គូទនារីលើកស្លាកការប្រកួត (Ring Girl) និងបង្ហាញអាកប្បកិរិយាមិនសមរម្យក្នុងការប្រកួត។	មុនពេលការប្រកួតរវាង Heibati ទល់នឹងកីឡាករ Arkady Osipyan ក្នុងទីក្រុងម៉ូស្គូ កាលពីថ្ងៃទី១៩ ខែមេសា ក្នុងកម្មវិធីប្រកួត HFC កីឡាករអ៊ីរ៉ង់បានលើកជើងទាត់គូទនារីលើកស្លាកការប្រកួត ឈ្មោះនាង Maria ពេលនាងបានដើរលើកស្លាកកាត់មុខ។ ភ្លាមៗ Maria បានងាកមកមើលកីឡាករ Heibati ដោយភាពភ្ញាក់ផ្អើល ហើយនាងក៏ខឹងសម្បារ ដោយបានដើរទៅសួរនាំកីឡាកររូបនោះ មុនពេលអាជ្ញាកណ្តាលចូលមកឃាត់ និងព្រមានដល់កីឡាករ Heibati។ ក្នុងការប្រកួតនោះទៀតសោត ពេលមួយអាជ្ញាកណ្តាលបានបំបែកហើយនាំកីឡាករ Osipyan ទៅឈរនៅជ្រុងម្ខាង ក្រោយពេលគេបានវាយឱ្យ Heibati ដួល ប៉ុន្តែកីឡាករ Heibati បានងើបឈរ និងបានវាយកីឡាករ Osipyan ពីក្រោយ។ ទង្វើមិនល្អរបស់ Heibati ធ្វើឱ្យមនុស្សជាច្រើនក្នុងការប្រកួតនោះខឹងសម្បារ ហើយបានចូលក្នុងទីលានប្រកួតដើម្បីវៃលើរូបគេ ខណៈអាជ្ញាកណ្តាលព្យាយាម ជួយបំបែកកីឡាករចេញពីហ្វូងមនុស្ស។ កីឡាករ Heibati ពេលចាកចេញពីទីកន្លែងប្រកួត រូបគេក៏បន្តត្រូវបានក្រុមអ្នកគាំទ្រវាយ ដោយអ្នកខ្លះប្រើដៃ និងកៅអីជាដើម។ ក្រោយរឿងហេតុកីឡាករអ៊ីរ៉ង់ បានបង្ហោះសារលើបណ្តាញសង្គមសុំទោស ទៅកាន់ Maria។ «ខ្ញុំភ័យណាស់ ដូចដែលមនុស្សភាគច្រើនបានយល់ អារម្មណ៍ដែលកើតឡើងរបស់ខ្ញុំមុនពេលប្រកួតបានធ្វើឱ្យខ្ញុំប្រព្រឹត្តិមិនសមរម្យលើនាង Maria។ ខ្ញុំចង់សុំទោសជាសាធារណៈ ទៅកាន់នាង ខ្ញុំមានក្រុមគ្រួសារ ខ្ញុំគោរពលើស្ត្រីខ្លាំងណាស់។»។ Heibati បានបង្ហោះដូច្នេះ។ ទោះមានការសុំទោសយ៉ាងនេះក្តី ប៉ុន្តែអ្នករៀបចំកម្មវិធី HFC បានសម្រេចហាមឃាត់កីឡាករ Heibati ពីការប្រកួតមួយជីវិត ហើយក៏នឹងប្រកាសថា ប្រាក់ដែលគេរកបានពីការប្រកួតទាំងប៉ុន្មាននឹងត្រូវផ្ទេរទៅកាន់ Maria ដើម្បីជាការសងជំងឺចិត្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6628.txt	Manchester City បំបាក់ក្រុម Brighton & Hove Albion ដោយលទ្ធផល ៤-០ នៅក្នុងជំនួបក្របខណ្ឌ Premier League ដើម្បីបន្តដាក់សម្ពាធលើក្រុម Arsenal ដែលកំពុងឈរកំពូលតារាង។ ជ័យជម្នះជាមួយ ៤គ្រាប់ អរគុណដល់កីឡាករ Kevin De Bruyne កីឡាករ Phil Foden ២គ្រាប់ និង Julain Alvarez ខណៈលោក Pep Guardiola និយាយទាំងរីករាយថានៅសល់ ៥ប្រកួតចុងក្រោយ ក្រុមត្រូវតែបន្តដណ្តើម៣ពិន្ទុទាំងអស់។	Man City បន្តដេញតាមដាក់សម្ពាធលើក្រុមរហស្សនាមកាំភ្លើងធំ ដោយមានគម្លាតពិន្ទុត្រឹមតែ ១ពិន្ទុ ស្ថិតនៅលេខ ២។ លោក Pep Guardiola ថ្លែងក្រោយចប់ការប្រកួត ជាមួយភាពរីករាយនឹងជ័យជម្នះប្រាប់ទៅកាន់ទូរទស្សន៍ Sky Sports ដូច្នេះថា៖«៣ពិន្ទុនេះហើយគឺជាសេចក្តីថ្លែងការណ៍ពេលនេះ។ វានៅសល់ការប្រកួត ៥លើកចុងក្រោយ យើងដឹងថាវាពិតជាខិតកាន់ជិត និងតានតឹង ដូច្នេះយើងត្រូវឈ្នះលើគ្រប់គ្នា។ គ្រប់ការប្រកួតយើងជិតទៅដល់ហើយ។»។ Arsenal ឈរកំពូលតារាងជាមួយ ៧៧ពិន្ទុ ខណៈនៅសល់ត្រឹមតែ ៤ប្រកួតក្នុងដៃប៉ុណ្ណោះ ចំណែក Man City លេខ ២ មាន ៧៦ពិន្ទុ ចំណេញមួយប្រកួតក្នុងដៃ។ រីឯ Liverpool កាលពីពេលថ្មីៗនេះ អ្នកចាត់ការក្រុមលោក Jurgen Klopp ធ្លាប់បាននិយាយថា ការប្រជែងពាននឹងអាចកើតឡើងពេលដែល Arsenal និង Man City ភ្លាត់ស្នៀតចាញ់ការប្រកួតណាមួយ។ «អ្វីកើតឡើងលើ Liverpool ចាញ់ ២ប្រកួតជាប់គ្នា វានឹងអាចកើតឡើងសម្រាប់ Arsenal វាក៏អាចកើតឡើងសម្រាប់យើង។ រឿងដែលសំខាន់នោះគឺយើងបន្តស្ថិតនៅទីនោះ ហើយយើងមានការប្រកួតច្រើនត្រូវលេងបន្តទៀត។»។ នេះបើតាមការអះអាងរបស់លោក Klopp។ សម្រាប់ការប្រកួតរបស់ Man City Arsenal និង Liverpool ដែលនៅសល់ទាំងប៉ុន្មាននេះ នឹងត្រូវឆ្លងកាត់ជំនួបដ៏តានតឹងមួយ គឺការប៉ះលើក្រុម Tottenham Hotspur ដូចៗគ្នា។ Arsenal នឹងជួប Spurs នៅសប្តាហ៍ក្រោយដែលនឹងក្លាយជាជំនួបដ៏តានតឹងមួយ សម្រាប់ពួកគេក្នុងការដណ្តើមយកពិន្ទុ ដ្បិត Spurs ក៏ប្រជែងពិន្ទុក្នុងការស្វែងកៅអីពានរង្វាន់អឺរ៉ុបរដូវកាលក្រោយដូចគ្នា ។ បន្ទាប់ពីផុតពីការប៉ះ Spurs រួច Arsenal ត្រូវបន្តជួបក្រុមប្រជែងដ៏ខ្លាំងមួយទៀតនោះគឺ Man United នៅក្នុងការប្រកួតទី៣៧ របស់ពួគគេ ដែលរឿងនេះហើយ នឹងអាចបង្កបញ្ហាដល់ក្រុមដឹកនាំដោយលោក Arteta អាចនឹងរបូតពានចេញដៃថែមទៀត ក្នុងរដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6629.txt	ក្លិប Aston Villa បានយល់ព្រមក្នុងការបន្តកិច្ចសន្យាលោក Unai Emery ធ្វើជាអ្នកចាត់ការក្រុមរហូតដល់ឆ្នាំ ២០២៧។ ការបន្តកិច្ចសន្យាដល់អ្នកចាត់ការសញ្ជាតិអេស្ប៉ាញ ព្រោះតែក្លិបបានមើលឃើញពីការអភិវឌ្ឍន៍របស់ Aston Villa ក្នុងប្រកួតប្រជែងទាំងក្នុងលីគ និងពានអឺរ៉ុប។	ចូលដឹកនាំក្រុមកាលពីខែតុលា ឆ្នាំ ២០២២ លោក Emery បានជួយ Villa បញ្ចប់ចំណាត់ថ្នាក់លេខ ៧ នៅ Premier League ដែលជាលទ្ធផលល្អបំផុត ចាប់តាំងពីរដូវកាល ២០០៩-១០។ មុនពេលលោក Emery ចូលដឹកនាំក្រុមស្ថិតក្នុងលីគកំពូលអង់គ្លេសមួយនេះទទួលលទ្ធផលមិនសូវល្អនោះឡើយ។ រដូវកាលនេះ Aston Villa ជាបេក្ខភាពមួយកំពុងប្រជែងតំណែងក្រុមកំពូលតារាងទាំង ៤ ដើម្បីកៅអីក្របខណ្ឌ UEFA Champions League រដូវកាលក្រោយ និងលើកដំបូងតាំងពីរដូវកាល ១៩៩៥-៩៦។ បច្ចុប្បន្ន Villa ក៏កំពុងស្ថិតនៅក្នុងវគ្គពាក់កណ្តាលផ្តាច់ព្រ័ត្រពាន UEFA Europa League ជាលើកដំបូងក្នុងរយៈពេល ៤២ឆ្នាំ ដែលឡើងដល់វគ្គនេះ។ «យើងត្រូវតែចាប់យកកម្លាំងចិត្តនៃការខិតខំធ្វើការងារដែលលំបាក់បែបនេះ ការសម្រេចចិត្តដ៏ឆ្លាតវៃបំផុត និងសម្របសម្រួលជាមួយនឹងម្ចាស់កម្មសិទ្ធិដែលយើងបានរកឃើញអំឡុងពេលនេះ។ មហិច្ឆតាមានរួចហើយ យើងត្រូវតែមានជានិច្ច បាវចនានៃគម្រោងនេះ។»។ នេះបើតាមសម្តីរបស់អតីតអ្នកចាត់ការក្រុម PSG និង Arsenal។ សម្រាប់ក្របខណ្ឌ Premier League ក្រុម Aston Villa ដែលនៅចំណាត់ថ្នាក់លេខ ៤ មាន ៦៦ពិន្ទុ ឆ្លងកាត់ការប្រកួតប្រជែង ៣៤ប្រកួតរួចមកនេះ នឹងត្រូវជួបតទល់ក្រុម Chelsea សម្រាប់ជំនួបសប្តាហ៍ទី៣៥ នៅចុងសប្តាហ៍នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_663.txt	រដ្ឋបាល ចូ បៃឌិន បានសម្រេចចិត្តដកជំនួយយោធាចំនួន១៣០លានដុល្លារពីកញ្ចប់ជំនួយប្រចាំឆ្នាំសម្រាប់អេហ្ស៊ីប ដោយសារប្រទេសនេះមិនបានបំពេញលក្ខខណ្ឌសិទ្ធិមនុស្សប្រកបដោយប្រសិទ្ធភាព។ យ៉ាងណាមិញ អាម៉េរិកនៅតែផ្ដល់ជំនួយមួយចំនួនដោយសារតែរដ្ឋាភិបាលអេហ្ស៊ីបក៏បានធ្វើការជុំវិញករណីឃុំខ្លួនអ្នកនយោបាយវិញដែរ។	កន្លងមក ក្រុមការពារសិទ្ធិមនុស្សជាច្រើនបានលើកឡើងពីការរំលោភសិទ្ធិមនុស្សធ្ងន់ធ្ងរនៅនៅអេហ្ស៊ីបក្រោមរដ្ឋាភិបាលប្រធានាធិបតី Abdel Fattah al-Sisi រួមទាំងការធ្វើទារុណកម្ម និងការចាប់ខ្លួនជាដើម។ ជុំវិញបញ្ហាសិទ្ធិមនុស្សយ៉ាប់យ៉ឺននេះ មន្រ្តីរដ្ឋាភិបាលអាម៉េរិកអះអាងថា ក្រុងវ៉ាស៊ីនតោនសម្រេចកាត់លុយជាជំនួយយោធាចំនួន១០ភាគរយនៃជំនួយសរុប១៣០ពាន់លានដុល្លារដែលត្រូវផ្ដល់ឱ្យអេហ្ស៊ីប។ តាមពិតទៅ ក្រុមសិទ្ធិមនុស្សបានជំរុញឱ្យអាម៉េរិកកាត់លុយជំនួយដល់ទៅ៣០០លានដុល្លារេណោះ។ ប៉ុន្តែទីភ្នាក់ងារព័ត៌មានដែលស្រង់សម្ដីមន្ត្រីអាម៉េរិករាយការណ៍ថា មេធាវីនៃក្រសួងការបរទេសអាម៉េរិកបានបញ្ជាក់ពីការកាត់ជំនួយ១០ភាគរយនេះប៉ុណ្ណោះ ដែលជាអត្រាខ្ពស់បំផុតអាចកាត់បានក្នុងឆ្នាំ២០២២នេះ។ «វិធីសាស្រ្តដែលបានធ្វើនេះ ឆ្លុះបញ្ចាំងពីការព្រួយបារម្ភរបស់រដ្ឋបាលអាម៉េរិកជុំវិញបញ្ហាសិទ្ធិមនុស្ស និងសេរីភាពជាមូលដ្ឋាននៅអេហ្ស៊ីប ខណៈយើងបានខិតខំរក្សាការចូលរួម និងការចរចាក្នុងរយៈពេល ២០ខែចុងក្រោយនេះ»។ មន្ត្រីជាន់ខ្ពស់ក្រសួងការបរទេសអាម៉េរិកប្រាប់ទីភ្នាក់ងារព័ត៌មាន Reuters បែបនេះ។ ចំណែកប្រធានាធិបតីអេហ្ស៊ីប Abdel Fattah al-Sisi បានបដិសេធជុំវិញការចោទប្រកាន់ការឃុំខ្លួនអ្នកទោសនយោបាយ និងបានអះអាងថា ស្ថិរភាព និងសន្តិសុខគឺជារឿងសំខាន់ជាងគេបំផុត ហើយអាជ្ញាធរកំពុងលើកកម្ពស់សិទ្ធិមនុស្សផងដែរ ដោយព្យាយាមផ្ដល់ឱ្យរាល់តម្រូវការចាំបាច់នានាដូចជាការងារ និងផ្ទះសម្បែង។ ទោះយ៉ាងណា រដ្ឋមន្ត្រីការបរទេសអាម៉េរិក អាន់តូនី ប្លីងខិន បានកត់សម្គាល់ថា រដ្ឋាភិបាលទីក្រុងគែរ ក៏បានដោះលែងអ្នកទោសនយោបាយប្រហែល៥០០នាក់ផងដែរ។ ហេតុនេះ រដ្ឋាភិបាលក្រុងវ៉ាស៊ីនតោន កំពុងដំណើរការការផ្ដល់ជំនួយមួយចំនួនវិញប្រមាណ៧៥លានដុល្លារទៅឱ្យអេហ្ស៊ីប។ បើតាមការលើកឡើងរបស់មន្ត្រីដដែល ទីក្រុងគែរ នឹងទទួលបានលុយជំនួយ៩៥លានដុល្លារបន្ថែមទៀត ដោយសារបានគោរពច្បាប់ទាក់ទងនឹងការប្រឆាំងភេរវកម្ម រក្សាសន្តិសុខព្រំដែន និងការមិនផ្ដល់ជំនួយយោធាទៅបណ្ដាប្រទេសដទៃ។ គួរបញ្ជាក់ថា អាម៉េរិកជាមួយអេហ្ស៊ីបគឺមានទំនាក់ទំនងនឹងគ្នាច្រើន។ ប្រទេសអារ៉ាប់ដែលមានប្រជាជនច្រើនជាងគេមួយនេះ ជាសម្ព័ន្ធមិត្តដ៏សំខាន់របស់អាម៉េរិក ដែលអាម៉េរិកនៅតែប្តេជ្ញាគាំទ្រដើម្បីតម្រូវការការពារខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6630.txt	Bayer Leverkusen, Atalanta, AS Roma និង Marseille ឡើងទៅកាន់វគ្គពាក់កណ្តាលផ្តាច់ព្រ័ត្រ UEFA Europa League។ Leverkusen នៅតែបង្ហាញភាពលេចធ្លោ ក្នុងនាមក្រុមប្រកួតមិនចាញ់សោះទាំង៤៤ប្រកួត រដូវកាល ២០២៣-២៤នេះ។ វគ្គ៤ក្រុមចុងក្រោយ Marseille ជួប Atalanta និង Roma ប៉ះ Leverkusen។	ស្មើ West Ham United ១-១ នៅជើងទី២ តែសរុបទាំងពីរជើង Leverkusen ឈ្នះក្រុមអង់គ្លេស ៣-១ នៅវគ្គ៨ក្រុមចុងក្រោយ ដែលលទ្ធផលនេះគ្រប់គ្រាន់ដើម្បីនាំក្រុមអាល្លឺម៉ង់បន្តទៅវគ្គពាក់កណ្តាលផ្តាច់ព្រ័ត្រក្របខណ្ឌទីពីរអឺរ៉ុប។ ក្រោមការដឹកនាំរបស់អ្នកចាត់ការទូទៅ Xabi Alonso ក្រុម Leverkusen ដែលទើបគ្រងជើងឯក Bundesliga លើកដំបូងក្នុងប្រវត្តិសាស្ត្រ មិនទាន់ស្គាល់ពាក្យចាញ់ឡើយពីគ្រប់ការប្រកួតទាំងអស់។ Atalanta ទម្លាក់ Liverpool ត្រឹមវគ្គ៨ក្រុម ទោះជើងទី២ ចាញ់ ១-០ ក្តី។ កាលពីជើងទី១ នៅទឹកដីអង់គ្លេស ក្រុមអ៊ីតាលី បានយកឈ្នះហង្សក្រហម ៣-០។ សរុបទាំងពីរជើង Atalanta ឈ្នះ Liverpool ៣-១។ AS Roma បានទម្លាក់ក្រុមពីអ៊ីតាលីដូចគ្នា AC Milan ក្នុងលទ្ធផលទាំងពីរជើង ៣-១។ ជើងទី១ Roma ឈ្នះ ១-០ និងជើងទី២ បន្តឈ្នះ ២-១។ Marseille បានយកឈ្នះ Benfica ដោយបាល់កាត់ក្តីប៉េណាល់ទី ៤-២ ក្រោយប្រកួតស្មើទាំងពីរជើង ២-២។ កាលពីជើងទី១ Benfica ឈ្នះ Marseille ២-១ និងជើងទី២នៅទឹកដីបារាំង Marseille ឈ្នះ ១-០ វិញ។ ៤ក្រុម ឈានទៅកាន់វគ្គពាក់កណ្តាលផ្តាច់ព្រ័ត្រ Europa League មាន២ក្រុមមកពីលីគកំពូលអ៊ីតាលី Roma និង Atalanta អាល្លឺម៉ង់ Leverkusen និងបារាំង Marseille។ វគ្គ៤ក្រុមចុងក្រោយ Marseille ជួប Atalanta និង Roma ប៉ះ Leverkusen៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6631.txt	លោក Xavi Hernandez និងកីឡាករចាំទី Marc-Andre ter Stegen ចោទលីគកំពូលអេស្ប៉ាញ La Liga ចំៗថាបានធ្វើរឿងអាម៉ាស់ក្នុងពិភពបាល់ទាត់ ខណៈលីគគ្មានសមត្ថភាពប្រើប្រាស់ប្រព័ន្ធត្រួតពិនិត្យគ្រាប់បាល់បញ្ចូលទី (Goal-Line Technology)។ ការរិះគន់នេះ ធ្វើឡើងក្រោយការប្រកួតជំនួប El Clasico ដែល Real Madrid យកឈ្នះ Barcelona លទ្ធផល ៣-២។	ស្ថិតក្នុងចំណោមលីគកំពូលទាំង ៥ ប្រចាំទ្វីបអឺរ៉ុប មានតែលីគ La Liga មួយប៉ុណ្ណោះ មិនបំពាក់ប្រព័ន្ធ Goal-Line Technology។ Lamine Yamal ខ្សែបម្រើវ័យក្មេង Barca ទាត់បាល់ ១គ្រាប់ដែលមើលទៅបានឆ្លងផុតគំនូសទី ហើយត្រូវបានអ្នកចាំទី Andriy Lunin របស់ Real Madrid សង្រ្គោះចេញពីទី ត្រូវបានបដិសេធដោយប្រព័ន្ធអាជ្ញាកណ្តាលវីដេអូ (VAR) អំឡុងការប្រកួតក្នុងវគ្គទីមួយ។ ចំពោះបញ្ហាបានកើតឡើងអ្នកចាំទី Ter Stegen ពន្យល់ថាជារឿងដែលកើតឡើងយ៉ាងអយុត្តិធម៍ព្រោះតែលីគគ្មានប្រព័ន្ធ Goal-Line។ «ខ្ញុំគ្មានពាក្យអ្វីនិយាយទេទៅលើរឿងដែលបានកើតឡើងនៅត្រង់បន្ទាត់ទីនោះ។ រឿងអាម៉ាស់បំផុតសម្រាប់បាល់ទាត់ ដែលលីគមានប្រាក់ច្រើនរាប់មិនអស់ ប៉ុន្តែគ្មានសម្រាប់អ្វីដែលសំខាន់បំផុតទៅវិញ។ ខ្ញុំមិនយល់ទេថាតើថាមានប្រាក់ហើយ តែបែរជាគ្មានបច្ចេកវិទ្យាប្រើប្រាស់ដូចលីគដទៃ។ នេះបើតាមការលើកឡើងរបស់ Ter Stegen។ លោក Xavi ក៏បានគាំទ្រដល់ការលើកឡើងរបស់កូនក្រុម ហើយថែមទាំងនិយាយថាការចាញ់ Real Madrid ក្នុងជំនួប El Clasico រដូវកាលនេះគឺជារឿងអយុត្តិធម៌ខ្លាំងបំផុត។ លោក Xavi អតីតមិត្តរួមក្រុមរបស់ Stegen ហើយប្រែជាគ្រូបង្វឹកក្រុមបានបកស្រាយដូច្នេះថា៖«ខ្ញុំគាំទ្រសម្តី Stegen វាអាម៉ាស់ណាស់ដែលគ្មានប្រព័ន្ធ Goal-Line ប្រសិនបើយើងចង់ឱ្យលីគនេះក្លាយជាលីគល្អខ្លាំងជាងគេលើពិភពលោក យើងគួរតែមានវា។ អ្នកទាំងអស់គ្នាអាចឃើញអ្វីខ្ញុំនិយាយអាចនឹងត្រូវលីគដាក់ទណ្ឌកម្ម រូបភាពនេះអាចនឹងកើតឡើង តែអារម្មណ៍ខ្ញុំទទួលបានពេលនេះគឺអយុត្តិធម៌។»។ បរាជ័យក្រោមថ្វីជើង Real Madrid បានក្លាយជារឿងថ្មីបន្ថែមមួយទៀតសម្រាប់ Barca ដោយក្រុមពួកគេនឹងត្រូវចាប់ផ្តើមយុទ្ធសាស្ត្រសម្រាប់រដូវកាលថ្មី ក្រោយពេលរដូវកាល ២០២៣-២៤ មិនឈ្នះពានរង្វាន់អ្វីមួយសោះ ខណៈលោក Xavi ក៏ខិតជិតចេញពីតំណែងក្រោយពេលចប់រដូវកាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6632.txt	កីឡាការិនីចែវទូករ៉ូអ៊ីងសិង្ហបុរី Saiyidah Aisyah សម្រេចក្តីស្រមៃ ឈ្នះសំបុត្រទៅកាន់ការប្រកួតព្រឹត្តិការណ៍កីឡាអូឡាំពិករដូវក្តៅទីក្រុងប៉ារីសឆ្នាំ ២០២៤ បន្ទាប់ពីការវិលត្រឡប់ចូលប្រកួតឡើងវិញ ក្រោយប្រកាសចូលនិវត្តន៍អស់រយៈពេល ៨ឆ្នាំ។ Aisyah ធ្លាប់បង្ហាញខ្លួនឱ្យសិង្ហបុរីនៅព្រឹត្តិការណ៍អូឡាំពិក ២លើករួចហើយ។	វិលត្រឡប់មកការប្រណាំងចែវទូករ៉ូអ៊ីង (Rower) ឡើងវិញលើវិញ្ញាសាប្រណាំងចម្ងាយ ២,០០០ម៉ែត្រ ទោលទម្ងន់ស្រាល ក្នុងព្រឹត្តិការណ៍ប្រកួតជម្រុះតំបន់អាស៊ី និងអូសេអានី នាទីក្រុង Chungju ប្រទេសកូរ៉េខាងត្បូង Aisyah ត្រូវឱ្យបញ្ចប់ក្នុងចំណោមកីឡាការិនីចំណាត់ថ្នាក់កំពូលទាំង ៥ ដើម្បីកក់សំបុត្រទៅកាន់ទីក្រុងប៉ារីស។ តែយ៉ាងណា កីឡាការិនីដែលទើបឈានចូលវ័យ ៣៦ឆ្នាំ បានបញ្ចប់ចំណាត់ថ្នាក់លេខ ៦ ក្នុងចំណោមកីឡាការិនីប្រកួតសរុបទាំងអស់ ៦រូប។ បន្ទាប់ពីសម្រក់ទឹកភ្នែក បង្ហាញការសោកស្តាយ រឿងភ្ញាក់ផ្អើលបានកើតឡើង បន្ទាប់ពីកីឡាការិនីជប៉ុនដែលស្ថិតនៅចំណាត់ថ្នាក់លេខ ២ ក្នុងការប្រណាំងនេះមិនអាចជាប់ទៅកាន់ការប្រកួតទីក្រុងប៉ារីសបាន ព្រោះតែកីឡាការិនីរូបនោះបានឈ្នះសំបុត្រការប្រណាំងជាគូបុរសនារីលើវិញ្ញាសាប្រណាំងចែវទូករ៉ូអ៊ីងរួចហើយ។ ផ្អែកលើច្បាប់ការប្រកួតអូឡាំពិកនាពេលបច្ចុប្បន្ន Aisyah ត្រូវជំនួសកន្លែងរបស់កីឡាការិនីជប៉ុន ដែលទឹកភ្នែកប្រែជាក្តីរំភើបឡើងវិញសម្រាប់កីឡាការិនីសិង្ហបុរី ដែលបានសម្រេចក្តីស្រមៃទៅកាន់ការប្រកួតអូឡាំពិកជាលើកទី៣ ក្នុងទីក្រុងប៉ារីស។ «ខ្ញុំមិនដឹងឡើយពីច្បាប់នៃការប្រកួតជម្រុះ ដូច្នេះនៅពេលដែលខ្ញុំត្រឡប់ទៅលើគោកវិញគឺខ្ញុំគ្រាន់តែដឹងថាខ្ញុំមិនជាប់វគ្គជម្រុះ។ វាមិនមែនជាការបង្ហាញដ៏ល្អរបស់ខ្ញុំឡើយ វាគឺជាការបង្ហាញដ៏អន់បំផុតមួយ ខ្ញុំពិតជាសោកស្តាយ ពិបាកចិត្ត និងបានបង្ហូរទឹកភ្នែកទៅកាន់គ្រូរបស់ខ្ញុំ ហើយសុំទោសគាត់។ ខ្ញុំក៏បានស្គាល់នារីជប៉ុននោះដែរ ហើយវាពិតជាពិបាកទទួលយកសម្រាប់ខ្ញុំក្នុងនាមជាអត្តពលិក ខ្ញុំយល់អារម្មណ៍របស់នាង តែខ្ញុំគិតថាខ្ញុំត្រូវរៀនសូត្រពីរឿងនេះ ហើយក្តីរីករាយបានមកវិញ ខ្ញុំបានស្ថិតនៅក្នុងការប្រកួតផ្តាច់ព្រ័ត្រដូចនេះខ្ញុំត្រូវត្រៀមខ្លួនសម្រាប់ការប្រកួតប្រជែង។»។ កីឡាការិនី Aisyah បាននិយាយប្រាប់អ្នកកាសែតបែបនេះ។ ចំពោះវ័យកាន់តែច្រើនក៏ដោយក្តី តែកីឡាការិនីដដែលក៏បានអះអាងបន្ថែមទៀតដូច្នេះថា វ័យកាន់តែច្រើនធ្វើឱ្យនាងមានអារម្មណ៍ថាកាន់តែមានបទពិសោធន៍ ប៉ុន្តែការប្រកួតប្រជែងគឺហាក់មានភាពខុសប្លែកពីពេលមុនៗ។ Aisyah ធ្លាប់បង្ហាញខ្លួននៅអូឡាំពិកលើកដំបូងនៅក្នុងឆ្នាំ ២០១៦ ដែលអូឡាំពិកធ្វើឡើងនៅក្នុងទីក្រុង Rio ប្រទេសប្រេស៊ីល ដោយនាងជាប់វគ្គជមុ្រះទៅកាន់ការប្រកួតផ្តាច់ព្រ័ត្រប្រណាំងចែងទូករ៉ូអ៊ីប្រភេទ B។ អំឡុងការប្រកួតនោះនាងបានបញ្ចប់នៅចំណាត់ថ្នាក់លេខ ២៣ មុនពេលនាងបានចូលនិវត្តន៍នៅក្នុងឆ្នាំ ២០១៧។ កាលពីឆ្នាំ ២០០៨ ដែលអូឡាំពិកធ្វើនៅប្រទេសចិន ទីក្រុងប៉េកាំង Aisyah ដដែលក៏ធ្លាប់ប្រកួតប្រជែងខ្លាំងដល់វគ្គជម្រុះលើការប្រណាំងប្រភេទ A ម្តងផងដែរ ប៉ុន្តែមិនជាប់សម្រាប់វគ្គផ្តាច់ព្រ័ត្រឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6633.txt	Kane ជាប្រធានក្រុមជម្រើសជាតិអង់គ្លេសមួយរូប ដែលគេតែងតែបង្កើតភាពភ្ញាក់ផ្អើលរាល់ការប្រកួតម្តងៗ ពីការស៊ុតបាល់ទម្លុះសំណាញ់ទីគូប្រកួតជារឿយៗ។ សម្រាប់អង់គ្លេស Kane ពេលនេះរកបាន ៦២គ្រាប់ ហើយឈរក្នុងនាមជាកីឡាករដែលស៊ុតបាល់បញ្ចូលទីច្រើនជាងគេ ក្នុងជម្រើសជាតិអង់គ្លេស។ សរុបចំនួន ២២ប្រកួតចុងក្រោយ ដែលបានលេងឱ្យក្រុមតោកំណាច ខ្សែប្រយុទ្ធវ័យ ៣០ឆ្នាំរូបនេះ បានបង្ហាញខ្លួនរាល់ពានរង្វាន់ UEFA Euro ព្រមទាំង FIFA World Cup ជាដើម។	ទម្រង់លេងជាមួយជម្រើសជាតិ Kane ត្រូវបានគេមើលឃើញថា មានកម្រិតលេងខ្ពស់ខ្លាំង ប៉ុន្តែបើប្រៀបទៅនឹងការលេងក្នុងក្លិបវិញ ហាក់បីជាខុសគ្នាឆ្ងាយខ្លាំងរវាងកម្រិតទាំងពីរ។ អំឡុងប្រកបអាជីពក្នុងប្រទេសអង់គ្លេសជាមួយនឹងក្លិប Tottenham Hotspur ខ្សែប្រយុទ្ធ Harry Kane ជាកីឡាករមួយរូបតែងតែបង្កើតកំណត់ត្រា និងធ្វើបានកំណត់ត្រានានា។ បច្ចុប្បន្នរូបគេស្ថិតក្នុងការប្រកួតលីគកំពូលប្រទេសអាល្លឺម៉ង់ តែគេនៅតែបន្តការស៊ុតបាល់ និងធ្វើបានកំណត់ត្រាបន្តបន្ទាប់។ ផ្លាស់មក Bayern Munich រដូវកាលដំបូង Kane រកបាន ៣១គ្រាប់ គិតដល់ពេលនេះ ខណៈកំណត់ត្រាប្រចាំលីគ គឺមានតែ Robert Lewandowski ដែលរកបាន ៤១គ្រាប់ពេញមួយរដូវកាល។ ទោះបីជា Kane ជាកីឡាករម្នាក់ ដែលមានទម្រង់លេងល្អ និងពូកែ ក្នុងការស៊ុតស្វែងរកគ្រាប់បាល់ក៏ដោយ ប៉ុន្តែរូបគេមិនដែលឈ្នះពានរង្វាន់អ្វីមួយឡើយក្នុងអាជីព ទាំងការប្រកបអាជីពនៅអង់គ្លេស។ មិនធ្លាប់ឈ្នះពានជាមួយ Spurs លេងបាន ៩ រដូវកាលជាមួយនឹង Tottenham Hotspur មិនដែលឈ្នះពានអ្វីមួយសោះ Kane ត្រូវបានគេចាត់ទុកថា ជាកីឡាករដែលជាប់បណ្តាសារបស់ក្លិប។ បន្ទោសទៅលើកីឡាករប្រធានក្រុមអន្តរជាតិអង់គ្លេស តែមួយផ្នែកក៏មិនត្រឹមត្រូវដែរ ។ បើមើលចាប់តាំងពីឆ្នាំ ១៩៩៦ មក ក្លិប Spurs ស្ថិតក្នុងចំណោមក្លិបអ្នកមានទាំង ៦ ប្រចាំអង់គ្លេស ដែលជាក្លិបមួយ មិនដែលប្រជែងឈ្នះពានរង្វាន់អ្វីមួយឡើយ ទោះពេលខ្លះក្លិបមួយនេះ បានរកឃើញទម្រង់លេងល្អខ្លាំងក៏ដោយ។ ក្លិបរហស្សនាមមាន់ខ្នាយមាសមួយនេះ ក៏តែងតែដាក់គោលដៅជាប្រចាំ តាមរដូវកាលនីមួយៗ ដោយការឈ្នះពានរង្វាន់យ៉ាងតិច ១ ឬ ២ ប៉ុន្តែគោលដៅនេះហាក់បីមិនជោគជ័យទាល់តែសោះ។ ចាប់ផ្តើមលេងដំបូងពីឆ្នាំ ២០១៤-១៥ Kane រកបាន ២១គ្រាប់ និងបញ្ជូនបាល់ ៤គ្រាប់ ។ នៅត្រឹមវ័យ ២១ឆ្នាំប៉ុណ្ណោះ តារាបាល់ទាត់អង់គ្លេសរូបនេះ អាចជួយក្រុមរកបានគ្រាប់បាល់ចំនួន ២៥គ្រាប់ ទូទាំងរដូវកាលទាំងមូល។ ឆ្នាំដដែល Spurs បានឈានជើងឡើងដល់ការប្រកួតពានរង្វាន់ League Cup វគ្គផ្តាច់ព្រ័ត្រ តែកាលនោះក្រុមបានចាញ់ក្រុមថ្វីជើង Chelsea ។ កាលនោះកីឡាករ John Terry បានស៊ុតបាល់ពីលើអាកាស ទៅប៉ះចំជើង Kane ដែលកំពុងជួយក្រុមការពារពីការសម្រុករបស់តោខៀវ តែបែរជាភ្លាត់ស្នៀតស៊ុតបាល់ចូលទីខ្លួនឯង។ ឆ្នាំ ២០១៩ Spurs មានឱកាសធំមិនធ្លាប់មាន គឺវគ្គផ្តាច់ព្រ័ត្រពានរង្វាន់ UEFA Champions League ដោយត្រូវប្រជែងទល់នឹងក្រុម Liverpool ដែលកំពុងឡើងជើងខ្លាំងកាលនោះ។ Spurs បានរបូតពានរង្វាន់អឺរ៉ុបដ៏ធំ ក្រោយពេលចាញ់ការប្រកួតក្នុងលទ្ធផល ២-១ ក្រោមថ្វីជើងកូនក្រុមរបស់លោក Jurgen Klopp ធ្វើឱ្យ Kane បន្តបណ្តាសាមិនឈ្នះអ្វីមួយ។ ពីរដូវកាល ២០១៤-១៥ ដល់រដូវកាល ២០១៦-១៧ Harry Kane ត្រូវបានគេស្គាល់ថា ជាកីឡាករដែលតែងស៊ុតបាល់បញ្ចូលទីច្រើនពីចន្លោះ ២៥គ្រាប់ ទៅ ៣១គ្រាប់ ពេញមួយរដូវកាល ។ ប៉ុន្តែបន្ទាប់ពីរដូវកាល ២០១៨-១៩ មក ការស៊ុតបាល់បញ្ចូលទីសម្រាប់ Spurs ហាក់បីថមថយទៅវិញ។ ផ្លាស់មកកាន់ Bayern Munich ចំពេលក្រុមធ្លាក់ទម្រង់លេង បន្ទាប់ពី Kane ផ្លាស់មកកាន់ក្លិបយក្សអាល្លឺម៉ង់ រឿងដំបូងដែលកីឡាករអង់គ្លេស បាននិយាយដំបូងគេនោះ គឺការចង់ឈ្នះពានរង្វាន់លើកដំបូងក្នុងអាជីព ខណៈក្លិប Bayern Munich តែងតែឈ្នះពានរង្វាន់ ស្ទើរតែរាល់រដូវកាលទៅហើយ។ ពិតណាស់ការឈ្នះពានលីគអាល្លឺម៉ង នឹងអាចបញ្ចប់ សម្រាប់ Kane ក្រោយក្រុម Bayern Munich ឃ្លាតឆ្ងាយពិន្ទុពីក្រុមកំពូលតារាង Bayer Leverkusen រហូតដល់ទៅ ១០ពិន្ទុ។ ក្តីសង្ឃឹមប្រជែងពានលីគកំពូលអាល្លឺម៉ង់សម្រាប់ Kane កំពុងតែរសាត់ឆ្ងាយ ខណៈក្លិបនៅសល់ពានរង្វាន់ UEFA Champions League ដែលត្រូវប្រជែងប៉ុណ្ណោះ។ ក្លិបយក្សអាល្លឺម៉ង់ ធ្លាក់ទម្រង់លេង តើអាចបន្ទោសលើ Kane មួយរូបបានឬទេ? ពិតណាស់គឺមិនអាចឡើយ ។ កត្តាជាច្រើនបានកើតចេញពីរបៀបនៃការដឹកនាំរបស់លោក Thomas Tuchel គ្រូបង្វឹកអាល្លឺម៉ង់ ដែលធ្លាប់ដឹកនាំ Chelsea ឈ្នះ UEFA Champions League ឆ្នាំ ២០២១។ មួយវិញទៀត Bayer Leverkusen ដែលដឹកនាំដោយលោក Xabi Alonso ក៏កំពុងតែមានទម្រង់លេងមួយល្អខ្លាំង ដោយឆ្លងកាត់ ៤០ប្រកួតកន្លងមក មិនទាន់រងបរាជ័យម្តងឡើយ។ ប្រសិនបើ Bayern Munich មិនឈ្នះពានរង្វាន់អ្វីមួយសោះ ក្នុងរដូវកាលនេះ នោះខ្សែប្រយុទ្ធ Harry Kane នឹងត្រូវបន្តរង់ចាំឱកាសឈ្នះពានឡើងវិញ នៅរដូវកាលក្រោយបន្ថែមទៀត បន្ទាប់ពីក្លិបយក្សអាល្លឺម៉ង់ បានផ្លាស់ប្តូរគ្រូបង្វឹកថ្មី។ តើ Kane ជាអ្នកនាំបណ្តាសា មិនឈ្នះពានរង្វាន់ពីក្លិប Tottenham Hotspur មកបន្តនៅក្លិប Bayern Munich? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6634.txt	យ៉ាងហោចមានមនុស្សបានរងរបួស នៅក្នុងហេតុការណ៍បាញ់ប្រហារមួយស្ថិតក្នុងអាកាសយានដ្ឋានអន្តរជាតិគូឡាឡាពួរ (KLIA) ប្រទេសម៉ាឡេស៊ី នាស្ថានីយទទួលអ្នកដំណើរទី ១ វេលាព្រឹកថ្ងៃទី១៤ ខែមេសា។	បើតាមការអះអាងរបស់មេប៉ូលិសម៉ាឡេស៊ីលោក Hussien Omar Khan ករណីបាញ់ប្រហារបានកើតឡើងវេលាម៉ោង ១:៣០នាទីយប់រំលងអាធ្រាត្រ ដោយមានបុរសម្នាក់បានប្រើកាំភ្លើងចាញ់ ២គ្រាប់ សំដៅជនរងគ្រោះ ហើយចំណោមការបាញ់នោះ ១គ្រាប់ បានប៉ះចំទៅលើជនរងគ្រោះ។ ជនរងគ្រោះត្រូវបានគេស្គាល់ថាជាកងកម្លាំងការពារ (អង្គរក្ស) ក្នុងហេតុការណ៍។ «ក្រុមសមត្ថកិច្ចបានកំណត់មុខសញ្ញាជនសង្ស័យ និងបើកប្រតិបត្តិការតាមចាប់ជនសង្ស័យដែលគេជឿថាបានរត់គេចខ្លួនទៅកាន់ទិសខាងជើង។»។ លោក Omar Khan មេប៉ូលិសបាននិយាយក្នុងសេចក្តីថ្លែងការណ៍បែបនេះ។ មេប៉ូលិសដដែលក៏បានបញ្ជាក់ថា ករណីដែលបានកើតឡើងខាងលើ ចេញពីបញ្ហាផ្ទាល់ខ្លួន ដោយមិនពាក់ព័ន្ធនឹងសកម្មភាពភេរវកម្ម ឬភេរវជនអ្វីឡើយ។ លោក Omar បានបន្តដូច្នេះថា៖«ការស៊ើបអង្កេតរកឃើញថាជនសង្ស័យបានព្យាយាមបាញ់សំដៅទៅកាន់ប្រពន្ធខ្លួន នៅពេលដែលកំពុងរង់ចាំការមកដល់របស់ក្រុមការងារដៃគូសហការ។»។ ជនរងគ្រោះហាក់បីមានសភាពធ្ងន់ធ្ងរពីការបាញ់ប្រហារនោះ។ នេះបើតាមការបញ្ជាក់បន្ថែមពីមេប៉ូលិសក្នុងតំបន់។ ទោះជាយ៉ាងណាហេតុការណ៍បាញ់ប្រហារនេះ ក៏កំពុងស្ថិតក្រោមការស៊ើបអង្កេតនៅឡើយ ដោយសមត្ថកិច្ចបានបានចាត់ទុកថាវាជាករណីប៉ុនប៉ងមនុស្សឃាត និងការប្រើប្រាស់អាវុធខុសច្បាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6635.txt	កីឡាករ Raa និង Felix របស់ក្រុមការពារជើងឯក See You Soon ចាត់ទុកការទទួលបានជ័យជម្នះ នឹងធ្វើឱ្យក្រុមរឹតតែស្វែងយល់ចិត្តគ្នាល្អខ្លាំងឡើងវិញ ទោះបីជាការប្រកួតប៉ុន្មានសប្តាហ៍កន្លងទៅ ក្រុមធ្វើមិនបានល្អក្តី។	កីឡាករវ័យ ២០ឆ្នាំ Raa តួនាទី Mid-Laner អះអាងថាការប្រកួតទល់នឹង Duck Rice Esports ប្រៀបបានជាការប្រកួតវគ្គផ្តាច់ព្រ័ត្រដែល See You Soon ត្រូវធ្វើឱ្យអស់ពីសមត្ថភាព។ «ខ្ញុំបាននិយាយជាមួយមិត្តរួមក្រុមរបស់ខ្ញុំមុនការប្រកួតថា ការប្រកួតទល់នឹងក្រុម Duck Rice គឺប្រៀបបាននឹងការប្រកួតវគ្គផ្តាច់ព្រ័ត្រអ៊ីចឹង។ បើឈ្នះគឺយើងឡើងទៅតទៀត តែបើចាញ់គឺធ្លាក់ចេញពីការប្រកួត អ៊ីចឹងពួកខ្ញុំមានអ្វីគឺបញ្ចេញអស់ហើយ។»។ Raa បាននិយាយប្រាប់សារព័ត៌មានថ្មីៗបែបនេះ។ ជាក់ស្តែងក្រុមការពារជើងឯកបានយកឈ្នះការប្រកួតក្នុងលទ្ធផល ២-០ លើ Duck Rice Esports យកបាន ៣ពិន្ទុគេចចេញពីធ្លាក់ត្រឹមវគ្គ Regular Season បណ្តោះអាសន្នដោយរង់ចាំអុតមើលការប្រកួតមួយចុងក្រោយទល់ PRO Esports នៅសប្តាហ៍ក្រោយ។ ចំណែកចំពោះ Felix មានតួនាទីជា EXP-Laner វិញបានបញ្ជាក់ថាកន្លងមកក្រុមមានភាពធ្វេសប្រហែសច្រើនក្នុងការប្រកួត ក៏ដូចជាមិនសូវយកចិត្តទុកដាក់អំឡុងពេលហ្វឹកហាត់ទើបទទួលរងបរាជ័យ។ តែយ៉ាងកីឡាកររូបនេះប្តេជ្ញាថាការប្រកួត ១ចុងក្រោយ នឹងយកឈ្នះឱ្យខានតែបាន។ ក្រុមធ្វើមិនបានល្អការប្រកួតកន្លងទៅ Felix បាននិយាយដូច្នេះថា៖«កន្លងមកយើងមានភាពធ្វេសប្រហែសច្រើនក្នុងការប្រកួត រួមទាំងការហ្វឹកហាត់មិនឌិតដល់។ ជ័យជម្នះនេះក៏នឹងធ្វើឱ្យយើងកាន់តែយល់ចិត្តគ្នាឡើងវិញព្រោះថាការប្រកួតមានភាពរលូនល្អ»។ ទោះជាយ៉ាងណាកីឡាករទាំងពីរក៏បានបញ្ជាក់ផងដែរថា ជ័យជម្នះគឺបានធ្វើឱ្យក្រុមមានការស្វែងយល់ចិត្តគ្នាឡើងវិញល្អជាងមុន ហើយបន្ទាប់ពីការឈ្នះនេះក្រុមក៏នឹងវិលត្រឡប់ទៅកាន់ភាពល្អប្រសើរឡើងវិញ។ ការប្រកួត ៤សប្តាហ៍កន្លងមក See You Soon បានរងបរាជ័យក្នុងថ្ងៃបើកឆាកក្រោមថ្វីដៃក្រុម D-Roar Legends លទ្ធផល ២-១ បន្ទាប់មកពួកគេបានយកឈ្នះលើក្រុម Team MAX លទ្ធផល ២-០ ការប្រកួតទី២។ See You Soon បន្តចាញ់ការប្រកួតលទ្ធផល ២-០ ក្រោមថ្វីដៃក្រុម CFU Gaming, Team SV និង Flash KH លទ្ធផល ២-១ រុញក្រុមឈរចំណាត់ថ្នាក់លេខ ៨ មុនពេលយកឈ្នះលើ Duck Rice៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6636.txt	ព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤ បានឈានដល់ថ្ងៃនៃការរាប់ថយក្រោយរយៈពេល ១០០ថ្ងៃ នាថ្ងៃទី១៧ ខែមេសា។ ការរាប់ថយក្រោយ ១០០ថ្ងៃ កើតឡើងក្រោយមួយថ្ងៃ បន្ទាប់ពីគប់ភ្លើងអូឡាំពិក ចេញពីទីក្រុងបុរាណអូឡាំពិកក្នុងប្រទេសក្រិក និងចាប់ផ្តើមធ្វើដំណើរទៅកាន់ប្រទេសបារាំង។	Paris 2024 នឹងចាប់ផ្តើមកម្មវិធីបើកផ្លូវការនៅថ្ងៃទី២៦ ខែកក្កដា រហូតដល់ថ្ងៃទី១១ ខែសីហា ដែលជាថ្ងៃបញ្ចប់។ អូឡាំពិកទីក្រុងប៉ារីសនេះទៀតសោត នឹងក្លាយជាព្រឹត្តិការណ៍កីឡាលើកដំបូងប្រចាំប្រវត្តិសាស្ត្រ ដោយកម្មវិធីបើកនឹងធ្វើក្រៅកីឡដ្ឋានលើកដំបូង នៅតាមដងទន្លេសែន (Seine) ជាទីដង្ហែអត្តពលិក។ ដោយឡែក អណ្តាតភ្លើងអូឡាំពិកវិញ ក៏ចាប់ផ្តើមធ្វើដំណើរឆ្ពោះទៅកាន់ប្រទេសបារាំងដូចគ្នា បន្ទាប់ពីចាកចេញពីប្រទេសក្រិក ក្រោយពេលធ្វើពិធីសុំអណ្តាតភ្លើងអូឡាំពិកក្នុងតំបន់ទីក្រុងបុរាណ ជាទីកន្លែងកំណើតនៃកីឡាអូឡាំពិក។ ពិធីសុំអណ្តាតភ្លើងអូឡាំពិក ធ្វើឡើងក្នុងទីក្រុងបុរាណ Peloponnese ភាគនិរតីប្រទេសក្រិក ទីដែលកីឡាអូឡាំពិកកើតមានឡើងក្នុងអំឡុងឆ្នាំ ៧៧៦ មុនគ្រឹស្តសករាជ។ ជាលើកដំបូង តាំងពីបញ្ហាជំងឺរាតត្បាតកូវីដ-១៩ បានផ្ទុះឡើង និងព្រឹត្តិការណ៍អូឡាំពិកទីក្រុងតូក្យូឆ្នាំ២០២០ ពិធីសុំអណ្តាតភ្លើង ក្នុងប្រាសាទមានអាយុកាល ២,៦០០ឆ្នាំ ឈ្មោះប្រាសាទនៃព្រះ Hera ត្រូវបានបើកឱ្យមានមនុស្សចូលទស្សនាឡើងវិញ ក្នុងនោះក៏មានវត្តមានរបស់លោក Thomas Bach ប្រធានគណៈកម្មាធិការអូឡាំពិកអន្តរជាតិ។ អំឡុងកាលកម្មវិធីប្រគល់អណ្តាតភ្លើង តារាសម្តែងស្រីសញ្ជាតិក្រិក អ្នកនាង Mary Mina បានដើរតួអង្គជាមហាបូជាចារ្យ ដើម្បីបំភ្លឺភ្លើងអូឡាំពិកដោយប្រើប្រាស់ដំបងគប់បញ្ឆេះភ្លើង ជំនួសឱ្យការប្រើប្រាស់កញ្ចក់សុំអណ្តាតភ្លើង។ មូលហេតុដែលការប្រើប្រាស់ដំបងភ្លើងគប់សម្រាប់ប្រគល់អណ្តាតភ្លើងអូឡាំពិក ជំនួសឱ្យការប្រើប្រាស់កញ្ចក់តាមបែបបុរាណ ព្រោះតែចំថ្ងៃនៃពិធីសុំអណ្តាតភ្លើងនោះ ផ្ទៃមេឃហាក់មានពពកបាំងបិទពន្លឺព្រះអាទិត្យ។ ក្រោយពេលទទួលអណ្តាតភ្លើង ការរត់បណ្តាក់ជាមួយនឹងអណ្តាតភ្លើងអូឡាំពិកពីប្រទេសក្រិក ក៏ចាប់ផ្តើមក្នុងដំណើរឆ្ពោះទៅប្រទេសបារាំង។ ការរត់បណ្តាក់អណ្តាតភ្លើងអូឡាំពិកក្នុងប្រទេសក្រិក នឹងធ្វើឡើងរយៈពេល ១១ថ្ងៃ ដោយអ្នករត់កាន់អណ្តាតភ្លើងដើម្បីបន្តបណ្តាក់គ្នា មានប្រមាណ ៦០០នាក់ ដោយត្រូវសម្រេចការរត់ចម្ងាយ ៥,០០០គីឡូម៉ែត្រ ឆ្លងកាត់ទីក្រុងចំនួន ៤១ទីក្រុង។ ដល់ថ្ងៃទី២៧ ខែមេសា អណ្តាតភ្លើងនឹងចាប់ផ្តើមធ្វើដំណើរទៅកាន់ប្រទេសបារាំង។ អណ្តាតភ្លើងអូឡាំពិក នឹងធ្វើដំណើរទៅកាន់ទូកសំពៅ ដែលមានឈ្មោះថា Barque Belem ដែលដាក់ឱ្យប្រើប្រាស់នៅក្នុងឆ្នាំ១៨៩៦ មុនពេលព្រឹត្តិការណ៍កីឡាអូឡាំពិកទីក្រុង Athens ចេញពីក្រិកទៅបារាំង។ អ្នករត់បណ្តាក់ចំនួន ១ម៉ឺននាក់ក្នុងប្រទេសបារាំង នឹងត្រូវបន្តរត់កាន់ភ្លើងគប់ឆ្លងកាត់ទឹកដីប្រទេសបារាំង ក្នុងទីក្រុងទាំង ៦៤ ដោយនឹងធ្វើដំណើរឆ្លងកាត់ទីក្រុងតូចៗចំនួន ៤០០កន្លែង និងកន្លែងទេសចរណ៍រាប់សិបកន្លែង ក្នុងពេលធ្វើដំណើរចម្ងាយ ១២,០០០គីឡូម៉ែត្រ ទាំងដីគោគ និងលើផ្ទៃទឹកសមុទ្ររបស់បារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6637.txt	ប្រជាជនអ៊ីរ៉ង់រាប់ពាន់នាក់ ចេញមកប្រមូលផ្តុំគ្នានៅតាមដងផ្លូវក្នុងប្រទេសអ៊ីរ៉ង់ នាថ្ងៃទី១៤ ខែមេសា ដើម្បីបង្ហាញការគាំទ្រចំពោះការវាយប្រហារដោយយន្តហោះគ្មានមនុស្សបើក និងមីស៊ីលដែលមិនធ្លាប់មានពីមុនមកប្រឆាំងទៅនឹងប្រទេសអ៊ីស្រាអែល។	ប្រជាជនអ៊ីរ៉ង់ទាំងនោះ បាននាំគ្នាស្រែដោយប្រើប្រាស់ពាក់«Death to Israel» និង «Death to America» អំឡុងពេលប្រមូលផ្តុំគ្នាក្នុងទីលានប៉ាឡេស្ទីនស្ថិតក្នុងក្រុងតេហេរ៉ង់ ភ្លាមៗបន្ទាប់មានការប្រកាសថានឹងមានប្រតិបត្តិការលើប្រទេសអ៊ីស្រាអែល។ ប្រជាជនខ្លះបានលើកផ្ទាំងបដាបង្ហាញការគាំទ្រ និងអ្នកខ្លះក៏មានកាន់ទង់ជាតិអ៊ីរ៉ង់ និងទង់ជាតិប៉ាឡេស្ទីន។ ការប្រកាសការវាយប្រហាររបស់អ៊ីរ៉ង់ បានធ្វើជាការសងសឹងចំពោះការវាយប្រហារកាលពីថ្ងៃទី១ ខែមេសា ដែលបានបំផ្លាញឧបសម្ព័ន្ធកុងស៊ុលកម្ពស់ប្រាំជាន់នៃស្ថានទូកអ៊ីរ៉ង់ ក្នុងទីក្រុង Damascus និងបានសម្រាប់មន្ត្រីក្នុងនោះចំនួនប្រាំរូប។ តាំងពីពេលនោះមកទីក្រុងតេហេរ៉ង់ បានចោទប្រកាន់យ៉ាងខ្លាំងទៅលើប្រទេសអ៊ីស្រាអែល និងបានប្តេជ្ញាថានឹងសងសឹកចំពោះការវាយប្រហារនោះ។ មេដឹកនាំកំពូលរបស់អ៊ីរ៉ង់លោក Ayotollah Ali Khemenei បានចោទប្រកាន់និងដាក់ទណ្ឌកម្មលើអ៊ីស្រាអែល ដោយលោកបាននិយាយថា៖«របបអាក្រក់របស់អ៊ីស្រាអែល នឹងត្រូវបានដាក់ទណ្ឌកម្ម។»។ ចំពោះការវាយប្រហារដោយយន្តហោះគ្មានមនុស្សបើក ព្រមទាំងមីស៊ីលពីសំណាក់អ៊ីរ៉ង់ បានធ្វើឱ្យប្រទេសអ៊ីស្រាអែលបានដាក់ព្រមានឆ្លើយតបយ៉ាងខ្លាំងទៅវិញ ខណៈអាមេរិកក៏បានដាក់ការព្រមានជាថ្មីម្តងទៀតផងដែរទៅកាន់អ៊ីរ៉ង់។ គួររំលឹកថា កាលពីថ្ងៃទី១៣ ខែមេសា លោកប្រធានាធបតីអាម៉េរិក Joe Biden ក៏បាននិយាយរួចមកហើយដែរថា លោកគិតទុករួចជាស្រេចហើយអ៊ីរ៉ង់ និងវាយប្រហារលើប្រទេសអ៊ីស្រាអែល ក្នុងពេលដ៏ធ្លាប់។ ប្រធានាធិបតីអាម៉េរិក ក៏បានព្រមានខ្លាំងៗទៅកាន់ប្រទេសអ៊ីរ៉ង់ ខណៈលោកក៏បានអះអាងថាអាមេរិកនិងការពារអ៊ីស្រាអែល ព្រមទាំងជួយគាំទ្រដល់អ៊ីស្រាអែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6638.txt	លោក Juergen Klopp សុំទោសអ្នកគាំទ្រ Liverpool បន្ទាប់ពីចាញ់ក្រុម Everton ក្នុងលទ្ធផល ២-០ ក្នុងជំនួប Merseyside Derby។ បរាជ័យនេះ ធ្វើឱ្យហង្សក្រហមខើចឱកាស ក្នុងការប្រជែងជើងឯក Premier League រដូវកាល ២០២៣-២៤។	Jarrad Branthwaite និង Dominic Calvert-Lewin រកបាន១គ្រាប់ម្នាក់ជួយ Everton ឈ្នះ Liverpool ២-០ ក្នុងជំនួបលីគសប្តាហ៍៣៤ នៅរាត្រីថ្ងៃទី២៤ ខែមេសា។ ជ័យជម្នះនេះ បានជួយ Everton មានលំនឹងក្នុងតំបន់សុវត្ថិភាពពីការកាត់ចោលទៅលីគទី២រដូវកាលក្រោយ ប៉ុន្តែ បានបង្អាក់ Liverpool ដែលត្រូវការពិន្ទុដូចគ្នា ដើម្បីប្រជែងជើងឯក នឹង Arsenal និង Manchester City។ ឆ្លើយនឹងសំណួរអ្នកការសែតក្រោយចប់ការប្រកួតអំពីឱកាសប្រជែងពាន លោក Klopp ដែលមើលទៅហាក់ដូចបង្ហាញក្តីអស់សង្ឃឹម រៀបរាប់ថា៖«ខ្ញុំមិនដឹងទេ។ ខ្ញុំគ្រាន់តែចង់សុំទោសអ្នកគាំទ្រ សម្រាប់បរាជ័យនេះ។ សមាជិកក្រុម ពិតជាដឹងថាវាលំបាកប៉ុណ្ណា និងខកចិត្តប៉ុណ្ណា។ យើងចង់បានលទ្ធផលប្រសើរជាងនេះ ប៉ុន្តែយើងធ្វើមិនបាន»។ ហង្សក្រហមនៅតែរក្សាចំណាត់ថ្នាក់លេខ២ក្នុងតារាងពិន្ទុលីគកំពូលអង់គ្លេស មាន៧៤ពិន្ទុ តាមពីក្រោយក្រុមកំពូលតារាង Arsenal ៣ពិន្ទុ ក្រោយឆ្លងកាត់ការប្រកួត៣៤លើកដូចគ្នា។ ម្ចាស់ការពារតំណែងជើងឯក Man City ដែលនៅលេខ៣ មាន៧៣ពិន្ទុ តែសល់ការប្រកួត២ក្នុងដៃ ដែលជាក្រុមមានប្រៀបជាងគេសម្រាប់តំណែងជើងឯករដូវកាលនេះ។ ក្រុមមេឃខៀវ នឹងត្រូវជួប Brighton នៅជំនួបលីគទី៣៣របស់ពួកគេ នៅរាត្រីថ្ងៃទី២៥ ខែមេសានេះ វេលាម៉ោង ២ រំលងអាធ្រាត្រ។ ក្រុមលោក Pep Guardiola ដែលរបូតពាន UEFA Champions League ទៅហើយ ទំនងជាមិនបន្ធូដៃក្នុងការប្រជែងការពារជើងឯក Premier League នោះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_6639.txt	ជំនួបវគ្គផ្តាច់ព្រ័ត្រ FA Cup រដូវកាល ២០២៣-២៤ រវាងម្ចាស់ការពារជើងឯក Manchester City ទល់នឹងក្រុម Manchester United នឹងត្រូវធ្វើតាមពេលវេលាកំណត់ ម៉ោង ៣រសៀលប្រទេសអង់គ្លេស (ម៉ោង ៩យប់ នៅកម្ពុជា) ដើម្បីជួយសម្រួលដល់អ្នកគាំទ្រដែលធ្វើដំណើរផ្លូវឆ្ងាយ ចៀសវាងពន្យារពេលប្រកួត ដូចរដូវកាលមុន។ នេះបើតាមការប្រកាសរបស់សហព័ន្ធបាល់ទាត់អង់គ្លេស (FA)។	ផ្តាច់ព្រ័ត្ររវាងបិសាចក្រហមទល់ និងមេឃខៀវ ដែលជាក្រុមស្ថិតនៅទីក្រុង Manchester តែមួយ នឹងត្រូវធ្វើឡើងនៅថ្ងៃទី២៥ ខែឧសភា។ អ្នកគាំទ្រពីទីក្រុង Manchester ត្រូវធ្វើដំណើរជាង ៣២០គីឡូម៉ែត្រឆ្ពោះទៅកាន់ទីក្រុងឡុងដ៍ដើម្បើមើលការប្រកួតក្រុមទាំងពីរ ក្នុងកីឡដ្ឋាន Wembley។ ជំនួប Manchester Derby ក្នុងវគ្គផ្តាច់ព្រ័ត្រ FA Cup បានកើតឡើងពីរដូវកាលជាប់គ្នា ដោយរដូវកាលមុន Manchester City ជាអ្នកគ្រងជើងឯក។ «ពេលវេលានៃការចាប់ផ្តើមការប្រកួតត្រូវបានទទួលយល់ព្រមពីសំណាក់ក្លិបសងខាង ក៏ដូចជាក្រុមមន្ត្រីក្នុងតំបន់ សមាជិកនៃកងការពារសន្តិសុខ ក្រុមនាំផ្លូវ និងការផ្សាយផងដែរ។»។ នេះបើតាមសេចក្តីថ្លែងការណ៍របស់ FA។ កាលពីរដូវកាលមុន Man City បានបំបាក់ក្រុម Man United លទ្ធផល ២-១ ដើម្បីលើកពាន។ ចំណែករដូវកាលនេះវិញ Man City បានយកឈ្នះ Chelsea លទ្ធផល ១-០ ខណៈដែល United ឈ្នះបាល់កាត់សេចក្តី ១១ម៉ែត្រ ក្រោយលទ្ធផលស្មើ ៣-៣ ទល់នឹងក្រុម Coventry City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_664.txt	សភាកូរ៉េខាងជើង នៅថ្ងៃទី៨ ខែកញ្ញា បានអនុម័តច្បាប់ថ្មីមួយជុំវិញគោលនយោបាយអាវុធនុយក្លេអ៊ែរសំដៅពង្រឹងមុខមាត់ប្រទេសខ្លួនបន្ថែមក្នុងនាមជារដ្ឋអាវុធនុយក្លេអ៊ែរ។ ច្បាប់នេះនឹងអនុញ្ញាតឱ្យទីក្រុងព្យុងយ៉ាងវាយប្រហារដោយប្រើអាវុធនុយក្លេអ៊ែរនៅពេលណាក៏បាន ពេលរងការគំរាមកំហែង ហើយបិទផ្លូវរាល់ការចរចាណាមួយទាក់ទងការរំសាយអាវុធនុយក្លេអ៊ែរថែមទៀត។	កូរ៉េខាងជើងនៅតែមិនបោះបង់ការអភិវឌ្ឍអាវុធនុយក្លេអ៊ែរ ហើយបន្តធ្វើតេស្តមីស៊ីលជាច្រើនលើកនៅឆ្នាំនេះ បើទោះជារងទណ្ឌកម្មអន្តរជាតិ ហើយត្រូវបានកូរ៉េខាងត្បូង និងអាម៉េរិកជាដើមស្នើឱ្យមានការចរចារំសាយក៏ដោយ។ ខណៈចែងក្នុងរដ្ឋធម្មនុញ្ញជារដ្ឋនុយក្លេអ៊ែរស្រាប់ទៅហើយ កូរ៉េខាងជើងនៅថ្ងៃទី៨ ខែកញ្ញា បានឈានជើងមួយជំហានទៀតក្នុងការពង្រឹងគោលនយោបាយអាវុធនុយក្លេអ៊ែររបស់ខ្លួនដែលគ្មានប្រទេសណាអាចលូកដៃចូលឱ្យក្រុងព្យុងយ៉ាងរំសាយអាវុធនុយក្លេអ៊ែរឡើយ។ «សារសំខាន់បំផុតនៃការបង្កើតគោលនយោបាយស្តីពីអាវុធនុយក្លេអ៊ែរនេះគឺដើម្បីគូសខ្សែរបន្ទាត់មិនអាចកែប្រែបាន សំដៅបញ្ចៀសការចរចាលើអាវុធនុយក្លេអ៊ែររបស់យើង»។ មេដឹកនាំកូរ៉ខាងជើង លោក គីម ជុងអ៊ុន ថ្លែងទៅកាន់កិច្ចប្រជុំសភាប្រជាជនជាន់ខ្ពស់កូរ៉េខាងជើងនៅថ្ងៃទី៨ ខែកញ្ញា។ យោងតាមទីភ្នាក់ងារព័ត៌មានកូរ៉េខាងជើង KCNA ច្បាប់ដែលសភាប្រជាជនជាន់ខ្ពស់កូរ៉េខាងជើងអនុម័តនៅថ្ងៃទី៨ ខែកញ្ញា បានចែងពីលក្ខខណ្ឌប្រើប្រាស់អាវុធនុយក្លេអ៊ែរបានរួមមានការឆ្លើយតបទៅនឹងការវាយប្រហារ ឬបញ្ឈប់ការឈ្លានពាន។ វាក៏អនុញ្ញាតឱ្យកូរ៉េខាងជើងវាយប្រហារដោយអាវុធនុយក្លេអ៊ែរជាមុន ប្រសិនបើជិតមានការវាយប្រហារដោយអាវុធប្រល័យលោក ឬរកឃើញថាមានការវាយប្រហារប្រឆាំងគោលដៅយុទ្ធសាស្រ្តរបស់ខ្លួន។ ច្បាប់នេះដែរក៏ហាមប្រាមការចែករំលែកបច្ចេកវិទ្យា ឬអាវុធនុយក្លេអ៊ែរជាមួយប្រទេសដទៃផង។ ច្បាប់ថ្មី ក៏ប្រគល់អំណាចបញ្ជានុយក្លេអ៊ែរនេះឱ្យមេដឹកនាំកំពូល គីម ជុងអ៊ុនដែរ។ ក្នុងសុន្ទរកថាដដែល លោក គីម អះអាងថា កូរ៉េខាងជើងនឹងមិនបោះបង់អាវុធនុយក្លេអ៊ែរ និងមីស៊ីលចោលទេ បើទោះជាប្រទេសលោកត្រូវរងទណ្ឌកម្ម១០០ឆ្នាំក៏ដោយ ពីព្រោះក្រុងព្យុងយ៉ាងត្រូវការអាវុធទាំងអស់នេះដើម្បីប្រឈមនឹងអាម៉េរិកដែលព្យាយាមដាក់សម្ពាធលើការពារជាតិ និងផ្តួលរលំរដ្ឋាភិបាលកូរ៉េខាងជើង។ លោក គីម ក៏ចោទទីក្រុងវ៉ាស៊ីនតោនថា ព្យាយាមផ្ដួលរំលំរបបដឹកនាំទីក្រុងព្យុងយ៉ាងតែម្ដង មិនត្រឹមការរំសាយនុយក្លេអ៊ែរឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.